(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΖ΄

Τετάρτη 5 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Ειδική Ημερήσια Διάταξη: Συζήτηση επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία» κ. Σωκράτης Φάμελλος, «Νέα Αριστερά» κ. Αλέξης Χαρίτσης, «Πλεύση Ελευθερίας - Ζωή Κωνσταντοπούλου» κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα Ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής., σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΑΝΔΡΟΥΛΑΚΗΣ Ν. , σελ.
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΗΤΑΡΑΚΗΣ Π. , σελ.
 ΜΠΟΥΡΑΣ Α. , σελ.
 ΝΙΚΗΤΙΑΔΗΣ Γ. , σελ.

Β. Επί της Ειδικής Ημερήσιας Διάταξης: Συζήτηση επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία» κ. Σωκράτης Φάμελλος, «Νέα Αριστερά» κ. Αλέξης Χαρίτσης, «Πλεύση Ελευθερίας - Ζωή Κωνσταντοπούλου» κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα Ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

 ΑΓΑΠΗΔΑΚΗ Ε. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΒΟΡΙΔΗΣ Μ. , σελ.
 ΒΡΕΤΤΟΣ Ν. , σελ.
 ΓΕΡΟΥΛΑΝΟΣ Π. , σελ.
 ΓΙΟΓΙΑΚΑΣ Β. , σελ.
 ΔΟΥΔΩΝΗΣ Π. , σελ.
 ΖΑΧΑΡΑΚΗ Σ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΛΑΦΑΤΗΣ Σ. , σελ.
 ΚΑΠΕΤΑΝΟΣ Χ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΩΤΗΣ Χ. , σελ.
 ΚΕΦΑΛΑ Γ. , σελ.
 ΚΟΝΣΟΛΑΣ Ε. , σελ.
 ΚΟΝΤΗΣ Ι. , σελ.
 ΚΟΤΙΔΗΣ Β. , σελ.
 ΚΟΥΒΕΛΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΜΑΛΑΜΑ Κ. , σελ.
 ΜΑΡΙΝΑΚΗΣ Π. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΗΤΑΡΑΚΗΣ Π. , σελ.
 ΜΙΧΑΗΛΙΔΗΣ Σ. , σελ.
 ΜΠΑΡΚΑΣ Κ. , σελ.
 ΜΠΙΜΠΙΛΑΣ Σ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΪΔΗΣ Α. , σελ.
 ΝΟΤΟΠΟΥΛΟΥ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Ι. , σελ.
 ΠΑΠΠΑΣ Ν. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΥΡΟΠΟΥΛΟΣ Α. , σελ.
 ΣΤΥΛΙΑΝΙΔΗΣ Χ. , σελ.
 ΤΣΙΡΩΝΗΣ Σ. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΨΥΧΟΓΙΟΣ Γ. , σελ.

Γ. ΠΑΡΕΜΒΑΣΕΙΣ:

 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΠΖ**΄**

Τετάρτη 5 Μαρτίου 2025

Αθήνα, σήμερα στις 5 Μαρτίου 2025, ημέρα Τετάρτη και ώρα 19.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων: «ΠΑΣΟΚ - Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία» κ. Σωκράτης Φάμελλος, «Νέα Αριστερά» κ. Αλέξης Χαρίτσης, «Πλεύση Ελευθερίας - Ζωή Κωνσταντοπούλου» κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

Η συζήτηση θα διεξαχθεί σύμφωνα με τα άρθρα 84 του Συντάγματος και 142 του Κανονισμού της Βουλής, σε συνδυασμό και με ανάλογη εφαρμογή των άρθρων 91 παράγραφος 5, 96 και 97 του Κανονισμού της Βουλής.

Ειδικότερα, ως προς την οργάνωση της συζήτησης θα πρότεινα η ακολουθούμενη διαδικασία να είναι η εξής: Η συζήτηση θα αρχίσει με την ομιλία των δύο συναδέλφων που υπογράφουν την πρόταση δυσπιστίας, σύμφωνα με το άρθρο 142 παράγραφος 5, εδάφιο α΄ του Κανονισμού της Βουλής. Ο χρόνος ομιλίας των δύο αυτών είναι δεκαπέντε λεπτά για τον καθένα.

Κατά τη διάρκεια των ομιλιών τους θα εγγραφούν οι συνάδελφοι Βουλευτές με το ηλεκτρονικό σύστημα, όπως κάνουμε σε αντίστοιχες περιπτώσεις σύμφωνα με το άρθρο 142, παράγραφος 5, εδάφιο β΄ του Κανονισμού της Βουλής.

Προτείνω οι αγορεύσεις των συναδέλφων Βουλευτών να οργανωθούν σε κύκλους ομιλητών. Ο πρώτος κύκλος θα απαρτίζεται από εννιά κατά προτεραιότητα Βουλευτές, εναλλασσόμενους, έναν από κάθε Κοινοβουλευτική Ομάδα, καθ’ υπόδειξή τους, με χρόνο ομιλίας δέκα λεπτά.

Στη συνέχεια, θα εισέλθουμε στις αγορεύσεις των ομιλητών επί του ενιαίου καταλόγου, κατ’ εφαρμογή της διάταξης της παραγράφου 5, του άρθρου 65 του Κανονισμού της Βουλής. Οι κύκλοι ομιλητών του ενιαίου καταλόγου θα καταρτιστούν από την αρμόδια Υπηρεσία, από τους εγγεγραμμένους Βουλευτές όταν κλείσει το σύστημα ηλεκτρονικής εγγραφής, με κριτήριο την κατ’ αναλογία εκπροσώπηση των Κοινοβουλευτικών Ομάδων και των ανεξαρτήτων Βουλευτών και θα εναλλάσσονται οι Βουλευτές της Συμπολίτευσης με τους Βουλευτές της Αντιπολίτευσης.

Ο κάθε κύκλος θα απαρτίζεται από δεκατέσσερις ομιλητές Βουλευτές με χρόνο ομιλίας επτά λεπτά χωρίς δικαίωμα δευτερολογίας. Σε κάθε πλήρη κύκλο οι επτά πρώτοι ομιλητές θα προέρχονται από τις Κοινοβουλευτικές Ομάδες της Νέας Δημοκρατίας, του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία και του Κομμουνιστικού Κόμματος Ελλάδας. Οι υπόλοιποι επτά ομιλητές θα προέρχονται εναλλάξ ανά κύκλο από τις επόμενες Κοινοβουλευτικές Ομάδες και τους ανεξάρτητους, προκειμένου να διασφαλιστεί η παρουσία τους σε όσο το δυνατόν περισσότερους κύκλους.

Οι αναλογίες αυτές θα τηρούνται μέχρι εξαντλήσεως του αριθμού των Βουλευτών κάθε Κοινοβουλευτικής Ομάδας και των ανεξαρτήτων και θα αναπροσαρμόζονται με τους εναπομείναντες κατά περίπτωση, που σημαίνει ότι στους τελευταίους κύκλους εκ των πραγμάτων, η αναλογία θα περιορίζεται στις μεγαλύτερες σε δύναμη Κοινοβουλευτικές Ομάδες. Δεν θα υπάρχουν Βουλευτές των μικρότερων Κοινοβουλευτικών Ομάδων.

Στη συζήτηση μπορούν να μετέχουν, επίσης, εφόσον το επιθυμούν οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής.

Η αγόρευση του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη δύναται να διαρκέσει μέχρι είκοσι λεπτά και μέχρι δεκαπέντε λεπτά για τους Προέδρους των υπόλοιπων οκτώ Κοινοβουλευτικών Ομάδων.

Οι Υπουργοί, οι Αναπληρωτές Υπουργοί και οι Υφυπουργοί μπορούν να λάβουν τον λόγο για δέκα λεπτά.

Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός αν έχει προηγηθεί ομιλία του Προέδρου της Κοινοβουλευτικής τους Ομάδος, οπότε θα περιοριστούν στον χρόνο της δευτερολογίας και της τριτολογίας τους.

Σε όλες τις συνεδριάσεις έχουν δικαίωμα να παρεμβαίνουν ενδιαμέσως των αγορεύσεων των ομιλητών του καταλόγου, σύμφωνα με το Σύνταγμα και τον Κανονισμό της Βουλής, οι Πρόεδροι των Κοινοβουλευτικών Ομάδων, οι Υπουργοί και οι Κοινοβουλευτικοί Εκπρόσωποι. Υπογραμμίζω ότι σε όλες τις συνεδριάσεις ο αριθμός των παρεμβάσεων δεν είναι απεριόριστος. Συγκεκριμένα, οι Πρόεδροι των Κοινοβουλευτικών Ομάδων, οι Υπουργοί και οι Κοινοβουλευτικοί Εκπρόσωποι θα έχουν δικαίωμα παρεμβάσεων μέχρι τρεις φορές ανά ημέρα συνεδρίασης, χωρίς εξαίρεση.

Επίσης, η τήρηση του χρόνου ομιλίας από όλους τους Βουλευτές, Υπουργούς, Κοινοβουλευτικούς Εκπροσώπους με εξαίρεση, όπως όλοι αντιλαμβανόμαστε, τη σχετική ανοχή μόνο για την κυρίως ομιλία των Αρχηγών των Κοινοβουλευτικών Ομάδων, αποτελεί προϋπόθεση για να μιλήσουν όσο το δυνατόν περισσότεροι από τους εγγεγραμμένους Βουλευτές. Παράλληλα, για να το επιτύχουμε, οι συνεδριάσεις και των τριών ημερών θα διαρκέσουν όσο γίνεται περισσότερο και επίσης θα είναι πολύωρες μέχρι τις πρώτες πρωινές ώρες. Θα σας πω παρακάτω.

Τέλος, την Παρασκευή 7 Μαρτίου 2025, τελευταία ημέρα συζήτησης της πρότασης δυσπιστίας, θα ξεκινήσουμε στις 9.00΄ και προτείνω την ημέρα εκείνη να ολοκληρωθεί η διαδικασία με τις κυρίως ομιλίες των Κοινοβουλευτικών Εκπροσώπων σε έναν κύκλο, δηλαδή να μιλήσουν όλοι σε έναν κύκλο, με αντίστροφη σειρά, όπως το συνηθίζουμε από τα μικρότερα προς τα μεγαλύτερα σε κοινοβουλευτική δύναμη κόμματα, και να ακολουθήσουν οι ομιλίες των Αρχηγών των Κοινοβουλευτικών Ομάδων, επίσης με αντίστροφη σειρά, ώστε να οδηγηθούμε στη λήψη απόφασης με ονομαστική ψηφοφορία, που θα διεξαχθεί με το ηλεκτρονικό σύστημα, σύμφωνα με τις διατάξεις των άρθρων 142, παράγραφοι 4 και 5 σε συνδυασμό με τις διατάξεις των άρθρων 141 παράγραφος 3, 72 και 72Α΄ του Κανονισμού της Βουλής. Η προβλεπόμενη ονομαστική ψηφοφορία -πρόταση είναι κι αυτό- προτείνω να διεξαχθεί στις 21.00΄ η ώρα της Παρασκευής για λόγους που καταλαβαίνετε όλοι.

Επίσης, οι Βουλευτές δύναται να ψηφίσουν με επιστολές που θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει, οι οποίες και θα συνυπολογιστούν στην καταμέτρηση. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα μια ψήφους, όπως ορίζουν το Σύνταγμα και ο Κανονισμός της Βουλής.

Συνοψίζοντας, επαναλαμβάνω ότι στο πλαίσιο της εξάντλησης του καταλόγου των ομιλητών η σημερινή συνεδρίαση θα ολοκληρωθεί περί τις τρεις τα ξημερώματα. Η δεύτερη συνεδρίαση, της Πέμπτης, αύριο το πρωί, θα αρχίσει και αυτή 9.00΄ και θα ολοκληρωθεί και αυτή τις πρώτες πρωινές ώρες της Παρασκευής πλέον. Η τρίτη συνεδρίαση -το είπαμε και παραπάνω- της Παρασκευής 7 Μαρτίου, θα αρχίσει επίσης στις 9.00΄ και θα ολοκληρωθεί στις 21.00΄ με την ονομαστική ψηφοφορία.

Τυχόν αλλαγές στη σειρά των εγγεγραμμένων ομιλητών, θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Συμφωνεί το Σώμα με αυτήν τη συνολική πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή συμφώνησε ομοφώνως.

Όπως προανέφερα, θα τηρηθούν αυστηρά οι προβλεπόμενοι χρόνοι όλων, Βουλευτών, Υπουργών και Κοινοβουλευτικών Εκπροσώπων.

Καλείται στο Βήμα ο Βουλευτής Επικρατείας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παναγιώτης Δουδωνής, ο οποίος έχει τον λόγο για δεκαπέντε λεπτά.

Παρακαλώ να ανοίξει και το σύστημα της ηλεκτρονικής εγγραφής των ομιλητών.

Κύριε Δουδωνή, έχετε τον λόγο.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, με την κατάθεση της πρότασης δυσπιστίας μετά και τα πορίσματα που είδαν το φως της δημοσιότητας, εναρμονίζεται η λαϊκή αίσθηση, η ανάγκη του κόσμου για αλήθεια και δικαιοσύνη με την κοινοβουλευτική πραγματικότητα.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ησυχία. Αν κάποιος θέλει να αποχωρήσει, πρέπει να αποχωρήσει και οι κουβέντες έξω από την Αίθουσα του Κοινοβουλίου.

Κύριε Δουδωνή, δεν σας έχω χρεώσει τον χρόνο. Μπορείτε να ξεκινήσετε και παρακαλώ ησυχία.

**ΠΑΝΑΓΙΩΤΗΣ ΔΟΥΔΩΝΗΣ:** Επαναλαμβάνω, λοιπόν, κύριε Πρόεδρε, κυρίες και κύριοι συνάδελφοι, η κατάθεση της πρότασης μομφής είναι η κοινοβουλευτική έκφραση του αιτήματος εκατομμυρίων Ελλήνων για αλήθεια και δικαιοσύνη και αυτό είναι κάτι στο οποίο οφείλουμε να σταθούμε. Η πρόταση δυσπιστίας είναι -δεν πρέπει να ξεχνούμε- το ύψιστο μέσο κοινοβουλευτικού ελέγχου. Γι’ αυτό και πρέπει να αντιμετωπίζεται με τη δέουσα σοβαρότητα εκ μέρους της Κυβέρνησης.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Στύλιο, παρακαλώ μη μιλάτε. Θέλετε να βγείτε έξω να μιλήσετε;

**ΠΑΝΑΓΙΩΤΗΣ ΔΟΥΔΩΝΗΣ:** Κοιτάξτε, κύριοι της Συμπολίτευσης, δεν καταλαβαίνω γιατί μιλάτε τόσο πολύ μεταξύ σας. Πιθανόν να ετοιμάζεστε για τις ομιλίες σας. Θα τις ακούσουμε, αλλά θα τις ακούσουν και οι εκλογείς σας να έχετε υπ’ όψιν σας.

**ΠΡΟΕΔΡΕΥΩΝ (Αθανάσιος Μπούρας):** Κύριε Δουδωνή, συνεχίστε.

**ΠΑΝΑΓΙΩΤΗΣ ΔΟΥΔΩΝΗΣ:** Η πρόταση, λοιπόν, ως ύψιστο μέσο κοινοβουλευτικού ελέγχου περιέχει και κάποιες προβλέψεις. Γι’ αυτό, λοιπόν, δεν καταλαβαίνω γιατί ο Πρωθυπουργός δήλωσε ενώπιον του Κοινοβουλίου ότι την αποδέχεται.

Κύριε Βορίδη, δεν νομίζω ότι είχε τη δυνατότητα να μην την αποδεχθεί. Έτσι δεν είναι; Την τελευταία φορά που το κοιτάξαμε δεν ήταν έτσι το άρθρο του Συντάγματος.

Ταυτοχρόνως είπε ότι πρόκειται για μια συμμαχία προθύμων. Τι είναι αυτό ακριβώς; Δεν γνωρίζει ότι η πρόταση μομφής απαιτεί την υπογραφή πενήντα Βουλευτών και ότι το ΠΑΣΟΚ, καίτοι είναι Αξιωματική Αντιπολίτευση, χρειάζεται συνέργειες κοινοβουλευτικές για την κατάθεση της πρότασης μομφής; Όσον αφορά δε στο πολιτικό σκέλος και στα υπονοούμενα, να το πούμε ξεκάθαρα: Κύριε Μητσοτάκη και κύριε Βορίδη, αυτή η παράσταση που θέλετε να ανεβάσετε δεν υπάρχει και κατά τούτο δεν χρειάζεται να αναφέρεστε σε αυτήν. Είναι παράσταση επιστημονικής φαντασίας.

Όσον αφορά στο αν σύρεται ο κ. Ανδρουλάκης πίσω από άλλους ηγέτες της Αντιπολίτευσης, νομίζω ότι είναι απρεπές και αντικοινοβουλευτικό να το λέτε αυτό απέναντι σε έναν πολιτικό αρχηγό που σας θυμίζω είναι ο Αρχηγός της Αξιωματικής Αντιπολίτευσης, γιατί ο Πρόεδρος του ΠΑΣΟΚ είναι ο Αρχηγός της Αξιωματικής Αντιπολίτευσης του τόπου.

Ούτε όμως και η πάνδημη αίσθηση συγκάλυψης στερείται δεδομένων και στοιχείων. Βλέπω ένα επαναλαμβανόμενο non paper που επαναλαμβάνεται ξανά και ξανά και το ακούμε συνέχεια: «Τι συγκαλύπτουμε»; «Τι συγκαλύπτουμε» λέτε και νομίζετε ότι αυτό είναι ένα τρομερό επιχείρημα που μας αποστομώνει. Συγκαλύπτετε τις πολιτικές και ποινικές ευθύνες -τυχόν ποινικές- στελεχών σας, την επικοινωνιακή διαχείριση πανικού που κάνατε το 2023 με σκοπό να κερδίσετε τις εθνικές εκλογές και να παραμείνετε στην εξουσία. Αυτό συγκαλύπτετε, αυτή είναι η απάντησή μας.

Όλη, όμως, η ηθική χρεοκοπία αυτού του Κοινοβουλίου, αυτής της σύνθεσης, συμπυκνώνεται σε μια εικόνα, στην εικόνα των Βουλευτών της Νέας Δημοκρατίας να χειροκροτούν ενθουσιασμένοι τον κ. Κωνσταντίνο Αχιλλέως Καραμανλή, ενθουσιασμένοι, όταν αρνήθηκε να διερευνηθούν οι ποινικές του ευθύνες για τη μη εκτέλεση της σύμβασης 717. Μιλάμε για τον ίδιο τον κ. Καραμανλή που διαβεβαίωνε λίγες μέρες πριν τα Τέμπη για την ασφάλεια των σιδηροδρόμων και που έψεγε την Αντιπολίτευση που έθετε το θέμα αυτό.

Θυμάμαι εσάς, κύριε Βορίδη, να κάνετε σχοινοτενείς αναλύσεις για την έννοια του αιτιώδους συνδέσμου. Το θυμάστε ή το ξεχάσατε; Κι εγώ να σας λέω ότι με οποιαδήποτε θεωρία συνδέεται αιτιωδώς η μη εκτέλεση της σύμβασης 717 με τον θάνατο των πενήντα επτά συνανθρώπων μας.

Τώρα, όμως, απορώ και μετά την απόφαση της δικαιοσύνης με την 966/2024 που επιδίκασε αποζημίωση για την αιτιώδη σύνδεση ακριβώς της μη ύπαρξης συστήματος σηματοδότησης και τηλεδιοίκησης με τον θάνατο του ελεγκτή, έχετε να πείτε κάτι; Έχετε να πείτε κάτι μετά το πόρισμα της επιτροπής Γεραπετρίτη, αλλά και μετά τα όσα είπε ο επικεφαλής του ΕΟΔΑΣΑΑΜ στη συνέντευξη Τύπου;

Μια στάση εδώ. Θα χώριζα τις ευθύνες, αλλά και τις προσπάθειες παραπληροφόρησης της Κυβέρνησης σε σχέση με τα Τέμπη σε τρεις φάσεις. Στη φάση που προηγήθηκε της σύγκρουσης των τρένων, στη σύγκρουση την ίδια και στο μετά τη σύγκρουση. Αναφορικά, λοιπόν, με το στάδιο προ της σύγκρουσης, μιλήσαμε για την 717, αλλά υπήρχε και κάτι άλλο τις πρώτες μέρες. Αφενός μεν η θεωρία περί χρόνιων παθογενειών -την ακούσαμε σήμερα να την επαναλαμβάνει ο Πρωθυπουργός, αλλά και ο επικεφαλής των Σπαρτιατών ως αφανής κυβερνητικός συμπορευόμενος, εξάλλου υπάρχουν και τα χρήματα γι’ αυτό, έχουμε βρει τα τριάκοντα αργύρια- και η θεωρία ότι όλα οφείλονται αποκλειστικώς και άρα σε τίποτα άλλο πέρα από το ανθρώπινο λάθος.

Εδώ σας έχω ένα κείμενό μου στο «KReport» από τις 15 Μαρτίου του 2023, λίγες μέρες δηλαδή μετά το έγκλημα στα Τέμπη, που εξηγώ αναλυτικώς τι συνέβη με την πρόσληψη του σταθμάρχη.

Ο εν λόγω σταθμάρχης σε μια προκήρυξη που έθετε μέγιστο όριο ηλικίας τα σαράντα οκτώ έτη έκανε αίτηση όντας πενήντα εννέα ετών. Έντεκα χρόνια μεγαλύτερος από το μέγιστο επιτρεπόμενο όριο ηλικίας, σαν να μην ήξερε ότι αυτό είναι κώλυμα για τη μετάταξή του. Πέντε μέρες όμως μετά τη μετάταξη αυτή υπήρξε υπουργική απόφαση του Υπουργού Κωνσταντίνου Αχιλλέως Καραμανλή, που εξάλειφε το μέγιστο όριο ηλικίας. Θα έλεγε, λοιπόν, κανείς ότι ο σταθμάρχης σαν και να ήξερε ότι πέντε μέρες μετά τη μετάταξη θα άλλαζαν οι όροι αυτοί. Όροι οι οποίοι δεν καταλαμβάνουν βέβαια τον ίδιο τον σταθμάρχη, αλλά οπωσδήποτε είναι σαν να το ήξερε. Πώς τα ήξερε όλα αυτά ο σταθμάρχης που έκανε την αίτηση;

Πάμε όμως και στο αφήγημα περί κομματικών διαχρονικών παθογενειών. Κανείς δεν αρνείται σφάλματα του παρελθόντος, αλλά ρίξτε μια ματιά στην ΕΡΓΟΣΕ. Ποια είναι τα βασικά χαρακτηριστικά των διοικήσεων που τοποθετήσατε; Ξεκινήσατε με τον κ. Ακριτίδη, υποψήφιο Βουλευτή Κοζάνης. Πρώτος επιλαχών, πρώτη τοποθέτηση. Συνεχίσατε με τον κ Βίνη. Ποιο είναι το βασικό του χαρακτηριστικό; Ποια ήταν τα εχέγγυά του; Είχε υπογράψει υπέρ του Κυριάκου Μητσοτάκη στις εσωκομματικές της Νέας Δημοκρατίας ως εκπρόσωπος ΟΝΝΕΔ. Και μετά ακολούθησε ο κ. Παλιός. Ήταν στο διοικητικό συμβούλιο της εταιρείας και συνδικαλιστής της Νέας Δημοκρατίας στο ΤΕΕ. Αυτό είναι το βαθύ κομματικό κράτος της Νέας Δημοκρατίας και σας ακούω σήμερα να λέτε για συνταγματική κατοχύρωση της αξιολόγησης. Ναι, με μεγάλη χαρά να το συζητήσουμε. Μπορείτε πρώτα, όμως, να εφαρμόσετε τους νόμους για την ίδια την αξιολόγηση; Μπορείτε να μας θυμίσετε γιατί το 50% των θέσεων προϊσταμένων στον ευρύτερο δημόσιο τομέα ορίζεται με ανάθεση; Έλεγε ο Εμμανουήλ Ροΐδης ότι «εις νόμος απαιτείται ο οποίος επιτάσσει την εφαρμογή των υπολοίπων νόμων». Αλλά εδώ η συνταγματοποίηση του ζητήματος δεν σας βγάζει από τις ευθύνες σας για τη μη εφαρμογή νόμων, πολλών δε από τους οποίους είναι και νόμοι σας, γιατί λόγω μεν υπερασπίζεστε την αξιολόγηση και την αξιοκρατία, έργω δε έχετε εγκαθιδρύσει ένα βαθύ κομματικό κράτος και αυτό είναι κάτι πολύ σαφές και στην τραγωδία των Τεμπών.

Και πάμε τώρα στο δεύτερο σκέλος, στην ίδια τη σύγκρουση, όπου το πόρισμα του ΕΟΔΑΣΑΑΜ εκτιμά ότι η προέλευση της πυρόσφαιρας που συνάδει με μερικούς τόνους εύφλεκτου πτητικού καυσίμου πρέπει να αναζητηθεί αλλού και όχι στα έλαια των μετασχηματιστών. Ποια ήταν η δήλωση του Πρωθυπουργού στη συνέντευξή του στον Σταύρο Θεοδωράκη λίγες μέρες μετά τα Τέμπη; Η κατηγορηματική άρνηση οποιασδήποτε άλλης αιτίας πλην της σύγκρουσης της ίδιας, η παραπομπή ως ψεκασμένων όλων των θεωριών ή των εκτιμήσεων για οποιαδήποτε άλλη αιτία της φωτιάς. Και όταν εν όψει των πληροφοριών για το πόρισμα του ΕΟΔΑΣΑΑΜ προσπάθησε να ανασκευάσει ο Πρωθυπουργός, τι είπε; Ότι δεν έκανε λάθος, διότι έχει το αλάθητο, αλλά παρασύρθηκε από ένα ανύπαρκτο πόρισμα της Πυροσβεστικής, διότι πόρισμα δεν υπήρχε, και από την «Hellenic Train», δηλαδή από μια εταιρεία εμπλεκόμενη λίγες μέρες πριν στον θάνατο πενήντα επτά ανθρώπων.

Αλλά πάμε τώρα στα μετά της σύγκρουσης. Πού να ξεκινήσει και πού να τελειώσει κανείς. Χθες αποφασίστηκε η σύσταση ειδικής κοινοβουλευτικής επιτροπής για διενέργεια προκαταρκτικής εξέτασης για τον κ. Τριαντόπουλο. Να σας θυμίσω ότι έγινε μια σύσκεψη έξι ατόμων. Ο ένας αποχώρησε, ο διευθυντής της Τροχαίας. Από τους πέντε που έμειναν, για τους τέσσερις, η εισαγγελέας με διάταξή της ζήτησε την ποινική τους δίωξη. Ο δε πέμπτος είναι ο κ. Τριαντόπουλος, τον οποίον προστατεύει η υπουργική του ιδιότητα. Άρα εμείς τι κάναμε; Ζητούσαμε και ζητήσαμε την παραπομπή του στη δικαιοσύνη με τον ίδιο τρόπο που θα παραπέμπετο ο κάθε πολίτης.

Αυτό είναι εκείνο για το οποίο επιχειρηματολογούσατε χθες, κύριε Βορίδη. Και επειδή σας άκουσα και εσάς και τον κ. Πλεύρη να μιλάτε και να λέτε ότι μόνο ως προδήλως αβάσιμες απορρίπτονται οι προανακριτικές, άρα παραδέχεστε ότι θεωρήσατε προδήλως αβάσιμο το πόρισμα της Ευρωπαϊκής Εισαγγελίας που ζητούσε προανακριτική για κακούργημα μάλιστα για τον κ. Καραμανλή. Και όχι μόνο αυτό, αλλά τον χειροκροτούσατε και όρθιοι. Τι άλλαξε; Το βάρος της λαϊκής κατακραυγής. Και τι βέβαια, δεν είχαμε ακούσει για αυτό το μπάζωμα. Μέχρι και τον Υπουργό Δικαιοσύνης επί εκκρεμούς προδικασίας να λέει ότι όσοι λένε για το μπάζωμα είναι για τα μπάζα. Αισθάνομαι αυτό που λένε ετεροντροπή γι’ αυτό που είπε ο κ. Φλωρίδης. Ο ίδιος όμως αισθάνεται ντροπή γι’ αυτά που ο ίδιος είπε;

Και δεν είναι μόνο αυτό. Ήμασταν σε εκείνη την εξεταστική -και εγώ ήμουν μέλος της- την οποία προκάλεσε το ΚΚΕ, κακώς και το έχουμε ψέξει γι’ αυτό, που ήταν όπως είχα πει σε εκείνη την επιτροπή μέσα, μια επιτροπή που ξεκίνησε με τη συγκάλυψη διά της αποσιώπησης, συνεχίστηκε με τη συγκάλυψη διά της φλυαρίας και κατέληξε με τη συγκάλυψη διά της κατασυκοφάντησης νεκρών, όπως ο νεκρός μηχανοδηγός. Και δεν κάλεσε ως μάρτυρες πρόσωπα για τα οποία τώρα ζητείται η σύσταση και θα συσταθεί προανακριτική επιτροπή, όπως ο κ. Τριαντόπουλος. Ποιος το έκανε αυτό; Γιατί δεν ήταν η καλύτερη στιγμή της Βουλής; Ποιος ευθύνεται γι’ αυτό; Ο κ. Μητσοτάκης προφανώς και όποιος ήταν τότε ο Πρόεδρος της Βουλής, ο κ. Τασούλας ο οποίος επιβραβεύτηκε με την Προεδρία της Δημοκρατίας για να μας υπενθυμίζει ο κ. Μητσοτάκης ότι είναι εκλεγμένος Πρόεδρος της Δημοκρατίας. Τι σημαίνει άραγε αυτό ως προς τη δυνατότητά μας να του ασκούμε κριτική για τα πεπραγμένα του;

Και βέβαια μια πρόταση μομφής, στην οποία ήρθατε να μας πείτε ότι υπηρετούμε συμφέροντα για να αποπέμψετε δύο Υπουργούς σας καταγελοιοποιούμενοι οι οποίοι συνεστιάζονταν με τα συμφέροντα αυτά. Πρωτοφανής η αποπομπή Υπουργών εν μέσω πρότασης δυσπιστίας στα χρονικά. Και ποιος ξέρει άραγε πού θα καταλήξει η σημερινή και αυριανή και μεθαυριανή διαδικασία. Εύχομαι καλή τύχη σε όλους σας.

Πάνω από όλα αυτά, κυρίες και κύριοι συνάδελφοι, πλανάται μια έννοια θεμελιώδης και κομβική για τη δημοκρατία. Και αυτή είναι η έννοια της πολιτικής ευθύνης.

Όταν έγινε το Μάτι αναφέρθηκα εγώ προσωπικά…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγα λεπτά ακόμα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Δεν γίνεται. Ένα λεπτό μόνο ανοχή.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Είναι εισηγητής, κύριε Πρόεδρε.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, εισηγούμαι την πρόταση δυσπιστίας.

Σας παρακαλώ, μια ανοχή.

**ΠΡΟΕΔΡΕΥΩΝ (Αθανάσιος Μπούρας):** Έχουν προσδιοριστεί οι χρόνοι, κύριε Πρόεδρε.

**ΠΑΝΑΓΙΩΤΗΣ ΔΟΥΔΩΝΗΣ:** Δεν έχω μιλήσει ποτέ…

**ΠΡΟΕΔΡΕΥΩΝ (Αθανάσιος Μπούρας):** Αλλιώς αφαιρείτε τον χρόνο από συναδέλφους που πρέπει να μιλήσουν.

Λοιπόν, όλοι στον χρόνο.

**ΠΑΝΑΓΙΩΤΗΣ ΔΟΥΔΩΝΗΣ:** Δεν έχω μιλήσει ποτέ σε δύο χρόνια κοινοβουλευτικής διαδρομής πάνω από τριάντα δευτερόλεπτα άνω του χρόνου.

Παρακαλώ για μια ανοχή στο πρόσωπό μου ως εισηγητού.

Η κρίσιμη, λοιπόν, έννοια αυτή είναι η έννοια της πολιτικής ευθύνης, όπως σας είπα. Και όταν έγινε το Μάτι μιλούσαμε τότε και μιλούσα προσωπικά αναφερόμενος στο Συνταγματικό Δίκαιο του Δημήτρη Τσάτσου που έλεγε ότι η ανάληψη πολιτικής ευθύνης σημαίνει παραίτηση. Τώρα άραγε πόσο καταγελάτε την έννοια της πολιτικής ευθύνης, όταν παίζετε γύρω-γύρω από αυτήν, χωρίς να επαλαμβάνετε καμία; Αλλά δεν παραδέχεστε και κανένα λάθος. Αλλά σύμφωνοι, κάθε άλλο παρά λάθος είναι όλα όσα έγιναν. Ήταν μια ενορχηστρωμένη προσπάθεια, με έναν μόνο σκοπό και το επαναλαμβάνω. Να κερδίσει η Νέα Δημοκρατία τις εκλογές του 2023, να παραμείνει στην εξουσία. Όποιος όμως δεν διστάζει να μετέλθει όλων αυτών των μεθόδων εν μέσω ανθρώπινου πόνου, είναι σίγουρο ότι θα αντιμετωπίσει την τίση της ύβρεώς του.

Και δεν είναι τυχαίο ότι τα συλλαλητήρια για τα δύο χρόνια από τα Τέμπη ήταν μεγαλύτερα από τα συλλαλητήρια από τον ένα χρόνο για τα Τέμπη ή τα συλλαλητήρια όταν έγιναν τα Τέμπη. Κι αυτό γιατί υπάρχει μια γενικευμένη αίσθηση συγκάλυψης και κοροϊδίας του κόσμου. Τα συλλαλητήρια είναι ακηδεμόνευτα, ακομμάτιστα, αλλά πάντως έχουν έναν πολιτικό στόχο, τον κ. Μητσοτάκη και την αναλγησία του και αυτό δεν μπορεί να το αρνηθεί κανένας. Άρα, κάπου τα ψέματα τελειώνουν.

Οι προπαγανδιστικοί μηχανισμοί, οι αλλοιώσεις, τα τρολς, τα φίλια μέσα δεν μπορούν να είναι σύμμαχός σας, κύριε Μητσοτάκη. Τα ψέματα τελειώνουν και είστε μόνος, κύριε Μητσοτάκη. Εσείς και ο καθρέφτης σας, η επιτομή και η προσωποποίηση ενός ηθικά χρεοκοπημένου κράτους. Και για όλα αυτά, κυρίες και κύριοι της Νέας Δημοκρατίας, πρέπει να απαντήσετε.

Κλείνοντας, δεν θα πω κυρίες και κύριοι συνάδελφοι, διότι δεν θεωρώ ότι μπορώ να απευθυνθώ σε ανθρώπους οι οποίοι καταχειροκροτούσαν τον κ. Καραμανλή, γλιτώνοντάς τον από τις ποινικές ευθύνες.

Θέλω να απευθυνθώ και θέλουμε να απευθυνθούμε στις νέες και στους νέους αυτής της χώρας και να πούμε ότι αυτή η Ελλάδα που βλέπετε, δεν είναι η Ελλάδα μας, δεν είναι η χώρα που αξίζουμε μια χώρα όπου οι πολιτικοί καλύπτουν άλλους πολιτικούς και το έγκλημα των Τεμπών δεν είναι ο δικός μας καθρέφτης, είναι ο καθρέφτης του κ. Κυριάκου Μητσοτάκη, τα Τέμπη και η συγκάλυψή τους είναι ο Κυριάκος Μητσοτάκης και ο καθρέφτης του.

Όσο για εμάς, είναι χρέος μας να φτιάξουμε μια άλλη χώρα που σέβεται τους πολίτες της, μια χώρα που το Σύνταγμα δεν θα χρησιμοποιείται με παραθυράκια για να γλιτώνουν από τις ευθύνες τους πολιτικοί, μια χώρα που δεν θα κλάψουν άλλοι γονείς τα παιδιά τους, ούτε άλλα παιδιά τους φίλους τους, μια χώρα με δικαιοσύνη που θα λειτουργεί και θα αφήνεται πραγματικά ανεξάρτητη να κάνει τη δουλειά της.

Ας μην περιμένετε, λοιπόν, τίποτα από τις τοποθετήσεις των Βουλευτών της Νέας Δημοκρατίας. Όπως λέει και ο Μανόλης Αναγνωστάκης, «τόσοι είναι». Το χρέος μας είναι αυτή η Κυβέρνηση, αυτή η αλαζονεία, αυτή η ύβρις, οι ανισότητες, η δυστυχία που έφερε στον ελληνικό λαό, σύντομα να αποτελέσουν παρελθόν. Και να φτιάξουμε μια άλλη Ελλάδα, μια άλλη Ελλάδα της δικαιοσύνης και της αλήθειας. Γι’ αυτόν τον λόγο καταθέσαμε πρόταση μομφής. Γι’ αυτόν τον λόγο ζητούμε την υπερψήφισή της.

Καταθέτω στα Πρακτικά όσα ανέφερα προηγουμένως.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δουδωνή.

Καλείται στο Βήμα η Βουλευτής Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κατερίνα Νοτοπούλου η οποία έχει τον λόγο για δεκαπέντε λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρίες και κύριοι συνάδελφοι, υπάρχουν στιγμές όπου τα λόγια δεν αρκούν για να εκφράσουν το συλλογικό πένθος, τον ανθρώπινο πόνο, την οργή και την απόγνωση. Υπάρχουν στιγμές που τα λόγια δεν αρκούν να περιγράψουν τη δίψα για την αλήθεια, το αίτημα και το πάθος για τη δικαιοσύνη, την αγάπη για τον άνθρωπο και τη δημοκρατία. Αυτές τις ιστορικές στιγμές που τα λόγια δεν αρκούν, τότε οι πράξεις γίνονται ο πιο ηχηρός λόγος, εκείνος που φέρνει τη μεγάλη πολιτική αλλαγή που ζητά ο ελληνικός λαός.

Οι συγγενείς των θυμάτων και οι επιζήσαντες απαίτησαν να μάθουν τα «πώς» και τα «γιατί» που κόστισαν τη ζωή πενήντα επτά συνανθρώπων μας. Όχι μόνο δεν τους ακούσατε, όχι μόνο δεν διευκολύνατε την έρευνα, αλλά τους στοχοποιήσατε με χυδαία προπαγάνδα. Κλείσατε τα αυτιά και τα μάτια σας, αλλά κλείσατε και κάθε δρόμο για τη διερεύνηση ευθυνών και την απόδοση δικαιοσύνης. Τους αναγκάσατε να ψάξουν ό,τι είχε απομείνει από τα νεκρά παιδιά τους, τα δολοφονημένα, στα χώματα που πετάξατε. Τους αναγκάσατε να ακούσουν τη φωνή των παιδιών τους να φωνάζουν: «Δεν έχουμε οξυγόνο». Όμως, οι συγγενείς των θυμάτων, οι πολίτες, ο ελληνικός λαός δεν υπέκυψαν ούτε στην τρομοκρατία, ούτε στη συκοφάντηση. Ο ελληνικός λαός δεν σας φοβάται. Είναι εκεί έξω και διαμαρτύρεται και θα είναι κάθε μέρα μέχρι να αποδοθεί δικαιοσύνη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εσείς όμως, κυρίες και κύριοι της Κυβέρνησης, φοβάστε. Την Παρασκευή όλος ο ελληνικός λαός ενωμένος, ζητούσε οξυγόνο. Σήμερα εμείς μεταφέρουμε αυτό το αίτημα στη Βουλή. Καταθέτουμε πρόταση δυσπιστίας κατά της Κυβέρνησης του εγκλήματος των Τεμπών και της συγκάλυψής του.

Κύριε Μητσοτάκη, η κοινωνία σας έχει ήδη απορρίψει. Βρίσκετε θεωρίες συνωμοσίας περί δήθεν αποσταθεροποίηση της χώρας. Δεν αποσταθεροποιεί η Αντιπολίτευση τη χώρα, ούτε οι μεγαλειώδεις κινητοποιήσεις του ελληνικού λαού. Εσείς έχετε αποσταθεροποιηθεί από τη δύναμη του λαού. Μόνη λύση για να ανοίξουμε τον δρόμο στη ζωή του λαού είναι να φύγετε όσο πιο γρήγορα γίνεται και να έρθει η προοδευτική διέξοδος. Ο ελληνικός λαός δεν σας εμπιστεύεται γιατί γνωρίζει τις ευθύνες σας. Γνωρίζει τις ευθύνες σας για το έγκλημα των Τεμπών. Ήταν άλλωστε κεντρική επιλογή σας η ιδιωτικοποίηση της υποδομής του σιδηροδρόμου και η απαξίωσή του.

Φωνάζαμε όταν ο κ. Καραμανλής, λίγες μέρες πριν από το δυστύχημα τον Φεβρουάριο του 2023, είχε διακηρύξει ότι η Κυβέρνησή σας σχεδίαζε τρία έργα ΣΔΙΤ για τη συντήρηση της υποδομής στη βόρεια Ελλάδα, την κεντρική και τη νότια. Ποιο ήταν το κεντρικό σας επιχείρημα; Ότι τότε χρειαζόταν ένας επενδυτής για να ανατάξει τον σιδηρόδρομο. Και τότε και σήμερα σας καταγγέλλουμε ευθέως για συνειδητή εγκατάλειψη του σιδηροδρόμου.

Η δική μας παράταξη επί τρία χρόνια πριν από το τραγικό δυστύχημα είχε καταθέσει πάνω από εξήντα ερωτήσεις, είχαμε καταθέσει πάνω από εκατό δημόσιες παρεμβάσεις, κρούαμε τον κώδωνα του κινδύνου για τα ζητήματα του σιδηροδρόμου.

Μίλησε ο κ. Μητσοτάκης για σύγκρουση της ανθρώπινης αμέλειας με τις γραφειοκρατικές παθογένειες. Θα ήταν πιο σοφό, κύριοι συνάδελφοι, αν μίλαγε για επιτηδευμένη, στοχευμένη, εγκληματική αμέλεια του κ. Καραμανλή και για τις παθογένειες του επιτελικού του κράτους.

Δεν σας πιστεύει κανείς. Δεν σας πιστεύει κανείς γιατί γνωρίζει ο ελληνικός λαός ότι απαξιώσατε τον σιδηρόδρομο σε όλα τα επίπεδα. Υποβαθμίσατε το τρένο, αφήσατε ασυντήρητο το δίκτυο, είχαμε αλλεπάλληλους εκτροχιασμούς, απαξίωση του ΟΣΕ και του προσωπικού του, πλήρης υποστελέχωση. Για δώδεκα συνεχόμενα λεπτά τα δύο μοιραία τρένα στα Τέμπη κινούνταν στην ίδια ράγα, χωρίς να υπάρχει ούτε σύστημα προειδοποίησης, ούτε σύστημα αποφυγής της σύγκρουσης. Αυτά ήταν τα τραγικά αποτελέσματα των πολιτικών σας επιλογών.

Η υποστελέχωση του ΟΣΕ: Επί ΣΥΡΙΖΑ το 2018 ο ΟΣΕ είχε χίλιους διακόσιους μόνιμους εργαζόμενους και διακόσιους είκοσι τέσσερις εργαζόμενους με ατομικές συμβάσεις από το ΑΣΕΠ. Το 2022 μειώσατε τους εργαζόμενους σε επτακόσιους τριάντα πέντε, το 2023 τους μειώσατε σε εξακόσιους σαράντα πέντε, στο μισό. Οι σταθμάρχες το 2018 ήταν διακόσιοι σαράντα επτά μόνιμοι και έμπειροι. Το 2023 ήταν εκατόν δέκα επτά. Το 2024 ήταν μόλις εκατόν οκτώ. Οι δε κλειδούχοι ήταν μόλις πενήντα επτά, στο 14% των θέσεων που προβλέπονται. Πλήρης διάλυση. Αυτό ήταν το έργο σας στον ΟΣΕ.

Μιλήσατε, κυρίες και κύριοι της Κυβέρνησης, -τολμάτε να μιλάτε- για «βαθύ κράτος», εσείς που χτίσατε το «βαθύ κράτος», εσείς που φορτώσατε με 16 δισεκατομμύρια παράνομες κρατικές ενισχύσεις, σκάνδαλα και σπατάλες τον ΟΣΕ. Ακόμα και μετά από την τραγωδία όμως συνεχίζετε να μην προσλαμβάνετε μόνιμο προσωπικό στον ΟΣΕ σε κρίσιμες θέσεις, όπως οι σταθμάρχες. Κάνετε ατομικές συμβάσεις, πάλι χωρίς κριτήρια, χωρίς δημόσια πρόσκληση, εκτός ΑΣΕΠ, εκτός στοιχειωδών κανόνων διαφάνειας, ούτε για τα μάτια του κόσμου.

Και θα καταθέσω στα Πρακτικά τη λίστα καταρτιζόμενων ατομικών συμβάσεων, που ακόμα και σήμερα κάνετε χωρίς καμία προκήρυξη, γιατί αυτοί είστε, το μόνο που σας νοιάζει με τα ρουσφέτια σας, το μόνο που σας νοιάζει είναι να συντηρήσετε ένα πελατοκεντρικό κράτος, δεν τα καταφέρνετε όμως, γιατί και οι δικοί σας ψηφοφόροι είναι στον δρόμο. Όλη η ελληνική κοινωνία δυσπιστεί απέναντί σας. Ο δε διωκόμενος για τη μετάταξη του μοιραίου σταθμάρχη εξακολουθεί και επιλέγει τους νέους σταθμάρχες. Αναρωτιέται κανείς εύλογα τι πρέπει να γίνει για να αλλάξετε μυαλά.

Διαλύσατε τις δικλίδες ασφαλείας που υπήρχαν ως το 2019, οι οποίες θα είχαν αποτρέψει την τραγωδία. Θα είχατε, κύριοι συνάδελφοι, αποσοβήσει το δυστύχημα αν ίσχυαν σωρευτικά ή και ξεχωριστά τα ακόλουθα:

Αν λειτουργούσε το δευτεροβάθμιο κέντρο ελέγχου στην Καρόλου. Αν δεν είχατε διορίσει τον απολύτως ακατάλληλο σταθμάρχη, αν είχατε φτιάξει την τηλεδιοίκηση της Λάρισας, ναι, αυτήν την τηλεδιοίκηση που είχε καταστραφεί τον Ιούλιο του 2019, αλλά ποτέ δεν νοιαστήκατε να την αποκαταστήσετε. Για τέσσερα χρόνια κινούνταν τα τρένα χωρίς τηλεδιοίκηση, κόβατε εισιτήρια, όπως μας είπαν οι Υπουργοί σας, σε προορισμούς χωρίς επιστροφή με τα τρένα του θανάτου. Αυτοί είστε.

Στέλνατε τότε τον Υφυπουργό κ. Παπαδόπουλο στη Λάρισα να προσπαθήσει να βαφτίσει το τοπικό κέντρο ελέγχου τηλεδιοίκηση που θα επέτρεπε στον απολύτως ακατάλληλο σταθμάρχη, αν υπήρχε, να βλέπει και το σημείο της σύγκρουσης των τρένων.

Την έφτιαξε αυτήν την τηλεδιοίκηση ο κ. Γεραπετρίτης, με λίγα χρήματα, κάποιους μήνες μετά από το τραγικό έγκλημα, την τηλεδιοίκηση που δεν την φτιάξατε για 50 και 60 χιλιάδες ευρώ, ενώ δώσατε δεκαπλάσια για το «μπάζωμα». Τόσο κόστισε το πάγωμα της αλήθειας. Τόσο κόστισε η συγκάλυψη των ευθυνών σας. Τόσο κόστισε το να πολλαπλασιάσετε την οδύνη των συγγενών και τον πόνο τους. Αυτή ήταν η ύψιστη ύβρις, η μεγάλη ντροπή.

Όλα τα πεπραγμένα σας είναι ένα μεγάλο «γιατί».

Όλα τα πεπραγμένα σας είναι ένα μεγάλο «γιατί». Γιατί από το 2019 έως το 2023 είχαμε σχεδόν μηδενικές επενδύσεις από το δημόσιο κάτοχο υποδομής και δικτύου, τον ΟΣΕ, σχεδόν μηδενική εξέλιξη των έργων που παρέδωσε η κυβέρνηση ΣΥΡΙΖΑ; Γιατί, κύριοι της Κυβέρνησης, αθετήσατε τη συμφωνία για επενδύσεις ασφαλείας στο σιδηρόδρομο;

Ενώ η αρχική συμφωνία το 2020 ήταν η ΤΡΑΙΝΟΣΕ να είναι υποχρεωμένη να κάνει επενδύσεις, ύψους 645 εκατομμυρίων ευρώ, η Κυβέρνηση Μητσοτάκη μας έφερε αλλαγμένη τη σύμβαση το 2022 με μειωμένες επενδύσεις στα 62 εκατομμύρια ευρώ και ταυτόχρονα απαλείφθηκε η υποχρέωση του Δημοσίου να κάνει τα έργα ασφάλειας.

Από το 2021 δεκάδες οι έγραφες προειδοποιήσεις, κινητοποιήσεις, νομικές ενέργειες, εξώδικα, παραιτήσεις εργαζομένων, αλλά και πολλών - πολλών μέσα από τον ΟΣΕ. Αγνοήθηκαν από τον κ. Καραμανλή. Ήταν στο ΣΥΡΙΖΑ, που απαντούσε, ότι είναι ντροπή και πρέπει να ντρεπόμαστε, που θέτουμε ζητήματα ασφαλείας για τον ελληνικό σιδηρόδρομο και λίγες ημέρες μετά θρήνησε ο ελληνικός λαός.

Προκλητική η αλαζονεία του κ. Καραμανλή, αλλά και όλων σας, διότι είστε η Κυβέρνηση του μπαζώματος των έργων, είστε η Κυβέρνηση του μπαζώματος της οικονομίας, είστε η Κυβέρνηση του μπαζώματος των υποδομών, είστε η Κυβέρνηση του μπαζώματος της δικαιοσύνης. Το μόνο που ξέρετε πάρα πολύ καλά να κάνετε είναι να χτίζετε αποζημιώσεις, στους εργολάβους, στα καρτέλ, αδιαφάνεια. Αυτά είναι τα έργα σας. Κατά τα λοιπά λέτε διαχρονικές ευθύνες. Μάλιστα.

Τα νέα έργα, που παραδόθηκαν από τη διακυβέρνηση του ΣΥΡΙΖΑ 2015 - 2019, σε διάστημα τεσσεράμισι ετών είναι πολύ περισσότερα από τα αντίστοιχα της προηγούμενης δεκαετίας μέσα σε σκληρές δημοσιονομικές συνθήκες και επίσης συμβάσεις για πλήθος άλλων νέων έργων. Για την υλοποίηση των έργων αυτών απορροφήθηκαν περισσότερα από 1 δισεκατομμύριο ευρώ. Αν ρωτήσουμε τους Υπουργούς σας, που τους ρωτάμε συνέχεια, πόσα χρήματα έχετε απορροφήσει; Η απάντηση είναι ότι τα έργα όλα είναι στάσιμα, τα έχετε παγώσει ακόμα και μετά το έγκλημα των Τεμπών.

GSM-R, κινητή τηλεφωνία των τρένων, ένα έργο που ολοκληρώθηκε στις αρχές του 2018. Από τον Ιούλιο του 2019 έως το δυστύχημα δεν είχε τεθεί σε λειτουργία. Γιατί; Από αυτά τα γιατί, που γίνονται λυγμός και δάκρυα για όλους, εκτός από εσάς.

Όλη μέρα σας παρακολουθήσαμε στη συζήτηση των πολιτικών αρχηγών να χαζογελάτε. Με τι γελάτε; Με τον πόνο των συγγενών; Με τον αγώνα της Αντιπολίτευσης; Με την αγωνία του ελληνικού λαού εκεί έξω για δικαιοσύνη και οξυγόνο; Με τι γελάτε;

Τα κενά στην ασφάλεια των σιδηροδρόμων αναδεικνύονται και με επιστολή κόλαφο από την Κομισιόν, παραπέμπεται η χώρα μας για παραβίαση δύο ευρωπαϊκών Οδηγιών και πέντε κανονισμών. Ανακοινώθηκε στις 16 Δεκέμβρη ότι κινήθηκε η διαδικασία επί παραβάσει, επειδή δεν ευθυγραμμίζεται και πάλι η χώρα μας με τις απαιτήσεις της νομοθεσίας της Ευρωπαϊκής Ένωσης για την ασφάλεια των σιδηροδρόμων. Και επειδή σ’ αυτό το κακοπαιγμένο έργο, το κακοπαιγμένο χυδαίο θέατρο που παίζετε, έρχεται άλλη μία ευθύνη να προστεθεί, να σας τη θυμίσουμε ξανά. Εθνικό Σχέδιο Μεταφορών, το πετάξετε στον κάλαθο των αχρήστων. Το είχε συγκροτήσει η δικιά μας η κυβέρνηση και προέβλεπε πραγματική ανάταξη του σιδηροδρόμου.

Πήγατε να κρυφτείτε πίσω από διαχρονικές παθογένειες και τη σύμβαση 717. Δύο παρατηρήσεις να κάνω. Ο ΣΥΡΙΖΑ παρέλαβε μια σύμβαση εξαιρετικά προβληματική. Δεν το λέμε μόνο εμείς. Αποφάσεις του Ελεγκτικού Συνεδρίου, το πόρισμα της ΕΔΕΛ, όλοι το λένε.

Ολοκληρώσαμε τα αναγκαία βήματα για να μπορεί να εκτελεστεί αυτή η σύμβαση. Σας την παραδώσαμε ολοκληρωμένη κατά 72,4%. Τι κάνατε; Μέχρι τις 14 Φλεβάρη του 2023 το έργο είχε ολοκληρωθεί σε ποσοστό μόλις 77% αντί να έχει τελειώσει και να λειτουργεί ήδη.

Και κάτι ακόμα. Είστε εσείς, που λέτε ότι δεν φέρετε εμπόδια στη δικαιοσύνη και απορρίψαμε την προανακριτική για την 717. Εμείς την ζητήσαμε. Ο ίδιος, ο Χρήστος Σπίρτζης αυτοβούλως ζήτησε τη σύσταση ειδικής επιτροπής. Δεν υπήρξε ως σήμερα γραπτή απάντηση. Γιατί άραγε; Μήπως, γιατί θα πρέπει και οι δικοί σας Υπουργοί να κάνουν το ίδιο. Κρύβονται, όμως, οι Υπουργοί σας, όπως κρύβεται και ο Πρωθυπουργός.

Η συζήτηση γι’ αυτά τα ποσοστά υλοποίησης ξεκίνησε από τον επικοινωνιακό σας μηχανισμό. Θέλετε διάχυση ευθυνών και αποπροσανατολισμού. Τις ίδιες πρώτες, τις κρίσιμες ώρες προχώρησαν, κύριοι συνάδελφοι, στην εκχωμάτωση και στο μπάζωμα. Διέπραξαν ύβρη απέναντι στους νεκρούς και τους συγγενείς τους. Κατέστρεψαν κρίσιμα στοιχεία, χώματα, ανθρώπινα μέλη. Κατέστρεψαν τον τόπο του εγκλήματος, μετά το δυστύχημα, όμως.

Ακούσαμε τον κ. Μητσοτάκη να αναρωτιέται τι μπορεί να ήθελε να συγκαλύψει. Μα, ο ίδιος έχει ομολογήσει την ίδια στιγμή τη συγκάλυψη, έχει ομολογήσει ότι η εξεταστική επιτροπή δεν ήταν μια καλή στιγμή, άρα ήταν μια κακή στιγμή. Και αναρωτιέμαι, εσείς πώς το ανέχεστε, πρώτον, να φορτώνει ο Πρωθυπουργός όλες οι ευθύνες πάνω σας και δεύτερον, γιατί δεν παραιτείστε αφού εμποδίσατε τη δικαιοσύνη να κάνει το έργο της, αφού εμποδίσατε τον ελληνικό λαό να μάθει την αλήθεια;

Ο Πρωθυπουργός έχει δείξει ότι αποκλείστηκαν προφανώς με εντολή του ιδίου και εκτέλεση της Πλειοψηφίας μάρτυρες, όπως ο Πρόεδρος των μηχανοδηγών, ο κ. Γενιδούνιας, που είχε επιπλήξει με εξώδικα και τον κ. Καραμανλή και όλη την Κυβέρνηση. Ο κ. Τσαλίδης, επίσης είχε πει ότι ήξερε τα πάντα για την κατάσταση του σιδηροδρόμου, δεν κλήθηκε. Ο υπεύθυνος για το ETCS παραιτήθηκε μπρος την κυβερνητική αδράνεια, δεν κλήθηκε. Μια εξεταστική που την κλείσατε άρον – άρον. Στο Ευρωκοινοβούλιο, όμως, βρήκαν φωνή οι συγγενείς των θυμάτων.

Οφείλει ο κ. Μητσοτάκης, αφού δεν το έπραξε το πρωί, να δεσμευτεί ότι στην επόμενη παρέμβασή του, θα θέσει τον εαυτό του στη διάθεση της προανακριτικής επιτροπής, που δεν είναι προανακριτική του Τριαντόπουλου, είναι η πρώτη προανακριτική για τα Τέμπη, να έρθει να καταθέσει ως μάρτυρας. Είναι ο εντολέας του κ. Τριαντόπουλου. Είναι ο αρχιτέκτονας, είναι ο σχεδιαστής, ο υλοποιητής του εγκλήματος της συγκάλυψης. Να έρθει να εξηγήσει το σχέδιο του όπως εκτελέστηκε εκείνες τις ημέρες και αφορούσε το τρίπτυχο μπάζωμα – ξεμπάζωμα – μονταζιέρα. Να έρθει να εξηγήσει ποιος τον ενημέρωσε για το αποκλειστικά ανθρώπινο λάθος. Να έρθει ο κ. Μητσοτάκης στην προανακριτική και να εξηγήσει σε ποια πληροφόρηση βασίστηκε. Να μας πει πού πήγαν τα βίντεο. Να μας πει για τη μονταζιέρα στα ηχητικά, τότε που κομπορρημονούσατε ότι δεν υπήρχε τίποτα εύφλεκτο.

Έρχεται, όμως, το πόρισμα του ΕΟΔΑΣΑΑΜ και μιλάει για πιθανό εύφλεκτο υλικό και αποσυνδέει τα έλαια σιλικόνης από την έκρηξη. Να μας πει, λοιπόν, ο κ. Μητσοτάκης αν έδωσε ή όχι εντολή στον κ. Τριαντόπουλο να συντονίσει τη συγκάλυψη. Διότι, η Εισαγγελία Λάρισας, μετά από ερώτησή μας, έδειξε πολιτική εντολή. Όλοι εσείς να δεσμευτείτε ότι δεν θα εμποδίσετε ξανά την κλήση κανενός μάρτυρα στην προανακριτική.

Η κοινωνία, όμως, δεν σας εμπιστεύεται. Δεν σας εμπιστεύεται και για έναν επιπρόσθετο λόγο. Διότι, γνωρίζει πως δεν έχετε απαντήσεις σε καμία από τις μεγάλες προκλήσεις, ούτε στο δημογραφικό, ούτε στα εθνικά ζητήματα, ούτε στην κλιματική κρίση, ούτε στην οικονομική, ούτε στα προβλήματα της στέγης. Δεν απαντάτε στο μεγάλο πρόβλημα της ακρίβειας, τη συσσώρευση του ιδιωτικού χρέους, στον αποκλεισμό των μικρομεσαίων επιχειρήσεων από το Ταμείο Ανάκαμψης, τον τραπεζικό δανεισμό και τη ρευστότητα, στη στεγαστική κρίση που τα νοικοκυριά δαπανούν το μισό διαθέσιμο εισόδημά τους για την κάλυψη των στεγαστικών τους αναγκών.

Παραλάβατε μια χώρα εκτός μνημονίων, με ρυθμισμένο το χρέος, με τις δομές της δημόσιας υγείας και παιδείας δωρεάν για όλους τους πολίτες και με αξιοπρέπεια. Φέρατε παραπάνω ιδιωτικά χρέη, παραπάνω ανεργία, παραπάνω κατασπατάληση δημόσιου χρήματος χρονιά με τη χρονιά που περνάει.

Τι άλλο έχουμε; Δυσθεώρητα υπερκέρδη για τις τράπεζες -δεν τολμάτε να τα φορολογήσετε- από τραπεζικές προμήθειες και υψηλά επιτόκια. Έχουμε υπερπλεονάσματα, που δεν επιστρέφουν στην ελληνική κοινωνία. Τι δεν έχουμε;

Δεν έχουμε καμία προστασία, κυρίες και κύριοι συνάδελφοι, της ελληνικής κοινωνίας που πονά, που υποφέρει, που βιώνει πολλαπλά αδιέξοδα. Αυτή είναι η πολιτική σας, όμως.

Ακόμη και μπροστά στις διεθνείς αναταραχές, όπως για παράδειγμα η επιβολή δασμών στην Ευρωπαϊκή Ένωση από τη νέα διοίκηση των ΗΠΑ, δεν σας έχει προβληματίσει καθόλου. Παίρνετε τις αναταραχές και τις πολλαπλασιάζετε στο εσωτερικό της χώρας, εις βάρος της οικονομίας και εις βάρος της κοινωνίας, μία πολιτική που εξυπηρετεί μόνο τη συγκέντρωση του πλούτου.

Κυρίες και κύριοι συνάδελφοι, χρειάζεται να επιστρέψει το αίσθημα ασφάλειας στις καρδιές και τις ζωές των συμπολιτών μας. Πείτε μου, ποιος μπορεί να νιώσει ασφάλεια όταν δεν μπορεί να βγάλει τον μήνα ή την εβδομάδα, όταν δεν μπορεί να θρέψει τα παιδιά του, όταν τετρακόσιες ογδόντα χιλιάδες παιδιά ζουν κάτω από το όριο της φτώχειας και σε εξαθλίωση, όταν δυόμισι εκατομμύρια και παραπάνω συμπολίτες μας ζουν σε πλήρη εξαθλίωση και φτωχοποίηση;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Νοτοπούλου. Έχετε υπερβεί αρκετά τον χρόνο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Η κοινωνία, λοιπόν, δεν σας εμπιστεύεται, γιατί πληγώνετε και το κράτος δικαίου. Ψήφισμα καταπέλτη για την Κυβέρνηση του Κυριάκου Μητσοτάκη εξέδωσε το Ευρωπαϊκό Συμβούλιο για το κράτος δικαίου.

Δεν σας εμπιστεύεται η κοινωνία, ούτε γιατί εσείς επιμένετε ότι δήθεν στηρίζετε τη δημοκρατία και τη δικαιοσύνη. Σκάνδαλο των υποκλοπών. Όλοι θυμόμαστε. Το μεγαλύτερο σκάνδαλο της Μεταπολίτευσης. Σήμερα έγινε η δίκη και έλειπαν οι πραγματικοί υπεύθυνοι, που είστε εσείς.

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Κλείστε. Βάλτε μια τελεία, σας παρακαλώ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ένα λεπτό, κύριε Πρόεδρε, να ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Πριν από λίγο ομόφωνα δεχτήκαμε μία διαδικασία, η οποία από την πρώτη στιγμή παραβιάζεται.

Κλείστε, σας παρακαλώ. Υπάρχουν κι άλλοι συνάδελφοί σας που θα συμπληρώσουν αυτά τα οποία εσείς θα λέγατε στον μη υπολειπόμενο χρόνο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Την περασμένη Παρασκευή στην μεγάλη κινητοποίηση στην ιστορία του ελληνικού λαού σε καιρό ειρήνης, ο λαός ήρε ηχηρά την εμπιστοσύνη του στην Κυβέρνηση της Νέας Δημοκρατίας. Ο Πρωθυπουργός είναι απονομιμοποιημένος. Η Κυβέρνησή σας δεν μπορεί να σταθεί με αυτό το μέγεθος των κινητοποιήσεων, των διαμαρτυριών και της δυσπιστίας, δυσπιστία απέναντι στους χειρισμούς και τους ανθρώπους, στις πολιτικές που οδήγησαν στο έγκλημα των Τεμπών και τη συγκάλυψή τους. Είμαστε σε μια νέα πολιτική περίοδο, ιστορική. Ο λαϊκός παράγοντας καθοδηγεί τις εξελίξεις, βγαίνει στους δρόμους, αξιώνει αλήθεια και δικαιοσύνη.

Κύριε Μητσοτάκη, το έδρανο του Πρωθυπουργού επί τρεις ημέρες μετατρέπεται σε ειδώλιο κατηγορουμένου.

**ΠΡΟΕΔΡΕΥΩΝ (Αθανάσιος Μπούρας):** Κυρία Νοτοπούλου, δεν μπορεί άλλο να συνεχιστεί. Δεν γίνεται.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Εδώ θα πρέπει, να είστε και να απολογείστε για όσα έγιναν και δεν έγιναν, για όσα στοίχισαν τη ζωή πενήντα επτά συνανθρώπων μας, για όσα αμαύρωσαν τη μνήμη τους, για όσα μαυρίζουν τη ζωή των συγγενών, για όσα αδιέξοδα δημιουργείτε στους πολίτες.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Αν είχατε, κύριοι συνάδελφοι, υπευθυνότητα, θα είχατε παραιτηθεί.

Ο λαός μας, ψήφισε την πρόταση μομφής που ο ίδιος…

**ΝΟΤΗΣ ΜΗΤΑΡΑΚΗΣ:** Λίγο σεβασμό στον χρόνο!

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Νοτοπούλου. Δυσκολεύετε την κατάσταση.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** …οι καρδιές του ελληνικού λαού δεν βολεύονται, παρά μόνο στο δίκαιο. Και αυτό το δίκαιο και το οξυγόνο, θα το φέρει ο ελληνικός λαός.

Σας ευχαριστώ.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Εγώ νόμιζα ότι τελειώσατε, αλλά κάνατε και επίλογο.

Παρακαλώ να κλείσει το σύστημα της ηλεκτρονικής εγγραφής ομιλητών.

Καλώ στο Βήμα τον Υπουργό Επικρατείας τον κ. Βορίδη για δέκα λεπτά με την ανοχή που έδωσα στους πρωτομιλήσαντες και λεγόμενους, ας πούμε, εισηγητές των δύο κομμάτων που υπέβαλαν την πρόταση δυσπιστίας.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε μια σχετικά πρωτότυπη πρόταση δυσπιστίας. Έχει στοιχεία πρωτοτυπίας και θα πω γιατί. Πρώτον, διότι είναι προαναγγελθείσα. Οι προτάσεις δυσπιστίας συνήθως, μέχρι τούδε στην κοινοβουλευτική πρακτική, συνδέονταν με κάποιο γεγονός το οποίο, εν πάση περιπτώσει, ήταν εξαιρετικό, ιδιαίτερο, σπουδαίο, ακριβώς γιατί υπάρχει αυτός ο περιορισμός από το Σύνταγμα και τον Κανονισμό για το κάθε πότε μπορείς να καταθέσεις προτάσεις δυσπιστίας. Ο χρονικός αυτός περιορισμός επιβάλλει να είναι φειδωλή η Αντιπολίτευση στην αξιοποίηση αυτού του μείζονος μέσου κοινοβουλευτικού ελέγχου. Εδώ προφανώς έγινε κάτι το οποίο, όμως, δεν είχε αυτό το χαρακτήρα, εξ ου και προαναγγέλθηκε. Αυτή η πρώτη πρωτοτυπία.

Αφού προαναγγέλθηκε, εν συνεχεία, κατέστη ένα αντικείμενο δημόσιας διαβούλευσης. Γιατί; Διότι η κατάσταση της Αντιπολίτευσης -και της Αξιωματικής και της Ελάσσονος- είναι τέτοια που πλέον δεν έχει την κοινοβουλευτική δύναμη για να ασκήσει αυτό το μέσο ένα κόμμα, μια κοινοβουλευτική δύναμη, άρα πρέπει να διαβουλευτούν μεταξύ τους. Κι έτσι άρχισε μια διελκυστίνδα.

Τόσο μείζον και σημαντικό είναι το ζήτημα της δυσπιστίας, που κατέστη αντικείμενο επί μακρόν, επί εβδομάδων, διαβουλεύσεων. Ο ΣΥΡΙΖΑ να λέει: «Τώρα πρέπει να γίνει», το ΠΑΣΟΚ να λέει: «Αφήστε να περιμένουμε το πόρισμα και αργότερα να γίνει». Και αφού ήρθε το πόρισμα, να λέει: «Ίσως και λίγο αργότερα, αφού γίνει κάτι άλλο». Ακόμα και σήμερα…

**ΜΙΛΕΝΑ ΑΠΟΣΤΟΛΑΚΗ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Αποστολάκη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Γιατί ταράζεστε; Αν ξεκινήσετε την αντιπαράθεση από τώρα, θα ταλαιπωρηθείτε. Αφήστε λίγο. Έχει ακόμη πορεία. Υπομονή. Στο 1.58΄ είμαστε. Δεν έχω πει κάτι.

**ΠΡΟΕΔΡΕΥΩΝ (Αθανάσιος Μπούρας):** Κυρία Αποστολάκη, γιατί έχετε ανησυχία; Μην διακόπτετε! Όταν πάρετε τον λόγο, θα πείτε τα δικά σας.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θέλω, λοιπόν, να πω το εξής: Αφού, λοιπόν, κατέστη αντικείμενο διαβούλευσης ήταν ακόμα πιο ωραίο το τελευταίο εξ όσων πληροφορούμεθα, ότι εδώ ετέθησαν και ζητήματα: Να την καταθέσουμε, αλλά στην έναρξη της προ ημερησίας ή αργότερα; Και πόσο αργότερα; Μετά τους δύο αρχηγούς; Μετά τους τρεις αρχηγούς; Να μιλήσουμε όλοι οι αρχηγοί;

Αφού, λοιπόν, -ακούστε σπουδαιότητα της πρότασης δυσπιστίας- το αντικείμενο της διαπραγμάτευσης…

**ΓΕΩΡΓΙΟΣ ΨΥΧΟΓΙΟΣ:** Αυτό είναι το θέμα τώρα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Βεβαίως αυτό είναι το θέμα. Διότι το θέμα ακριβώς είναι ότι…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Όλα δικαιώματά σας, αλλά και δικαίωμά μας να κρίνουμε τον τρόπο που ασκείτε τα δικαιώματά σας.

**ΠΑΥΛΟΣ ΧΡΗΣΤΙΔΗΣ:** Δεν το απαγορεύει ο Κανονισμός!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν είπα τίποτε εγώ για απαγορεύσεις. Είστε στον χώρο της πολιτικής κριτικής, όχι της απαγορεύσεως.

(Θόρυβος από την πτέρυγα του ΠΑΣΟΚ - Κινήματος Αλλαγής)

Ακούστε, εγώ δεν έχω καμία αντίρρηση, όπως ξέρετε, να με διακόπτετε, υπό την αυστηρή προϋπόθεση ότι θα κρατείται ο χρόνος μου! Όσο με διακόπτετε, τόσο θα μιλάω! Άμα κάνουμε αυτή τη συμφωνία, δεν έχω καμία αντίρρηση.

Συνεχίζω, όμως, λέγοντας ότι τόσο σπουδαία και σοβαρά είναι και τα αντιμετωπίζετε τα ζητήματα που θέτετε με την πρόταση δυσπιστίας, που δεν μπορούσατε να την καταθέσετε και καταλήξατε πράγματι να τη φέρετε σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος σας τα είπε αυτά;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε, κυρίες και κύριοι συνάδελφοι, τι ακούσαμε. Ακούσαμε ότι «ένας από τους λόγους που προξένησαν αυτή την τραγωδία των Τεμπών στην οποία, κυρίως, αναφέρεται η πρόταση δυσπιστίας, ήταν η ιδιωτικοποίηση του σιδηροδρόμου» για την οποία ευθύνομαι εμείς. Και το άκουσα από την ομιλήτρια του ΣΥΡΙΖΑ! Μάλιστα.

Αν δεν απατώμαι στις 14-9-2017 επωλήθη η ΤΡΑΙΝΟΣΕ στη «Ferrovie dello Stato Italiane» έναντι 45 εκατομμυρίων ευρώ και ήρθαν και μας είπαν ότι εμείς φταίμε για την ιδιωτικοποίηση! Αυτή είναι η σοβαρότητα των επιχειρημάτων!

**ΝΙΚΟΛΑΟΣ ΠΑΠΠΑΣ:** Τι είχατε συμφωνήσει εσείς;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούσαμε ότι ο κ. Σπίρτζης είναι γενναίος και στον ΣΥΡΙΖΑ, και αυτοί είναι γενναίοι. Γιατί; Διότι τόλμησαν και ζήτησαν να προχωρήσουν στην προκαταρκτική.

Ξέρετε πόσο γενναίος είναι ο κ. Σπίρτζης;

**ΝΙΚΟΛΑΟΣ ΠΑΠΠΑΣ:** Έχει παραιτηθεί από την παραγραφή!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για ξαναπείτε το, κύριε Παππά.

**ΝΙΚΟΛΑΟΣ ΠΑΠΠΑΣ:** Έχει παραιτηθεί από την παραγραφή!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λέει ο κ. Παππάς, για να το ακούσουν όλοι οι συνάδελφοι, το εξής ωραίο -για το οποίο συγχωρείστε μόνο γιατί δεν έχετε επαφή με τα νομικά-: «Είχε παραιτηθεί από την παραγραφή -κατά νομική ακριβολογία εξάλειψη- του αξιόποινου ο κ. Σπίρτζης».

Ενημερωτικώς: Είναι θεσμός δημοσίας τάξεως από τον οποίο δεν χωρεί παραίτηση. Πόσο γενναίος είναι ο κ. Σπίρτζης και ο ΣΥΡΙΖΑ. Ζήτησαν τον έλεγχο για εξαλειφθέν αξιόποινο. Τόσο γενναίος!

(Χειροκροτήματα από την πτέρυγα της Νέας Δημοκρατίας)

Αλλά προσέξτε, είναι ενδιαφέρον ότι εδώ ακούγονται και ξανά ακούγονται, κυρίες και κύριοι συνάδελφοι, τα ίδια και τα ίδια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποσβεστική προθεσμία λέγεται!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τα ίδια και τα ίδια. Τα ίδια και τα ίδια.

Γιατί; Διότι αυτά που συζητάμε σήμερα, μα ακριβώς τα ίδια, με την ίδια επιχειρηματολογία, πανομοιότυπα, έχουμε συζητήσει και στην προηγούμενη πρόταση δυσπιστίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπαγιάτικο θέμα!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σας παρακαλώ πολύ.

Το ζήτημα είναι τελείως διαφορετικό. Το ζήτημα είναι το κίνητρό σας. Το ζήτημα είναι αν υπάρχει κάτι νεότερο. Το ζήτημα είναι τι προσδοκάτε από αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τίποτε δεν προσδοκούμε…(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Διαβάστε λίγο παρακαλώ τους κυρίους συναδέλφους του ΠΑΣΟΚ, που υποθέτω ότι είχαν την πρωτοβουλία -δεν ξέρω αν το συνδιαμορφώσατε- πάντως η προηγούμενη πρόταση ήταν έτσι όπως είχε έρθει. Είναι ακριβώς το περιεχόμενο των αυτών, η 717, η προκαταρκτική, η εξεταστική, το ζήτημα της διαμορφώσεως του χώρου και οι τυχόν ποινικές ευθύνες, το θέμα της λεγόμενης συνθέσεως της μονταζιέρας -υποτίθεται- των βίντεο. Αυτά όλα περιλαμβάνονται στην ήδη κριθείσα πρότασή σας, οπερέτα σας. Είναι τα ίδια ακριβώς.

Έχουν προστεθεί -νομίζω- έτσι για συγκάλυψη του πραγματικού σκοπού αυτής της πρότασής τους δύο παράγραφοι για το κράτος δικαίου, δηλαδή ξανά το ζήτημα των υποκλοπών, ξανά το ζήτημα των ανεξάρτητων αρχών που συνδέεται με τις υποκλοπές και μία παράγραφος -είναι μία παράγραφος κυριολεκτικά- για την ακρίβεια και τα καρτέλ.

Να υποθέσω ότι μετά από δύο χρόνια κυβερνητικής θητείας δεν υπάρχουν άλλα ζητήματα διαφωνίας με την κυβερνητική πολιτική που να τα θεωρείτε μείζονα, ώστε να τα συμπεριλάβετε στην πρόταση δυσπιστίας. Δηλαδή, να υποθέσω βάσιμα ότι πάντως με τα υπόλοιπα σημεία της κυβερνητικής πολιτικής δεν διαφωνείτε τόσο ώστε να τα συμπεριλάβετε και θέλετε μόνο να επαναφέρετε αυτά που ήδη έχουν κριθεί με την προηγούμενη πρόταση δυσπιστίας, από την οποία έχετε πάρει κοινοβουλευτική απάντηση.

**ΠΑΝΑΓΙΩΤΗΣ ΔΟΥΔΩΝΗΣ:** Δεν ήξερα ότι έχει δεδικασμένο…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεδικασμένο δεν ξέρω εάν έχει, αλλά μπορείτε άμα θέλετε και το επόμενο εξάμηνο να τα ξαναφέρετε να συζητήσουμε τα ίδια.

(Θόρυβος στην Αίθουσα)

Όποτε θέλετε, και το μεθεπόμενο εξάμηνο.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για να μην ταλαιπωρείστε, μπορείτε να κάνετε και copy paste, print out, να το έχετε έτοιμο, να αλλάζετε ημερομηνία και αν θέλετε να συζητάμε. Διότι όλα αυτά είναι ζητήματα για τα οποία έχετε πάρει απαντήσεις. Όλα αυτά είναι ζητήματα για τα οποία έχουμε μιλήσει αναλυτικά και εξαντλητικά. Όλα αυτά είναι δε ζητήματα για τα οποία προξενήσατε προ ημερησίας διατάξεως συζήτηση, την οποία περιφρονήσατε και διακόψετε για να μην λάβετε απάντηση στη δευτερολογία από τον Πρωθυπουργό, γιατί στην πραγματικότητα δεν σας ενδιαφέρουν οι απαντήσεις.

Τι σας ενδιαφέρει;

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κυρία Γιαννακοπούλου, είστε πολύ ανήσυχη σήμερα και δεν σας κατανοώ.

Ορίστε, κύριε Υπουργέ, συνεχίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η προανακριτική, κύριε Παππά και ο Πρωθυπουργός.

Πρώτα απ’ όλα να καταλήξετε στο εξής: Είναι ένοχος ή υπόλογος ή ύποπτος ο Πρωθυπουργός;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένοχος!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εσάς σας έχουμε δεδομένη, μην στεναχωριέστε. Δεν υπάρχει άγχος ως προς αυτό. Είναι ξεκάθαρα τα πράγματα. Σας έχω πει ότι δεν χρειάζεται να ταλαιπωρηθείτε να παρακολουθήσετε την προκαταρκτική. Δεν χρειάζεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Κωνσταντοπούλου.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για εσάς τα θέματα είναι δεδομένα. Λέω για τους υπόλοιπους μήπως και έχουν κάποια διαφορετική άποψη ή στάση.

Ο κύριος Πρωθυπουργός είναι υπεύθυνος για τις πράξεις του κ. Τριαντόπουλου και ό,τι του αποδίδετε; Ρωτώ, ποια είναι η άποψή σας;

(Θόρυβος στην Αίθουσα)

Διότι αν η άποψή σας είναι αυτή, γιατί δεν τον συμπεριλάβατε στην πρόταση για την προκαταρκτική;

**ΕΥΑΓΓΕΛΙΑ ΛΙΑΚΟΥΛΗ:** Θα το ερευνήσουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τι να ερευνήσετε; Θα τον καλέσετε ως μάρτυρα, αλλά θα εννοείτε ότι θέλατε να τον έχετε κατηγορούμενο και ύποπτο;

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτή είναι η προσέγγισή σας και μετά στεναχωριέστε, που σας λέμε για πολιτική εκμετάλλευση;

Άρα λοιπόν, για όλα αυτά, κυρίες και κύριοι συνάδελφοι, έχουν δοθεί κατ’ επανάληψη απαντήσεις. Και ποιο είναι το ζητούμενο αυτή τη στιγμή; Τι ζητάτε; Ζητάτε εσείς από το ΠΑΣΟΚ να πέσει η Κυβέρνηση, να ψηφίσουμε εμείς, να υπερψηφίσουμε -αυτό ζητάτε από την Κοινοβουλευτική Ομάδα της Νέας Δημοκρατίας- την πρόταση δυσπιστίας, να πέσει η Κυβέρνηση και να πάμε σε εκλογές. Σωστά; Αυτό δεν θέλετε; Αυτό είναι η συνέπεια της αποδοχής της προτάσεώς σας. Το ΠΑΣΟΚ ερωτώ. Το θέλετε, προκειμένου να υλοποιήσετε το σχέδιο που βλέπουμε να υλοποιείται με αυτή την πρόταση δυσπιστίας, δηλαδή τη λεγόμενη συνεργασία των προοδευτικών δυνάμεων, δηλαδή να έρθει μία κυβέρνηση, κύριε Δουδωνή, με εσάς, με τον κ. Παππά, με πρωταγωνιστικό ρόλο της κ. Κωνσταντοπούλου -προεξαρχούσης υποθέτω- και της Νέας Αριστεράς; Αυτό είναι το σχέδιο στο οποίο θέλετε να στέρξουμε; Και αυτό προτείνετε στον ελληνικό λαό;

**ΠΑΝΑΓΙΩΤΗΣ ΔΟΥΔΩΝΗΣ:** Απαντήσαμε, έχουμε απαντήσει!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Την απάντησή σας από την Κοινοβουλευτική Ομάδα της Νέας Δημοκρατίας σε αυτό το σχέδιο καταστροφής της χώρας, θα την πάρετε την Παρασκευή που θα διαπιστώσετε την απόλυτη στήριξη της Νέας Δημοκρατίας στην Κυβέρνησή μας και στον Πρωθυπουργό μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ και για τη συνέπεια στον χρόνο.

Ζητούν οι Κοινοβουλευτικοί Εκπρόσωποι τον λόγο. Θα δώσω τον λόγο με τη σειρά της κοινοβουλευτικής δύναμης των κομμάτων.

Ορίστε, κύριε Γερουλάνε, έχετε τον λόγο για την τρίλεπτη, πρώτη για σήμερα, παρέμβασή σας.

**ΠΑΥΛΟΣ ΓΕΡΟΥΛΑΝΟΣ:** Μάλιστα, κύριε Βορίδη.

Όλο αυτό όπως και η προηγούμενή σας ομιλία για την προανακριτική, πόση ώρα χλευάσατε; Για να πείτε τι τελικά; Ότι συμφωνείτε με την πρόταση του ΠΑΣΟΚ. Αυτό δεν είπατε; Εσείς δεν ψηφίσατε την προανακριτική; Όλη αυτή η συζήτηση, όλη αυτή η χλεύη από εδώ, για να ψηφίσετε τελικά αυτό που εμείς προτείναμε.

Έρχεστε σήμερα λοιπόν, την επόμενη μέρα και αναλύετε ξανά και ξανά τη διαδικασία, όχι το πολιτικό διακύβευμα, αλλά τη διαδικασία. Μα εάν ήσασταν τόσο σχολαστικοί -όπως είσαστε σήμερα επί της διαδικασίας- στην 717, αν ήσασταν τόσο σχολαστικοί στο πώς προσλάβατε τον σταθμάρχη, σήμερα θα ζούσαν πενήντα επτά ψυχές. Αυτό θα το χλευάσετε ή πονάει; Γιατί εμάς, μας πονάει.

Αυτή είναι λοιπόν η αντιμετώπιση που θα έχετε; Απέναντι σε ένα τέτοιο ζήτημα, απέναντι σε μια κινητοποίηση όλου του ελληνικού λαού, θα περάσουμε αυτές τις τρεις ημέρες γελώντας για αυτά τα οποία κάνει και λέει η Νέα Δημοκρατία; Αν αυτό είναι το σχέδιό σας για το τριήμερο, τότε ό,τι και να συμβεί εδώ μέσα, εκεί πέρα έχετε τελειώσει. Ό,τι και να ψηφίσετε εσείς εδώ μέσα, εκεί πέρα έχετε τελειώσει. Δεν υπάρχει αύριο για σας. Δεν θα μπορείτε να πλησιάσετε τις πόλεις και τα χωριά σας.

(Θόρυβος από την πτέρυγα της Νέας Δημοκρατίας)

Δεν χρειάζεται να το κάνω εγώ. Δεν είδατε; Τυφλοί είσαστε; Καλά, δεν ακούτε. Δεν βλέπετε;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κύριε Γερουλάνο, να απευθύνεστε στο Προεδρείο.

**ΠΑΥΛΟΣ ΓΕΡΟΥΛΑΝΟΣ:** Συγγνώμη, όταν διακόπτουμε εμείς, εγκαλείτε. Όταν όμως…

**ΠΡΟΕΔΡΕΥΩΝ (Αθανάσιος Μπούρας):** Ακριβώς το ίδιο βλέπετε, ε; Μπράβο!

Συνεχίστε, αφού βλέπετε το ίδιο.

**ΠΑΥΛΟΣ ΓΕΡΟΥΛΑΝΟΣ:** Εδώ και πάρα πολύ καιρό το μόνο το οποίο προσπαθείτε να κάνετε είναι να κοιτάξετε τη μια μεριά του προβλήματος. Και ποια είναι αυτή; Να μην τιμωρηθούν οι όποιοι ένοχοι σε αυτή την διαδικασία. Αλλιώς γιατί δεν φωνάξατε τον κ. Καραμανλή, γιατί δεν φωνάξατε τον κ. Τριαντόπουλο την τελευταία φορά, αλλά τώρα;

Ξέρετε, όμως, ποιο είναι το πρόβλημα με το να μην μάθουμε ποτέ την αλήθεια; Όχι μόνο δεν θα τιμωρηθούν οι υπεύθυνοι, αλλά ότι δεν θα διασφαλίσετε για την ασφάλεια των σιδηροδρόμων. Και μετά από έξι χρόνια διακυβέρνησης, δύο χρόνια μετά τα Τέμπη και άλλα δύο χρόνια ακόμα -μας λέει τώρα Πρωθυπουργός- δεν μπορείτε να διασφαλίσετε το εξής πολύ απλό, να μπορούν να μπαίνουν τα παιδιά στο τρένο και να πηγαίνουν στην Θεσσαλονίκη. Και λένε στις μάνες τους «μην ανησυχείς μάνα, θα κάθομαι στα πίσω βαγόνια», γιατί δεν μπορεί να εγγυηθεί αυτή η Κυβέρνηση την ασφάλεια των σιδηροδρόμων.

Εσείς τι λέτε στη μάνα; «Να ανησυχείς, γιατί για δύο χρόνια ακόμα δεν ξέρεις αν θα φτάσουν τα παιδιά στη Θεσσαλονίκη». Και αυτό εδώ θα το χλευάζετε για τρεις μέρες; Δεν ντρέπεστε;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ο κ. Παππάς έχει τον λόγο ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Ξεκινώ με κάποιες ευγενικές υπενθυμίσεις προς την πλευρά της πλειοψηφίας και της Κυβέρνησης. Η κυβέρνηση του ΣΥΡΙΖΑ το 2015 παρέλαβε μια δέσμευση για πλήρη ιδιωτικοποίηση του ΟΣΕ, και της υποδομής και της ακίνητης περιουσίας. Η κυβέρνηση του ΣΥΡΙΖΑ έδωσε μάχη για να κρατηθεί στο δημόσιο ο ΟΣΕ. Ο ΟΣΕ για τον οποίο συζητάμε είναι κρατικός. Στον κρατικό ΟΣΕ διορίσατε τον «άχρηστο» σταθμάρχη. Τον κρατικό ΟΣΕ αποψιλώσατε από προσωπικό.

Τι πέρασε στην κρατική εταιρεία σιδηροδρόμων, κύριε Βορίδη; Το μεταφορικό έργο και το προσωπικό, αποκλειστικά και μόνο.

Επεισόδιο δεύτερο: Τι παραλάβατε από τη δική μας κυβέρνηση; Παραλάβατε ένα μνημόνιο συνεργασίας του ελληνικού κράτους με την Hellenic Train, που έλεγε ότι θα κάνει 600 εκατομμύρια επενδύσεις, στο κέντρο των οποίων επενδύσεων βρίσκονταν τα συστήματα ασφαλείας, υπογεγραμμένη από τον κ. Τσαλίδη τότε, ο οποίος ήταν στη διοίκηση της ΤΡΑΙΝΟΣΕ. Το μνημόνιο συνεργασίας αυτό είχε υπογραφεί σε δεύτερο χρόνο και από τον κ. Καραμανλή. Αυτή τη δέσμευση ξεκινήσατε να υλοποιείτε. Ζητούσαμε για δύο χρόνια να έρθει η σύμβαση και το σχέδιο σύμβασης το οποίο διαπραγματεύεστε.

Όταν ολοκληρώθηκε η διαπραγμάτευση τι έγινε, κύριε Βορίδη; Απαλλάξατε την Hellenic Train από 600 εκατομμύρια υποχρέωση επενδύσεων. Πάλι υπογραφή Καραμανλή. Δηλαδή ο «φρέσκος» Καραμανλής υπογράφει την υποχρέωση της Hellenic Train να επενδύσει στην υποδομή και την ασφάλεια και ο «μπαγιάτικος» την απαλλάσσει από αυτήν την ευθύνη, κλείνει τα αυτιά στις ερωτήσεις της Αντιπολίτευσης και έρχεται το δυστύχημα. Δυστυχώς εμείς δεν εκπλαγήκαμε, κύριοι. Είχε μαλλιάσει η γλώσσα μας γι’ αυτές τις ιστορίες.

Δεύτερον, κύριε Βορίδη, γιατί έχω μόνο τρία λεπτά. Ασκείτε καθήκοντα εσείς σήμερα εδώ ή είστε παρατηρητής σαν τον Τριαντόπουλο; Είστε κατά το ΦΕΚ των αρμοδιοτήτων σας παρών; Διότι θέλω να σας απευθύνω μία ερώτηση, γιατί δικαιούμεθα να υποθέσουμε ότι ασκείτε καθήκοντα στην Ολομέλεια απόψε και εκπροσωπείτε τον Πρωθυπουργό. Υπάρχει ένα κενό έδρανο δίπλα σας, όπου είναι ο βασικός κατηγορούμενος για το έγκλημα για το οποίο συζητάμε.

Σας ενημέρωσε αν θα έρθει ως μάρτυρας στην προανακριτική; Θα δώσει στοιχειωδώς ένα σήμα ότι εννοεί πως θα έρθουν όλα στο φως; Διότι όταν του απηύθυνε το ερώτημα σήμερα νωρίτερα ο Σωκράτης Φάμελλος, τον είδαμε να ταράσσεται. Μας είπε να ζητήσουμε να έρθει και να δούμε. Σας ενημέρωσε καθόλου; Συσκεφθήκατε στο μεσοδιάστημα;

Μπορείτε εσείς να δεσμευτείτε, εάν δεν έχετε πάθει Τριαντόπουλο, που ήταν παρατηρητής κατά τη διάρκεια του μπαζώματος, να δεσμευτείτε για δύο πράγματα, ότι θα έρθει ο Μητσοτάκης να καταθέσει, να μας πει ποιος τον ενημέρωσε, τι εντολές έδωσε; Και το δεύτερο, πολύ πιο κρίσιμο διότι είστε και νομικός και τα γνωρίζετε, μπορείτε να δεσμευτείτε ότι δεν θα αποκλείσετε κανένα μάρτυρα, όπως αισχρά πράξατε και επιλέξατε κατά τη διάρκεια της Εξεταστικής, κατά το πέρας της οποίας χειροκροτάγατε με χέρια και με πόδια τον κ. Καραμανλή;

Απλές ερωτήσεις, απλές απαντήσεις, τις οποίες είμαι βέβαιος ότι μπορείτε να δώσετε, κύριε Βορίδη, υπό την προϋπόθεση βεβαίως ότι εντός της Αιθούσης ασκείτε καθήκοντα και δεν είστε εδώ ως χομπίστες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Παφίλης ως Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΑΘΑΝΑΣΙΟΣ ΠΑΦΙΛΗΣ:** Παίρνω τον λόγο πρώτα απ’ όλα για να χαιρετίσουμε τις δεκάδες ή και εκατοντάδες χιλιάδες που συμμετέχουν στο σημερινό συλλαλητήριο, τέσσερις ημέρες μετά το συλλαλητήριο της Παρασκευής, που οργάνωσαν ομοσπονδίες του εργατικού και λαϊκού κινήματος, εργατικά κέντρα πολλά, πάρα πολλά σωματεία, και που υπάρχει μια, θα έλεγα, παραπάνω απ’ όσο περιμένει κανένας κοσμοπλημμύρα, και κυρίως από νέους ανθρώπους.

Κύριε Βορίδη και κύριοι της Νέας Δημοκρατίας, πρέπει να συνηθίσετε αυτήν την εικόνα, γιατί δεν θα είναι μία και δύο. Έτσι θα είναι από εδώ και στο εξής. «Μέχρι τέλους» λένε οι εργαζόμενοι και τα λαϊκά στρώματα, μέχρι τέλους λέμε κι εμείς. Φυσικά το τέλος καθένας μπορεί να το εννοεί διαφορετικά.

Δεύτερον, κι εδώ είναι η ελπίδα και αυτούς φοβάστε. Κι όχι μόνο εσείς, και οι άλλοι τους φοβούνται, και ας κάνουν ότι είναι μαζί τους πάντα. Γιατί -το ξαναλέω- αυτοί κεντρικό σύνθημα ξέρετε ποιο έχουν; Ή τα κέρδη τους ή τις ζωές μας. Η καρδιά του προβλήματος, που κανένα άλλο κόμμα μέσα στη Βουλή δεν το έχει αναφέρει τουλάχιστον όσο άκουσα. Μην υπάρχει κάποιος που το είπε; Αλλά δεν νομίζω. Αυτό το αγνοούν. Και κατανοητό γιατί το κάνουν αυτό.

Εκεί είναι λοιπόν η ελπίδα, στον λαό και όχι στα τερτίπια και στους συνδικαλισμούς μες στο Κοινοβούλιο, που τους ξέρουμε πολύ καλά. Και μπορεί να έχετε και οι μεν και οι δε -για να μην πω και οι «δεν»- πώς να το πω, μια άνεση σε αυτή την αντιπαράθεση, που είναι εύκολη, στον αέρα είναι.

Η μεγάλη όμως αντιπαράθεση γίνεται από τον λαό. Η μεγάλη αντιπαράθεση και η κινητοποίηση γίνεται όταν πας έξω από το εργοστάσιο, όταν παλεύεις για την απεργία, όταν ενημερώνεις τον κόσμο, ο οποίος ανταποκρίνεται πρωτοφανώς κυριολεκτικά για τα τελευταία χρόνια.

Και επειδή μπορεί να πετάγεστε και στον ύπνο σας από εφιάλτες, να ξέρετε ότι οι εφιάλτες θα γίνουν και πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τον Κοινοβουλευτικό Εκπρόσωπο της Ελληνικής Λύσης κ. Χήτα για τη δική του παρέμβαση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ.

Δεν ξέρω αν θα είναι καλό αυτό. Ξέρετε, και εγώ αλλά και οι περισσότεροι δεν είμαστε επαγγελματίες πολιτικοί και πολλές φορές λέμε αυτά που σκεφτόμαστε. Δεν ξέρω αν είναι καλό, παίρνουμε το ρίσκο εν πάση περιπτώσει και όπου βγει, θα δούμε.

Ακούγοντας τα όσα λέγονται εδώ μέσα, ξέρετε τι σκέφτηκα, κύριε Βορίδη και κύριοι συνάδελφοι των κομμάτων; Αν είχε τύχει να έχουμε κυβερνήσει ή να είμαστε μέλος μιας Κυβέρνησης για μία μέρα, για μία μέρα, για μία μέρα μόνο, και είχε περάσει από τα χέρια μας η σύμβαση 717, θα ντρεπόμασταν να βρισκόμαστε εδώ, πόσω μάλλον δε να παίρνουμε τον λόγο και να το παίζουμε υπερασπιστές της δικαιοσύνης και των θυμάτων.

Ντροπή για όσους κυβέρνησαν, για όσους συμμετείχαν όλα αυτά τα χρόνια και πέρασε έστω και ένα λεπτό από τα χέρια τους η σύμβαση 717. Ντροπή στον ΣΥΡΙΖΑ, στο κομμάτι που του αναλογεί. Ντροπή στο ΠΑΣΟΚ, στο κομμάτι που του αναλογεί η 717. Ντροπή στη Νέα Δημοκρατία, στο κομμάτι που της αναλογεί η σύμβαση 717. Δεν μας ενδιαφέρει τι κάνατε, τι παραλάβατε, τι παραδώσατε! Δεν το τελειώσατε! Και η 717 είναι ο κύριος λόγος που θρηνούμε αυτά τα πενήντα επτά θύματα.

Το λιγότερο που μπορείτε να κάνετε είναι να σιωπήσετε. Και να μην ξεχνάτε, έχετε ένα παρελθόν που κουβαλάτε. Έχετε ένα παρελθόν το οποίο σας βαραίνει. Πάω παρακάτω.

Κύριε Βορίδη, υπήρχε παλιά μια διαφήμιση, δεν ξέρω αν τη θυμάστε, που έλεγε: «Μιλάτε, σας ακούμε». Την κάνατε πράξη παλαιότερα με τις υποκλοπές, «μιλάτε σας ακούμε». Τώρα είσαστε στο άλλο, στο αντίθετο «μιλάτε, δεν σας ακούνε» ό,τι και να πείτε, όσο και να φωνάξετε, όση ηθοποιία και να βάλετε εσείς, οι συνεργάτες σας, οι συνάδελφοί σας, ο Πρωθυπουργός. Ό,τι και να πείτε, μιλάτε, αλλά ο κόσμος δεν σας ακούει. Πρέπει να καταλάβετε ότι έχει χαθεί η εμπιστοσύνη. Η πιο σοβαρή πρόταση δυσπιστίας και μομφής είναι της κοινωνίας, δεν είναι του ΠΑΣΟΚ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εγώ αντιλαμβάνομαι ότι προσπαθείτε να το απολαύσετε πολιτικά εδώ μέσα, γιατί έχετε ερασιτέχνες πολιτικούς σκακιστές απέναντί σας, εύκολους αντιπάλους. Το διασκεδάζετε, και το βλέπουμε, με το ΠΑΣΟΚ. Αλλά δεν είναι οι εποχές για να γελάμε ούτε για να διασκεδάζουμε. Οι άνθρωποι είναι ερασιτέχνες σκακιστές. Σας κάνουν τη ζωή εύκολη, αντί να σας την κάνουν δύσκολη. Αυτό είναι φοβερή επιτυχία, το πώς το καταφέρνουν. Έτσι και οι ίδιοι αυτοκαταστρέφονται και καταφέρνουν και εσάς να συσπειρώσουν. Φοβερή επιτυχία και αυτή. Δεν φταίτε εσείς βασικά, φταίνε αυτοί εδώ οι τρεις, αυτή η Αντιπολίτευση. Αυτοί φταίνε. Όμως, να ξέρετε ότι τίποτα από ό,τι λέμε εδώ δεν φτάνει στον κόσμο, όλα μένουν εδώ μέσα στα τείχη της Ολομέλειας. Δεν φτάνει τίποτα στον κόσμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω. Εσείς δεν έχετε αγωνία, κύριε Βορίδη; Εμείς λέμε το εξής. Ζητάμε από τον Πρωθυπουργό της χώρας -προσέξτε από τον Πρωθυπουργό της χώρας ζητάμε- να μας πει για αυτό το έγκλημα των Τεμπών -όπως ο ίδιος λέει- ποιος τον παραπλάνησε. Βγαίνει ο Πρωθυπουργός και λέει: «Ρε, παιδιά, εγώ δεν φταίω, κάποιοι κακοί, συνεργάτες, οποιοιδήποτε, με παραπλάνησαν». Δεν μας λέει ποιοι είναι. Γιατί δεν βγαίνετε να πείτε εσείς, για να επανακτήσετε και τις σχέσεις σας με τους Έλληνες πολίτες, να μας πείτε ποιοι σας παραπλάνησαν, ποιοι σας οδήγησαν στα βράχια, ποιοι εκμεταλλεύτηκαν ή χειρίστηκαν με αυτόν τον άθλιο τρόπο το έγκλημα των Τεμπών; Πείτε μας ποιοι σας παραπλάνησαν.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κύριε Πρόεδρε.

Με εμάς η πολιτική ζωή σας, δεν θα είναι εύκολη, με τους κυρίους θα είναι. Εγώ βλέπω στο βάθος ότι με έναν τρόπο το διασκεδάζετε. Ίσως και εγώ να το έκανα αυτό, δεν ξέρω. Πραγματικά είναι μια εύκολη λεία. Και κατάφεραν οι άνθρωποι, ενώ ήσασταν στα σχοινιά, να σας συσπειρώσουν. Και το είπαμε, θα σας δούμε την Παρασκευή εκατόν πενήντα οκτώ, και δυο τρεις αδέσποτοι, να σας χειροκροτάνε και να συσπειρώνεστε. Όμως, θα μείνει εδώ, δεν θα πάει στην κοινωνία.

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ)** **ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Βορίδη, είπατε ότι αντιμετωπίζουμε μια πρωτότυπη πρόταση δυσπιστίας. Θα έλεγε κάποιος ότι είναι ιδιαίτερα πρωτότυπη η στιγμή, όταν το 80% της ελληνικής κοινωνίας πιστεύει -και καταγράφεται- ότι μια κυβέρνηση συγκαλύπτει τον θάνατο πενήντα επτά ανθρώπων. Το λες πρωτότυπο, ευγενικά το λέω, που λέτε και εσείς. Άρα, σε μια πρωτότυπη συγκυρία μπορεί να έχουμε και μια πρωτότυπη πρόταση δυσπιστίας.

Είπατε ότι δεν είδατε κάποιο σημαντικό γεγονός, ότι δεν υπήρξε κάποιο μείζον γεγονός για να συζητάμε πάλι σε έξι μήνες τα ίδια και τα ίδια. Πάνω από ένα εκατομμύριο άνθρωποι κατέβηκαν σε μια συγκέντρωση όχι για μισθούς και συντάξεις, σε μια συγκέντρωση για δικαιοσύνη, σε μια συγκέντρωση γιατί λένε ότι συγκαλύπτεται ένα έγκλημα. Όμως, μπροστά σε αυτό που είπε ο Κυριάκος Μητσοτάκης το πρωί, δεν μπορώ να κάνω σε εσάς ιδιαίτερη κριτική.

Ο Κυριάκος Μητσοτάκης το πρωί μας είπε ότι περίπου ένα εκατομμύριο άνθρωποι κατέβηκαν για το ψηφιακό κτηματολόγιο και την αξιολόγηση των δημοσίων υπαλλήλων. Ακραία παράκρουση. Ακραία παράκρουση! Δηλαδή να χτυπάμε το κεφάλι μας στον τοίχο όλοι παρέα. Ένα εκατομμύριο άνθρωποι κατέβηκαν για την αξιολόγηση των δημοσίων υπαλλήλων! Ποιος το λέει; Η Κυβέρνηση που άλλαξε, και εκ των υστέρων, παράνομα διόρισε έναν άνθρωπο σταθμάρχη εκεί που δεν έπρεπε να είναι.

Κύριε Βορίδη, μας είπατε: «Τα ίδια θα συζητάμε;». Ούτε εσείς συζητάτε τα ίδια. Πέρσι τέτοιο χρόνο όλοι λέγατε: «Δεν υπήρχε μπάζωμα, δεν υπήρχε καταστροφή στοιχείων». Τώρα όλοι λέτε ότι υπήρχε καταστροφή στοιχείων, απλά δεν φταίμε εμείς, δεν φταίει κανένα πολιτικό πρόσωπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έστειλε ο Πρωθυπουργός τον Υφυπουργό παρά τω Πρωθυπουργώ να συντονίζει, με βάση επίσημο δελτίο Τύπου, την αποκατάσταση του χώρου, και ο άνθρωπος δεν κατάλαβε ότι καταστράφηκαν στοιχεία, είναι ανόητος. Απαλλάξτε μας λόγω βλακείας. Άρα, συζητάμε ένα καινούργιο επιχείρημα, κύριε Βορίδη. Συζητάμε την απαλλαγή σας λόγω βλακείας, είναι καινούργιο επιχείρημα. Πέρυσι δεν το λέγατε. Και ως καλός νομικός ξέρετε ότι αν έχουν καταστραφεί στοιχεία που σχετίζονται με το θάνατο πενήντα επτά ανθρώπων, η βλακεία δεν σε αθωώνει. Δεν γίνεται. Το γεγονός είναι συγκεκριμένο.

Και για να κλείσω, κύριε Βορίδη, θα πω το εξής. Αναρωτηθήκατε πριν λίγο για τη γενναιότητα της Αντιπολίτευσης και τα λοιπά και πόσο γενναίοι είναι και τα λοιπά. Κύριε Βορίδη, δεν ήσασταν υπό παρακολούθηση; Δεν ήσασταν υπό παρακολούθηση και εσείς, μαζί με το μισό Υπουργικό Συμβούλιο; Πόσο γενναίος είστε εσείς; Πόσο γενναίος είστε εσείς, κύριε Βορίδη, που ήσασταν υπό παρακολούθηση και το κατάπιατε;

Και ξέρετε κάτι; Δεν μας ενδιαφέρει η προσωπική σας αξιοπρέπεια. Μας ενδιαφέρει ότι ένας Υπουργός της Κυβέρνησης -μιας κυβέρνησης με την οποία είμαστε ενάντιοι, αλλά μιλάμε για έναν Υπουργός της Κυβέρνησης- ήταν υπό παρακολούθηση, ένα μισό Υπουργικό Συμβούλιο ήταν υπό παρακολούθηση, η ηγεσία του Στρατού ήταν υπό παρακολούθηση. Και τα κατάπιατε όλα αυτά, τίποτα, σιωπή.

Κύριε Βορίδη, βγάλατε τις υποκλοπές με «αυτοφοράκια» τον κ. Δημητριάδη, δεν θα βγάλετε τα Τέμπη με «αυτοφοράκια» ούτε τον Καραμανλή ούτε τον Τριαντόπουλο. Θα απολογηθείτε. Θα απολογηθείτε, και ο κ. Μητσοτάκης δεν είναι αθώος.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τις παρεμβάσεις με τον Κοινοβουλευτικό Εκπρόσωπο της Πλεύσης Ελευθερίας, τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Βορίδη, στην ομιλία σας, μας είπατε αφενός ότι υπάρχει μια πρωτοτυπία στην πρόταση μομφής που καταθέσαμε σήμερα, αφετέρου μας είπατε ότι μοιάζει και με την περσινή. Δεν σας καταλαβαίνουμε. Όμως, μας είπατε, επίσης, ότι δεν υπάρχει κάποιο γεγονός. Θα σας πω ποιο είναι το γεγονός. Το γεγονός είναι ότι συγκαλύπτετε ένα έγκλημα που στοίχισε τη ζωή σε πενήντα επτά ανθρώπους. Αυτό είναι το γεγονός.

Και μας ρωτάτε στις διάφορες παρεμβάσεις που κάνετε το τελευταίο διάστημα να σας πούμε ποιον συγκαλύπτετε, λες και δεν καταλαβαίνετε τι σας λέμε. Τον εαυτό σας συγκαλύπτετε. Η Κυβέρνηση εμπλέκεται και ο Πρωθυπουργός εμπλέκεται στο έγκλημα αυτό. Και αν δεν το καταλάβατε αυτό, σας το ξαναλέμε τώρα για να μπει στο μυαλό σας μια για πάντα.

Το γεγονός, κύριε Βορίδη, είναι ότι πριν μερικές ημέρες είχατε το θράσος να πείτε ότι το έγκλημα των Τεμπών είναι μικρό και βγήκε ένα εκατομμύριο στους δρόμους και στις πλατείες όλης της χώρας και στο εξωτερικό, να σας αποδείξει ότι δεν είναι καθόλου μικρό και ότι πρέπει να ντρέπεστε όταν βάζετε τόσο κόσμο ενάντιά σας.

Το γεγονός, κύριε Βορίδη, είναι ότι έχετε πέσει τόσο χαμηλά που κάνατε δηλώσεις πριν από δεκαπέντε μέρες περίπου για την κ. Καρυστιανού, στις οποίες είπατε: «Από τους εκατό νεκρούς που υπήρχαν στο Μάτι, είδατε κανέναν από τους συγγενείς να παίζει τον ρόλο που παίζει σήμερα η κ. Καρυστιανού;». Κατ’ αρχάς, οι νεκροί στο Μάτι ήταν εκατόν τέσσερις και όχι εκατό. Δεύτερον, η κ. Καρυστιανού δεν παίζει ρόλο, είναι μια μάνα που έχει χάσει το παιδί της σε ένα έγκλημα και ζητά να υπάρξει αλήθεια και δικαιοσύνη. Αυτό είναι το γεγονός, ότι συγκαλύπτετε την αλήθεια και έχετε βάλει απέναντί σας όλη την κοινωνία, και τους συγγενείς των θυμάτων. Και τέλος να σας πω ότι είστε μια Κυβέρνηση απονομιμοποιημένη.

Είπατε ότι είναι πρωτότυπο να χρειάζονται παραπάνω από ένα κόμματα να συγκεντρώσουν πενήντα υπογραφές για να κατατεθεί πρόταση μομφής. Είναι πρωτότυπο, όμως, να υπάρχει και μία Κυβέρνηση αυτοδύναμη με το 28% των ψήφων. Είναι αυτά που λάβατε στις ευρωεκλογές. Αν θυμάστε, είχαμε και μια αντιπαράθεση και λέγατε «είμαστε η Κυβέρνηση του 41%» και σας υπενθύμισα ότι ο Πρωθυπουργός μετά τις ευρωεκλογές είπε «κάποιοι καβάλησαν πολύ το καλάμι και έφυγε πια το 41% και είμαστε η Κυβέρνηση του 28%». Τώρα πρέπει να είστε και πιο κάτω και αυτό είναι πρωτότυπο γεγονός και είναι ασυνήθιστο. Δεν έχετε νομιμοποίηση.

Επίσης, οι δημοσκοπήσεις για μεγάλο διάστημα δείχνουν ότι οκτώ στους δέκα Έλληνες θεωρούν ότι συγκαλύπτετε το έγκλημα των Τεμπών και αυτό είναι απονομιμοποίηση. Δεν έχετε καμία νομιμοποίηση μέσα στην κοινωνία και όσο συμβαίνει αυτό, η Αντιπολίτευση θα καταθέτει προτάσεις δυσπιστίας. Αν σε έξι μήνες είστε ακόμη στην εξουσία, θα καταθέσουμε ξανά, αλλά φοβόμαστε πως έτσι όπως πάτε, δεν θα είστε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αν και ερωτηθήκατε από πολλούς και για πολύ, θα σας δώσω πέντε λεπτά, αλλά παράκληση θερμή να ολοκληρώσετε στα πέντε λεπτά.

Παράκληση θερμή: Είδατε ότι δεν υπήρξε καμία απολύτως διακοπή. Να μην αρχίσει ξανά ο όχλος της προηγούμενης στιγμής και το εννοώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η όχλησις.

**ΠΡΟΕΔΡΕΥΩΝ (Αθανάσιος Μπούρας):** Πριν από λίγο που μίλαγε ο κ. Βορίδης, δεν αφέθηκε καθόλου να ολοκληρώσει. Μπορεί να μη συμφωνείτε, όπως κι εγώ δεν συμφωνώ με όλα όσα ακούω, αλλά δεν μιλώ. Και η άλλη πτέρυγα δεν συμφωνεί, αλλά δεν μιλάει. Παράκληση θερμή.

Κύριε Υπουργέ, έχετε τον λόγο για πέντε λεπτά, σας παρακαλώ θερμά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Είμαστε Κυβέρνηση απονομιμοποιημένη και η πρόταση δυσπιστίας έχουμε καταλάβει όλοι γιατί γίνεται. Όταν λέω ότι δεν υπάρχει κάτι νεότερο, εννοώ ότι δεν υπάρχει νεότερο γεγονός, εννοώ ότι συζητάμε πράγματα τα οποία έχουμε συζητήσει σε αυτή την Αίθουσα δεκάδες φορές, πάρα πάρα πολλές φορές και με την προηγούμενη πρόταση δυσπιστίας. Αυτό είναι το νεότερο γεγονός. Πράγματι, όμως, αυτό το οποίο τώρα σας ενδιαφέρει είναι, όπως το είπε -νομίζω- ο εισηγητής του ΠΑΣΟΚ, να φέρετε αυτό που θεωρείτε ότι είναι κοινωνική δυσαρέσκεια, επειδή έγιναν οι συγκεντρώσεις αυτές, μέσα στην Αίθουσα της Βουλής.

Ας λύσουμε τα θέματα της νομιμοποίησης. Νομιμοποίηση σε μία δημοκρατικά εκλεγμένη κυβέρνηση δίνουν οι εκλογές. Αυτή είναι η χρονική στιγμή που ο λαός αποφασίζει την κυβέρνησή του και τη σύνθεση του Κοινοβουλίου. Περαιτέρω νομιμοποίηση κατά τη διάρκεια της κοινοβουλευτικής θητείας μιας κυβερνήσεως δίνει η κοινοβουλευτική πλειοψηφία. Έχουμε πάρει την πλειοψηφία όταν έγιναν εκλογές και έχουμε νομιμοποίηση από αυτές τις εκλογές και θέλετε να δοκιμάσετε το αν έχουμε την κοινοβουλευτική πλειοψηφία στο Κοινοβούλιο. Θα πάρετε την απάντηση την Παρασκευή. Αυτά είναι τα δύο πράγματα που γεννούν πολιτική νομιμοποίηση.

Συγκεντρώσεις διαμαρτυρίας των πολιτών: Απολύτως σεβαστές, απολύτως προστατευμένο το συνταγματικό δικαίωμα της συναθροίσεως και ακούμε και με πάρα πολλή προσοχή ό,τι θέλουν να μας πουν οι πολίτες και αυτοί που συγκεντρώνονται για να διαμαρτυρηθούν ενδεχομένως για πολιτικές μας, για πράγματα τα οποία δεν έχουμε κάνει, για πράγματα που θεωρούν ότι έπρεπε να έχουμε κάνει. Όλα αυτά τα ακούμε πολύ προσεκτικά, όπως ακούμε πολύ προσεκτικά και τους πολίτες που δεν κατεβαίνουν στις διαμαρτυρίες και στις συγκεντρώσεις, αλλά μας μιλάνε καθημερινά, καθώς η Νέα Δημοκρατία παραμένει η μεγαλύτερη λαϊκή παράταξη σε αυτόν τον τόπο με άμεση και στενή επαφή και επικοινωνία με τον ελληνικό λαό, την οποία κάνουν οι Βουλευτές της Νέας Δημοκρατίας, τους οποίους σήμερα απαξιώνετε.

Άρα, λοιπόν, η νομιμοποίηση είναι ακριβώς αυτή, εκτός και αν, κύριε Καζαμία, έχετε καμιά καλύτερη ιδέα. Θα ήθελα πάρα πολύ να την ακούσω.

**ΑΛΕΞΑΝΔΡΟΣ ΚΑΖΑΜΙΑΣ:** Να παραιτηθείτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποια είναι η νομιμοποίηση και από πού πηγάζει; Από το ποιος θα κάνει τη μεγαλύτερη συγκέντρωση διαμαρτυρίας; Είναι μια πηγή νομιμοποίησης αυτή; Αυτά, λοιπόν, θέλουμε να μας τα διευκρινίσετε.

Επειδή μιλήσατε ξανά και ξανά και ξανά, κύριε Γερουλάνο και μάλιστα επιτιμητικά και αναρωτιέστε αν μπορούμε να μιλάμε ή να ντρεπόμαστε για τα θέματα της συγκάλυψης, για πάμε. Εξεταστική επιτροπή την οποία κάναμε εμείς δικαίωμα της Μειοψηφίας. Οι εξεταστικές επιτροπές στο Σύνταγμα έγιναν με τη δική μας Αναθεώρηση δικαίωμα της Μειοψηφίας, το οποίο ασκείται, το οποίο άσκησε εν προκειμένω το Κομμουνιστικό Κόμμα Ελλάδας. Για πείτε μου εάν υπάρχει κοινοβουλευτικό προηγούμενο που να στέργει η κοινοβουλευτική πλειοψηφία στη συγκρότηση προκαταρκτικής επιτροπής για να εξεταστούν ενδεχομένως ποινικές ευθύνες μέλους κυβερνήσεως που στηρίζει η κοινοβουλευτική πλειοψηφία. Θέλετε να μου πείτε τέτοιο σχετικό προηγούμενο;

Άρα, λοιπόν, αυτή τη στιγμή αυτοί που κατηγορείτε για συγκάλυψη έχουν κάνει πράγματα, τα οποία στην τελευταία τουλάχιστον τριακονταετία που θυμάμαι εγώ, δεν έχουν ξανασυμβεί στον πολιτικό βίο. Εμείς, οι συγκαλύπτοντες!

Και τώρα, αφού έχουμε πει όλα αυτά, ξανασυζητάμε, αλλά θέλω να σας ρωτήσω ευθέως και θα κάνουμε μια καθαρή συζήτηση.

Η κοινοβουλευτική πλειοψηφία, κύριε Παππά, είναι υποχρεωμένη να συντάσσεται με τις νομικές απόψεις της Μειοψηφίας; Είμαστε υποχρεωμένοι; Διότι τότε να μη συζητάμε.

**ΝΙΚΟΛΑΟΣ ΠΑΠΠΑΣ:** Δεν έχει υποχρέωση…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Συγγνώμη, δεν έχουμε τότε να συζητήσουμε τίποτε. Να μας στέλνετε τι θέλετε να υπογράφουμε και να το πράττουμε. Δεν χρειάζεται να κάνουμε συζήτηση για τον αιτιώδη σύνδεσμο, δεν χρειάζεται να κάνουμε συζήτηση για το αν υπάρχουν ενδείξεις ή όχι, δεν χρειάζεται να κάνουμε συζήτηση για το ποιοι μάρτυρες πρέπει ή δεν πρέπει να κληθούν, δεν χρειάζεται να συζητάμε τίποτε, κυρίες και κύριοι συνάδελφοι. Ό,τι θέλει η μειοψηφία θα το πράττουμε.

Έτσι είναι ή έχουμε δικαίωμα να έχουμε απόψεις; Έχουμε ή δεν έχουμε δικαίωμα να έχουμε απόψεις και επί νομικών ζητημάτων και επί πραγματικών ζητημάτων και επί ζητημάτων διαδικασίας; Μας επιτρέπετε; Έχετε την ευγενή καλοσύνη να έχουμε την άποψή μας, να την εκθέτουμε, να την υπερασπιζόμαστε, να αναλύουμε γιατί έχουμε αυτήν την άποψη και πράγματι να προσπαθούμε να πείσουμε και εσείς και εμείς τους συναδέλφους μας στο Κοινοβούλιο -λιγότερο, γιατί εδώ είναι διαμορφωμένα τα μπλοκ-, αλλά και περισσότερο την κοινή γνώμη που μας παρακολουθεί, για την άποψη που έχει ο καθένας και που υποστηρίζει; Αυτό θα μας το επιτρέψετε, ελπίζω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επειδή με ρωτάτε επίμονα για το αν θα έρθει ο Πρωθυπουργός στην προκαταρκτική, εάν κληθεί, η απάντηση είναι ότι αυτό είναι μια απόφαση που πρώτα πρέπει να την πάρει η προκαταρκτική. Πρέπει να τον καλέσει. Θέλετε η Κυβέρνηση να σας το πει αυτό; Αυτό είναι ένα ζήτημα της κοινοβουλευτικής διαδικασίας.

**ΝΙΚΟΛΑΟΣ ΠΑΠΠΑΣ:** Να θέσει εαυτόν στη διάθεση της επιτροπής.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα συγκροτηθεί η επιτροπή, θα πάει η επιτροπή, θα συζητήσει. Καταλαβαίνω από τη στάση σας ότι θα υποβάλετε συγκεκριμένο αίτημα. Θα αξιολογηθεί το αίτημα από την επιτροπή και από εκεί και πέρα προφανώς όλα είναι ανοιχτά και όλα εξετάζονται.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τελειώνω.

Μας απασχολεί, κυρίες και κύριοι συνάδελφοι, ότι πράγματι υπάρχουν έρευνες που δείχνουν ότι υπάρχουν συμπολίτες μας -και δη πολλοί συμπολίτες μας- που πιστεύουν ότι η Κυβέρνηση κάτι έχει συγκαλύψει. Μας απασχολεί πολύ. Μας απασχολεί, μας προβληματίζει και μας ενοχλεί βαθιά, αλλά αυτό τι σημαίνει; Ότι έχουμε να κάνουμε πολύ περισσότερη δουλειά για να αποδείξουμε αυτό που είναι η αλήθεια στους συμπολίτες μας, δηλαδή ότι δεν έχουμε κάνει την παραμικρή πράξη συγκαλύψεως, ότι αντίθετα έχουμε κάνει ό,τι μπορούμε σε όλα τα επίπεδα, προκειμένου να μη μείνει η παραμικρή σκιά σε αυτήν την υπόθεση. Τα έχουμε απαριθμήσει κατ’ επανάληψη. Αν χρειαστεί να τα πούμε χίλιες φορές, θα τα πούμε χίλιες φορές μέχρι να μη μείνει κανείς που να μην καταλαβαίνει ότι αυτή η Κυβέρνηση κάνει ό,τι μπορεί για να διευκολύνει στη διερεύνηση αυτής της τραγωδίας.

Να αντιστρέψω, όμως, το ερώτημα. Σας απασχολεί ότι το 75% των ίδιων ερωτηθέντων λέει ότι η Αντιπολίτευση κάνει πολιτική εκμετάλλευση; Εμάς μας απασχολεί. Αυτό είναι το πρώτο.

Το δεύτερο εσάς σας απασχολεί για την στάση σας και τον τρόπο που στέκεστε απέναντι σ’ αυτήν την τραγωδία; Ελπίζω να σας απασχολεί όσο και εμάς το πρώτο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ζήτησε την πρώτη της παρέμβαση η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Κυρία Κωνσταντοπούλου, έχετε τον λόγο για πέντε λεπτά, παράκληση θερμή, γιατί πρέπει να μπούμε και στον κατάλογο των ομιλητών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Στα αλήθεια η καρδιά μου χτυπάει με τον κόσμο που είναι έξω. Πέρασα ανάμεσα στους πολίτες. Ανεβήκαμε με τον Διαμαντή Καραναστάση από τη Μητροπόλεως ανάμεσα στους συγκεντρωμένους ανθρώπους, αυτούς ανάμεσα στους οποίους δεν μπορείτε να περάσετε. Κανείς σας. Κι αυτό δεν είναι απειλή. Είναι απλώς η αλήθεια. Η καρδιά μου χτυπάει εκεί. Και στ’ αλήθεια δεν μου αρέσει καθόλου που βρίσκομαι εδώ με πρόσωπα επίορκα, ελεγχόμενα, διαβλητά.

Και ξέρετε και τι άλλο δεν μου αρέσει; Δεν μου αρέσει αυτό που δεν αρέσει και σε πολλά μέλη του κόμματός σας. Δεν μου αρέσει που την Κυβέρνηση εκπροσωπεί ως πρωτοστατών, πρωτοκράτορας και αντ’ αυτού του κυρίου Πρωθυπουργού ένας… Δεν μου αρέσει αυτό και δεν το επιτρέπω εκπροσωπώντας την Αντιπολίτευση. Δεν θα άφηνα αφύλακτη τη Βουλή να ποδοπατάει τη δημοκρατία ο ανταγωνιστής του Μιχαλολιάκου, ο τσεκουροφόρος κ. Βορίδης, που αυτός μόνο σας έμεινε, αυτός είναι ο προεξάρχων της Κυβέρνησής σας.

Αυτόν άφησε στο πόδι του ο κ. Μητσοτάκης που είπε τις εξυπνάδες του, τα ευφυολογήματά του και αποχώρησε. Άφησε τον κ. Βορίδη με τις γκριμάτσες του να μας υπενθυμίζει τον άλλο δημοκράτη τον κ. Μαρκόπουλο, που διατυμπάνιζε ότι διασκεδάζει στην εξεταστική επιτροπή για το έγκλημα των Τεμπών.

Συγκρατηθείτε, κύριε Βορίδη. Αφήστε τις γκριμάτσες, τους μορφασμούς, τις χειρονομίες και αναλογιστείτε ότι την απάντηση, κύριε Βορίδη, δεν θα την δώσετε εσείς την Παρασκευή. Αυτή είναι απλώς η παρηγοριά που θα δώσετε στους εαυτούς σας ψηφίζοντας την παράταση της παραμονής στις θέσεις εξουσίας όπου γαντζωμένοι παραμένετε, την ίδια ώρα που ο ελληνικός λαός σας έχει προ πολλού καθαιρέσει. Την απάντηση σας την έδωσαν οι πολίτες.

Ίσως δεν είστε εξοικειωμένος με αυτά. Εγώ γεννήθηκα το 1976. Δεν μπορούσα να γεννηθώ νωρίτερα γιατί ο πατέρας μου ήταν φυλακή στη χούντα, τότε που εσείς κάνατε καριέρα. Η μητέρα μου τον επισκεπτόταν στα βασανιστήρια. Και η ίδια φυλακίστηκε και βασανίστηκε. Δεν έχετε, λοιπόν, μάθει ότι τη νομιμοποίηση δεν την δίνουν άπαξ οι εκλογές. Δεν έχετε μάθει ότι δεν παίρνετε μια εντολή το 2023 λαθραία, εξαπατώντας τον κόσμο και παριστάνοντας τους αθώους του αίματος και μετά κάθεστε πάνω σ’ αυτή την εντολή και κακοποιείτε τους πολίτες, την κοινωνία, τον ελληνικό λαό, τη νέα γενιά.

Όχι, κύριε Βορίδη. Τη νομιμοποίηση τη δίνει καθημερινά ο ελληνικός λαός. Αυτή είναι η αρχή της λαϊκής κυριαρχίας. Αυτό λέει το πρώτο άρθρο του Συντάγματος. Μη σηκώνετε τα φρύδια σας. Αυτό λέει το πρώτο άρθρο του Συντάγματος. Μάθετέ το. Ψηφίστηκε το 1975, πριν από πενήντα χρόνια. Εσείς ήσασταν αλλού.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, ναι. Έντεκα χρονών. Κάπου θα ήμουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, στην ΕΠΕΝ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έντεκα χρονών;

(Θόρυβος από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι που διασκεδάζετε, αλλά να ξέρετε ότι ο κόσμος εκεί έξω δεν γελάει. Δεν αστειεύεται γιατί, σε αντίθεση με εσάς που παίζετε στα ζάρια τη ζωή του, έχει πάρει πολύ σοβαρά και τη ζωή του και το μέλλον του και δεν σας το χαρίζει. Και δεν σας αφήνει να κακοποιείτε τις μανάδες.

Ντροπή σας. Ντροπή σας να επικαλεστείτε τις μανάδες από το Μάτι, κύριε Βορίδη, που δεν ξέρετε ούτε πόσα είναι τα θύματα. Είναι η περιφέρειά σας το Μάτι. Εκατόν τέσσερις είναι οι νεκροί, κύριε Βορίδη. Το ξέρω γιατί είμαι δίπλα στους ανθρώπους από την πρώτη στιγμή, αυτούς τους ανθρώπους που προδώσατε γιατί δεν φέρατε ούτε πρόταση εξεταστικής επιτροπής ούτε πρόταση προανακριτικής επιτροπής. Ο εκλεκτός σας, ο κ. Ντογιάκος, ο ίδιος που παρενέβη για τα Τέμπη είναι αυτός που μας είπε μαζί με τους συγγενείς τον Ιούλιο του 2022, όταν ζητούσαμε οι εκατόν τέσσερις θάνατοι να χαρακτηριστούν ως κακούργημα και όχι σαν πλημμέλημα, όπως δικάζονται, σαν τροχαίο χωρίς θύματα. «Μα, μου το φέρατε τελευταία στιγμή. Δεν κάνω αναίρεση». Ούτε είχε επιδοθεί το βούλευμα. Και του απάντησαν τα θύματα «Εμάς δεν μας δώσατε ούτε 20 λεπτά για να σωθούμε. Και μας λέτε ότι έχετε δύο μέρες και είναι τελευταία στιγμή;». Αφήστε, λοιπόν, τις επικλήσεις των θυμάτων. Όλα τα θύματα τα έχετε περιφρονήσει και τα έχετε αγνοήσει και τα έχετε κακοποιήσει και τα έχετε προδώσει.

Και σας έχω νέα γιατί τολμήσατε να προσβάλλετε το πρόσωπο της Μαρίας Καρυστιανού, μιας μάνας που το κορίτσι της η Μάρθη, κάηκε ζωντανό πριν προλάβει να κλείσει τα είκοσί της χρόνια. Την 1η Απριλίου του 2023 θα γινόταν είκοσι η Μάρθη, με τα όνειρά της μπροστά. Τολμήσατε να πείτε σε αυτή τη γυναίκα ότι παίζει ρόλο. Ποιος της τον έδωσε αυτό τον ρόλο της μάνας του δολοφονημένου κοριτσιού; Και τολμήσατε στο πρόσωπό της, κύριε Βορίδη, να προσβάλετε τις μανάδες και τους πατεράδες και τους γονείς όλων των θυμάτων κρατικών εγκλημάτων. Δεν υπάρχει μάνα που έχασε το παιδί της από κρατικό έγκλημα και είναι μαζί σας, κύριε Βορίδη. Δεν υπάρχει μάνα που δεν στηρίζει τον αγώνα αυτών των μανάδων, αυτών των συγγενών, αυτών των οικογενειών για αλήθεια και δικαιοσύνη.

Και επειδή ζητάτε νέο, το γεγονός, κύριε Βορίδη, είναι ότι δεν ορίζετε πια εσείς το παιχνίδι. Ευτυχώς δεν ορίζετε πια εσείς την ιστορία. Την ιστορία τη γράφει ο λαός εκεί έξω, η κοινωνία, οι πολίτες που σας έχουν καταλάβει. Έχουν καταλάβει τα τερτίπια σας, τα μοντάζ, τα κολλάζ, τις περιδινήσεις, τις κυβιστήσεις, τις προσποιήσεις. Όλα σας τα έχουν καταλάβει.

Και στο τέλος αυτοί οι πολίτες είναι που θα βγουν μπροστά και θα φροντίσουν επιτέλους και εδώ μέσα στη Βουλή να μην είναι κάποιοι καρεκλοκένταυροι βολεμένοι, απατεώνες, διεφθαρμένοι και διαπλεκόμενοι, πρώην χουντικοί που το παίζουν δημοκράτες αλλά να είναι άνθρωποι που πονάνε που λυγάνε, που υπερασπίζονται την ανθρώπινη ύπαρξη και τη δημοκρατία. Εμείς θα είμαστε δίπλα τους.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, θα σας παρακαλέσω θερμά να διαγράψετε τη λέξη «χουντικός».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Εδώ είμαστε όλοι δημοκρατικά εκλεγμένοι. Κι εγώ πρέπει να σας πω ότι πολιτεύομαι επί πολλά χρόνια στην ίδια εκλογική περιφέρεια με τον κ. Βορίδη τον οποίο εκλέγει με πολύ μεγάλη πλειοψηφία ο ελληνικός λαός και ιδιαίτερα η πολύ μεγάλη περιφέρεια της Αττικής παλαιότερα και νυν ανατολικής Αττικής.

Εάν δεν τη διαγράφετε εσείς, θα διαγραφεί από μένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το δέχομαι.

**ΠΡΟΕΔΡΕΥΩΝ (Αθανάσιος Μπούρας):** Εδώ είμαστε όλοι δημοκρατικά εκλεγμένοι και δημοκράτες.

(Χειροκροτήματα από την πτέρυγα της Νέας Δημοκρατίας)

Αν κάποιος άλλος έχει αντίρρηση, από οποιαδήποτε πτέρυγα, να σηκωθεί να μου το πει.

Η λέξη αυτή, παρακαλώ, να διαγραφεί από τα Πρακτικά και το περιεχόμενο, μάλιστα, γιατί εδώ είμαστε δημοκράτες και τα τελευταία λόγια που μας αγγίζουν όλους δεν είναι αυτά τα οποία έπρεπε να πείτε. Γιατί είμαστε όλοι με την ψήφο του ελληνικού λαού και εγώ αισθάνομαι τιμή που επί έντεκα φορές με τίμησε ο ελληνικός λαός, μαζί με τον κ. Βορίδη.

Κύριε Βορίδη, θέλετε τον λόγο; Προφανώς, θέλετε τον λόγο, γιατί δεν υπήρξε παρέμβαση. Αυτή ήταν μία επίθεση συνολική.

(Χειροκροτήματα από την πτέρυγα της Πλεύσης Ελευθερίας)

Α, δεν σας αρέσει ε; Μόνο να λέτε, να ακούτε όχι.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευτυχώς. Ευτυχώς, κύριε Πρόεδρε, έχουμε ένα πολίτευμα που λέγεται «κοινοβουλευτική δημοκρατία» και τη νομιμοποίησή μου, μετά από δεκαοκτώ χρόνια στο Κοινοβούλιο, δεν χρειάζομαι να την παίρνω από ανθρώπους που θαυμάζουν τον Στάλιν. Δεν τη χρειάζομαι τη νομιμοποίηση από εκεί. Ευτυχώς. Είμαι δεκαοκτώ χρόνια εκλεγμένος στο Κοινοβούλιο, ξέρουν οι συνάδελφοί μου εάν ποτέ έχω κάνει προσωπικές επιθέσεις. Ξέρουν ότι οι αντιπαραθέσεις μου όλες είναι ιδεολογικές, προγραμματικές, πολιτικές.

Αλλά, θέλω να σας πω και κάτι άλλο. Πράγματι, κυρία Κωνσταντοπούλου, εσείς είστε η απόλυτη περιγραφή του τι σημαίνει «χυδαία εκμετάλλευση του ανθρώπινου πόνου». Επιβεβαιώνετε πλήρως το γιατί έχουν διαμορφώσει αυτήν την πεποίθηση για την Αντιπολίτευση οι Έλληνες πολίτες. Το 70% σας βλέπει και βλέπει στο πρόσωπό σας τη χυδαία εκμετάλλευση του ανθρώπινου πόνου και της ανθρώπινης τραγωδίας.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝ ΜΠΙΜΠΙΛΑΣ:** Κύριε Βορίδη, εννοείτε ότι όλοι εμείς θαυμάζουμε τον Στάλιν;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μια χαρά τον θαυμάζετε!

**ΣΠΥΡΙΔΩΝ ΜΠΙΜΠΙΛΑΣ:** Σας παρακαλώ να μας εξαιρέσετε. Είναι ντροπή.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε τον κατάλογο των συναδέλφων ομιλητών. Παρακαλώ τον Βουλευτή της Νέας Δημοκρατίας και Γενικό Γραμματέα της Κοινοβουλευτικής Ομάδας της Νέας Δημοκρατίας τον κ. Σταύρο Καλαφάτη να έρθει στο Βήμα.

Ορίστε, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, έχει ξεκινήσει μια από τις κορυφαίες κοινοβουλευτικές διαδικασίες και απαιτείται από όλες και όλους να αναλογιστούν ότι αυτήν τη συζήτηση την παρακολουθούν οι Ελληνίδες και οι Έλληνες και θα μας κρίνουν αυστηρά. Θα μας κρίνουν αυστηρά όλους.

Η αλήθεια είναι μία: Η τραγωδία των Τεμπών μας έχει συγκλονίσει όλους. Όμως, κανείς από εμάς -ούτε ένας από τους τριακόσιους- δεν μπορεί να μπει στο μυαλό, στην ψυχή και στην καρδιά των συγγενών των θυμάτων αυτής της ανείπωτης τραγωδίας. Ούτε ένας. Κανένας από εμάς δεν δικαιούται να ισχυρίζεται ότι πενθεί περισσότερο. Γιατί κανένας, κυρίες και κύριοι συνάδελφοι, δεν μπορεί να μπει στη θέση αυτών των γονιών. Και, σίγουρα, είναι ηθικά, πολιτικά, κοινωνικά ανεπίτρεπτο κόμματα της Αντιπολίτευσης να εργαλειοποιούν μια τέτοια τραγωδία προκειμένου να αποκομίσουν κομματικά οφέλη. Και αυτό, κυρίες και κύριοι της Αντιπολίτευσης, οι περισσότεροι από εσάς το κάνετε συστηματικά, προκλητικά και απροκάλυπτα και είστε ηθικά υπόλογοι απέναντι στην κοινωνία γι’ αυτήν σας τη συμπεριφορά.

Εμείς στη Νέα Δημοκρατία, αντίθετα, είμαστε προσανατολισμένοι σε ένα στόχο: Μέσα από τους συντεταγμένους θεσμούς της πολιτείας να φτάσουμε στην αλήθεια. Να αποδοθεί δικαιοσύνη χωρίς αστερίσκους. Να κάνουμε οτιδήποτε είναι ανθρωπίνως δυνατό ώστε να μη ζήσουμε κάτι τέτοιο ποτέ ξανά. Και αν η Αντιπολίτευση "πατά" πάνω στον ανείπωτο πόνο για να διώξει την Κυβέρνηση, εμείς οφείλουμε να απαντήσουμε. Είναι χρέος μας απέναντι στην κοινωνία και σε όλους τους πολίτες. Και απαντάμε υπεύθυνα. Στα συνθήματα, απαντάμε με πράξεις. Στις θεωρίες, με αποδεδειγμένα έργα. Στις έωλες κατηγορίες, με τεκμηριωμένο λόγο.

Γιατί αν στην τραγωδία των Τεμπών συναντήθηκαν τα ανθρώπινα λάθη με τις πιο σκληρές παθογένειες του βαθέως κράτους, αυτό δεν σημαίνει ότι αυτή η Κυβέρνηση δεν έχει αλλάξει την πορεία αυτού του τόπου προς το καλύτερο. Εθνικά, οικονομικά, κοινωνικά. Και είναι ευκαιρία, αλλά και καθήκον μας, στη Νέα Δημοκρατία να αναδείξουμε πού ήμασταν ως χώρα, πού είμαστε τώρα και πού θέλουμε να φτάσουμε, δίχως να παραγνωρίζουμε το γεγονός ότι έχουμε τόσα -μα τόσα, πολλά ακόμα- να κάνουμε.

Γιατί, άλλωστε, αυτός είναι ο στόχος της πρότασης δυσπιστίας, κυρίες και κύριοι της Αντιπολίτευσης, έτσι δεν είναι; Να φύγει αυτή η κακιά Κυβέρνηση που, πεντέμισι χρόνια τώρα, είναι μια καταστροφική Κυβέρνηση. Η χώρα έχει πάει πίσω σύμφωνα με τα λεγόμενά σας. Και καταθέτετε αυτήν την πρόταση για να φύγει αυτή η κακιά, η άθλια Κυβέρνηση που καταδυναστεύει τον Έλληνα πολίτη, έχει καταστρέψει την οικονομία και έχει ωθήσει στον βόρβορο όλους τους συμπολίτες μας.

Ας πάρουμε, λοιπόν, την ευκαιρία, ως οφείλουμε, να υπενθυμίσουμε και να αναδείξουμε -στον χρόνο που έχουμε στη διάθεσή μας- τι έχει κάνει αυτή η πολύ κακιά κυβέρνηση. Και θα την υποστείτε τη βάσανο αυτή, γιατί εσείς μάς δίνετε την ευκαιρία να ενημερώσουμε και να υπενθυμίσουμε το τι έχει κάνει αυτή η Κυβέρνηση.

Γιατί η χώρα, κυρίες και κύριοι συνάδελφοι, πριν από πεντέμισι χρόνια -και όσοι είναι ακριβοδίκαιοι κριτές, το αναγνωρίζουν αυτό- ήταν στα όρια της εξαθλίωσης, με κατακρεουργημένο το 25% του ΑΕΠ της, με ασθενική έως ανύπαρκτη φωνή στα διεθνή κέντρα αποφάσεων, με πολλούς συμπολίτες μας να βρίσκονται στο περιθώριο.

Την ίδια στιγμή, στην Ελλάδα κληθήκαμε να διαχειριστούμε πολλαπλές και μεγάλες κρίσεις σε πολλά επίπεδα. Κρίσεις, που η Κυβέρνηση της Νέας Δημοκρατίας τις αντιμετώπισε με επιτυχία:

Την πανδημία, με ένα καλά συντονισμένο πρόγραμμα εμβολιασμού, που αφενός προστάτευσε τους Έλληνες πολίτες και αφετέρου διασφάλισε την επαγγελματική και οικονομική τους σταθερότητα.

Την υβριδική κρίση στα σύνορά μας στον Έβρο, με την αποτελεσματική αντιμετώπιση της τουρκικής προκλητικότητας.

Τη μεταναστευτική κρίση με την υιοθέτηση μιας αυστηρής, αλλά δίκαιης, μεταναστευτικής πολιτικής, η οποία αποτέλεσε και οδηγό για όλη την Ευρώπη.

Παράλληλα, κυρίες και κύριοι συνάδελφοι, η Ελλάδα με επικεφαλής τον Πρωθυπουργό Κυριάκο Μητσοτάκη πρωταγωνίστησε στην αντιμετώπιση της πανδημίας σε ευρωπαϊκό επίπεδο και ανέλαβε πρωτοβουλία για τη δημιουργία του Ταμείου Ανάκαμψης και Ανθεκτικότητας, η οποία απέφερε δεκάδες εκατοντάδες εκατομμύρια ευρώ με ωφελούμενους τους συμπολίτες μας. Και αυτή η έντονη δραστηριότητα της χώρας και του Πρωθυπουργού για ζωτικά ζητήματα κοινού ευρωπαϊκού ενδιαφέροντος συνεχίζεται και σήμερα, με τη χώρα μας να συμβάλλει σημαντικά στη συζήτηση που ξεκινά για κοινή ευρωπαϊκή αμυντική πολιτική και εξαίρεση των αμυντικών δαπανών των κρατών από τους δημοσιονομικούς περιορισμούς.

Πέρα, όμως, από αυτά, η Ελλάδα τα τελευταία χρόνια ενισχύεται σημαντικά όσον αφορά την αμυντική της θωράκιση και τη διεθνή της παρουσία. Γιατί αυτά είναι γεγονότα, κυρίες και κύριοι συνάδελφοι. Αυτά έκανε αυτή η Κυβέρνηση. Ενδυνάμωσε την αποτρεπτική ικανότητα της χώρας με νέους σύγχρονους εξοπλισμούς, όπως με την παραλαβή υπερσύγχρονων αεροσκαφών Rafale, τη ναυπήγηση των φρεγατών Belharra, την αναβάθμιση των αεροσκαφών F-16, την παραγγελία των F-35. Διεύρυνε και δυναμώνει τις διεθνείς συμμαχίες της με την υπογραφή στρατηγικών συμφωνιών, όπως είναι με τις Ηνωμένες Πολιτείες της Αμερικής, τη Γαλλία, τα Ηνωμένα Αραβικά Εμιράτα και την Αίγυπτο.

Η χώρα, λοιπόν, συνεχίζει και ενισχύει την αμυντική της θωράκιση και τη διεθνή της παρουσία, επεκτείνοντας τα ελληνικά χωρικά ύδατα στο Ιόνιο και ερχόμενη σε συμφωνία για οριοθέτηση ΑΟΖ με την Ιταλία και μερική οριοθέτηση με την Αίγυπτο, διευρύνοντας τα τριμερή σχήματα συνεργασίας με χώρες της περιοχής Ελλάδα - Κύπρος - Αίγυπτος, Ελλάδα - Κύπρος - Ισραήλ, με συμμετοχή Ευρωπαίων και άλλων συμμάχων μας, ενισχύοντας τη στρατηγική συνεργασία με το Ισραήλ και εμβαθύνοντας τις σχέσεις μας με τη Σαουδική Αραβία.

Σημαντικά βήματα, όμως, κυρίες και κύριοι συνάδελφοι, κάναμε και στον τομέα της οικονομίας. Η χώρα μας πριν από λίγα χρόνια δεν είχε πυξίδα, κρεμόταν στο κενό. Αυτή είναι η πραγματικότητα. Αυτή είναι η αλήθεια. Σήμερα για πολλούς αποτελούμε ένα θετικό παράδειγμα επιτυχίας, οικονομικής ανάπτυξης και ανάκαμψης. Με τον ψηφιακό μετασχηματισμό του κράτους. Με ρυθμό ανάπτυξης διπλάσιο του ευρωπαϊκού μέσου όρου. Με ρεκόρ εξαγωγών, ρεκόρ άμεσων ξένων επενδύσεων και ρεκόρ προσέλευσης τουριστών στη χώρα μας. Με συνεχή ενίσχυση του εισοδήματος των συμπολιτών μας μέσω της αύξησης των συντάξεων και των μισθών στον δημόσιο και τον ιδιωτικό τομέα, της αύξησης του κατώτατου και συνεπακόλουθα και του μέσου μισθού, της συνεπούς πολιτικής που ασκούμε αναφορικά με τη μείωση φόρων και ασφαλιστικών εισφορών, αλλά και με τη διαρκή μάχη για την αντιμετώπιση της φοροδιαφυγής, καθώς και τη λήψη μέτρων για τον περιορισμό των συνεπειών της ενεργειακής κρίσης. Και, βέβαια, μην ξεχνάμε ότι μισό εκατομμύριο συμπολίτες μας βρήκαν δουλειά. Είναι απτή απόδειξη της μείωσης της ανεργίας τα πολλά τελευταία χρόνια.

Και στο κοινωνικό κράτος, όμως, βγήκαμε μπροστά, καλύψαμε χαμένο έδαφος, ανοίγουμε νέους δρόμους. Με σειρά μέτρων δίνουμε ανάσες στα νέα ζευγάρια, στις νέες μητέρες, στα άτομα με αναπηρίες, στους ευάλωτους συμπολίτες μας. Ενδεικτικά αναφέρω το πρόγραμμα στεγαστικής πολιτικής που βρίσκεται σε πλήρη εξέλιξη για την αντιμετώπιση του δημογραφικού, τα προγράμματα στήριξης για τα άτομα με αναπηρία, καθώς και το Εθνικό Πρόγραμμα Πρόληψης «Προλαμβάνω» με το οποίο δίνουμε έμφαση στις δωρεάν προληπτικές εξετάσεις. Ήδη μέσω του προγράμματος αυτού έχουμε αποτρέψει σοβαρούς κινδύνους για δεκάδες χιλιάδες συμπολίτες μας.

Όμως, όσα κι αν κάνουμε, για εμάς ποτέ δεν είναι αρκετά. Γιατί αυτή η χώρα, οι συμπολίτες μας, αξίζουν περισσότερο. Γι’ αυτό και θα συνεχίσουμε να προσπαθούμε όσο κι αν απέναντί μας έχουμε πολιτικούς αντιπάλους που παράγουν και αναπαράγουν μιζέρια, τοξικότητα και fake news. Αντιπάλους που θέλουν να στήσουν λαϊκά δικαστήρια, που επιτίθενται σε δικαστές και εισαγγελείς, αδιαφορώντας αν με αυτή τους τη στάση πλήττουν κορυφαίους θεσμούς της δημοκρατίας όπως είναι η δικαιοσύνη.

Όμως, οι Έλληνες έχουν νου και γνώση. Και στο τέλος της ημέρας, κυρίες και κύριοι συνάδελφοι, κρίνουν, συγκρίνουν και προκρίνουν τι είναι καλό γι’ αυτούς, για τον τόπο μας και το μέλλον των παιδιών μας. Ξέρουν ποιοι επενδύουν στο χάος και στην αβεβαιότητα και ποιοι εγγυώνται την ασφάλεια σε έναν κόσμο που αλλάζει προς το άγνωστο, ποιοι κάνουν την ανυπαρξία πολιτικού λόγου χολή και την έλλειψη προγράμματος άναρθρες κραυγές.

Ας είναι. Εμείς προχωράμε μπροστά με πολύ περισσότερη δουλειά, αποτελεσματικότητα, ανθρωπιά. Η Νέα Δημοκρατία, στην πράξη και όχι στα λόγια, είναι το πραγματικό, πατριωτικό, φιλελεύθερο, λαϊκό κόμμα. Το κόμμα της αλληλεγγύης. Το κόμμα που προσέχει εκείνον που έχει περισσότερη ανάγκη. Όχι με συνθήματα. Με έργα. Η χώρα αλλάζει πρόσωπο. Το βλέπουν στην καθημερινότητά τους οι πολίτες.

Χαρακτηριστικό παράδειγμα η πόλη μου, η Θεσσαλονίκη, που βλέπει έργα υποδομής -και όχι μόνο-, να σχεδιάζονται και να υλοποιούνται από την Κυβέρνηση της Νέας Δημοκρατίας, έργα που συμβάλλουν αποφασιστικά για τη μετατροπή της Θεσσαλονίκης σε πόλη-πόλο στην ευρύτερη περιοχή της Νοτιοανατολικής Ευρώπης. Αυτό γίνεται πράξη με το εμβληματικό έργο του μετρό, το πιο σύγχρονο της Ευρώπης, τον περιφερειακό οδικό άξονα Flyover, την ανανέωση του στόλου των λεωφορείων του ΟΑΣΘ, τα δύο νέα σύγχρονα νοσοκομεία, το Παιδιατρικό, το πιο σύγχρονο στη Βαλκανική, δωρεά του Ιδρύματος «Σταύρος Νιάρχος» και το Νέο Αντικαρκινικό Νοσοκομείο στο πρώην Στρατόπεδο Καρατάσιου, καθώς και με μια σειρά έργων που κάνουν την πόλη πιο λειτουργική, πιο σύγχρονη και πιο ανθρώπινη.

Κυρίες και κύριοι συνάδελφοι, στη Νέα Δημοκρατία είμαστε αποφασισμένοι να συνεχίσουμε να οικοδομούμε μια Ελλάδα ισχυρή, με υψηλό επίπεδο ευημερίας για όλους τους πολίτες. Να συνεχίσουμε να θεμελιώνουμε μια ανθρώπινη κοινωνία: μια κοινωνία πολιτών. Μια Ελλάδα που δεν θα αφήνει κανέναν πίσω. Μια Ελλάδα που θα δίνει ευκαιρίες σε όλους.

Γιατί ξέρετε, κύριοι συνάδελφοι της Αντιπολίτευσης, ότι υπάρχει μια σειρά ερευνών τα τελευταία χρόνια. Ξέρετε τι δείχνει αυτή η εικόνα ερευνών; Δείχνει ότι δεν φαίνεται να υπάρχει καμία εναλλακτική απέναντι σε αυτή την Κυβέρνηση. Γιατί όσο κι αν δεν θέλετε να το παραδεχτείτε, όσο δύσκολο κι αν είναι -μέσα στον μικρόκοσμό σας- να το αποδεχθείτε. Όσο κι αν δεν μπορείτε να το αφουγκραστείτε, αυτή η Κυβέρνηση αυτό που κάνει είναι να ακούει τη σιωπηρή πλειοψηφία. Για εμάς, αυτή είναι η ηχηρή φωνή των Ελλήνων πολιτών. Είναι ο οδηγός μας. Είναι ο οδηγός για τη χάραξη του μέλλοντός μας, του κοινού μας αύριο. Είμαστε ταγμένοι εκείνους να υπηρετούμε. Εκείνους που μοχθούν για ατομική προκοπή και συλλογική πρόοδο, εκείνους που απαιτούν να πάμε την Ελλάδα πιο ψηλά, πιο μπροστά, πιο δυνατά. Και αυτό συνεχίζουμε να κάνουμε.

Ο Πρωθυπουργός, η Κυβέρνηση και η Κοινοβουλευτική Ομάδα της Νέας Δημοκρατίας, όλοι μαζί, με περισσότερη δύναμη και ορμή θα συνεχίσουμε να εργαζόμαστε για μια χώρα που ευημερεί, μια Ελλάδα που μας αξίζει, μια πατρίδα που μας κάνει όλες και όλους περήφανους. Κι αυτή είναι η απάντησή μας στην πρόταση δυσπιστίας που κατατέθηκε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, θα ήθελα να κάνω μία παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Έγιναν οι παρεμβάσεις. Περιμένετε λίγο τουλάχιστον.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε ένα λεπτό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κοιτάξτε. Αυτή τη στιγμή έξω από τη Βουλή η Αστυνομία διαλύει τη συγκέντρωση με ακραία βία, χημικά και ξύλο μέσα στον κόσμο. Για άλλη μια φορά κάνετε το ίδιο πράγμα, μία τεράστια συγκέντρωση που την πνίγετε ξανά στα χημικά και στο ξύλο. Να δούμε αν θα καταλήξει ξανά σε συλλήψεις κόσμου στο σωρό ή σε ξύλο σε φωτορεπόρτερ, όπως κάνατε και στις δύο προηγούμενες μεγάλες συγκεντρώσεις, με τραυματισμένους φωτορεπόρτερ. Όταν η Αστυνομία χτυπάει φωτορεπόρτερ, χτυπάει τα μάτια της κοινωνίας και το ρεπορτάζ και την είδηση. Αυτό κάνετε. Όμως, δεν πέφτουμε από τα σύννεφα με αυτό που κάνετε. Το ελάχιστο που πρέπει να γίνει είναι να φύγει τώρα η Αστυνομία από τη συγκέντρωση. Τα καταφέρατε, τη διαλύσατε τη συγκέντρωση. Να φύγει τουλάχιστον έστω και τώρα ο κόσμος με ασφάλεια. Είναι ντροπή σας αυτό που κάνετε!

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον Βουλευτή του ΠΑΣΟΚ - Κινήματος Αλλαγής τον κ. Αναστάσιο Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, παρακολουθώντας με προσοχή τις προηγούμενες ημέρες, και σήμερα του κ. Καλαφάτη, τις τοποθετήσεις όλων τους, καταλήγω στο συμπέρασμα ότι η κυβερνητική πλειοψηφία στέκεται πολύ μακριά από την κοινωνία και βρίσκεται απέναντι από το ισχυρό αίτημα απόδοσης δικαιοσύνης για το σιδηροδρομικό δυστύχημα των Τεμπών.

Οι τεράστιες, αυθόρμητες και ακομμάτιστες συγκεντρώσεις του Ιανουαρίου, του Φεβρουαρίου και η σημερινή έχουν ως επίκεντρο και κεντρικό ζητούμενο να πέσει άπλετο φως στο έγκλημα που στέρησε τη ζωή από πενήντα επτά συμπολίτες μας, να τιμωρηθούν όσοι ευθύνονται γι’ αυτό, να διασφαλιστεί ότι δεν πρόκειται να επαναληφθεί και επιτέλους οι σιδηροδρομικές μεταφορές στη χώρα μας να γίνονται με απόλυτη ασφάλεια.

Απέναντι στην οργή της κοινωνίας, η Κυβέρνηση προσπαθεί να βρει το κατάλληλο κυβερνητικό αφήγημα για να μετριάσει τις αντιδράσεις. Ο σιδηρόδρομος και τα τρένα ως μέσο μεταφοράς βρίσκονται στο επίκεντρο. Τη μία μας λέτε ότι έχουν γίνει πολλά. Την άλλη ότι όσα έχουν γίνει δεν είναι αρκετά. Ταυτόχρονα, εκφράζετε ισχυρισμούς ότι ο σιδηρόδρομος είναι ασφαλής, αλλά και ότι στόχος είναι μια άρτια και ασφαλής γραμμή Αθήνα-Θεσσαλονίκη ως το 2027. Τελικά τι από όλα αυτά ισχύει, κύριοι της Νέας Δημοκρατίας; Ποιο επικοινωνιακό αφήγημα είναι πραγματικό;

Η μεγάλη αλήθεια είναι ότι ο σιδηρόδρομος, ως μέσο μεταφοράς, τα έξι χρόνια διακυβέρνησης της Νέας Δημοκρατίας έχει υποβαθμιστεί πλήρως. Για περισσότερο από έναν αιώνα τρένο στη χώρα μας δεν σήμαινε μόνο η γραμμή Αθήνα-Θεσσαλονίκη, αλλά και πλήθος ακόμη δρομολογίων που σήμερα είτε δεν γίνονται είτε στην καλύτερη περίπτωση γίνονται με λεωφορείο. Στη Δράμα, με τη σιδηροδρομική παράδοση, το τρένο δεν περνάει από τον τοπικό σιδηροδρομικό σταθμό και οι μετακινήσεις από Σέρρες και Ξάνθη γίνονται με λεωφορεία. Με λεωφορεία γίνεται και το δρομολόγιο προς Φλώρινα ή ακόμη και προς Πάτρα.

Κυρίες και κύριοι συνάδελφοι, δύο χρόνια μετά το έγκλημα στα Τέμπη η Κυβέρνηση παραδέχεται ότι η γραμμή Αθήνα - Θεσσαλονίκη δεν είναι ασφαλής, ότι θα πρέπει να ανανεωθεί το τροχαίο υλικό και ότι χρειάζεται συντήρηση και αναβάθμιση του δικτύου και ότι όλα αυτά θα γίνουν μέχρι το 2027. Θα είχε πραγματικά ενδιαφέρον, κύριοι της Κυβέρνησης, αν ο παραπάνω σχεδιασμός είχε ειπωθεί κατά τη διάρκεια των προγραμματικών δηλώσεων της Κυβέρνησής σας, όχι όμως στο μέσο της θητείας σας, γιατί πρόκειται ξεκάθαρα για ομολογία αποτυχίας της κυβερνητικής σας πολιτικής για τον σιδηρόδρομο.

Βέβαια και σε άλλα μεταφορικά μέσα φαίνεται ότι υπάρχει υποβάθμιση με ανησυχητικές καταγγελίες από πλευράς εργαζομένων που θέτουν σοβαρά ζητήματα ασφάλειας. Αναφέρομαι στις αεροπορικές μεταφορές για τις οποίες υπήρξαν ανακοινώσεις για μη λειτουργικά συστήματα προειδοποίησης και για απαρχαιωμένο εξοπλισμό, με αποτέλεσμα η ασφάλεια των πτήσεων να βασίζεται στην ετοιμότητα των ελεγκτών. Σε αντίθεση με τον σιδηρόδρομο, όπου η Κυβέρνηση της Νέας Δημοκρατίας πριν από το δυστύχημα στα Τέμπη δεν έλαβε υπ’ όψιν πλήθος προειδοποιήσεων από πλευράς εργαζομένων με τραγικές συνέπειες, είναι απόλυτη υποχρέωση να λάβει υπ’ όψιν το αρμόδιο Υπουργείο τα όσα αναφέρονται για τις αεροπορικές μεταφορές και να δώσει άμεσα λύσεις. Όπως οφείλει να δώσει λύσεις και για το καθημερινό μαρτύριο που υπομένουν χιλιάδες πολίτες κατά τις μετακινήσεις τους με τα μέσα μαζικής μεταφοράς στα μεγάλα αστικά κέντρα, άνθρωποι στοιβαγμένοι, πολύωρες αναμονές, χαμένα δρομολόγια και γενικά μια εικόνα που δεν αξίζει να τη ζουν οι συμπολίτες μας που κινούνται με τα μέσα μαζικής μεταφοράς. Παρουσιάζεται κατά καιρούς ως λύση οι αγορές νέων μέσων, όμως το μεγάλο πρόβλημα είναι το προσωπικό και η υποστελέχωση. Απαιτούνται άμεσα προσλήψεις για να βγαίνουν κανονικά όλες οι βάρδιες και τα λεωφορεία και τα τραμ να επιτελούν το πολύ σημαντικό τους έργο.

Κυρίες και κύριοι της Νέας Δημοκρατίας, βρισκόμαστε περίπου στο μέσο της κυβερνητικής σας θητείας και ήδη η Κυβέρνησή σας έχει καταφέρει να απογοητεύσει τη μεγάλη πλειοψηφία των πολιτών, είτε σας στήριξαν στις εκλογές του 2023 είτε όχι. Θα σας αναφέρω ένα παράδειγμα. Δεν θα ήθελα να αναφερθώ στην περιφέρειά μου, τη Δράμα, όμως ο δρόμος Δράμα - Αμφίπολη ακόμα να ξεκινήσει, αν και η δέσμευση του Πρωθυπουργού ήταν να δημοπρατηθεί μέσα σε δεκαοκτώ μήνες από τον Σεπτέμβριο του 2019. Είμαστε, δηλαδή, περίπου μια τετραετία πίσω.

Όσον αφορά τον δρόμο Δράμα - Καβάλα υλοποιούνται μόλις οκτώ χιλιόμετρα, ενώ για τα υπόλοιπα τριάντα δεν έχει εξασφαλιστεί χρηματοδότηση, με αποτέλεσμα να κινδυνεύουν να μη γίνουν ποτέ. Και όμως κύριοι της Νέας Δημοκρατίας σε αυτούς τους δρόμους καθημερινά σκοτώνεται κόσμος. Και όσοι έχετε έρθει από αυτούς τους δρόμους και άλλους δρόμους ανά την Ελλάδα δεν μπορεί σήμερα να μας μιλάτε για έργα υποδομής.

Βγήκε ο κ. Καλαφάτης και μίλησε για τη Θεσσαλονίκη. Ποια Θεσσαλονίκη; Πήγατε στη Θεσσαλονίκη; Καταλαβαίνετε τι βιώνουν οι πολίτες; Βγαίνετε στην κοινωνία;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχετε πάει σε νοσοκομείο; Έχετε πάει; Έναν παθολόγο έχει το Νοσοκομείο της Δράμας. Έντεκα είναι οι θέσεις. Το γνωρίζετε, φαντάζομαι, κύριοι Υπουργοί. Το 2021 έγινε αίτημα για να κηρυχθεί άγονο. Το 2024 το αποφασίσατε. Κάλλιο αργά παρά ποτέ. Σήμερα χωρίς γιατρούς. Ήρθατε; Πάτε στα μέρη σας; Μπαίνετε στα νοσοκομεία; Μπαίνετε στα σχολεία;

Εχθές μου τηλεφώνησε γιατρός και μου είπε ότι είναι μόνος του στα επείγοντα με ειδικότητα γενικής ιατρικής. Γνωρίζει ο κ. Ξανθόπουλος. Είμαστε εδώ για να υπερασπιστούμε τον τόπο μας, την πατρίδα μας γενικά και εσείς είσαστε έξω και κυνηγάτε τον κόσμο με δακρυγόνα. Ο κόσμος κάτι θέλει να πει. Οφείλουμε να τον ακούσουμε! Ακούστε τον κόσμο!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν μπορεί να ζούμε εμείς σε άλλο μέρος και εσείς σε άλλο. Στην ίδια κοινωνία ζούμε. Τους ίδιους πολίτες που βλέπω εγώ με τον κ. Ξανθόπουλο, τους ίδιους βλέπει και ο κ. Κυριαζίδης. Έτσι είναι σε όλους. Δεν μπορούμε να ζούμε με το φιλότιμο των εργαζομένων και την αυταπάρνησή τους. Δεν είναι λύση αυτή.

Κυρίες και κύριοι συνάδελφοι, οφείλετε να βγείτε στην κοινωνία. Οφείλετε να αφουγκραστείτε τα προβλήματα των πολιτών. Οφείλετε να το κάνετε.

Δεν θα γελούσα ποτέ σε ομιλία σας, ποτέ.

Κυρίες και κύριοι συνάδελφοι, σημαντικά είναι τα προβλήματα που καλούνται να ξεπεράσουν οι συμπολίτες μας και στην καθημερινότητά τους.

Με προσβάλλετε με αυτό που κάνετε, με προσβάλετε, αλλά συνεχίζεται η αλαζονεία σας. Μας έχει ξεπεράσει όλους και έχει ξεπεράσει και τους συμπολίτες μας. Δεν μπορεί να μιλάει συνάδελφός σας Βουλευτής και να γελάτε. Με προσβάλλετε ως άνθρωπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διασκεδάζουν. Την ώρα που πονάει ο κόσμος, διασκεδάζουν.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):**… (Δεν ακούστηκε)

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Να γελάτε; Να γελάτε; Να γελάτε; Σας είπα εγώ να είσαστε προσοχή, κυρία Υπουργέ; Σας είπα, κυρία Υπουργέ, να είσαστε προσοχή; Να μη γελάτε λέω.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, ηρεμήστε.

Συνεχίστε, κύριε Νικολαΐδη.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Πρόεδρε, το συνηθίζει η κυρία Υπουργός.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Κύριε Νικολαΐδη, συνεχίστε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Η αλαζονεία σας, κύριοι της Νέας Δημοκρατίας, δεν έχει όρια, ειλικρινά δεν έχει όρια. Δεν ζήτησα τίποτα πέρα από σεβασμό. Τίποτα. Δεν νομίζω να πρόσβαλα κανέναν και δεν θα το έκανα ποτέ.

Κυρίες και κύριοι της Νέας Δημοκρατίας, η Κυβέρνησή σας βρίσκεται πλέον αντιμέτωπη με τη δυσπιστία της μεγάλης πλειοψηφίας της κοινωνίας της χώρας μας. Το 41% ανήκει οριστικά στο παρελθόν. Οι πολίτες έχουν χάσει την εμπιστοσύνη τους στη Νέα Δημοκρατία. Πλέον μετρά αντίστροφα ο χρόνος για τη μεγάλη πολιτική αλλαγή που τόσο ανάγκη έχει ο τόπος μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για την ακρίβεια στον χρόνο.

Έχει ζητήσει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου τον λόγο για τη δεύτερη για σήμερα παρέμβασή της, για τρία λεπτά. Στη συνέχεια θα μιλήσει ο κ. Παφίλης ως Κοινοβουλευτικός Εκπρόσωπος του Κομμουνιστικού Κόμματος Ελλάδας.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν πρόλαβαν να περάσουν πέντε λεπτά από την ώρα που είπα ότι η καρδιά μου χτυπάει για τον κόσμο στη διαδήλωση, στη συγκέντρωση, στο Σύνταγμα, όπου είχαν συγκεντρωθεί εκατοντάδες χιλιάδες άνθρωποι, εκατοντάδες χιλιάδες άνθρωποι, δεν πρόλαβα να το πω, την ώρα ακριβώς που θύμιζα ότι την Κυβέρνηση έχει απομείνει να εκπροσωπεί ένα κατάλοιπο της χούντας, ο κ. Βορίδης και επιδράματε, κύριοι, στους πολίτες, στους συγκεντρωμένους, στις οικογένειες, στους εργαζομένους, στους δικηγόρους των θυμάτων, στα θύματα, στα παιδιά, στα νέα, στους μεγαλύτερους, επιδράματε, χρησιμοποιώντας τις αστυνομικές δυνάμεις ως εργαλείο καταστολής και παραβίασης του θεμελιώδους και κορυφαίου συνταγματικού δικαιώματος, του δημοκρατικού δικαιώματος στη διαδήλωση, στη διαμαρτυρία, στη συγκέντρωση. Τόσο δημοκράτες είστε!

Τόσο δημοκράτες είστε που δεν ανέχεστε μια πλατεία γεμάτη, παλλόμενη απέναντί σας, που συγκεντρώνετε τις δυνάμεις. Κινηματογράφησα με το κινητό μου, όπως έκαναν οι πολίτες την Παρασκευή. Συγκεντρώσατε εδώ μέσα, στο προαύλιο της Βουλής δυνάμεις καταστολής, την Υπηρεσία Αποκατάστασης Τάξης, οπλοφόρους, ροπαλοφόρους, ασπιδοφόρους, κρανοφόρους, μέσα στη Βουλή. Εσείς, κύριοι! Γιατί είστε μια έμφοβη Κυβέρνηση, μια έντρομη Κυβέρνηση, που επαφίεστε τελικά στη βία για να καθυποτάξετε την κοινωνία.

Ξέρετε, καμιά εξουσία που βασίστηκε στη βία δεν μακροημέρευσε. Και σίγουρα καμία τέτοια εξουσία δεν γράφτηκε στην ιστορία με λευκά γράμματα ή με χρυσά, αν προτιμάτε. Στις μαύρες σελίδες της ιστορίας και στα μαύρα κατάστιχα καταγράφηκαν εκείνοι που περιφρόνησαν τον λαό, την κοινωνία, τη νέα γενιά, το αίσθημα δικαίου των πολιτών, εκείνοι που σε ένδειξη ύβρεως αποκάλεσαν την κοινωνία «όχλο» και ταύτισαν τον εαυτό τους με τον Χριστό. Γιατί αυτά έχουμε ακούσει από τον κ. Γεωργιάδη. Είστε εσείς ο Χριστός και ο λαός είναι ο όχλος που επέλεξε τον Βαραβά. Αυτά έχουμε ακούσει. Μέχρι εκεί φθάνει η ύβρις σας.

Έχω διατελέσει Πρόεδρος της Βουλής και ουδέποτε επέτρεψα σε πάσης φύσεως υπηρεσίες να μπαίνουν μέσα στη Βουλή, να επιχειρούν και να επιτίθενται σε πολίτες. Δεν το επέτρεψα ποτέ και ποτέ μου δεν καταδέχθηκα τη βία. Ακόμη και όταν υπήρχε η διαδήλωση «Μένουμε Ευρώπη», ανέβηκαν μέσα μέχρι το προαύλιο της Βουλής. Καμία καταστολή, καμία βία. Γιατί είστε τόσο φοβισμένοι; Γιατί είστε τόσο φοβισμένοι, κύριοι; Γιατί ξέρετε ότι δεν έχετε κοινωνική νομιμοποίηση. Ξέρετε ότι δεν έχετε λαϊκή νομιμοποίηση. Ξέρετε ότι δεν έχετε εντολή διακυβέρνησης, ότι απέσυρε την εντολή της ακόμη και αυτή η πλειοψηφία του 41%, του 50%. Ένα 20% και κάτι είχατε που σας έδωσε και πενήντα Βουλευτές μπόνους που δεν έρχονται. Γι’ αυτό φοβάστε. Ξέρετε ότι είστε μειοψηφία και παριστάνετε την πλειοψηφία. Ξέρετε ότι έχετε απέναντί σας όλη την κοινωνία.

Και ξέρετε κάτι; Έχω φάει "κρότου λάμψης" μαζί με τον κόσμο, μαζί με τους πυροσβέστες τους εποχικούς, μαζί με τους φοιτητές. Έχω φάει δακρυγόνα, έχω φάει τη βία σας προσωπικά και ας λένε κάποιοι ότι δεν έχω φάει ούτε χαστούκι. Έχω να σας πω το εξής: ο κόσμος αυτός που διώξατε, ο κόσμος αυτός που του αρνηθήκατε το δικαίωμα να σας αμφισβητεί και να διαδηλώνει απέναντί σας, ο κόσμος αυτός θα ξαναμαζευτεί. Θα ξαναμαζευτεί, κύριοι. Δεν τον εξαφανίζετε με τη βία, γιατί η βία ποτέ δεν κατάφερε να νικήσει τη δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΚΚΕ, ο κ. Παφίλης και μετά ο κ. Παππάς ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΑΘΑΝΑΣΙΟΣ ΠΑΦΙΛΗΣ:** Θέλουμε να καταγγείλουμε και να πάρετε θέση την αναίτια, απαράδεκτη, τρομοκρατική επίθεση δυνάμεων της Αστυνομίας με το κλασικό πρόσχημα των διαφόρων επεισοδίων που κάνουν κάποιοι, που επιτέθηκε σε όλους, έριξε χημικά σε διαδηλωτές που αποχωρούσαν. Αυτά είναι καταγεγραμμένα. Αποχωρούσαν! Μέχρι δε άφησαν να ξηλώσουν την εξέδρα που υπήρχε, αδιάκριτα, μέσα στο πλήθος. Και εδώ υπάρχει τεράστιο θέμα και πολιτική ευθύνη, αλλά και άλλες ευθύνες για το πώς δρουν αυτά τα περιβόητα Σώματα Ασφαλείας. Εμείς, σας το έχουμε ξαναπεί. Με τέτοιες μεθόδους πεισμώνει ο κόσμος.

Και το δεύτερο και το πιο σημαντικό. Να ξέρετε και ιστορικά ότι το ξύλο έχει δύο άκρες. Παίρνετε τη μία. Αν ο λαός πάρει την άλλη, δεν θέλω να πω μια φράση που είπα, θα δούμε πού θα κρυφτείτε. Δεν μπορεί να συνεχιστεί. Σας λέω και πάλι ό,τι και να κάνετε, περισσότεροι θα κατεβαίνουν. Κανείς από τους προφέσορες δεν προέβλεπε πόσος κόσμος θα κατέβει σήμερα στο κάλεσμα των ομοσπονδιών, των εργατικών συνδικάτων, άλλων φορέων, των συγγενών των θυμάτων. Μετά από τέσσερις μέρες, με τριήμερο αποκριάς. Αυτή η οργή θα σας πνίξει, να είστε σίγουροι, αργά ή γρήγορα.

**ΠΡΟΕΔΡΕΥΩΝ (Αθανάσιος Μπούρας):** Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Φαίνεται ότι η Κυβέρνηση κάνει για δεύτερη φορά μέσα σε λίγες μέρες την επιλογή της βίας. Αυτό που είδαμε στην πλατεία Συντάγματος είναι ηθικά και πολιτικά απαράδεκτο. Αυτήν τη στιγμή που μιλάμε η πλατεία Συντάγματος έχει πνιγεί στα χημικά. Πιστεύετε πραγματικά ότι υπάρχει περίπτωση να μετατρέψετε τα συντριπτικά ποσοστά της κοινής γνώμης, η οποία έχει αποφανθεί κατηγορηματικά ότι υπάρχουν πολιτικές και ποινικές ευθύνες, ότι υπάρχει συγκάλυψη; Είστε αποφασισμένοι να βάλετε την ελληνική κοινωνία στην επικίνδυνη ατραπό της βίας; Αυτές τις εντολές έχει δώσει ο απών και τρεμάμενος κ. Μητσοτάκης, ο οποίος καθώς περνούν οι ώρες θυμίζει τους στίχους του Ιάκωβου Καμπανέλλη: «Κάστρο φυλάει ερημικό, έχει τον φόβο φυλαχτό όπου φωνή φοβάται ν' ακούει απ' τον λαό». Κλιμακώνετε τη βία, θα κλιμακώνονται και οι αντιδράσεις. Η βία είναι η επιλογή των φοβισμένων και των απομονωμένων.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Πλεύρη, έχετε τον λόγο ως Κοινοβουλευτικός Εκπρόσωπος για την πρώτη σας για σήμερα παρέμβαση.

**ΑΘΑΝΑΣΙΟΣ ΠΛΕΥΡΗΣ:** Βεβαίως. Πάνω σε αυτό το οποίο γίνεται, προκαλώ τον οποιονδήποτε να πάει να δει τι γίνεται έξω. Οι φιλειρηνικές διαδηλώσεις είναι με τις μολότοφ που πέφτουν κατά ριπάς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε; Εσείς τις πετάτε!

**ΑΘΑΝΑΣΙΟΣ ΠΛΕΥΡΗΣ:** Δεν μου λέτε, τις βλέπετε τις μολότοφ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τις πετάτε τις μολότοφ!

**ΑΘΑΝΑΣΙΟΣ ΠΛΕΥΡΗΣ:** Τι θέλετε; Έχετε καταλάβει; Θέλετε να επαναλάβετε διαδικασίες στις οποίες είστε συνηθισμένη;

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Ακουστήκατε όλοι, με ηρεμία. Ήρεμα.

**ΑΘΑΝΑΣΙΟΣ ΠΛΕΥΡΗΣ:** Κυρία Κωνσταντοπούλου, δύο μέρες έχουμε αντέξει να σας ακούμε γύρω στις τέσσερις ώρες που έχετε μιλήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και πού είστε ακόμα!

**ΑΘΑΝΑΣΙΟΣ ΠΛΕΥΡΗΣ:** Αφήστε μας τα δύο λεπτά να μιλήσουμε και εμείς.

Κύριε Πρόεδρε, επιχειρείται μέσα από τα κόμματα τα οποία ήδη έχουν δημιουργήσει το έρεισμα της δήθεν κοινωνικής νομιμοποίησης, να υποστηρίξουν αυτό το οποίο γίνεται τώρα έξω από το Κοινοβούλιο, όπου δέχονται κατά ριπάς μολότοφ οι αστυνομικοί. Και σας καλώ να μου πείτε πώς έχουμε ειρηνικές διαδηλώσεις, όταν πέφτουν συνέχεια μολότοφ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς πετάτε μολότοφ!

**ΑΘΑΝΑΣΙΟΣ ΠΛΕΥΡΗΣ:** Να καταλάβετε κάτι.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Γιατί διακόπτετε; Ακουστήκατε με ηρεμία.

**ΑΘΑΝΑΣΙΟΣ ΠΛΕΥΡΗΣ:** Καταλαβαίνω ότι για την Αριστερά η κανονικότητα δεν είναι κάτι το οποίο το επιθυμεί. Είναι η δήλωση, η οποία έχετε κάνει. Εμείς αυτό το οποίο λέμε είναι ότι σήμερα ζούμε μια κορυφαία κοινοβουλευτική διαδικασία. Μαζεύτηκαν κάποιοι άνθρωποι εδώ να διαμαρτυρηθούν και μέσα σε αυτήν τη διαμαρτυρία υπάρχουν ομάδες, οι οποίες ενδιαφέρονται αποκλειστικά και μόνο να κάνουν επεισόδια.

Ξεκάθαρα, λοιπόν, δεν θα επιτρέψει αυτή η Κυβέρνηση να γίνονται επεισόδια, δεν θα επιτρέψει να γυρίσουμε μια δεκαετία πριν, όπως επιθυμείτε.

Να ξέρετε ότι εμείς οποτεδήποτε παραβιάζονται δικαιώματα Ελλήνων πολιτών, οποτεδήποτε παραβιάζεται το δικαίωμα της ασφάλειας των Ελλήνων πολιτών, θα αντιδρούμε. Όποιος παρανομεί, θα έχει συνέπειες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα τανκς να στείλετε!

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο κ. Γερουλάνος ως Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

**ΠΑΥΛΟΣ ΓΕΡΟΥΛΑΝΟΣ:** Μάλιστα, φταίνε οι άνθρωποι που μαζεύτηκαν έξω.

**ΑΘΑΝΑΣΙΟΣ ΠΛΕΥΡΗΣ:** Με τις μολότοφ.

**ΝΟΤΗΣ ΜΗΤΑΡΑΚΗΣ:** Με τις μολότοφ.

**ΠΑΥΛΟΣ ΓΕΡΟΥΛΑΝΟΣ:** Σοβαρά;

**ΠΡΟΕΔΡΕΥΩΝ (Αθανάσιος Μπούρας):** Κύριε Γερουλάνο, σε μένα, αν θέλετε. Μην κάνετε διάλογο, γιατί τότε εγώ δεν παίζω κανέναν ρόλο. Κάντε μου τη χάρη. Πείτε την άποψή σας, αλλά απευθυνόμενος στο Προεδρείο.

**ΠΑΥΛΟΣ ΓΕΡΟΥΛΑΝΟΣ:** Όμως, θα ήθελα πάρα πολύ να μου εξηγήσετε, κυρίες και κύριοι της Κυβέρνησης. Πριν από έναν μήνα περίπου μαζεύτηκε χιλιάδες κόσμου στις πλατείες. Ρουθούνι δεν άνοιξε. Κατέβηκαν οικογένειες, παιδιά. Ήταν πάρα πολύ ειρηνική διαδήλωση, μια διαδήλωση την οποία δεν περιμένατε. Και η απόδειξη ότι δεν την περιμένατε είναι ο πανικός του κ. Μητσοτάκη την επόμενη μέρα στη συνέντευξη με τον κ. Σρόιτερ, ο οποίος ξαφνικά άλλαζε το αφήγημα και έλεγε: «Πω, πω, συγγνώμη, τι συνέβη;» Εκεί πήρατε χαμπάρι τον κόσμο. Κι από την ώρα που πήρατε χαμπάρι τον κόσμο άρχισαν οι μολότοφ στις συγκεντρώσεις.

**ΑΘΑΝΑΣΙΟΣ ΠΛΕΥΡΗΣ:** Τι εννοείτε, κύριε Γερουλάνε; Όχι, πείτε τι εννοείτε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Πλεύρη, σας παρακαλώ.

**ΠΑΥΛΟΣ ΓΕΡΟΥΛΑΝΟΣ:** Αυτό που γίνεται έξω είναι ευθύνη των χιλιάδων ανθρώπων που μαζεύτηκαν ειρηνικά πριν από έναν μήνα και ξαναμαζεύτηκαν προχθές ή είναι άλλο;

**ΑΘΑΝΑΣΙΟΣ ΠΛΕΥΡΗΣ:** Δεν είπε κανείς αυτό. Είναι άλλο είπε κανείς; Αυτό;

**ΠΑΥΛΟΣ ΓΕΡΟΥΛΑΝΟΣ:** Η διαφορά ποια είναι από τότε; Ότι αρχίσατε να προσέχετε τις συγκεντρώσεις.

Σας ευχαριστώ πολύ.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο για τη δεύτερη παρέμβασή μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε συνάδελφε.

**ΑΘΑΝΑΣΙΟΣ ΠΛΕΥΡΗΣ:** Αυτήν τη στιγμή ο κ. Γερουλάνος, για να συνεννοηθούμε με το ΠΑΣΟΚ, είπε ότι η διαφορά από τις προηγούμενες συγκεντρώσεις ήταν ότι επειδή υπήρξαν μεγάλες υπάρχουν μολότοφ. Αυτό είπε ο κ. Γερουλάνος. Προσχωρεί λοιπόν στη θέση την οποία ακούμε ότι στην πραγματικότητα…

**ΠΑΥΛΟΣ ΓΕΡΟΥΛΑΝΟΣ:** Τι είπα;

(Θόρυβος στην Αίθουσα από την πτέρυγα του ΠΑΣΟΚ - Κινήματος Αλλαγής)

**ΑΘΑΝΑΣΙΟΣ ΠΛΕΥΡΗΣ:** Είπατε. Είπατε ότι πριν από έναν μήνα υπήρχαν μαζικές συγκεντρώσεις και δεν υπήρξαν μολότοφ. Τι άλλαξε από τότε; Τι εννοείτε λοιπόν; Εννοείτε ότι τις μολότοφ τις βάζουν κάποιοι άλλοι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τις βάζετε!

**ΠΑΥΛΟΣ ΓΕΡΟΥΛΑΝΟΣ:** Πάντως δεν τις βάζουν οι άνθρωποι που ήταν εκεί.

(Θόρυβος στην Αίθουσα)

**ΑΘΑΝΑΣΙΟΣ ΠΛΕΥΡΗΣ:** Εννοείτε αυτό το οποίο λέει η κ. Κωνσταντοπούλου; Ότι βάζουμε εμείς τις μολότοφ; Αυτό το οποίο έχει πει κατά καιρούς ο ΣΥΡΙΖΑ;

Προσχωρεί λοιπόν το ΠΑΣΟΚ στην άποψη αυτήν; Και να δούμε τις εικόνες για να δούμε ποιους υπερασπίζεστε. Αυτούς υπερασπίζεστε. Αστυνομικοί οι οποίοι δέχονται μολότοφ από τους ειρηνικούς διαδηλωτές.

(Θόρυβος στην Αίθουσα)

Κύριε Γερουλάνο, ουδέποτε αναφερθήκαμε στον κόσμο που μαζεύτηκε πριν από έναν μήνα, ούτε στον κόσμο που μαζεύτηκε προχθές, ούτε στον κόσμο που μαζεύτηκε σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απλώς τον δέρνετε.

**ΑΘΑΝΑΣΙΟΣ ΠΛΕΥΡΗΣ:** Όμως, από τις μολότοφ έχουμε θρηνήσει νεκρούς πάλι σε μαζικές συγκεντρώσεις. Κι εκείνοι νεκροί ήταν, οι τρεις νεκροί της Marfin. Αν υπάρχουν Βουλευτές εδώ που υπερασπίζονται αυτούς που ρίχνουν μολότοφ είναι ντροπή για τα κόμματά τους.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και γιατί δεν συλλάβατε κανέναν;

**ΠΑΥΛΟΣ ΓΕΡΟΥΛΑΝΟΣ:** Έχω φάει πιο πολλές από εσάς, κύριε Πλεύρη. Όταν οι δικοί σας Βουλευτές έλεγαν…

**ΠΡΟΕΔΡΕΥΩΝ (Αθανάσιος Μπούρας):** Ωραία.

Ο κ. Γεώργιος Παπαηλιού Βουλευτής του ΣΥΡΙΖΑ-Προοδευτική Συμμαχία έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θέλω να απευθυνθώ στον κ. Πλεύρη Κοινοβουλευτικό Εκπρόσωπο της Νέας Δημοκρατίας και να του υπενθυμίσω ότι όταν το αριστερό χέρι αδυνατίζει, δηλαδή όταν η ασκούμενη από την κυβέρνηση πολιτική δεν απευθύνεται στη μεγάλη κοινωνική πλειοψηφία κι αυτή (η μεγάλη κοινωνική πλειοψηφία) φτωχαίνει, τότε δυναμώνει το δεξί χέρι, δηλαδή η καταστολή και ο αυταρχισμός, για να αντιμετωπιστούν οι λαϊκές αντιδράσεις. Αυτό κάνετε.

Επίσης, παρότι δεν είναι εδώ ο κ. Βορίδης, θα ήθελα να κάνω μερικές παρατηρήσεις σε σχέση με αυτά που είπε. Είπε κατ’ αρχάς ότι η υπόθεση των Τεμπών δεν είναι σημαντική και ότι δεν υπάρχουν νέα στοιχεία.

Απευθύνομαι λοιπόν στον κ. Βορίδη, τον απόντα κ. Βορίδη, και του λέω ότι αυτή η υπόθεση είναι εξαιρετικά σημαντική. Έχει πενήντα επτά νεκρούς και είναι υπόθεση η οποία αφορά και το έγκλημα καθ’ αυτό, το δυστύχημα, αλλά και το έγκλημα που ακολούθησε και το οποίο βρίσκεται σε εξέλιξη, το έγκλημα της επιχείρησης συγκάλυψης. Νέα στοιχεία δημοσιοποιούνται συνεχώς και αποδεικνύουν τις κυβερνητικές ευθύνες και για το ένα έγκλημα και για το άλλο.

Δεύτερον, ασχολήθηκε ιδιαίτερα ο κ. Βορίδης για τον τρόπο που τα τέσσερα κόμματα της προοδευτικής Αντιπολίτευσης κατέθεσαν την πρόταση δυσπιστίας. Θα έλεγα ότι αυτό δείχνει την αγωνία, τον φόβο για να μην πω τον πανικό, της Κυβέρνησης και της Νέας Δημοκρατίας για την ενιαία στάση της προοδευτικής Αντιπολίτευσης.

Τρίτον, είπε ότι για πρώτη φορά κυβέρνηση ψήφισε πρόταση για τη συγκρότηση προκαταρκτικής επιτροπής για Υπουργό της. Είναι γνωστό ότι αυτό έγινε «για τα μάτια». Από εκεί και πέρα, θα δούμε πώς θα εξελιχθούν τα πράγματα, όταν συγκροτηθεί σε σώμα η προκαταρκτική επιτροπή, το πώς θα λειτουργήσετε και αν θα λειτουργήσετε όπως με την εξεταστική επιτροπή παρωδία.

Και ένα τελευταίο σχόλιο για τον κ. Καλαφάτη. Είπε ότι η κατάσταση των Ελλήνων πολιτών βελτιώθηκε από τότε που αναλάβατε τη διακυβέρνηση της χώρας. Ο κ. Καλαφάτης δεν είναι εδώ, βέβαια.

**ΣΤΑΥΡΟΣ ΚΑΛΑΦΑΤΗΣ:** Εδώ είμαι!

**ΓΕΩΡΓΙΟΣ ΠΑΠΑΗΛΙΟΥ:** Να είστε καλά. Ο τρόπος που συμπεριφέρεστε, πάντως, δεν είναι αυτός που πρέπει κοινοβουλευτικά.

Είπατε, λοιπόν, ότι η κατάσταση των Ελλήνων πολιτών βελτιώθηκε από τότε που αναλάβατε τη διακυβέρνηση της χώρας. Βέβαια, πρόσφατη έρευνα σας διαψεύδει αφού σ’ αυτήν αποτυπώνεται το εντελώς αντίθετο. Κι αυτό αφορά όλα τα κοινωνικά στρώματα, όλες τις κοινωνικές τάξεις: Και στην επαρχία και στην πρωτεύουσα και τους εργαζόμενους και τους μικρομεσαίους και τους αγρότες ακόμη και την ανώτερη μεσαία τάξη, τα ανώτερα μεσαία στρώματα. Συνεπώς, αυτό που είπατε δεν ισχύει.

Σήμερα, κυρίες και κύριοι, συζητάμε μια πρόταση δυσπιστίας κατά της Κυβέρνησης της Νέας Δημοκρατίας και του Πρωθυπουργού κ. Μητσοτάκη. Η πρόταση δυσπιστίας δεν συνιστά συμβολική κίνηση, αλλά είναι μια πολιτική πράξη που ανταποκρίνεται στο μήνυμα της κοινωνικής δυσπιστίας και της αντίδρασης, όπως αποδεικνύεται από τα συνεχή παλλαϊκά συλλαλητήρια και ιδίως εκείνα της προηγούμενης Παρασκευής σε όλη τη χώρα. Θέλουμε μέσω της πρότασης δυσπιστίας να αναδείξουμε την κακή κατάσταση, στην οποία έχει περιέλθει η χώρα, με ευθύνη της σημερινής Κυβέρνησης.

Την Ελλάδα, κυρίες και κύριοι συνάδελφοι, διατρέχει μία πολλαπλή κρίση, οικονομική-κοινωνική, θεσμική κρίση του κράτους δικαίου, της δικαιοσύνης, αλλά και εθνική και αυτές τις διαστάσεις της κρίσης τις έχετε προκαλέσει και εν πάση περιπτώσει τις έχετε ενισχύσει σε μεγάλο βαθμό.

Η θεσμική διάσταση της κρίσης αποτυπώνεται με ενάργεια στην υπόθεση των Τεμπών, στο έγκλημα καθαυτό και στην επιχείρηση συγκάλυψής του. Το κράτος δικαίου είναι αρχή του δημοκρατικού πολιτεύματος. Σ’ αυτό περιλαμβάνεται και η ανεξαρτησία της δικαιοσύνης. Η δικαιοσύνη κατά το Σύνταγμα συνιστά την τρίτη λειτουργία, τον τρίτο, αλλά όχι έσχατο πυλώνα του δημοκρατικού πολιτεύματος. Η θεσμική διάσταση της κρίσης αποτυπώνεται εναργώς στην υπόθεση των Τεμπών.

Κυρίες και κύριοι συνάδελφοι, η Κυβέρνηση της Νέας Δημοκρατίας, δυστυχώς, έχει καταστήσει τη δικαιοσύνη εργαλείο εξυπηρέτησης πολιτικών και οικονομικών συμφερόντων, παρεμβαίνοντας απροκάλυπτα σε κρίσιμες υποθέσεις και επιτρέποντας την ατιμωρησία σε ισχυρούς παράγοντες. Παράλληλα, η καθημερινή δικαστηριακή πρακτική χαρακτηρίζεται από καθυστερήσεις, ενώ οι πολίτες που αγωνίζονται για τα δικαιώματά τους αντιμετωπίζουν το μηχανισμό του κράτους καταστολής, όπως σήμερα καλή-κακή ώρα προς όφελος των ολίγων και ισχυρών.

Με την ανεξάρτητη και αμερόληπτη κρίση των δικαστικών λειτουργών διασφαλίζονται τα δικαιώματα των πολιτών, κατοχυρώνεται η εμπιστοσύνη των πολιτών προς τους θεσμούς και εν τέλει διατηρούνται η κοινωνική ισορροπία και η κοινωνική συνοχή, πράγμα που δεν γίνεται σήμερα. Στο πλαίσιο αυτό, θα έπρεπε να διασφαλίζεται ότι ο νόμος δεν επιβάλλεται για την προώθηση συγκεκριμένων συμφερόντων και τη δημιουργία εντυπώσεων και συγχρόνως (ο νόμος) πρέπει να εφαρμόζεται ισότιμα και δίκαια προς όλους, ανεξαρτήτως οικονομικής ισχύος, κοινωνικής θέσης και πολιτικής εύνοιας. Νομίζω ότι τα αντίθετα απ’ όλα αυτά συμβαίνουν σήμερα. Εν τέλει πρέπει να διασφαλίζεται, ότι η δικαιοσύνη θα λειτουργεί πραγματικά ως προστάτης των δικαιωμάτων των πολιτών και θεματοφύλακας της δημοκρατικής ομαλότητας.

Δυστυχώς, τα τελευταία χρόνια από τότε που αναλάβατε τη διακυβέρνηση της χώρας, κύριοι της Νέας Δημοκρατίας, βιώνουμε αυτή τη θεσμική κρίση, με τη λειτουργία του κράτους δικαίου και των θεσμών της δικαιοσύνης να εμφανίζουν ανησυχητικές αρνητικές εκφάνσεις. Και αυτό, διότι το κράτος δικαίου διέρχεται μια βαθιά κρίση, πολλαπλά φαινόμενα αντιθεσμικής υπονόμευσης και παρεμβάσεων από την Κυβέρνηση και ισχυρούς εξωθεσμικούς παράγοντες και παράλληλα καθυστέρηση στην απονομή της δικαιοσύνης παρά τον περίφημο νέο δικαστικό χάρτη, ο οποίος μάλλον οδηγεί σε επιβράδυνση, παρά σε επιτάχυνση απονομής της δικαιοσύνης. Και όλα αυτά, η κρίση δηλαδή του κράτους δικαίου, της ανεξαρτησίας της δικαιοσύνης αποτυπώνονται και σε εκθέσεις διεθνών οργανισμών ακόμη και κοινοτικών οργάνων, όπως το Ευρωπαϊκό Κοινοβούλιο που έχει βάλει την Ελλάδα στη μαύρη λίστα των κρατών, στα οποία το κράτος δικαίου αντιμετωπίζει τεράστιο πρόβλημα –υποχωρεί.

Η υπόθεση των υποκλοπών, το έγκλημα των Τεμπών με την εξελισσόμενη επιχείρηση συγκάλυψής του, αλλά και το ναυάγιο της Πύλου είναι οι κορυφαίες περιπτώσεις που αποδεικνύουν όλη αυτή την ζοφερή, την δυστοπική κατάσταση. Η αντιμετώπιση της κρίσης απαιτεί την ανάληψη πρωτοβουλιών, με την ενεργό σύμπραξη όλων των εμπλεκομένων. Απαιτείται να προστατευτούν η θεσμική ανεξαρτησία της δικαιοσύνης στη σημερινή εποχή των μεγάλων προκλήσεων, των αντιθεσμικών πιέσεων, των κοινωνικών ανισοτήτων, μέσω των οποίων δοκιμάζονται οι λειτουργίες του κράτους. Πρέπει να διασφαλιστεί, πράγμα που δεν γίνεται, ότι οι δικαστικοί λειτουργοί θα μπορούν να ασκούν τα καθήκοντά τους χωρίς παρεμβάσεις με πλήρη ελευθερία και αίσθημα ευθύνης.

Εμείς αναγνωρίζουμε τα προβλήματα και των δικαστικών λειτουργών και γι’ αυτό στηρίζουμε τα δίκαια αιτήματά τους, ούτως ώστε να μπορούν και αυτοί, αλλά και οι δικαστικοί υπάλληλοι και οι δικηγόροι, που είναι παράγοντες της απονομής της δικαιοσύνης, να ασκούν τα καθήκοντά τους με τρόπο που να ανταποκρίνεται και στις νέες συνθήκες, αλλά κυρίως να έχουν και αξιοπρεπείς αμοιβές και συγχρόνως να ασκούν τα καθήκοντά τους υπό αξιοπρεπείς συνθήκες.

Παραμένουμε σταθεροί στην υπεράσπιση της θεσμικής ανεξαρτησίας της δικαιοσύνης. Προτάσσουμε πολιτικές, που ενισχύουν την αξιοπιστία της, αλλά και την ποιοτική αναβάθμισή της. Δεν είναι όλα ταχύτητα, είναι και ποιότητα και αυτό δεν το έχετε καταλάβει κύριοι της Κυβέρνησης. Συνεπώς, προς αυτήν την κατεύθυνση μπορεί και πρέπει να λειτουργήσει και η προσεχής διαδικασία Αναθεώρησης του Συντάγματος, ώστε να μη χειραγωγείται τη δικαιοσύνη. Θα έλεγα ότι πρέπει στο πλαίσιο της αναθεώρησης -και αυτό το προτείνουμε και θα το προτείνουμε με συγκεκριμένο τρόπο- να αποκοπεί ο ομφάλιος λώρος της ηγεσίας της δικαιοσύνης από την εκάστοτε κυβέρνηση με την αλλαγή του τρόπου εκλογής της, όπως επίσης αυτό μπορεί να γίνει και νομοθετικά αμέσως να προσδιοριστεί ένας εύλογος χρόνος από την αφυπηρέτηση δικαστικών λειτουργών μέχρι τον διορισμό τους σε άλλες δημόσιες θέσεις, διότι είναι γνωστό ότι η γυναίκα του Καίσαρα δεν πρέπει να είναι μόνον τίμια, αλλά πρέπει και να φαίνεται. Αυτό δεν το δείχνετε. Η δική σας πρακτική όλα αυτά τα χρόνια είναι να τοποθετείτε αφυπηρετούντες δικαστικούς ανώτερους και ανώτατους σε δημόσιες θέσεις.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Θα ολοκληρώσω, κύριε Πρόεδρε.

Το έγκλημα των Τεμπών δεν είναι το μοναδικό που αναδεικνύει τη σοβαρή κρίση, στην οποία βρίσκεται το κράτος δικαίου στη χώρα μας. Τα τελευταία χρόνια στη χώρα μας έχει σημειωθεί μία σειρά από σοβαρές παραβιάσεις που αφορούν την ιδιωτικότητα των πολιτών και την ελευθερία τους, ο λόγος για τις υποκλοπές, τη συστηματική παρακολούθηση πολιτικών αντιπάλων, δημοσιογράφων, επιχειρηματιών και άλλων προσώπων του δημοσίου βίου, ακόμη και Υπουργών της Κυβέρνησης και βέβαια, της ηγεσίας του στρατού. Μπορείτε να φανταστείτε σε άλλη χώρα τι θα είχε γίνει αν παρακολουθούνταν η ηγεσία του στρατού;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Εδώ, σιωπή. Άκρα του τάφου σιωπή, ακόμη και από αυτούς, οι οποίοι φαίνεται ότι υπήρξαν θύματα παρακολουθήσεων. Δυστυχώς, η αξιοπρέπειά τους μέχρι εκεί φτάνει.

Κυρίες και κύριοι συνάδελφοι, επιδιώκουμε την ανατροπή της Κυβέρνησης και αν δούμε και τα χαρακτηριστικά της κοινωνικής αντίδρασης, αυτό μπορεί να επιτευχθεί. Παρά τις προσπάθειές της να εμφανιστεί η κατάσταση ως κανονικότητα, οι πολίτες ξέρουν πολύ καλά ότι δεν υπάρχει κανονικότητα στη ζωή τους, αυτή κινδυνεύει από την ανικανότητα της Κυβέρνησης και κυρίως, από τον προσανατολισμό της πολιτικής της. Είναι ένας προσανατολισμός εσφαλμένος σε όλα τα πεδία.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε συνάδελφε, πρέπει να ολοκληρώσετε.

**ΓΕΩΡΓΙΟΣ ΠΑΠΑΗΛΙΟΥ:** Ολοκληρώνω, κύριε Πρόεδρε.

Η κατατεθείσα πρόταση δυσπιστίας τεσσάρων κομμάτων της προοδευτικής Αντιπολίτευσης, ανταποκρίνεται στην κοινωνική δυσπιστία και αντίδραση που εκφράστηκε με τα παλλαϊκά συλλαλητήρια και αναδεικνύει την ανάγκη, αλλά και τις δυνατότητες και την υποχρέωση των κομμάτων του προοδευτικού χώρου να συμπλεύσουν, ώστε να καταστεί δυνατή η ανατροπή της Κυβέρνησης και μέσω ενός κυβερνητικού προγραμματικού σχεδίου, να ανοίξει ο δρόμος για μια άλλη διακυβέρνηση, με προοδευτικό προσανατολισμό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, παρά την κατάχρηση του χρόνου.

Να θυμίσω ξανά ότι απόψε θα τελειώσουμε τρεις το πρωί. Υπήρξε μεγάλη καθυστέρηση λόγω των δικαιωμένων -αλίμονο- παρεμβάσεων των Κοινοβουλευτικών Εκπροσώπων.

Επειδή πολλοί ενδιαφέρεστε και κυρίως οι Κοινοβουλευτικοί Εκπρόσωποι, είναι ακόμα να μιλήσουν τέσσερις Υπουργοί μέχρι τις 3.00΄. Θα προηγηθεί η κ. Αγαπηδάκη, Αναπληρώτρια Υπουργός Υγείας, η οποία θα πάρει τώρα τον λόγο. Ακολουθεί ο κ. Στυλιανίδης, Υπουργός Ναυτιλίας και Νησιωτικής Πολιτικής, ο Υφυπουργός στον Πρωθυπουργό και Κυβερνητικός Εκπρόσωπος κ. Παύλος Μαρινάκης και η Υπουργός Κοινωνικής Συνοχής και Οικογένειας κ. Ζαχαράκη, με την οποία είμαστε και συμπατριώτες από το Καρπενήσι.

Επομένως, να το έχετε υπ’ όψιν. Αμέσως μετά την κυρία Υπουργό, τον λόγο θα πάρει ο κ. Καραθανασόπουλος και θα συνεχίσουμε τον κατάλογο. Θα υπάρξουν δυο-τρεις Βουλευτές ακόμα και μετά ένας Υπουργός. Ο κατάλογος δεν έχει έρθει σε μένα ακόμα, διαμορφώνεται. Από τον κύκλο των κατά προτεραιότητα ομιλητών, έχουμε ακόμα πάνω από τους μισούς.

Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Πριν ξεκινήσω το κυρίως μέρος της ομιλίας μου, θέλω να κάνω ένα σχόλιο σε σχέση με όσα αναφέρατε νωρίτερα για τα επεισόδια στην Πλατεία Συντάγματος. Με βάση τις πληροφορίες που έχουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Fake news.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ξέρετε δεν είναι αστεία αυτά, κυρία Κωνσταντοπούλου! Από μία φωτοβολίδα σαν αυτή που πετάνε απόψε στους αστυνομικούς, σκοτώθηκε πριν από λίγο καιρό, δεν πάνε πολλά χρόνια, ο Γιώργος Λυγγερίδης. Το δικαστήριο είναι αυτές τις μέρες

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν γελάω.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν υπάρχουν νεκροί από εκεί και από δω.

Ο κ. Τσίπρας στην Κυβέρνησή του, που υπηρετούσατε, κυρία Κωνσταντοπούλου, το 2017, μας έλεγε εδώ ότι οι μολότοφ είναι καλές ή κακές, ανάλογα με το σε ποια πλευρά βρίσκεσαι, αν είσαι από εκεί που τις ρίχνουν ή από εκεί που πέφτουν. Αυτό, λοιπόν, συζητάτε εδώ πέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε ανιστόρητοι.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Οι μολότοφ είναι καλές όταν τις ρίχνουν και είσαι από εκείνη την πλευρά και κακές όταν πέφτουν.

Εμείς είμαστε ένα κόμμα το οποίο θεωρεί δημοκρατικό δικαίωμα κάθε ανθρώπου να διαδηλώνει, χωρίς να διακυβεύεται η σωματική του ακεραιότητα και δικαίωμα ενός αστυνομικού να μπορεί να γυρίσει σώος στα παιδιά του, κυρία Κωνσταντοπούλου. Νομίζω ότι επ’ αυτού, δεν μπορεί να διαφωνήσει κανένας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τους κάνατε εχθρούς της κοινωνίας.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία Κωνσταντοπούλου. Ακούγεστε πάντα με ευπρέπεια από όλους. Μην διακόπτετε.

Ορίστε, κυρία Υπουργέ, συνεχίστε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Βρισκόμαστε σήμερα εδώ για να συζητήσουμε την πρόταση δυσπιστίας προς την Κυβέρνηση, που κατέθεσε η Αντιπολίτευση, με επικεφαλής το ΠΑΣΟΚ, για το θέμα των Τεμπών.

Φτάσαμε στην πρόταση δυσπιστίας αφού υπήρξαν έντονες διαβουλεύσεις, τις περιέγραψε και ο Πρωθυπουργός και ο Υπουργός Επικρατείας ο κ. Βορίδης. Σαν ένα ανατολίτικο παζάρι μοιάζει όλο αυτό ανάμεσα σε ΠΑΣΟΚ, ΣΥΡΙΖΑ, Νέα Αριστερά, Πλεύση Ελευθερίας για το ποιος θα καταθέσει την πρόταση, ποιος θα φανεί περισσότερο, ποιος λιγότερο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο μυαλό σας γίνανε αυτά!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είχαμε τον κ. Ανδρουλάκη που προσπαθούσε να κερδίσει τις εντυπώσεις έναντι του κ. Φάμελλου που κατέθεσε το αίτημα για την προ ημερήσιας διάταξης συζήτηση που προηγήθηκε και έσπευσε να προαναγγείλει την κατάθεση πρότασης δυσπιστίας με αφορμή το πόρισμα του ΕΟΔΑΣΑΑΜ πριν ακόμη ολοκληρωθεί καν η συνέντευξη τύπου του ΕΟΔΑΣΑΑΜ για το πόρισμα.

Αυτά τα αναφέρω για να καταλάβουν οι πολίτες ποια είναι η πραγματική σας έγνοια. Το μόνο που σας ενδιαφέρει είναι η εργαλειοποίηση της τραγωδίας και το καπέλωμα των συλλαλητηρίων. Ούτε για την αλήθεια νοιάζεστε, ούτε για τη βελτίωση του σιδηροδρόμου, ούτε για τη δικαίωση των θυμάτων. Υποτιμάτε τους πολίτες σε σημείο που νομίζετε ότι δεν θα καταλάβουν ότι προσπαθείτε να τους χειραγωγήσετε, αλλά θα τους πείσετε ότι νοιάζεστε, ότι για το καλό τους επιχειρείτε να εργαλειοποιήσετε την τραγωδία των Τεμπών και τα συλλαλητήρια που εκφράζουν το κοινωνικό αίτημα για δικαιοσύνη και σύγχρονο κράτος. Η αλήθεια, όμως, είναι ότι οι πολίτες καταλαβαίνουν πολύ καλά τι κάνετε και τα αξιολογούν όλα.

Έχω προσπαθήσει επανειλημμένα, με όση δύναμη έχει η φωνή μου, να επισημάνω κι άλλες φορές ότι πρέπει το πολιτικό σύστημα να σταθεί στο ύψος των περιστάσεων. Πρέπει να νιώσουν οι πολίτες ότι εδώ μέσα δεν μιλάμε μεταξύ μας, αλλά απευθυνόμαστε στην κοινωνία. Δυστυχώς, μέχρι αυτή την ώρα παρατηρώ ότι η Αντιπολίτευση μάς σερβίρει μια από τα ίδια: «Η Κυβέρνηση είναι οι κακοί και τα κόμματα της Αντιπολίτευσης είναι καλοί». Μιλάμε για πράγματα που δεν θα πίστευε ούτε ένα παιδί πέντε ετών.

Διεκδικείτε για τον εαυτό σας το αλάθητο. Παρουσιάζεστε ως εξαιρετικοί άνθρωποι, ενάρετοι, που θέλουν το καλό του λαού απέναντι σε μια κακή Κυβέρνηση που τα κάνει όλα λάθος. Αποτύχατε να σταθείτε στο ύψος των περιστάσεων και εκτός από τη δικαιοσύνη, υπονομεύετε με τη στάση σας και την πίστη των πολιτών στη δημοκρατία. Γιατί, με όσα λέτε σήμερα, είναι σαν να τους λέτε ότι σας είναι αδύνατο να αλλάξετε, σας είναι αδύνατο να συμβάλλετε σε μία ουσιαστική συζήτηση. Μια από τα ίδια, δηλαδή. Και είναι ακριβώς αυτό που απομακρύνει τους πολίτες από την πολιτική και υπονομεύει την εμπιστοσύνη τους στη δημοκρατία, το «μία από τα ίδια».

Όταν έγινε τραγωδία στα Τέμπη, συγκλονίστηκα όπως συγκλονίστηκαν όλοι οι πολίτες αυτής της χώρας. Μιλάμε για μία εθνική τραγωδία, ένα συλλογικό τραύμα. Ό,τι κι αν κάνουμε από εδώ και πέρα, δεν μπορούμε να αναστρέψουμε την απώλεια των ανθρώπων που χάθηκαν. Γι’ αυτό και έπρεπε να είμαστε πιο προσεκτικοί σε ό,τι λέμε, εντός και εκτός Βουλής.

Δεν περνάει μέρα να μην σκεφτώ τους ανθρώπους που έχασαν τη ζωή και τα νιάτα τους, αλλά και τους συγγενείς των θυμάτων, την απώλειά τους, την απώλεια του παιδιού που ανέθρεψαν με αίμα και ιδρώτα, τους ανθρώπους που έχασαν συναδέλφους, συντρόφους, συμφοιτητές, φίλους, το πώς ζουν μέρα με τη μέρα μετά από αυτό, ώρα με την ώρα.

Αυτές τις μέρες γυρνάει στη χώρα μας ο Γεράσιμος. Οι σκέψεις μας είναι μαζί του και με τον αγώνα, τον Γολγοθά, που έχουν μπροστά τους οι γονείς του.

Τίποτα λιγότερο δεν μπορώ να πω, παρά ότι αυτή η τραγωδία και οι συνέπειές της με συντρίβουν. Διότι το πένθος δεν είναι προϊόν, δεν είναι πολιτικό εμπόρευμα. Οι ζωές που χάθηκαν, δεν χωρούν σε προεκλογικά πανό. Και είμαι σίγουρη ότι δεν μπορεί να είναι αλλιώς, αποκλείεται να είναι αλλιώς, και ότι το ίδιο ισχύει για όλους μέσα σε αυτή την Αίθουσα, για όλους! Δεν μπορώ να φανταστώ ότι υπάρχει κάποιος που στέκεται αδιάφορος σε αυτό το δράμα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κι αν είναι έτσι τα πράγματα -και το πιστεύω ότι έτσι είναι- αναρωτιέμαι: Πώς οδηγείστε, η Αντιπολίτευση, σε αυτή την άγρια εκμετάλλευση; Πώς φτάνετε να υιοθετείτε τα πιο ακραία σενάρια; Πώς καταλήγετε να μοιράζετε αβασάνιστα στον ένα και στον άλλο ευθύνες και μάλιστα ποινικές, ούτε καν πολιτικές; Κι ακόμα περισσότερο, πώς μπορείτε να προσβάλλετε τον αγώνα των συγγενών για την απόδοση δικαιοσύνης με το να καπηλεύεστε αυτόν τον αγώνα για ψηφοθηρικούς λόγους; Πώς μπορείτε να έρχεστε στη Βουλή και να αναπαράγετε διαλόγους των θυμάτων, χωρίς να σκέφτεστε ότι εκείνη την ώρα κάποιος γονιός σάς ακούει να μιλάτε για το νεκρό παιδί του, για να κερδίσετε ψήφους;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άκουσε τον παιδί του ο γονιός, που το σκοτώσατε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είναι αλήθεια, πολίτες κατέκλυσαν τους δρόμους και τις πλατείες ζητώντας δικαιοσύνη. Κάποιοι σκόπιμα επιχειρούν να χτυπήσουν και να διαβρώσουν θεσμούς και να πείσουν τους πολίτες ότι σε αυτή την πατρίδα δεν υπάρχει δικαιοσύνη. Αλλά, όπως και να έχει, το αίτημα των πολιτών είναι θεμιτό, δεδομένο και αυτονόητο: Δικαιοσύνη για τα θύματα των Τεμπών. Και σε αυτό το αίτημα δεν υπάρχει κανένας που να μην συντάσσεται, κανείς!

Τι δικαιοσύνη, όμως, ζήτησαν οι πολίτες; Να βρούμε έναν, δυο, τρεις πολιτικούς να τους χώσουμε φυλακή να τελειώνουμε; Ή να βρούμε ποιος έφταιξε, σε τι έφταιξε, γιατί έφταιξε, πόσο έφταιξε και να αποδοθεί στον καθένα η ευθύνη που του αναλογεί και να χρησιμοποιήσουμε τη δικαιοσύνη και τα συμπεράσματα αυτά για να φτιάξουμε κάτι καλύτερο στη χώρα μας;

Δυστυχώς, είμαι σίγουρη ότι ως Αντιπολίτευση θα δεχόσασταν να υπήρχε ένας και μόνο κατηγορούμενος γι’ αυτή την υπόθεση, αντί για τους σαράντα τρεις, άσχετα αν μπορούσε ή όχι να στοιχειοθετηθεί και να σταθεί νομικά ποινική δίωξη εναντίον του. Είμαι σίγουρη ότι ως Αντιπολίτευση θα δεχόμασταν αδιαμαρτύρητα να συγκαλυφθεί κάθε ευθύνη και υπαιτιότητα άλλου που συμμετείχε στα αίτια αυτής της τραγωδίας, αρκεί να μπορούσατε να είχατε μια αμφίβολη και εύθραυστη ποινική δίωξη κατά ενός Υπουργού της Κυβέρνησης ή ακόμα και κατά του ίδιου του Πρωθυπουργού, για να την εκμεταλλευτείτε ψηφοθηρικά.

Οι πολίτες, όμως, δεν ζήτησαν αυτό. Οι γονείς και οι συγγενείς των θυμάτων δεν ζήτησαν αυτό. Δεν ζητάνε βολικές θεωρίες. Ζητάνε δικαιοσύνη και αλήθεια και είμαστε μαζί τους σε αυτό, να μην έχει κανένας καμία αμφιβολία.

Οι πολίτες που διαδηλώνουν ζητούν κι άλλα δύο πράγματα: υπευθυνότητα και αποτελεσματικότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μολότοφ και δακρυγόνα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Υπευθυνότητα από όλους μας, κυρία Κωνσταντοπούλου! Υπευθυνότητα και αποτελεσματικότητα πρώτα και κύρια από την Κυβέρνηση…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, συγγνώμη.

Μπορείτε να μην μουρμουράτε, να μπορεί να μιλήσει ο καθένας όπως θέλει;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** …γιατί ξέρουν ότι η Κυβέρνηση μπορεί.

**ΠΡΟΕΔΡΕΥΩΝ (Γεώργιος Γεωργαντάς):** Το έχουμε κερδίσει αυτό, το έχουμε κερδίσει εδώ μέσα, να μπορεί να μιλήσει ο καθένας όπως θέλει! Το έχουμε κερδίσει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Μην μουρμουράτε, κυρία Κωνσταντοπούλου!

Παρακαλώ, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αλλά και υπευθυνότητα και σοβαρότητα απ’ όλο το πολιτικό σύστημα.

Στην πραγματικότητα οι άνθρωποι που διαδηλώνουν, ζήτησαν το ακριβώς αντίθετο από αυτό που γίνεται σήμερα όλη μέρα εδώ. Ζήτησαν ένα πολιτικό σύστημα, που θα σταθεί στο ύψος των περιστάσεων και δεν θα διαγκωνίζεται ποιος θα εξαπολύσει τις πιο βαριές κατηγορίες εναντίον της Κυβέρνησης και ποιος θα προλάβει τον άλλο στην πρωτοβουλία για πρόταση δυσπιστίας. Ζήτησαν ένα πολιτικό σύστημα που παράγει αποτελέσματα για να καλυτερεύσει την καθημερινότητά τους και την επιβίωσή τους.

Και επειδή μιλώ ως Αναπληρώτρια Υπουργός Υγείας στη διαδικασία αυτή για την πρόταση δυσπιστίας, θέλω να μιλήσω για την αποτελεσματικότητα και την υπευθυνότητα που επιδεικνύει αυτή η Κυβέρνηση, όχι θεωρητικά αλλά με απτό έργο, με αποδείξεις που τεκμηριώνουν ότι πράγματι νοιαζόμαστε. Και αυτά είναι όσα κάναμε για τον προσωπικό γιατρό και τα περισσότερα τα καταψηφίσατε, όσα κάναμε με το πρώτο οργανωμένο σύστημα πρόληψης που έχει επιτέλους η χώρα μας από το 1983 που ιδρύθηκε το ΕΣΥ, με δωρεάν εξετάσεις για ασφαλισμένους και ανασφάλιστους και αφορά πάνω από 10 εκατομμύρια δικαιούχους, για τον καρκίνο του μαστού, τον καρκίνο του τραχήλου της μήτρας, τον καρκίνο του παχέος εντέρου, τα καρδιαγγειακά νοσήματα.

Έχουμε ήδη πάνω από σαράντα μία γυναίκες να έχουν εντοπιστεί έγκαιρα χάρις το Πρόγραμμα «Φώφη Γεννηματά». Ογδόντα χιλιάδες γυναίκες έχουν κάνει τεστ Παπ, HPV, DNA test και δύο χιλιάδες έχουν παραπεμφθεί για κολποσκόπηση και βιοψία. Από τους εξακόσιους είκοσι πέντε χιλιάδες που έκαναν το self-test, δεκαεπτά χιλιάδες άνθρωποι παραπέμφθηκαν για κολονοσκόπηση και βιοψία. Και έχουμε τρεις χιλιάδες να προχωρούν και σε περαιτέρω διαδικασίες για χειρουργική επέμβαση. Ξέρετε πόσοι καρκίνοι έχουν διαγνωστεί από αυτό το πρόγραμμα;

Έχουμε και το πρόγραμμα για τα καρδιαγγειακά. Ξέρουμε με βάση την επιστήμη ότι για κάθε ένα εκατομμύριο πολιτών που θα συμμετέχει σε αυτό, η χώρα γλιτώνει είκοσι χιλιάδες θανάτους από εμφράγματα και εγκεφαλικά. Να σας πω ότι μέχρι τώρα με το πρόγραμμα αυτό έχει σωθεί μία πόλη μεγαλύτερη από τη Λαμία και το καταψηφίσατε. Πολλές διατάξεις του έχετε καταψηφίσει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, να ολοκληρώνετε στα δώδεκα με δεκατρία λεπτά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Συντομεύω, κύριε Πρόεδρε.

Προχωράμε με τον ιατροτεχνολογικό εξοπλισμό -δεν θα σταθώ αναλυτικά σε όλα αυτά- και τις ανακαινίσεις σε όλα τα κέντρα υγείας, τις δύο χιλιάδες προσλήψεις για την πρωτοβάθμια, τις κινητές μονάδες υγείας, τις οποίες και αυτές καταψηφίσατε -και με τις οποίες έχουμε τη δυνατότητα να παρεμβαίνουμε και κατ’ οίκον στους ανθρώπους που έχουν αναπηρία- τα προγράμματα για την παιδική παχυσαρκία, την ψυχική υγεία παιδιών και εφήβων. Είναι μια σειρά από προγράμματα τα οποία θα υλοποιήσουμε φέτος.

Ακούσατε κάτι γι’ αυτά; Ξέρετε για τα προγράμματα πρόληψης; Τα ξέρουν οι πολίτες. Τα ξέρετε και εσείς, γιατί έχετε λάβει τα SMS. Ποιος ασχολήθηκε όμως να προτρέψει τους πολίτες να κάνουν τις εξετάσεις τους; Πότε η χώρα είχε τέτοια δωρεάν προγράμματα που σώζουν ζωές; Αναφέρομαι ενδεικτικά σε όλα αυτά που έχουν γίνει.

Πραγματικά υπάρχει μια κορυφαία αντίφαση. Μας κατηγορείτε ότι δεν προλάβαμε το δυστύχημα, γιατί εσείς θέλετε ένα κράτος που προλαμβάνει έγκαιρα. Και εδώ είναι που αποκαλύπτεται η βαθιά σας υποκρισία. Αφού θέλετε ένα κράτος που προλαμβάνει, πώς είναι δυνατόν να καταψηφίζετε τις διατάξεις που αφορούν το πρώτο οργανωμένο σύστημα πρόληψης, που έχει για πρώτη φορά η χώρα μας; Πώς γίνεται να θέλετε πρόληψη καταψηφίζοντας την πρόληψη;

Δεν σας ενδιαφέρει λοιπόν η πρόληψη. Απλά είστε απέναντι σε κάθε τι που κάνει αυτή η Κυβέρνηση. Έτσι αντιλαμβάνεστε τον ρόλο σας ως Αντιπολίτευση. «Λέω όχι σε καθετί, άρα είμαι διαφορετικός από αυτό που κάνει η Κυβέρνηση». Και για να συνειδητοποιήσουν οι πολίτες σε τι έχετε πει όχι, να πω τα εξής. Έχετε πει όχι στο να μπορεί ένας άνθρωπος, ο οποίος είναι φτωχός, να έχει καλή υγεία.

Πάμε όμως και ένα βήμα παραπέρα. Δεν μας λέτε ποιο είναι το σχέδιό σας για την υγεία. Και το λέω γιατί το έχετε συμπεριλάβει και αυτό, έστω με μια φράση, στην πρόταση δυσπιστίας. Μας λέτε κάτι γενικόλογα ότι είστε υπέρ της δημόσιας και δωρεάν υγείας. Δεν έχετε σχέδιο. Έχετε μόνο καλές προθέσεις. Να σας εμπιστευτούν, λοιπόν, οι πολίτες γιατί είστε καλοί άνθρωποι.

Εμείς που στο μυαλό σας είμαστε κακοί, έχουμε σώσει χιλιάδες ζωές. Έχουμε δώσει περισσότερα χρόνια υγιούς ζωής σε δεκάδες χιλιάδες ανθρώπους και παλεύουμε για να γίνουν ακόμα περισσότερα. Είστε, λοιπόν, καλοί άνθρωποι, όχι υπεύθυνη πολιτική δύναμη που μπορεί να κάνει κάτι χειροπιαστό για να βελτιώσει τη ζωή των πολιτών. Καλό παιδί, που λέει και μια ψυχή, να το κεράσουμε μια πάστα.

Λυπάμαι βαθιά. Γιατί δεν μπορείτε να αντιληφθείτε ότι αυτά τα κάνει η Κυβέρνηση του Κυριάκου Μητσοτάκη, αλλά είναι κατακτήσεις της χώρας. Αυτές τις κατακτήσεις δεν μπορείτε να τις ανατρέψετε. Γιατί δεν είναι αυτά που μου φαίνονται εμένα σωστά, αλλά είναι αυτά που είναι επιστημονικά τεκμηριωμένα. Είναι αυτά που κάνουν οι περισσότερες χώρες και έχουν καταφέρει να μειώσουν τους θανάτους από τα καρδιαγγειακά, να μειώσουν τους θανάτους από τον καρκίνο, να μειώσουν τη νοσηρότητα, να δώσουμε κάτι παραπάνω από αυτά που δίνει το ΕΣΥ τόσα χρόνια, ασθένεια και νοσοκομεία, να δώσουμε υγεία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κλείνω αμέσως, κύριε Πρόεδρε.

Σας ρωτώ, λοιπόν, αν αυτό είναι υπευθυνότητα του πολιτικού συστήματος, να πάτε να πείτε στους ανθρώπους ότι καταψηφίσατε τις ΚΟΜΥ και δεν θέλατε να σωθούν οι τρεις ζωές που σώθηκαν στον Έβρο. Και αυτά δεν είναι παραμύθια. Τα έζησαν οι άνθρωποι, όταν μας βρήκαν εκεί και πήραν αυτές τις περιουσίες. Να πείτε ότι δεν θέλετε να υπάρχουν δωρεάν προληπτικές εξετάσεις, δεν θέλετε να έχουμε κατ’ οίκον φροντίδα στους ηλικιωμένους.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, παρακαλώ!

Υπάρχουν συνάδελφοι που θα μιλήσουν στις 3.00΄.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κλείνω αμέσως.

Δεν σας ενδιαφέρει αν ο φτωχός πολίτης έχει καλή υγεία. Αυτό που σας νοιάζει είναι να σας ψηφίζει, όχι το πώς ζει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το Κομμουνιστικό Κόμμα Ελλάδας ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κυρία Αγαπηδάκη, ο ορισμός της σεμνότητας και ταπεινότητας!

Το Κομμουνιστικό Κόμμα Ελλάδας χαιρετίζει τους εκατοντάδες χιλιάδες που και σήμερα βγήκαν στο δρόμο, που διαδήλωσαν και διατράνωσαν τη θέλησή τους ότι το έγκλημα αυτό δεν θα παραγραφεί, θα τιμωρηθούν όλοι οι υπεύθυνοι αλλά και θα διαμορφωθούν και οι προϋποθέσεις για να μην έχουμε νέα Τέμπη. Και βεβαίως αυτή τη λαϊκή οργή και αγανάκτηση κανένα σχέδιο της Κυβέρνησης μέσω της αξιοποίησης των παρακρατικών μηχανισμών δεν πρόκειται να την καταστείλει. Γιατί μπροστά σας θα τη βρείτε αυτή την οργή και δεν θα είναι και πολύ αργά, κύριοι της Κυβέρνησης.

Από την πρώτη στιγμή το ΚΚΕ ανέδειξε τις εγκληματικές ευθύνες της Κυβέρνησης μιλώντας για προδιαγεγραμμένο έγκλημα. Και μάλιστα στο πόρισμά του της εξεταστικής επιτροπής κατέδειξε συγκεκριμένα ποινικά αδικήματα για πολιτικά πρόσωπα, όταν τα άλλα κόμματα σφύριζαν αδιάφορα. Από την πρώτη στιγμή το ΚΚΕ βρίσκεται στην πρώτη γραμμή της οργάνωσης της πάλης της εργατικής τάξης, των αυτοαπασχολούμενων, των βιοπαλαιστών αγροτών, των συνταξιούχων της νέας γενιάς για το σύνολο της κυβερνητικής πολιτικής την οποία αντιπαλεύουμε με συνέπεια.

Από την άλλη μεριά, όμως, δεν θα γίνουμε και το πλυντήριο για να ξεπλυθούν οι ευθύνες των κομμάτων που συνυπογράφουν την πρόταση δυσπιστίας, γιατί αποτελούν μέρος του εγκλήματος των Τεμπών. Καμιά εμπιστοσύνη, λοιπόν, και στα άλλα κόμματα που κινούνται στις ίδιες ράγες με την κυβερνητική πολιτική, στις ράγες που στρώνουν η Ευρωπαϊκή Ένωση, το ΝΑΤΟ και η στρατηγική συμφωνία με τις Ηνωμένες Πολιτείες.

Οι κομμουνιστές πρωτοστατούν στην οργάνωση της λαϊκής πάλης, στο να εκδηλώνονται καθημερινά νέες εστίες αντίστασης, ανυπακοής και απειθαρχίας στην κυρίαρχη πολιτική. Γιατί έχουμε πρόταση εξουσίας στον αντίποδα της αστικής στρατηγικής και γι’ αυτό ακριβώς αποτελούμε και τον στρατηγικό αντίπαλο του συστήματος και του πολιτικού του προσωπικού.

Παρακολουθούμε με αφορμή το έγκλημα στα Τέμπη μια κάλπικη αντιπαράθεση ανάμεσα στην Κυβέρνηση και στα άλλα κόμματα. Μιλάνε για παθογένειες, για ελλείψεις στον σιδηρόδρομο.

Αλήθεια αυτές οι παθογένειες και οι ελλείψεις είναι ουρανοκατέβατες; Δεν είναι το αποτέλεσμα συγκεκριμένων πολιτικών οι οποίες οδήγησαν στο ξήλωμα της ασφάλειας και στην υποβάθμιση των σιδηροδρόμων από τα τέλη της δεκαετίας του ΄90 και μετά; Δεν είναι η πολιτική της Ευρωπαϊκής Ένωσης για την απελευθέρωση των σιδηροδρόμων; Απελευθέρωση από τι; Από τα διάφορα εμπόδια, όπως τα θεωρούσαν, στην αύξηση της χωρητικότητας, των ταχυτήτων, για να μεταφέρονται ακόμη πιο γρήγορα οι εμπορευματικές μεταφορές, διασφαλίζοντας και θωρακίζοντας την κερδοφορία των επιχειρήσεων.

Στον βωμό του κέρδους λοιπόν θυσίαζαν τα μέτρα ασφαλείας γιατί αποτελούν κόστος, στον βωμό του κέρδους μειώνουν τον αριθμό των εργαζομένων και εντατικοποιούν ακόμη περισσότερο την εργασία τους, με αποτέλεσμα να αυξάνονται τα σοβαρά σιδηροδρομικά ατυχήματα στο ευρωπαϊκό σιδηροδρομικό δίκτυο.

Άλλωστε ολοκληρωμένα συστήματα ασφαλείας έχουν εγκατασταθεί μόλις στο 14% του κύριου, του βασικού σιδηροδρομικού δικτύου της Ευρωπαϊκής Ένωσης. Αυτό το κέρδος είναι που βρίσκεται και πίσω από τα πρόσφατα τραγικά αεροπορικά δυστυχήματα που είχαμε στις Ηνωμένες Πολιτείες, στην Ιαπωνία και αλλού.

Αυτή η πολιτική είναι που υπηρετεί τα συμφέροντα των ανταγωνιστικών επιχειρηματικών ομίλων και οδήγησαν την Ελλάδα το 2023 να μην λειτουργεί κανένα σύστημα ασφαλείας, παρά το γεγονός ότι από το 2010 έπρεπε να λειτουργούν τα συστήματα GSM-R και ETCS και από το 2017 έπρεπε να λειτουργεί η φωτοσήμανση και η τηλεδιοίκηση. Γιατί δεν ολοκληρώθηκαν; Γιατί αυτές οι συμβάσεις είχαν σχεδιαστεί για να εξυπηρετούνται τα αντιτιθέμενα συμφέροντα όλων των επιχειρηματικών ομίλων, με αποτέλεσμα η κατάτμηση, η ασυμβατότητα των συστημάτων, η απαξίωση συστημάτων. Γι’ αυτό και δεν λειτουργούσαν.

Χρήματα λοιπόν για τους επιχειρηματικούς ομίλους να εγκαταστήσουν απαξιωμένα συστήματα είχατε, χωρίς όμως αποτέλεσμα, όπως υπάρχουν χρήματα για τους στρατιωτικούς εξοπλισμούς, για το ΝΑΤΟ, για τους εφοπλιστές, τους βιομηχάνους και τους τραπεζίτες, ενώ δεν υπάρχουν για την υγεία, για την παιδεία, για την ασφάλεια και την προστασία του λαού από τα φυσικά φαινόμενα. Γι’ αυτό υπάρχει και ο «κόφτης» του κόστους-οφέλους αλλά και η δαμόκλειος σπάθη της δημοσιονομικής πειθαρχίας της Ευρωπαϊκής Ένωσης, για να επιτυγχάνουμε τα ματοβαμμένα πρωτογενή πλεονάσματα.

Γι’ αυτό λέμε ότι είστε συνένοχοι, γιατί όλοι μαζί αυτό το πλαίσιο το έχετε αποδεχθεί και το έχετε υπηρετήσει, είτε από θέσεις κυβερνητικές είτε από θέσεις αντιπολίτευσης.

Αλλά και από την άλλη μεριά, προκύπτει και μια διαδικασία του να δίνετε κάλπικες υποσχέσεις στον λαό και τη νέα γενιά, μιλώντας για τι πράγμα; Για κοινωνικό κράτος. Ωραίο.

Όμως αυτό το κράτος λειτουργεί και μπορεί, όπου θέλει, να είναι επιλεκτικά ικανό να χρηματοδοτεί και να στηρίζει τα επενδυτικά σχέδια των επιχειρηματικών ομίλων, να δημιουργεί υποδομές απαραίτητες για τους επιχειρηματικούς ομίλους. Είναι επιλεκτικά ικανό να γονατίζει τον λαό από τη δυσβάσταχτη φορολογία. Είναι επιλεκτικά ικανό να εμπλέκεται στις ιμπεριαλιστικές επιχειρήσεις.

Κι από την άλλη μεριά, είναι επιλεκτικά ανίκανο, συνένοχο για να αντιμετωπίσει την ακρίβεια, για να ικανοποιήσει τις λαϊκές ανάγκες, για να προστατέψει τα δικαιώματα του λαού και της νέας γενιάς. Είναι επιλεκτικά ανίκανο να αντιμετωπίσει τις πλημμύρες, να αντιμετωπίσει τις φωτιές και τους σεισμούς.

Μιλάτε για κράτος δικαίου. Μόνο που αυτό το δίκαιο το διαμορφώνουν οι οικονομικά ισχυροί, η αστική τάξη για τα συμφέροντά της, για να νομιμοποιήσει την εκμετάλλευση, για να νομιμοποιήσει τις ανισότητες, για να νομιμοποιήσει τις αντιλαϊκές πολιτικές, για να στοχοποιήσει τα συλλογικά δικαιώματα, τη συνδικαλιστική δράση, τους αγώνες και τις απεργίες.

Αυτό είναι το αντιλαϊκό, ταξικό δίκαιο, το δίκαιο του ισχυρού. Κι αυτό το έχετε συνδιαμορφώσει όλοι σας. Αυτή είναι η κανονικότητα της αστικής δικαιοσύνης, που επιτρέπει στον Μπάιντεν από τη μια μεριά και στον Τραμπ από την άλλη να αθωώνουν, να απαγορεύουν τις όποιες διώξεις για τους δικούς τους ανθρώπους.

Εξωραΐζετε την αντιλαϊκή πολιτική της Ευρωπαϊκής Ένωσης, λέγοντας στην πρόταση δυσπιστίας, «Η απομάκρυνση της χώρας από το ευρωπαϊκό θεσμικό και κοινωνικό κεκτημένο έχει άμεση και δραματική επίπτωση».

Αλήθεια; Ποιο είναι αυτό το ευρωπαϊκό κεκτημένο το οποίο θαυμάζετε; Είναι ευρωπαϊκό κεκτημένο η συμμετοχή της Ευρωπαϊκής Ένωσης στις ιμπεριαλιστικές επεμβάσεις για το μοίρασμα και το ξαναμοίρασμα των αγορών; Είναι ευρωπαϊκό κεκτημένο η μετατροπή της οικονομίας της Ευρωπαϊκής Ένωσης σε πολεμική οικονομία, μειώνοντας ακόμη περισσότερο τις δαπάνες για υγεία, παιδεία, για να αυξηθούν οι εξοπλισμοί, να ματώνουν οι λαοί;

Είναι το ευρωπαϊκό κεκτημένο τα ευρωπαϊκά μνημόνια; Είναι ευρωπαϊκό κεκτημένο η ενεργειακή φτώχεια;

Είναι ευρωπαϊκό κεκτημένο οι τρομονόμοι που στρέφονται απέναντι στη ριζοσπαστική δράση και στοχοποιούν το ταξικό κίνημα; Είναι ευρωπαϊκό κεκτημένο, τέλος, το πλαίσιο προληπτικών παρακολουθήσεων; Όλοι μπορούν να παρακολουθούνται, λέει η Ευρωπαϊκή Ένωση, με τη νομιμοποίηση και των διαφόρων λογισμικών παρακολούθησης.

Γι’ αυτό αυτή η αντιπολίτευσή σας είναι κάλπικη. Το μόνο διακύβευμά της είναι πώς θα εγκλωβιστεί και θα χειραγωγηθεί η λαϊκή δυσαρέσκεια για να διασφαλιστεί η συνέχιση της ίδιας αντιλαϊκής πολιτικής, παραδίδοντας το ένα κόμμα την Κυβέρνηση στο άλλο, χωρίς να διαταραχθεί η πορεία αυτή.

Γιατί αυτό είναι το σχέδιο του αντιπάλου του λαού. Ποιο είναι το σχέδιο του αντιπάλου του λαού; Να εναλλάσσονται οι διαχειριστές και να συνεχίζεται η ίδια πολιτική, να γίνεται ακόμη πιο αντιδραστικό το σάπιο σύστημα.

Άλλωστε και στο παρελθόν είχαμε δει αντίστοιχα φαινόμενα, όπως για παράδειγμα με επιχείρημα την κάθαρση αυτό που έγινε στην Ελλάδα τη δεκαετία του 1989. Το 1989, για το οποίο κάναμε την αυτοκριτική μας ως κόμμα. Αντίστοιχα ήταν τα «Καθαρά Χέρια» στην Ιταλία, που έφεραν στην εξουσία τον δισεκατομμυριούχο Μπερλουσκόνι, επιχειρηματία, ιδιοκτήτη μέσων μαζικής ενημέρωσης και ποδοσφαιρικών ομάδων.

Άλλαξε τίποτα; Όχι. Γιατί η σήψη, η διαφθορά είναι συστατικό στοιχείο του συστήματος αυτού του εκμεταλλευτικού. Και βεβαίως δεν έχουμε, κύριε Μητσοτάκη, να κάνουμε με μια ετερόκλητη συμμαχία. Συμπληρωματικές δυνάμεις είναι αυτές που υπογράφουν την πρόταση δυσπιστίας. Και είναι σύνηθες το φαινόμενο αυτοί που εμφανίζονται ως αντίπαλοι, οι χθεσινοί, να μετατρέπονται ξαφνικά σε σημερινοί συγκυβερνήτες. Το παράδειγμα της Γερμανίας είναι χαρακτηριστικό με τη νέα κυβέρνηση που ετοιμάζεται.

Σε αυτήν λοιπόν την κάλπικη αντιπαράθεση ο λαός και η νέα γενιά πρέπει να γυρίσει την πλάτη του, αναδεικνύοντας τον μεγάλο ένοχο, που είναι το σύστημα, το οποίο έχει ως ιερό δισκοπότηρο το κέρδος και στον βωμό του οποίου αυξάνεται η εκμετάλλευση της εργατικής τάξης, θυσιάζονται τα εργατικά δικαιώματα, θυσιάζεται η ικανοποίηση των λαϊκών αναγκών και στο κυνήγι για τη μεγιστοποίηση του κέρδους καθημερινά δημιουργεί νέα Τέμπη και προχωρά σε εγκλήματα σε βάρος της ανθρωπότητας μέσα από τις ιμπεριαλιστικές επιδρομές.

Αυτό το σύστημα έχει ως κεντρικό το εχθρικό αστικό κράτος με τους σάπιους θεσμούς και μηχανισμούς καταστολής και θωράκιση της εξουσίας της αστικής τάξης. Είναι το αστικό πολιτικό σύστημα, το οποίο αγωνιά για την απρόσκοπτη συνέχιση της αντιλαϊκής πολιτικής.

Ψηφίζουμε λοιπόν την πρόταση δυσπιστίας στην Κυβέρνηση της Νέας Δημοκρατίας, στην αντιλαϊκή πολιτική της Ευρωπαϊκής Ένωσης αλλά και πάνω από όλα δεσμευόμαστε ως ΚΚΕ να κλιμακώσουμε τις προσπάθειες για να πολλαπλασιαστούν και να φουντώσουν οι εστίες αντίστασης και ανυπακοής.

Τότε μόνο μπορεί να τιμωρηθούν παραδειγματικά οι υπεύθυνοι για το έγκλημα στα Τέμπη αλλά και να μην έχουμε νέα Τέμπη, γιατί το οξυγόνο για τον λαό βρίσκεται στην πάλη, η οποία στοχοποιεί το κέρδος και η οποία μπορεί να φέρει τα κάτω πάνω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, για να έχετε μια εικόνα του προγραμματισμού, να σας πω ότι θα μιλήσουν τώρα δύο συνάδελφοι, ο κ. Παπαδάκης και η κ. Πέρκα και μετά θα πάρει τον λόγο ο Υπουργός Ναυτιλίας και Νησιωτικής Πολιτικής κ. Στυλιανίδης.

Τον λόγο έχει τώρα ο κ. Παπαδάκης από την Ελληνική Λύση.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Εγώ πραγματικά απορώ γιατί ο κ. Βορίδης μαλώνει την Αντιπολίτευση και γιατί σηκώνει τους τόνους. Εδώ σας έχουν κάνει δύο δώρα, δηλαδή πήραν ένα πλυντήριο, κατά πάσα πιθανότητα Siemens, σας βάλανε μέσα, σας ξεπλύνανε και τους μαλώνετε και από πάνω, αντί να τους πείτε και ευχαριστώ.

Σας έφερε χθες το ΠΑΣΟΚ μια προανακριτική για το πλημμέλημα της παράβασης καθήκοντος, πλαίσιο ποινής με την εξύβριση και τη συκοφαντική δυσφήμιση για την αλλοίωση του χώρου του εγκλήματος, που πλέον η δικαιοσύνη -γιατί λέμε να το αφήσουμε στη δικαιοσύνη- δεν έχει τα στοιχεία τα απαιτούμενα για να έχει μια δίκαιη απόφαση. Ο κ. Τριαντόπουλος φέρεται ότι τέλεσε το άρθρο 134 του Ποινικού Κώδικα, κακούργημα, σφετερισμός της δημόσιας εξουσίας. Τα είπαμε εχθές, δεν θα λέμε πάλι τα ίδια σήμερα.

Με αυτό το αδίκημα, αν συμπεριλαμβανόταν μέσα στην πρόταση, θα είχαμε το νομικό έρεισμα, διότι ως προκαταρκτική έχουμε καθήκοντα και αρμοδιότητες εισαγγελέα, να ανοίξουμε τα τηλέφωνα, σύμφωνα με το άρθρο 156 παράγραφος 4 του Κανονισμού της Βουλής. Αυτό δεν θέλουμε όλοι; Να ανοίξουμε τα τηλέφωνα του Μητσοτάκη, του Τριαντόπουλου, όλων των υπευθύνων. Με αυτή τη διάταξη θα μπορούσαμε να το κάνουμε. Βεβιασμένες κινήσεις μόνο προς εντυπωσιασμό, πολιτικό όφελος άγρα ψήφων, ουσία μηδέν.

Εμάς, όμως, κυρίες και κύριοι συνάδελφοι, στην Ελληνική Λύση δεν μας ενδιαφέρει για αυτή την υπόθεση ούτε το πολιτικό κόστος ούτε το πολιτικό όφελος. Εμάς μας ενδιαφέρει να δικαιωθούν οι πενήντα επτά ψυχές. Μας ενδιαφέρει να δικαιωθούν οι μανάδες, οι γονείς, οι συγγενείς. Μας ενδιαφέρει να πάνε φυλακή όσοι ευθύνονται, όσο ψηλά και αν είναι, για τον σιδηρόδρομο Αφρικής που έχετε φτιάξει.

Σήμερα η Αντιπολίτευση σας κάνει ακόμα ένα δώρο, σας κάνει ένα δώρο με αυτήν την πρόταση μομφής. Τώρα που είστε κάτω και τρώτε «ξύλο» -πολιτικό εννοώ, μην παρεξηγηθώ- σας δίνει σανίδα σωτηρίας και σας βγάζει στον αφρό. Θα σας συσπειρώσει. Θα δείτε πάλι εδώ εκατόν πενήντα οκτώ ή εκατόν εξήντα με τους υπόλοιπους. Θα χειροκροτιέστε μεταξύ σας. Και η πρόταση δυσπιστίας θα μετατραπεί σε ψήφο εμπιστοσύνης.

Κυρίες και κύριοι της Αντιπολίτευσης, αυτοί που καταθέσατε την πρόταση δυσπιστίας, «είναι αργά για δάκρυα, Στέλλα». Είχατε την ευκαιρία να ρίξετε την Κυβέρνηση Μητσοτάκη με τον γάμο των ομοφυλοφίλων, όπου το ένα τρίτο δεν ψήφισε το νομοσχέδιο, αλλά εσείς προτάξατε τους ΛΟΑΤΚΙ και τους τρανς, αντί των πενήντα επτά ψήφων. Δεν θα περνούσε το νομοσχέδιο το συγκεκριμένο. Και την επόμενη μέρα θα καταθέταμε όλοι πρόταση δυσπιστίας με το ίδιο ακριβώς αντικείμενο. Να δω τότε οι Βουλευτές της Νέας Δημοκρατίας, που δεν ψήφισαν το νομοσχέδιο, αν θα στήριζαν την πρόταση δυσπιστίας ή όχι.

Εσείς στον ΣΥΡΙΖΑ, που κόπτεστε για τον άθλιο σιδηρόδρομο, ακούστε το εξής. Υπάρχει ένας παίκτης εκεί στον ΠΑΟΚ, ένας πιτσιρικάς, ο οποίος είναι πολύ καλός και έφυγε στην Αγγλία και λέγεται Στέφανος Τζίμας. Ξέρετε πόσο κάνει η μεταγραφή του; Κάνει 30 εκατομμύρια περίπου. Και εσείς πουλήσατε τον ελληνικό σιδηρόδρομο 45 εκατομμύρια. Και αν βάλουμε μέσα και την προίκα που είχε το αποθεματικό και αν βάλουμε και τις επιχορηγήσεις εκατομμυρίων ευρώ σε άγονες γραμμές -που τα τρένα σε άγονες γραμμές δεν πάνε, στον Έβρο έχουμε να δούμε είκοσι χρόνια τρένο- βγήκε πολύ πιο φτηνά.

Έχετε καταλάβει τι κάνατε στον ΣΥΡΙΖΑ; Έχετε καταλάβει ότι, μαζί με το ΠΑΣΟΚ και τη Νέα Δημοκρατία, δεν υλοποιήσατε την 717 που θα έπρεπε να παραδοθεί μέσα σε δύο χρόνια, το 2016; Όταν μιλάμε για τους άλλους, καλό είναι να κοιτάμε τη δικιά μας την καμπούρα πρώτα, να κοιτιόμαστε στον καθρέφτη, να μετριόμαστε και μετά τους υπολοίπους. Ένα και το αυτό είστε, Νέα Δημοκρατία, ΠΑΣΟΚ, ΣΥΡΙΖΑ, μια αγκαλιά. Φέρατε μαζί τα funds που ληστεύουν τους Έλληνες πολίτες.

Οι ανατοκισμοί τρέχουν και δεν ξέρουμε πόσο έχουν φτάσει τα δάνεια. Παίρνει κάποιος εκατό χιλιάρικα και με τους τόκους φτάνει τα τριακόσια χιλιάρικα, που οι τόκοι είναι πολύ παραπάνω από το κεφάλαιο. Ληστεύουν τους Έλληνες. Παίρνουν τις πρώτες κατοικίες. Πέντε στα δέκα νομοσχέδια τα στηρίζετε και η ζωή συνεχίζεται, κάνετε αντιπολίτευση.

Άκουσα τον κ. Μητσοτάκη σήμερα να λέει ότι: «Την 717 την υλοποιήσαμε και παραδόθηκε τον Σεπτέμβρη του 2023». Πρόκειται για ωμό ψέμα στον ναό της δημοκρατίας. Λειτουργεί η τηλεδιοίκηση σε όλον τον σιδηρόδρομο σήμερα που μιλάμε; Λειτουργεί το ΕTCS, που αν υπήρχαν αυτά τα συστήματα ασφαλείας, η αυτόματη πέδηση, δεν θα γινόταν αυτό που έγινε; Λειτουργεί το GSMR σήμερα, η επικοινωνία μεταξύ των σταθμαρχών με τους οδηγούς; Ούτε οι μηχανοδηγοί μεταξύ τους δεν μπορούν να μιλήσουν, ούτε τότε μπορούσαν να μιλήσουν. Αυτά δεν είναι αντικείμενο και περιεχόμενο της 717; Υλοποιήθηκαν αυτά; Πώς έρχεται και λέει ο ίδιος ο Πρωθυπουργός «εμείς παραδώσαμε και υλοποιήσαμε την 717»;

Άκουσα τον κ. Μητσοτάκη, επίσης, να λέει ότι ο σιδηρόδρομος θα είναι ασφαλής το 2027. Μάλιστα! Τότε γιατί από το 2023 και μετά βάζουν κόσμο μέσα; Γιατί βάζουν κόσμο στα φέρετρα; Διότι στα φέρετρα τον βάζουν τον κόσμο. Αυτό είναι ξεκάθαρη έκθεση σε κίνδυνο. Τυποποιείτε νομοτυπικά το αδίκημα -το έγκλημα- του άρθρου 306 του Ποινικού Κώδικα. Ένας εισαγγελέας -όχι δύο, ένας εισαγγελέας- υπάρχει για να σταματήσει αυτό που συμβαίνει σε αυτή τη χώρα;

Ήρθε ο κ. Βορίδης χθες και τι μας είπε; Μας είπε ότι την εντολή για το μπάζωμα, λέει, δεν την έδωσε ο Τριαντόπουλος, την εντολή για το μπάζωμα την έδωσε η Πυροσβεστική. Και ποιος πλήρωσε τον εργολάβο, τον Πανδρεμμένο, που μπήκε μέσα με τριάντα φορτηγά και πήρε τόνους χώματα, μαζί με τα υπολείμματα των αθώων αυτών ανθρώπων; Το Υπουργείο Ανάπτυξης; Το Υπουργείο Ανάπτυξης. Και γιατί το πλήρωσε το Υπουργείο Κλιματικής Κρίσης, αφού ήταν εντολή της Πυροσβεστικής; Να προσέχουμε λίγο τι λέμε εδώ πέρα.

Λέτε, η Νέα Δημοκρατία, ότι ο κόσμος στις 28 Φεβρουαρίου ζήτησε έναν καλύτερο σιδηρόδρομο, για αυτό βγήκε. Λέτε ότι ζήτησε δικαιοσύνη, και το μήνυμα ήταν στη δικαιοσύνη όχι στην Κυβέρνηση. Κάνετε ότι δεν καταλαβαίνετε. Μια χαρά καταλαβαίνετε, αλλά είστε «μάνα» στο να κάνετε το άσπρο μαύρο και το ψάρι κρέας.

Ο κόσμος είπε και το μήνυμα ήταν «πάτε σπίτι σας, φτάνει, καταστρέψατε τη χώρα». Ο κόσμος είπε να πάνε φυλακή τα πολιτικά πρόσωπα που ευθύνονται. Κανένας για τη Siemens, κανένας για το Μάτι, κανένας για τη Μάνδρα, κανένας για τα Τέμπη, αυτό λέει ο κόσμος. Ο κόσμος βγήκε γιατί δεν δώσατε 40.000 ευρώ να φτιαχτεί η τηλεδιοίκηση που είχε καεί από το 2019 στο σημείο εκείνο που έγινε το έγκλημα. Για 40.000 ευρώ πέθαναν τα παιδιά μας στα Τέμπη. Ο κόσμος βγήκε γιατί τα 40.000 ευρώ δεν τα βρήκατε να τα δώσετε, αλλά τα 700 χιλιάρικα για το μπάζωμα τα βρήκατε την επόμενη μέρα.

Ο κόσμος βγήκε γιατί φάγατε τα δισεκατομμύρια, και σιδηρόδρομο μέχρι σήμερα δεν έχουμε. Ο κόσμος βγήκε γιατί παρενέβη ο ίδιος ο Πρωθυπουργός για να φύγει η δικογραφία από τον φυσικό δικαστή και να πάει στον εφέτη ανακριτή, ο οποίος ξέχασε να συμπεριλάβει μέσα στη δικογραφία εξακόσιες εβδομήντα χιλιάδες βιντεοληπτικό και ηχητικά.

Ο κόσμος βγήκε γιατί ο Πρωθυπουργός χτυπιόταν όταν έγινε το έγκλημα ότι η πυρόσφαιρα ήταν από τα έλαια σιλικόνης, και τώρα τον παραπλανήσανε. Ο κόσμος βγήκε γιατί μετά από δύο χρόνια μετά την πρώτη διαδήλωση, τώρα τον Ιανουάριο, ο κ. Μητσοτάκης ευχήθηκε στον Σρόιτερ να του βγει βίντεο, και βγήκε το τζίνι, ο Καπερνάρος, και του έφερε το βίντεο σε τρεις ημέρες, που το βρήκε στα σκουπίδια.

Ποιον κοροϊδεύουμε εδώ μέσα τώρα; Ο κόσμος βγήκε για το θάψιμο των δικογραφιών, που είναι από τον Ιούλιο του 2024 και φτάσαμε στο 2025, που αν δεν γινόταν τον Ιανουάριο αυτό που έγινε, πάλι αραχνιασμένη θα ήταν η δικογραφία. Ο κόσμος βγήκε για τη γελοία εξεταστική επιτροπή που στήσατε, που έφταιγε μόνο ο σταθμάρχης και κανένας άλλος.

Ο κόσμος βγήκε για τις προκλητικές δηλώσεις στελεχών σας, που αντί να σιωπήσετε, να κατεβάσετε το κεφάλι και τουλάχιστον να μη μιλάτε, μιλάτε κιόλας προκλητικά και χειροκροτούσατε εδώ πέρα τον κ. Καραμανλή, και τον χειροκροτούσε απροκάλυπτα και η ίδια εξεταστική επιτροπή και το προεδρείο της, το οποίο θα αποφάσιζε υποτίθεται ακραιφνώς για το αν έχει ευθύνη ή όχι ο Καραμανλής.

Και μετά λέτε: «Για ποια συγκάλυψη μιλάτε;». Δηλαδή άμα θέλατε να συγκαλύψετε, τι θα κάνατε; Άμα θέλατε να συγκαλύψετε, τι θα κάνατε! Θα εξαφανίζατε τα πτώματα; Τι θα κάνατε; Στις 28 Φεβρουαρίου αυτοί που βγήκαν φώναξαν για δικαιοσύνη, που εσείς τη στερείτε από αυτούς. Έχετε στρεβλώσει τη δικαιοσύνη και πλέον δεν έχετε νομιμοποίηση.

Να σας το πω και νομικά, μπας και το καταλάβετε καλύτερα. Άρθρο 52 του Συντάγματος: «Η ελεύθερη και ανόθευτη εκδήλωση της λαϊκής θέλησης ως έκφραση της λαϊκής κυριαρχίας τελεί υπό την εγγύηση όλων των λειτουργών της πολιτείας που έχουν υποχρέωση να τη διασφαλίζουν σε κάθε περίπτωση».

Ο κυρίαρχος λαός μίλησε, εκδηλώθηκε ανόθευτα, ακομμάτιστα, ακηδεμόνευτα και αντί να διασφαλίσετε αυτήν τη θέλησή του διά της παραιτήσεώς σας, εσείς κάνετε ότι δεν καταλαβαίνετε. Έχετε κατορθώσει ο κόσμος πλέον να μην εμπιστεύεται τους θεσμούς, τη δικαιοσύνη. Επικίνδυνο. Η ίδια η δικαιοσύνη διά της Ένωσης Δικαστών και Εισαγγελέων μιλά ξεκάθαρα για παρέμβαση από τον Πρωθυπουργό. Η Ένωση Διοικητικών Δικαστών αφήνει αιχμές για δικαιοσύνη και κράτος δικαίου. Η ίδια η Πρόεδρος της Δημοκρατίας, η κ. Σακελλαροπούλου, αφήνει αιχμές για δικαιοσύνη και εύχεται ότι θα αποδοθεί δικαιοσύνη. Γιατί εύχεται;

Έχετε καταφέρει να συγκρουστούν οι εξουσίες μεταξύ τους, η εκτελεστική με τη δικαστική εξουσία. Ο πολίτης έχει χάσει δικαίως την εμπιστοσύνη του προς τους θεσμούς. Έχει κλονιστεί ανεπανόρθωτα το κοινό περί δικαίου αίσθημα, αλλά εσείς έχετε γαντζωθεί στην εξουσία και δεν την αφήνετε για έναν μόνο λόγο. Κυβέρνηση που λυσσά να μείνει στην εξουσία ενώ η κοινωνία δεν τη θέλει, ενώ η δικαιοσύνη την αμφισβητεί, τότε φοβάται τη φυλακή και η υγρασία αρχίζει και μυρίζει πλέον για μερικούς στην Κυβέρνηση.

Έχετε καταφέρει να απομονώσετε τη χώρα. Τα χαλάσατε με τη Ρωσία, τα χαλάσατε με την Αμερική. Η Ευρώπη κάνει συνόδους, δεν μας καλεί, αλλά καλεί την Τουρκία. Χρησιμοποίησαν τον Μητσοτάκη για να φέρει τη woke ατζέντα, να την ενισχύσει, τον χρησιμοποίησαν και τον πέταξαν.

Όλα αυτά έχουν υπογραφή Μητσοτάκη και Νέας Δημοκρατίας, επικίνδυνα παιχνίδια που σέρνουν από πίσω όλους τους Έλληνες και όλες τις Ελληνίδες. Η μοναδική δύναμη εδώ μέσα, ένα κόμμα 4,5% είμαστε εμείς που διατηρούμε σχέσεις και με την Αμερική και με τη Ρωσία, όχι όμως επειδή αγαπάμε την Αμερική και τη Ρωσία περισσότερο από την Ελλάδα, αλλά γιατί υποστηρίζουμε το εθνικό συμφέρον και η υποστήριξη του εθνικού συμφέροντος επιβάλλει να τα έχεις καλά με τις υπερδυνάμεις. Δεν χρειάζεται να έχεις τελειώσει κάποιο πανεπιστήμιο για να τα γνωρίζεις όλα αυτά.

Κυρίες και κύριοι συνάδελφοι, κλείνοντας θα ήθελα να πω ότι χάσαμε ακόμα μια ευκαιρία. Η Αντιπολίτευση κινήθηκε τυπικά και όχι επί της ουσίας και το μοναδικό πλεονέκτημα το κάναμε μειονέκτημα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ενημερώνω τους κυρίους συναδέλφους ότι γύρω στις έντεκα θα σας δώσουμε προγραμματισμό για όλη τη διάρκεια της συνεδρίασης.

Τον λόγο έχει η κ. Πέρκα από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, σήμερα ο Πρωθυπουργός της χώρας ξεπέρασε τα όρια. Μάλλον έχει χάσει την ψυχραιμία του και είναι πολύ λογικό. Πάνω από ένα εκατομμύριο πολίτες βγήκαν στον δρόμο. Δεν μπορεί να μακροημερεύσει μια κυβέρνηση έτσι και σήμερα αυτό που κάνει ο Πρωθυπουργός είναι να επιβεβαιώνει το καθεστώς που έχει δημιουργήσει με την Κυβέρνησή του. Καταστολή. Δεν γλιτώνετε με την καταστολή.

Μας είπε, λοιπόν, ότι πέρσι έγινε πρόταση μομφής για μια μονταζιέρα που ουδέποτε υπήρξε. Τα ψέματα έχουν κοντά ποδάρια. Οι συνομιλίες που παραδόθηκαν στη δικαιοσύνη πραγματικά ήταν πλήρεις. Αυτό, όμως, που κυκλοφόρησε στα μέσα ήταν προφανώς μονταζιέρα. Αποδείχτηκε, όμως επιμένετε να λέτε ότι δεν ίσχυε αυτό. Δηλαδή την ώρα που οι συγγενείς έψαχναν τους δικούς τους ανθρώπους και η κοινωνία ήταν σε σοκ, κάποιοι παραποιούσαν τις συνομιλίες, τις οποίες πήραν παρανόμως από τον ΟΣΕ, του οποίου διευθύνων παραμένει ο κ. Τερεζάκης που ευθύνεται για όλα αυτά. Τα είπαμε χθες, δεν θα τα επαναλάβω. Δεν απαντάει κανείς γιατί παραμένει στη θέση του. Μια χαρά τα πήγε; Μάλλον.

Προφανώς ο κ. Μητσοτάκης και την τωρινή πρόταση μομφής -ακούσαμε και τον κ. Βορίδη- δεν την καταλαβαίνει, δεν καταλαβαίνει πώς άλλαξαν οι συνθήκες. Μάλλον δεν καταλαβαίνει πώς βλέπει ο κόσμος και η κοινωνία, να μην πω εμείς, την Κυβέρνησή του. Ο κ. Μητσοτάκης μάς είπε ότι όλα είναι μύθοι, φαντασιώσεις και θεωρίες συνωμοσίας. Επιμένει. Όσο και να έρχεται μια απόδειξη για όλα αυτά που κατά καιρούς έχει πει, όσο και αν φαίνεται είτε ψευδόμενος είτε «παραπλανημένος» -σε πάρα πολλά εισαγωγικά-, επιμένει σε θεωρίες συνωμοσίας. Αντί να έλθει σήμερα απολογούμενος, ήλθε πάλι και άρχισε να μοιράζει ευθύνες σ’ όσους κυβέρνησαν πριν απ’ αυτόν, πάντως σε οποιονδήποτε άλλον εκτός από το να καθίσει να αναμετρηθεί με τις δικές του ευθύνες.

Βεβαίως υπάρχουν ευθύνες διαχρονικές, αλλά υπενθυμίζω ότι η παράταξή σας ήταν αυτή που κυβέρνησε τα περισσότερα χρόνια τη χώρα. Δισεκατομμύρια για τον σιδηρόδρομο και σιδηρόδρομο δεν είχαμε ποτέ, μόνο διορθώσεις δημοσιονομικές από την Ευρώπη. Λειτουργικό έλλειμμα στον ΟΣΕ 10 δισεκατομμύρια και κανείς δεν έχει απολογηθεί γι’ αυτό. Δάνεια δισεκατομμυρίων που φορτώθηκαν μετά στο ελληνικό χρέος και κανείς δεν μιλάει γι’ αυτά. Εταιρείες που ιδρύθηκαν, πολλές εταιρείες που είχαν χιλιάδες προσλήψεις, διοικητικά συμβούλια, κόστος λειτουργίας και διοικητικό χάος και βεβαίως μια πολυδιάσπαση στο τέλος όλων αυτών με τεράστια χρέη και κρατικές ενισχύσεις, όπως ήταν η ΤΡΑΙΝΟΣΕ ήδη από το πρώτο μνημόνιο και μην το ξανακούσω αυτό.

Στην εξεταστική επιτροπή καταθέσαμε έναν κατάλογο έργων τα οποία ξεκίνησαν πριν από πολλά χρόνια, κατασπαταλήθηκε χρήμα και τελείωσαν μετά από είκοσι χρόνια, όσα τελείωσαν. Μας θυμίζει κάτι όλο αυτό; Εγώ θα έλεγα ότι η ιστορία του σιδηροδρόμου και η κατάρρευσή το προσομοιάζει, περιγράφει την κατάρρευση της χώρας, το πώς φτάσαμε στην πτώχευση. Είναι ένα πολύ καλό παράδειγμα για ανάλυση και αποφυγή. Απ’ ό,τι βλέπω, δεν την έχετε κάνει αυτήν την άσκηση.

Ακούστε λίγο, κύριοι συνάδελφοι. Όταν λέμε «όλοι φταίμε, όλοι φταίνε» και αυτό δεν ποσοστοποιείται, μεταμορφώνεται αυτομάτως σε «όλοι ίδιοι είναι» και αυτό είναι πολύ επιβλαβές για τη δημοκρατία. Αν θέλουμε δηλαδή να βρούμε τον περισσότερο ή τον λιγότερο ένοχο για τα χάλια του σιδηροδρομικού δικτύου και του ΟΣΕ, πρέπει να ακολουθήσουμε το χρήμα, όπως λένε οι Αμερικάνοι.

Ας δούμε, λοιπόν, τι έγινε την τετραετία 2019-2023 με στοιχεία. Χθες κατέθεσα πολλά. Σε ό,τι αφορά τα σιδηροδρομικά έργα, δεν είχαμε απλά μια επιβράδυνση, είχαμε πέδηση στα όρια της κατάρρευσης. Έχουμε πάρα πολλές ερωτήσεις γι’ αυτό. Η ΕΡΓΟΣΕ βρισκόταν σε χειμερία νάρκη, με απίθανες εξαγγελίες για έργα 3,5-4 δισεκατομμύρια ετησίως, όταν η απορρόφηση ήταν σε χαμηλά ιστορικά για την ΕΡΓΟΣΕ 40 μέχρι 50 εκατομμύρια. Η απορρόφηση το ’20 είναι μακράν η χαμηλότερη από την ίδρυση. Ήταν 45 εκατομμύρια, τα οποία αφορούσαν όλα απευθείας αναθέσεις, δηλαδή όχι από κοινοτικά κονδύλια, αλλά από τον κρατικό προϋπολογισμό.

Σύμβαση 717: Τη λέμε, την ξαναλέμε. Δίνουμε στοιχεία. Ακούστε να δείτε. Προχώρησε ο πολιτισμός. Εκεί που είχαν από την αρχαιότητα μία μονάδα μέτρησης, φτάσαμε σήμερα να υπάρχει μία μονάδα μέτρησης για την πρόοδο μιας σύμβασης. Αυτό δεν είναι τίποτε άλλο από επιμετρήσεις, πιστοποιήσεις, ανακεφαλαιωτικούς πίνακες. Τέλος.

Άλλα μας έλεγε ο κ. Καραμανλής στην εξεταστική, άλλα ο κ. Γεραπετρίτης και άλλα λέει ο κ. Σταϊκούρας, άλλα λέει ο καθένας σας στα κανάλια. Τα κατέθεσα χθες και θα σας τα ξαναφέρω ένα-ένα. Αποφάσεις του διοικητικού συμβουλίου της ΕΡΓΟΣΕ της δικής σας διακυβέρνησης. Δεν μπορείτε να τα αμφισβητήσετε. Τον Μάιο του ’19 72,04% η εξέλιξη, τον Μάρτιο του ’20 74%, δηλαδή 2% πρόοδος, τον Φεβρουάριο του ’23 77%. Σε τρία χρόνια είχε προχωρήσει 3%.

Να μην πούμε για το GSM-R -γιατί και αυτό το ακούμε-, το οποίο παραδόθηκε το ’18 έτοιμο, πιστοποιήθηκε -δεν ξέρουμε γιατί- τέσσερα χρόνια αργότερα, το ’22, και δεν λειτουργεί ακόμα. Γιατί δεν λειτουργεί; Αν λειτουργούσε, θα μπορούσαν και οι μηχανοδηγοί να ακούσουν τους σταθμάρχες. Μάλλον η Ηellenic Τrain εκεί αντιδρά.

Έρχεται το 2023 και συμβαίνει ένα τραγικό, ένα αδιανόητο, ένα αναιτιολόγητο έγκλημα των Τεμπών. Δύο τρένα συγκρούονται ενώ κινούνται, ενώ υπάρχει διπλή σιδηροδρομική γραμμή. Είναι το χρονικό ενός προαναγγελθέντος δυστυχήματος, γιατί οι προειδοποιήσεις ήταν πολλές και από πολλές μεριές. Όλοι μιλούσαν για θέματα ασφάλειας και κατάρρευσης του σιδηροδρόμου. Έχουμε, λοιπόν, από τη μια προειδοποιήσεις και από την άλλη μια κυνική αδιαφορία, εγκληματική παραμέληση, με αποτέλεσμα να μη ληφθεί καμία μέριμνα και να μην υπάρχει καμία δικλίδα ασφαλείας, από την πιο απλή, να έχεις έναν εκπαιδευμένο σταθμάρχη, να έχεις έναν δεύτερο σταθμάρχη, να έχεις έναν κλειδούχο, γιατί εκεί είχε κλείσει η διαγώνιος, από τον Νοέμβριο του ’22 όμως έμεινε ξεκλείδωτη κι έτσι μπήκε το τρένο. Υπάρχουν πολλές μαρτυρίες. Μιλάμε για τα πιο απλά έως τα πιο σύγχρονα συστήματα.

Ακούστε, συνάδελφοι. Τα τρένα δεν έπεφταν το ένα πάνω στο άλλο όταν η χώρα είχε μονή γραμμή και χειροκίνητα συστήματα. Τώρα το έμπειρο προσωπικό μειώθηκε, έχουμε προδήλως παράνομες μετατάξεις, όπως του μοιραίου σταθμάρχη, ό,τι χαλούσε δεν φτιαχνόταν, ό,τι έλειπε δεν γινόταν. Το «πάμε κι όπου βγει» έγινε ο κανόνας.

Και σήμερα, λυπάμαι που το λέω, η κατάσταση είναι χειρότερη από εκείνο το βράδυ του Φλεβάρη του 2023. Και είναι χειρότερη γιατί μειώνεται ακόμη το προσωπικό, δεν λειτουργούν τα συστήματα, δεν έχει υπάρξει καμία βελτίωση. Και αυτό αποτυπώνεται και στο πόρισμα του ΕΟΔΑΣΑΑΜ. Το έγκλημα των Τεμπών αποτελεί μια συλλογική πληγή. Από εκείνο το σημείο όλα άλλαξαν. Αυτό που θέλουμε όμως να τονίσουμε με κάθε τρόπο είναι ότι είναι καθήκον του κράτους να διασφαλίσει το βέλτιστο δυνατό επίπεδο ασφάλειας.

Για τον ΕΟΔΑΣΑΑΜ τα είπαμε αλλά θα τα ξαναπώ. Δεν μπορείτε να επιχαίρετε για έναν οργανισμό που τον φτιάξατε και ήταν ένα χαρτί, ένα ΦΕΚ. Μετά από τόσους μήνες, τον Σεπτέμβρη του 2023 απέκτησε διοίκηση, μετά από άλλους μερικούς μήνες απέκτησε μόλις δύο διερευνητές και δε μπορούσε να λειτουργήσει. Κάνατε ό,τι ήταν δυνατό για να μη λειτουργήσει. Ο αρμόδιος αντιπρόεδρος για τα σιδηροδρομικά απευθύνθηκε στον Ευρωπαϊκό Οργανισμό Σιδηροδρόμων, τον ERA. Αυτό σας ξέφυγε γιατί βλέπω ότι το πόρισμα του Μετσόβιου Πολυτεχνείου δεν εμφανίζεται ακόμα. Γιατί άραγε; Έπεσαν πιέσεις και στον ΕΟΔΑΣΑΑΜ και φάνηκε και από τις δηλώσεις του, όχι από το πόρισμα.

Το ακούσαμε και σήμερα, το ακούμε και το ξανακούμε. Πού στηρίζεται το συμπέρασμα περί μη κυβερνητικής εντολής; Και θα εξηγήσω τι λέω. Το πόρισμα βασίζεται σε επιστημονικά δεδομένα. Είναι μία επιτροπή που δεν αποδίδει ευθύνες πραγματικά. Είναι επιστημονική. Για να δει την ανάφλεξη κάνει τα πειράματα κ.τ.λ..Το ότι δεν υπήρχε κυβερνητική κεντρική εντολή από ποια επιστήμη προσδιορίζεται; Από ποια έρευνα; Δεν απαντάει κανείς γι’ αυτό. Αυτό είναι ένα συμπέρασμα που βγήκε, μια υποθετική κρίση ότι προφανώς δεν υπήρχε, κάποιον ρωτήσαμε κ.τ.λ.. Δεν ξέρετε, λοιπόν, πώς έγινε το μπάζωμα και γιατί έγινε, αν υπήρχε εντολή. Δεν υπήρχε εντολή. Έγινε από μόνο του. Έφυγαν οι μπουλντόζες μόνες τους. Όμως δόθηκαν 650.000. Ούτε αυτό το ξέρουμε; Ο κ. Μητσοτάκης δεν έχει ιδέα προφανώς γιατί δεν έχει ιδέα ποτέ για τίποτα. Το λέτε και με καμάρι σαν να είστε περήφανοι για το μπάχαλο που περιγράφεται σε αυτό το πόρισμα για το επιτελικό σας κράτος. Λέτε, δηλαδή, ότι τα κυβερνητικά στελέχη ήταν απλοί παρατηρητές. Και καμαρώνετε γι’ αυτό, προφανώς γιατί μάλλον θεωρείτε ότι είναι καλύτερα να είσαι άχρηστος παρά να είσαι ένοχος. Πάντως και ως παρατηρητές τα πήγατε πολύ καλά γιατί η αλήθεια είναι ότι ο τόπος του εγκλήματος έγινε λαμπίκο, όπως ήταν η εντολή και έχει καταγραφεί.

Υπήρχε ένα έργο συλλογής στοιχείων, ιχνών, πειστηρίων. Ο κ. Τριαντόπουλος δεν το έκανε αυτό. Είχε άλλη δουλειά να κάνει για καλό σκοπό να μπαζώσει κ.τ.λ.. Υπάρχει όμως και σχέδιο διαχείρισης ανθρώπινων απωλειών. Εσείς πια που τα κάνετε όλα σωστά, αυτό γιατί δεν τηρήθηκε; Ποιος τα μάζεψε αυτά; Θα σας πω εγώ ποιος. Το λέει και το πόρισμα. Οι οικογένειες των θυμάτων και οι πραγματογνώμονες. Αυτοί έβρισκαν τους ιστούς και τα κόκκαλα των ανθρώπων από εδώ και από εκεί. Δεν τα βρήκε καμία Κυβέρνηση και κανένας υπεύθυνος που ήταν εκεί. Κι αυτό βέβαια αναφέρεται στο πόρισμα. Και μιλάνε για ένα τιτάνιο έργο που έκαναν οι οικογένειες και τους ευχαριστούμε πολύ. Και να ζητήσουμε και συγγνώμη.

Και έρχεται μετά το πόρισμα και συνεχίζει και πάει και το άλλο αφήγημα. Δεν ήταν τα έλαια σιλικόνης, λέει. Υπήρχε εύφλεκτο υλικό που δεν ξέρουμε ποιο είναι. Πώς να ξέρεις πού είναι αφού έχει καθαρίσει ο τόπος. Δεν υπάρχει κανένα τεκμήριο. Και βγαίνει και λέει ο Πρωθυπουργός «εντάξει, λάθος έκανα. Παραπλανήθηκα. Σας παραπλάνησα γιατί έτσι με ενημέρωσαν. Αυτή την πληροφόρηση είχα». Από ποιον; Από την Πυροσβεστική, που το πόρισμα της Πυροσβεστικής είναι μία σελίδα όχι ολόκληρη. Και έφυγε γιατί πήρε εντολή να φύγει. Και από την Hellenic Train η οποία πρέπει να ομολογήσουμε -το παρακολουθούμε- ότι είχε μια πολύ διακριτική μεταχείριση από το αρμόδιο Υπουργείο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο ακόμα θέλω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Στα δώδεκα λεπτά, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, ναι.

Αποφάσισε εκ νέου εξαίρεση απ’ τα δικαιώματα επιβατών στα σιδηροδρομικά. Μόνο στην Ελλάδα γίνεται αυτό. Έδωσε επιδότηση για άγονες γραμμές για δεκαπέντε χρόνια. Πρωτοφανές στην Ευρώπη σε μη κρατική σιδηροδρομική εταιρεία. Και φρόντισε συγχρόνως να εξαλείψει υποχρεώσεις της εταιρείας 600 εκατομμυρίων ευρώ αλλά και την υποχρέωση του δημοσίου να εξασφαλίσει την ασφάλεια του δικτύου με τα συστήματα. Σε σχέση με το έγκλημα των Τεμπών η Hellenic Train είναι αντιμέτωπη μόνο με πλημμελήματα. Νομίζω ότι ήρθε ο καιρός μετά τα φορτία και όλα αυτά να μπει στο κάδρο στα πολύ σοβαρά.

Τελειώνω, κύριε Πρόεδρε, λέγοντας το εξής. Ανακαλύψατε σήμερα το βαθύ κράτος. Σας διέφυγε ότι η παράταξή σας το έχει στήσει αυτό; Ότι έχει κυβερνήσει τα πιο πολλά χρόνια σε αυτή τη χώρα; Όπως καταλάβαμε όμως εντοπίσατε και το πρόβλημα ότι είναι δημόσιοι υπάλληλοι. Όχι ότι αποσύρεται το κράτος από παντού. Όχι ότι αποψιλώνεται η δημόσια διοίκηση. Όχι ότι εκχωρείτε τα πάντα σε ιδιώτες που είναι φίλα προσκείμενοι στην Κυβέρνησή σας. Και αν στα Τέμπη για την Κυβέρνηση είχαμε διαχρονικές αστοχίες που συναντήθηκαν με ανθρώπινα λάθη, για οτιδήποτε άλλο που αντιμετωπίζουν οι Έλληνες πολίτες ξέρετε ποιος φταίει; Οι εξωγενείς παράγοντες.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Καμία ευθύνη για την ακρίβεια στην ενέργεια, καμία στα κέρδη ρεκόρ των εισηγμένων και των τραπεζών, καμία ευθύνη για τις υποκλοπές, καμία ευθύνη για την συγκάλυψη στην Πύλο, για τη συγκάλυψη των Τεμπών. Είστε μια Κυβέρνηση άμοιρη ευθυνών;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Όταν λέμε «παρακαλώ», λέτε την τελευταία φράση.

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν σας έχει πλέον εμπιστοσύνη η κοινωνία και γι’ αυτό πρέπει να φύγετε.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Τον λόγο τώρα έχει ο Υπουργός Ναυτιλίας και Νησιωτικής Πολιτικής κ. Στυλιανίδης.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, έχετε εικόνα για τον κατάλογο;

**ΠΡΟΕΔΡΕΥΩΝ (Γεώργιος Γεωργαντάς):** Γύρω στις 11.00΄ ανακοίνωσα πριν ότι θα σας πούμε. Στις 11.10΄ το αργότερο θα σας δώσω πλήρη εικόνα.

Παρακαλώ, κύριε Υπουργέ.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ.

Αγαπητοί συνάδελφοι, επιτρέψτε μου να ξεκινήσω, αφού έχει κατατεθεί μια πρόταση δυσπιστίας, από έναν μικρό απολογισμό τού τι έγινε στο Υπουργείο Ναυτιλίας και τι προτιθέμεθα να κάνουμε έτσι ώστε να κρατήσουμε τον Κανονισμό της Βουλής, όπως προβλέπει ότι οι Υπουργοί όταν έρχονται να μιλήσουν στη Βουλή για πρόταση δυσπιστίας πρέπει να καταθέτουν το έργο του Υπουργείου τους, πού εν πάση περιπτώσει θέλουν να εστιάσουν ώστε να ολοκληρωθεί το έργο.

Ξεκινώ, λοιπόν, με το Υπουργείο Ναυτιλίας λέγοντας ότι είναι ένα Υπουργείο που βασίζεται στην ελληνική ναυτοσύνη. Έχει τεράστια αξία για τη χώρα μας πέρα από την ιστορικότητα και τους συμβολισμούς γιατί συνεισφέρει ένα πολύ σημαντικό ποσοστό στο ΑΕΠ της χώρας. Ο ελληνικός στόλος είναι γύρω στα πέντε χιλιάδες πεντακόσια πλοία. Δηλαδή, οι Έλληνες πλοιοκτήτες ελέγχουν το 20% της παγκόσμιας χωρητικότητας ενώ αντιπροσωπεύουμε στην ευρωπαϊκή Ναυτιλία το 60%. Η ελληνική σημαία παρ’ όλα τα κάποια προβλήματα παραμένει όγδοη παγκοσμίως με ένα εξαιρετικό επίπεδο αξιοπιστίας σε κάθε λιμάνι του κόσμου.

Τα λέω αυτά γιατί μέσα σε ένα τέτοιο κλίμα νομίζω είναι σημαντικό να θυμόμαστε ότι αυτή η χώρα, αυτός ο λαός έχει και πολύ σημαντικά πλεονεκτήματα. Έχει πολύ σημαντικά ατού μέσα σε ένα τέτοιο δύσκολο διεθνές γεωπολιτικό περιβάλλον που ζούμε. Θυμάμαι τελευταία ήμουν στην Ινδία σε ένα μεγάλο συνέδριο και όταν είπα ότι οι Έλληνες είμαστε το 0,8% του παγκόσμιου πληθυσμού και έχουμε τέτοια παρουσία στον χώρο της παγκόσμιας Ναυτιλίας, στο διάλειμμα Υπουργοί και άλλοι με ρωτούσαν γιατί δεν πίστευαν ότι ένα κράτος με τόσο μικρό πληθυσμό μπορεί να έχει τέτοια σημασία και αξία στον δύσκολο κλάδο της Ναυτιλίας.

Πέντε πράγματα που αφορούν στο Υπουργείο. Ξεκινήσαμε στο Υπουργείο και με συντονισμένες προσπάθειες πετύχαμε την εκλογή μας στην πρώτη θέση στον IMO κάτι που αποδεικνύει την επιρροή, τη σημασία της Ελλάδας στον χώρο αυτόν. Η σημασία αυτή της πρωτιάς που δεν ήταν αυτοσκοπός, παρ’ όλες τις δυσκολίες τότε με τη Ρωσία εναντίον μας για ειδικούς λόγους, έγινε αντιληπτή στη διάρκεια των γεωπολιτικών κρίσεων όταν η μεταφορά των αγαθών παγκοσμίως βασίστηκε και πάλι σε μεγάλο βαθμό στον ελληνικό στόλο.

Η Ναυτιλία όμως, η ποντοπόρος και η ακτοπλοΐα μας, αντιμετωπίζουν μεγάλες προκλήσεις και οφείλουμε να ανταποκριθούμε για να δώσουμε λύσεις όσο το δυνατόν πιο αξιόπιστες, πιο αποτελεσματικές. Ποιες είναι αυτές οι προκλήσεις; Πρώτον, είναι οι περιβαλλοντικοί στόχοι όχι μόνο της Ευρωπαϊκής Ένωσης αλλά και του Διεθνούς Ναυτιλιακού Οργανισμού. Η ανάγκη για απανθρακοποίηση του διεθνούς ναυτιλιακού τομέα μέχρι το 2050. Οι ελλείψεις των ναυτικών και η ανάγκη επανειδίκευσης των πληρωμάτων. Η τεχνολογική πρόοδος και η ψηφιοποίηση, όπως και η άνοδος της τεχνητής νοημοσύνης. Και φυσικά, όπως είπα και πριν, οι απειλές για την ασφάλεια στη θάλασσα ως αποτέλεσμα γεωπολιτικών αναταραχών.

Πρώτη προτεραιότητα ήταν η ενίσχυση της ανταγωνιστικότητας της ελληνικής Ναυτιλίας και η ομαλή μετάβαση σε ένα νέο πράσινο και ψηφιακό μέλλον. Κινηθήκαμε αποφασιστικά. Καταφέραμε με ανάπτυξη της ψηφιοποίησης του Υπουργείου να δημιουργήσουμε για πρώτη φορά το e-νηολόγιο και επιδιώκουμε κάθε τόσο να κάνουμε πρώτα την απλοποίηση και μετά την ψηφιοποίηση για να υπάρχει όντως ιδιαίτερη ανταγωνιστικότητα σε αυτόν τον τομέα.

Την ίδια στιγμή, με πολύ ρεαλιστικές προτάσεις, λειτουργώντας ως γέφυρα μεταξύ Ευρωπαϊκής Ένωσης και ΙΜΟ, καταφέραμε να φέρουμε κοντά τις ευρωπαϊκές προτάσεις με τις ανάλογες του ΙΜΟ και να έχουμε μια δυνατή επιρροή σε διαπραγμάτευση που διεξάγεται αυτήν τη στιγμή για τους διεθνείς κανόνες που θα έχουμε στη ναυσιπλοΐα για θέματα απανθρακοποίησης.

Δεύτερη προτεραιότητα, σημαντική: Η ακτοπλοΐα. Ο στόλος μας είναι γερασμένος, με πολλά προβλήματα ασφάλειας -κακά τα ψέματα- και επιχειρήσαμε να βρούμε λύσεις για να εκσυγχρονιστεί ο στόλος και να αναβαθμιστεί η ασφάλεια. Ετοιμάσαμε -και βρίσκεται σε εξέλιξη- ένα master plan, μια αναλυτική στρατηγική για το Αιγαίο, με στόχο τη σταδιακή ανανέωση του στόλου.

Την ίδια στιγμή, βρίσκοντας λεφτά από ευρωπαϊκά ταμεία, είμαστε στην εξέλιξη να αλλάξουμε πλήρως το τι συμβαίνει σήμερα στις άγονες γραμμές. Επιχειρούμε ένα ΣΔΙΤ. Στις 31 του Μάρτη θα είμαστε στο Λονδίνο για να παρουσιαστεί μπροστά σε private funds έτσι ώστε να μπορέσουμε επιτέλους να αλλάξουμε πλήρως την ακτοπλοΐα στις άγονες γραμμές. Έχουμε βρει 500 εκατομμύρια από τα ευρωπαϊκά λεφτά και με μια μόχλευση από τα private funds θα φτάσουμε στο 1 δισεκατομμύριο.

Αντιλαμβάνεστε ότι αυτό, μαζί με τις δωδεκαετείς συμβάσεις που έχει αποδεχθεί η Ευρωπαϊκή Επιτροπή, θα συζητάμε για έναν στόλο στην ακτοπλοΐα -νέα πλοία, έστω και συμβατικά- τα οποία την ίδια στιγμή θα είναι και «πράσινα» και θα εξυπηρετήσουν μαζί με νέες λιμενικές υποδομές το Αιγαίο, που είναι μια τόσο δύσκολη θάλασσα.

Τρίτη προτεραιότητα, είναι η δημιουργία ενός cluster συνεργατικού σχηματισμού για να ενισχυθούν οι εγχώριες επιχειρήσεις, ναυτιλιακός εξοπλισμός, ναυπηγοεπισκευή, αλλά και ανάπτυξη «πράσινων» πλοίων όσων δεν είναι στις άγονες γραμμές.

Επίσης, επιχειρήθηκε και βρέθηκαν τριακόσια εκατομμύρια -πέραν και του Ταμείου Ανάκαμψης- για να αναβαθμίσουμε τις λιμενικές υποδομές σε τριάντα λιμάνια της χώρας, δίνοντας έμφαση στη διασφάλιση της εδαφικής συνοχής μεταξύ των νησιών μας.

Συνεχίζουμε με δημιουργία χρονοθυρίδων για τον ελλιμενισμό των πλοίων στην ακτοπλοΐα, με στόχο και πάλι την ανάπτυξη της ασφάλειας και συνεχίζουμε με την αναδιάρθρωση και τον εκσυγχρονισμό των οργανωτικών δομών του Υπουργείου, κάτι που είχε καθυστερήσει για χρόνια και το Υπουργείο, δυστυχώς, είναι πολύ πίσω σε θέματα ψηφιοποίησης.

Και υπάρχει το μεγάλο ζήτημα της ναυτικής εκπαίδευσης. Είμαστε στο τελικό στάδιο να καταθέσουμε τις προτάσεις μετά από διαβούλευση, έτσι ώστε να πάμε όλοι οι stakeholders μαζί για να μπορέσουμε όντως να ξανακάνουμε το ναυτικό επάγγελμα ελκυστικό για τους νέους μας.

Αυτά ήθελα να καταθέσω, συνάδελφοι, για να ξέρετε τι επίκειται στο Υπουργείο Ναυτιλίας, που μας αφορά όλους και πιστεύω ότι κάτω από οποιεσδήποτε συνθήκες τα επόμενα δύο τρία χρόνια -έχουν βρεθεί αυτά τα ευρωπαϊκά λεφτά- και θα μιλάμε για μια νέα ακτοπλοΐα στο Αιγαίο, για ένα νέο master plan, για μία περισσότερη ασφάλεια στο Αιγαίο και την ίδια στιγμή, βοηθιέται η ποντοπόρος Ναυτιλία, έτσι ώστε να έχει κρίσιμο πρωταγωνιστικό ρόλο στις διεθνείς εξελίξεις.

Έχω ενάμιση λεπτό και θα επανέλθω στο θέμα της των Τεμπών. Νομίζω ότι η ομιλία του Πρωθυπουργού το πρωί ήταν εξαιρετική σε ό,τι αφορά τα επιχειρήματα και δεν έχω να προσθέσω οτιδήποτε άλλο, πέραν αυτών των τετράγωνων επιχειρημάτων.

Επιτρέψτε μου έναν προσωπικό τόνο αυτήν τη στιγμή ως ένας άνθρωπος που έχει συμμετάσχει σε διεθνείς και ευρωπαϊκές κρίσεις και έζησα και σε άλλες χώρες τι συμβαίνει μετά από τέτοιες εθνικές τραγωδίες. Ήμουν στη Γερμανία με τις πλημμύρες στο Βέλγιο, ήμουν στη Χιλή ως μέλος του ΟΑΣΕ ως μέλος της ευρωπαϊκής επιτροπής. Σε τέτοιες στιγμές, όταν μάλιστα η κυβέρνηση και ο Πρωθυπουργός της χώρας επιζητά τις ευρύτερες συναινέσεις, θεωρώ ότι η αντιπολίτευση κάνει ένα πολύ μεγάλο λάθος που δημιουργεί ένα τοξικό κλίμα που θα συμπαρασύρει τα πάντα και κυρίως θα δημιουργήσει τέτοια αμφισβήτηση στους θεσμούς και τέτοια απαξίωση θεμάτων πολιτικής που, ειδικά τους νέους ανθρώπους οι οποίοι είναι επηρεασμένοι από μια έκρηξη των σόσιαλ μίντια, θα τους οδηγήσει μακριά από την πολιτική.

Θεωρώ ότι μπορούσε και στη χώρα μας να ακολουθήσουμε παρόμοια παραδείγματα όπου βρέθηκαν συναινέσεις, ακριβώς για να μπορέσουν να αντιμετωπιστούν οι παθογένειες του παρελθόντος και να αντιμετωπιστούν κρίσιμα ζητήματα που δεν λύνονται μόνο από την Κυβέρνηση, αλλά θέλουν ευρύτερη συναίνεση στο πολιτικό σύστημα.

Θεωρώ ότι αυτό έπρεπε να πω, παρά οτιδήποτε άλλο, έχοντας μια άλλη εμπειρία, ίσως προερχόμενος από μια άλλη κουλτούρα συναινέσεων, αλλά αυτό το κλίμα δεν βοηθά κανέναν άλλον πέρα από ακραίες τοποθετήσεις ανθρώπων οι οποίοι πιστεύουν ότι υπάρχουν λύσεις εκτός πολιτικής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ευχαριστώ για τη συνέπεια στον χρόνο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, δικαιούται μια παρέμβαση ο κ. Καζαμίας.

Ορίστε, κύριε Καζαμία, έχετε τον λόγο για την παρέμβασή σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, δεν ξέρω αν το έχετε συνειδητοποιήσει, αλλά η πρόταση δυσπιστίας που κατατέθηκε σήμερα αφορά την απονομιμοποίηση της Κυβέρνησής σας στην κοινωνία και αυτή σχετίζεται με δύο πράγματα: Με την αδυναμία της να απονείμει δικαιοσύνη στην περίπτωση του εγκλήματος των Τεμπών, αλλά και στην κατάχρηση της βίας από ένστολους. Τα λέω αυτά, διότι το Υπουργείο σας έχει εμπλακεί πρόσφατα στην προσπάθεια απαξίωσης του πορίσματος του Συνηγόρου του Πολίτη για το πολύνεκρο ναυάγιο στην Πύλο, για το οποίο δεν είπατε τίποτα. Σας υπενθυμίζω ότι ο Συνήγορος του Πολίτη ζήτησε τη συνέργεια του Υπουργείου σας, για να μπορέσει να συντάξει αυτό το πόρισμα, να διεξαγάγει την έρευνα που χρειάζεται. Και διαμαρτυρήθηκε ο Συνήγορος του Πολίτη για το γεγονός ότι το Υπουργείο σας δεν συνεργάστηκε επαρκώς.

Σας υπενθυμίζω, επίσης, ότι στο πλαίσιο των στοιχείων που ζήτησε ο Συνήγορος του Πολίτη για το πόρισμα, υπήρχαν και τα ηχητικά των συνομιλιών των αξιωματικών που επιχειρούσαν για το ναυάγιο αυτό, ένα ναυάγιο που όπως γνωρίζετε στοίχισε τις ζωές περίπου εξακοσίων πενήντα ανθρώπων. Την ώρα που επιχειρούσε το Λιμενικό, οι συνομιλίες που καταγράφονταν χάθηκαν ως διά μαγείας. Σας θυμίζει τίποτα αυτό; Μήπως σας θυμίζει τη λέξη «συγκάλυψη» και εκεί;

Επίσης, κύριε Υπουργέ, πρέπει να σας υπενθυμίσω ότι το Υπουργείο σας φρόντισε να απαξιώσει και τον Συνήγορο του Πολίτη, που είναι μία Ανεξάρτητη Αρχή -και κατά τα άλλα παριστάνετε υποκριτικά ότι σέβεστε τις Ανεξάρτητες Αρχές και ότι συντηρείτε ένα κράτος δικαίου, κάτι το οποίο δεν κάνετε ούτε στα όνειρά σας- αλλά επιπλέον απαξιώσατε τον Συνήγορο του Πολίτη όταν είπατε ότι το πόρισμά του ήταν πολιτικό.

Από πότε εσείς διαλέγετε τι είναι πολιτικό από όσα παράγουν οι Ανεξάρτητες Αρχές και το απορρίπτετε και το απαξιώνετε; Και από πότε διαλέγετε αυτό που νομίζετε ότι δεν είναι πολιτικό; Το πόρισμα μιλάει για οκτώ αξιωματικούς του Λιμενικού, στους οποίους ρίχνει ευθύνες και λέει ότι έχουν σημαντικές ευθύνες για απώλεια ζωής, απώλεια υγείας και για σωματική βλάβη των ανθρώπων αυτών. Και εσείς το απαξιώσατε και είπατε ότι είναι πολιτικό. Παριστάνετε, επίσης, ότι είναι το μόνο πόρισμα το οποίο κατατέθηκε για τις ευθύνες των αξιωματικών του Λιμενικού, τους οποίους προστατεύετε.

Η Πλεύση Ελευθερίας κατέθεσε επίκαιρη ερώτηση εδώ και δεν ήρθατε εσείς. Αποφύγατε -όπως κάνουν οι περισσότεροι Υπουργοί, και εσείς φοβάμαι- και στείλατε τον Υφυπουργό, ο οποίος ξέρετε τι μας είπε; Παρά τα όσα λέει το πόρισμα, είπε ότι το Υπουργείο σας στηρίζει το Λιμενικό γιατί η προσπάθειά του είναι ηρωική.

Επίσης, παραστήσατε ότι είναι μόνο το πόρισμα του Συνηγόρου του Πολίτη, ενώ ξέρετε πως και το Γραφείο Θεμελιωδών Δικαιωμάτων της Frontex έχει βγάλει πόρισμα-κόλαφο γι’ αυτό το θέμα και το Ευρωπαϊκό Δικαστήριο Δικαιωμάτων του Ανθρώπου επίσης και ότι ο Ευρωπαίος Συνήγορος του Πολίτη επιπλέον συνεργαζόταν με τον Έλληνα Συνήγορο του Πολίτη. Κι αυτός πολιτικός είναι;

Αυτά δείχνουν ότι έχετε μια Κυβέρνηση που όχι μόνο συμπεριφέρεται με απαξίωση στους θεσμούς του κράτους δικαίου, αλλά επιπλέον δείχνουν ότι δεν ενδιαφέρεστε για την ανθρώπινη ζωή και την απώλεια της ανθρώπινης ζωής που είναι το κεντρικό θέμα.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ να ολοκληρώσετε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Και κάτι ακόμα, κύριε Πρόεδρε, και θα κλείσω με αυτό.

Τον Συνήγορο του Πολίτη επίσης τον απαξιώσατε και προσπαθήσατε να τον αντικαταστήσετε με τερτίπια του κ. Τασούλα μέσα στην Διάσκεψη των Προέδρων της Βουλής, ο οποίος σκαρφίστηκε έναν μηχανισμό εκπροσώπησης των ανεξαρτητοποιηθέντων Βουλευτών από τους Σπαρτιάτες για να ελέγξει μια πλειοψηφία και να βγάλει καινούργιο Συνήγορο του Πολίτη. Δεν τα κατάφερε, βεβαίως, γιατί η κ. Κωνσταντοπούλου κι εγώ παρεμβήκαμε σε αυτή τη διαδικασία και την ακυρώσαμε. Όμως, έτσι χειραγωγείτε τους θεσμούς κι όταν δεν μπορείτε να τους ελέγξετε, τα πορίσματά τους και τις απόψεις τους, τους απαξιώνετε. Γιατί, βεβαίως, δεν ενδιαφέρεστε να διατηρήσετε ένα κράτος δικαίου και να απονείμετε δικαιοσύνη, που είναι το παλλαϊκό αίτημα των συλλαλητηρίων των τελευταίων ημερών.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τα τρία λεπτά αν γίνουν πέντε και δεκαπέντε, σημαίνει διπλασιασμός του χρόνου, κύριε Καζαμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη φωνάζετε.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν μπορώ να έχω διπλασιασμό του χρόνου με τόσους Βουλευτές να περιμένουν.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω τον λόγο αμέσως, κύριε Υπουργέ. Μισό λεπτό.

Ανακοινώνω τους Βουλευτές για να μπορέσει να ολοκληρωθεί ο κύκλος έτσι όπως προβλέπεται με τις τριήμερες συνεδριάσεις. Σήμερα πρέπει να πάμε μέχρι το νούμερο τριάντα, στον κ. Καπετάνο. Αυτό θα γίνει. Θα πάμε μέχρι το νούμερο τριάντα. Το ανακοινώνω. Δηλαδή, θα τελειώσει ο πρώτος κύκλος και θα μπούμε και στον δεύτερο κύκλο. Οπότε παρακαλώ όλοι στον χρόνο τους.

Τον λόγο έχει ο κύριος Υπουργός για την απάντησή του.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Απλώς για την αποκατάσταση της αλήθειας με βάση πραγματικά γεγονότα.

Η Κυβέρνηση της Νέας Δημοκρατίας κατά τα γεγονότα της Πύλου δεν ήταν κυβέρνηση. Ήταν υπηρεσιακή κυβέρνηση. Τι να συγκαλύψει; Ποια ευθύνη έχει; Αυτό είναι πραγματικό γεγονός. Δεν είχαμε σχέση με το τι συνέβη στην Πύλο, αφού δεν ήμασταν κυβέρνηση. Ήταν υπηρεσιακή κυβέρνηση. Νομίζω αυτό μιλά από μόνο του. Συγκαλύπτεις κάτι, όταν συμμετέχεις σε κάτι, ό,τι κι αν έγινε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τα Τέμπη, λοιπόν;

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Δεύτερο γεγονός. Έχει υπάρξει μια ομάδα νομικών με στόχο να ερευνήσει πλήρως το τι κατέγραψε ο Συνήγορος του Πολίτη. Θεωρούμε ότι μέχρι το τέλος του μήνα θα έχουμε ολοκληρώσει αυτή την καταγραφή της νομικής ομάδας και θα μπορέσουμε να συζητήσουμε με τον Συνήγορο του Πολίτη, τον οποίο σεβόμαστε, για όλα τα θέματα που αφορούν κυρίως την ποινικοποίηση της επιχειρησιακής ευθύνης.

Τρίτο σημείο. Το Λιμενικό Σώμα θεωρώ ότι είναι ένα Σώμα που έχει καταφέρει να καταξιωθεί -και το λέω και ως πρώην Επίτροπος Ανθρωπιστικής Βοήθειας που έχω γυρίσει όλον τον κόσμο και δεν μπορώ να μην είμαι ευαίσθητος γι’ αυτά τα θέματα και το ζω καθημερινά- σώζει ζωές και στο Λιβυκό Πέλαγος και στο Νότιο Αιγαίο και στο Βόρειο Αιγαίο. Σας λέω ότι τις τελευταίες μέρες εξαιτίας μιας συνεργασίας που έχουμε και με την Τουρκία στα θέματα του μεταναστευτικού έχουμε φτάσει στο σημείο ενώ όταν παρέλαβα το Υπουργείο ήταν πάνω από χίλιες πεντακόσιες οι ροές από την Τουρκία, σήμερα πολλές μέρες είναι και μηδέν ή κάτω από τριάντα. Κι αυτά δεν τα κάνει ο Στυλιανίδης, τα κάνει το Λιμενικό Σώμα.

Σας ευχαριστώ πολύ.

Ευχαριστούμε, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα θα πάρουν τρεις Βουλευτές από τον κατάλογο και θα ακολουθήσει ο Υφυπουργός κ. Μαρινάκης. Ο κ. Τσιρώνης από την Κοινοβουλευτική Ομάδα της Νίκης έχει τον λόγο και μετά η κ. Καραγεωργοπούλου και ο κ. Κόντης.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα την πρόταση δυσπιστίας κατά της Κυβέρνησης Μητσοτάκη υπό τη σκιά του εγκλήματος των Τεμπών, το οποίο βαραίνει τόσο το έθνος όσο και την ποιότητα της δημοκρατίας μας, μιας δημοκρατίας που φέρει έντονα τα τελευταία δύο έτη τη σφραγίδα της εγκληματικής ανικανότητας, της εγκληματικής καθυστέρησης, της εγκληματικής αδιαφορίας, αλλά και της επιχειρούμενης εγκληματικής συγκάλυψης.

Φτάσατε, ως Κυβέρνηση, σε εκείνο το πραγματικά άθλιο επίπεδο να προωθείτε και να πανηγυρίζετε το πόρισμα του ΕΟΔΑΣΑΑΜ που αποδεικνύει την έλλειψη συντονισμού και την ασφάλεια των μεταφορών για να αποφύγετε τη βαρύτερη, ποινικά και ηθικά, κατηγορία της συγκάλυψης και του μπαζώματος. Προτιμήσατε να μπαζώσετε την αριστεία του επιτελικού κράτους, που τόσο πολύ διαφημίζατε τα προηγούμενα χρόνια, για να μην κατηγορηθείτε για το εγκληματικό και ανίερο μπάζωμα του τόπου του εγκλήματος. Πόσο πιο χαμηλά τελικά θα πέσετε; Σίγουρα υπάρχει πιο χαμηλά και θα το δείτε όσο θα επιμένετε στην ίδια τακτική και όσο θα βρίσκεστε σε χάσμα με το κοινό περί δικαίου αίσθημα της κοινωνίας και του κόσμου που διαδήλωνε μέχρι πριν λίγο εκεί έξω.

Το άσχημο, όμως, δεν είναι ο ξεπεσμός της Κυβέρνησης Μητσοτάκη. Το χειρότερο όλων είναι ότι δεν σας καίγεται καρφί για το τι συμπαρασύρετε στην πτώση σας αυτή, χωρίς κανέναν ενδοιασμό, την ποιότητα, αλλά και την αξιοπιστία της ίδιας της δημοκρατίας, αλλά και των θεσμών. Καίγεστε τόσο πολύ να μην αποκαλυφθεί η προέλευση της εντολής του μπαζώματος για να μην μπει στο κάδρο και ο ίδιος ο Πρωθυπουργός, που προτιμήσατε να μπαζώσετε τους θεσμούς στη συνείδηση του κόσμου. Παίζετε επικίνδυνα παιχνίδια με τη λειτουργία της δημοκρατίας κι αυτά θα τα πληρώσετε.

Είναι δυνατόν να μην αντιλαμβάνεστε το μήνυμα των εκατομμυρίων πολιτών που βγήκαν την Παρασκευή στον δρόμο; Συζητάμε σήμερα για την πρόταση δυσπιστίας της Κυβέρνησης Μητσοτάκη, όταν τα εκατομμύρια των διαδηλωτών εξέφρασαν με τον πλέον εκκωφαντικό τρόπο τη δυσπιστία τους στην μεταπολιτευτική δημοκρατία. Κι εσείς, κλεισμένοι και φοβικοί αρχικά, ακατάδεκτοι και ανίκανοι να αντιληφθείτε το μήνυμα των ημερών μέχρι σήμερα.

Άκουσα και την ομιλία του Πρωθυπουργού. Η αρχική αλαζονεία του 2019 και του 2023 έχει μετατραπεί σε μια αξιολύπητη πραγματικά επιθετικότητα για να κρύψει τη φοβικότητα που τον διακατέχει και να συσπειρώσει απλά τον κομματικό του στρατό που ήδη του γυρίζει την πλάτη.

Και για να αφήσω λίγο την Κυβέρνηση και το έγκλημα των Τεμπών και για να μπω σε αυτή καθ’ αυτή την πρόταση δυσπιστίας. Πραγματικά, κύριοι του ΠΑΣΟΚ και του ΣΥΡΙΖΑ και όσων συνυπέγραψαν την πρόταση αυτή, σε τι ακριβώς αποσκοπείτε; Τι θέλετε να πετύχετε πέρα από μία επικοινωνιακή φούσκα, η οποία τελικά θα γυρίσει και στο δικό σας κεφάλι; Αυτό που κάνετε σήμερα δεν είναι τίποτα άλλο από ένα φιλί ζωής για άλλους έξι μήνες στην Κυβέρνηση Μητσοτάκη, μέχρι τον Σεπτέμβριο δηλαδή. Πιστεύει πραγματικά ή πίστευε κάποιος από εσάς σε αυτή την Αίθουσα πως υπάρχει η παραμικρή πιθανότητα στο πέρας αυτής της διαδικασίας η Κυβέρνηση να πέσει; Από ποιον;

Αυτό που πετυχαίνετε στην πραγματικότητα είναι να επουλώσετε όλες τις ρωγμές που άνοιξαν τα μεγαλειώδη συλλαλητήρια στην Κυβέρνηση, αλλά και η λαϊκή απαίτηση για διαφάνεια και κάθαρση, χωρίς να αφήσετε καν αυτές τις ρωγμές να λειτουργήσουν, υπό το βάρος πιθανών νέων στοιχείων που μπορεί να προκύψουν, και τρέξατε αμέσως να τις επουλώσετε. Τι δώρο ήταν αυτό; Ούτε εσείς αντιληφθήκατε, προφανώς, το μήνυμα των εκατομμυρίων πολιτών. Νομίζατε ότι δεν σας αφορά.

Ακούστε, λοιπόν, κι ας ακούσουν και όλοι οι Έλληνες πολίτες για να καταλάβουν γιατί αυτή η πρόταση δεν είναι τίποτε άλλο από μια αβανταδόρικη ένεση ζωής για τη συνέχιση του διεφθαρμένου πολιτικού συστήματος της Μεταπολίτευσης.

Όταν το βράδυ της Παρασκευής όλοι οι Βουλευτές της Νέας Δημοκρατίας θα χειροκροτούν όρθιοι και ενωμένοι τον Πρωθυπουργό -και μια γεύση αυτού πήρατε νωρίτερα όλοι σήμερα-, όταν αντί να κρύβονται από την αγανάκτηση του κόσμου θα νιώθουν και υπερήφανοι για άλλη μια κοινοβουλευτική νίκη πλειοψηφίας, όταν η οργή του κόσμου θα μεγαλώσει από το μήνυμα που εστάλη αλλά ποτέ δεν ελήφθη -και δεν ελήφθη ούτε από εσάς- τότε θα συνειδητοποιήσουν όλοι πως δεν είστε τίποτα άλλο από χορηγοί της συνέχισης και αυτής της Κυβέρνησης, αλλά και της απαξίωσης της μεταπολιτευτικής δημοκρατίας.

Η Νίκη όπως έδειξε και στη φιλική σας πρόταση για σύσταση επιτροπής μόνο για τον κ. Τριαντόπουλο και μόνο για παράβαση καθήκοντος, έδειξε όχι απλά ότι αντιλήφθηκε το αίτημα του κόσμου και των συγγενών των θυμάτων, αλλά πως είναι ο μόνος πολιτικός φορέας αυτού του μηνύματος εδώ. Η Νίκη μόνη της εχθές απέναντι στο ενιαίο κόμμα της Μεταπολίτευσης -όπως καταντήσατε-, απέναντι στο κόμμα της κομματοκρατίας δηλαδή, στάθηκε απέναντι και μας δικαίωσε το εξώδικο της κ. Καρυστιανού και του συλλόγου των συγγενών των Τεμπών.

Και για να γυρίσω στην Κυβέρνηση, προφανώς και θα υπερψηφίσουμε την πρόταση δυσπιστίας και ο λόγος δεν είναι μόνο για τα Τέμπη. Ο κυριότερος λόγος είναι εκείνη η σωστή πλευρά της ιστορίας που αποδεικνύεται τελικά όλο και πιο λάθος, μέρα με τη μέρα, με τις εξελίξεις στη γεωπολιτική σκακιέρα. Είναι επειδή ο Πρωθυπουργός οδηγεί σταθερά -και μάλλον αυτό εννοεί σταθερότητα- τη χώρα στην πιο λάθος πλευρά της ιστορίας. Το κάνει εμμονικά και επικίνδυνα πλέον. Πρέπει όσο πιο γρήγορα αυτή η Κυβέρνηση να περάσει η ίδια στην ιστορία. Γιατί είναι ο Πρωθυπουργός και η Κυβέρνηση που μέσα σε λίγα χρόνια κατάφερε να κηρύξει πόλεμο σε πυρηνική υπερδύναμη, αφού επέλεξε τη σωστή πλευρά του Ζελένσκι. Γιατί είναι ο Πρωθυπουργός και η Κυβέρνηση που διέλυσε τις σχέσεις με την Αμερική, αφού επέλεξε τη λάθος πλευρά του εκλογικού αποτελέσματος εκεί.

Η διεθνής πορεία της χώρας, η εξωτερική μας πολιτική, δεν ασκείται με όρους μονά ζυγά, ούτε με το «πάμε και όπου βγει». Δεν παίζεται στα ζάρια η εξωτερική πολιτική, ούτε στις μαντεψιές. Κανείς δεν έχει δικαίωμα να το κάνει αυτό στην πλάτη των Ελλήνων. Απομονώσατε τη χώρα σε τέτοιον βαθμό που βάλλατε απέναντι μας Ρωσία, Ηνωμένες Πολιτείες αλλά και την ίδια την Ευρωπαϊκή Ένωση, αφού η τακτική «ο πιο καλός και υπάκουος μαθητής» μάς κατέστησε κυριολεκτικά καρπαζοεισπράκτορα ακόμα και των Βαλκανίων και απόντες από κάθε σημαντικό τραπέζι διαπραγματεύσεων, ρόλο που φέρεται να εκμεταλλεύεται η Τουρκία με τη δική σας προστασία και κατευναστική πολιτική περί καλής γειτονίας και ήρεμων νερών.

Και επειδή ακούω την καραμέλα στο στόμα πολλών Υπουργών σε μορφή ερώτησης προς άπασα την Αντιπολίτευση για το αν έχουμε εμπιστοσύνη στη δικαιοσύνη -ξέρετε ποια δικαιοσύνη, εκείνη που έχετε καταρρακώσει με τα παιχνίδια σας στη συνείδηση του κόσμου, εκείνη τη δικαιοσύνη που επτά στους δέκα Έλληνες δεν έχουν πλέον εμπιστοσύνη με δική σας ευθύνη και όλων όσων κυβέρνησαν την ευθύνη, αυτή τη δικαιοσύνη- εμείς θα σας πούμε κάτι: Έχουμε εμπιστοσύνη στους Έλληνες δικαστές. Γι’ αυτό και ζητάμε να σας στείλουμε ακριβώς εκεί, εκεί που εσείς δεν έχετε εμπιστοσύνη. Εσείς δεν έχετε εμπιστοσύνη στη δικαιοσύνη, εσείς που με κάθε νομικό τέχνασμα και τρόπο την αποφεύγετε όπως ο διάολος το λιβάνι. Γιατί εμπιστοσύνη στη δικαιοσύνη δεν έχει όποιος προσπαθεί να χτίσει γέφυρες με αυτήν. Γιατί εμπιστοσύνη στη δικαιοσύνη δεν έχει αυτός που συνεχίζει να τοποθετεί τους ανώτατους δικαστές. Γιατί εμπιστοσύνη στη δικαιοσύνη δεν έχει αυτός που καπελώνει τους ανεξάρτητους ιατροδικαστές, βάζοντας επιτροπές ιατροδικαστών. Αυτά ο κόσμος τα βλέπει και τα βιώνει στο πετσί του και γι’ αυτό δεν έχει εμπιστοσύνη ούτε σε εσάς και, δυστυχώς, ούτε στους θεσμούς.

Θα κλείσω, σεβόμενος και τον χρόνο των συναδέλφων, με ένα τελευταίο που διακινείται επικοινωνιακά τόσο από τον Πρωθυπουργό όσο και από άλλους Υπουργούς της Κυβέρνησης. Αυτό το ψευτοδίλημμα «Μητσοτάκης ή χάος» και «Μητσοτάκης ή ζούγκλα» ηχεί πραγματικά αστείο για να μην πω γελοίο στα αυτιά του μέσου Έλληνα ο οποίος βρίσκεται ήδη στη ζούγκλα και το χάος της διακυβέρνησης σας, ο μέσος Έλληνας που φοβάται το καλοκαίρι μην καεί το σπίτι του και τον χειμώνα μην του το πάρει το ρέμα, ο μέσος Έλληνας που τρέμει να ανοίξει τον λογαριασμό του ρεύματος, ο μέσος Έλληνας που όποτε χρειαστεί να πάει σε δομή υγείας κάνει τον σταυρό του περισσότερες φορές από ό,τι όταν πηγαίνει στην εκκλησία, ο μέσος Έλληνας που κλειδαμπαρώνει το σπίτι του από την έξαρση της εγκληματικότητας και νιώθει ανασφαλής στον τόπο του, γιατί εσείς είστε ανίκανοι να του προσφέρετε ασφάλεια.

Η δημοκρατία, κύριε Πρωθυπουργέ και κύριοι Υπουργοί, ούτε αδιέξοδα έχει αλλά ούτε εκβιάζεται με ανήθικα και επικίνδυνα διλήμματα.

Κυρίες και κύριοι της Νέας Δημοκρατίας, σήμερα έχετε μια τελευταία ευκαιρία και ένα πραγματικό δίλημμα. Θα ταυτιστείτε με τον Πρωθυπουργό και θα καείτε πολιτικά μαζί του ή θα ταυτιστείτε με το μήνυμα του κόσμου για να μπορέσετε να ξαναεμφανιστείτε στις περιφέρειές σας; Γιατί κυρίες και κύριοι της Νέας Δημοκρατίας παραφράζοντας τα λόγια του μεγάλου μας ποιητή, Ανδρέα Κάλβου, ο οποίος έγραψε πως θέλει αρετή και τόλμη η ελευθερία, θα πω ότι θέλει αρετή και τόλμη και η δημοκρατία.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Κόντης από την Κοινοβουλευτική Ομάδα των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στην ουσία εγώ έρχομαι εδώ για να επαναλάβω ό,τι είπα χθες. Δεν νομίζω να έχει διαφορά η χθεσινή μου προσέγγιση με τη σημερινή. Συζητάμε για το ίδιο θέμα. Έχουμε μια άλλη πρόταση πάλι με αφορμή το ίδιο θέμα και όλοι ξέρουμε ότι είναι μια πρόταση η οποία γίνεται για πολιτικούς λόγους ή μάλλον για να δείξουμε ότι κάτι γίνεται το οποίο δεν θα βγάλει πουθενά. Εμένα προσωπικά μου κάνει μεγάλη εντύπωση. Ίσως δεν έχω και εμπειρία στην πολιτική και τα λέω αυτά. Αλλά όταν εκ των προτέρων ξέρω ότι δεν θα βγάλει πουθενά μια πρόταση μομφής, όταν ξέρω ότι θα δυναμώσω την κυβερνώσα παράταξη, θα τη συσπειρώσω, θα της δώσω δυναμική -και ας είπε ο συνάδελφος ότι περιμένει από Βουλευτές της Νέας Δημοκρατίας να στηρίξουν την πρόταση δυσπιστίας, ξέρει ότι δεν πρόκειται να συμβεί ποτέ αυτό, ίσα-ίσα το είδαμε και την περασμένη φορά ότι βγαίνει πιο δυνατή, και από τη Μεταπολίτευση και μετά δεν έχει ευδοκιμήσει καμία πρόταση δυσπιστίας- πραγματικά δεν καταλαβαίνω, είναι τρόπος για να ερμηνεύσουμε τον λαϊκό ξεσηκωμό αυτό, τη λαϊκή οργή;

Ο κόσμος έχει ξεσηκωθεί, κύριοι, όχι μόνο με αφορμή τη δυστυχία των ανθρώπων που έχασαν τα παιδιά τους στα Τέμπη. Είναι λογικό να έχει ξεσηκωθεί για όλη τη μίζερη ζωή που ζει τα τελευταία χρόνια μετά την είσοδο στην Ευρωπαϊκή Ένωση ή μάλλον μετά την είσοδο στην οικονομική Ευρωπαϊκή Ένωση. Γιατί η Ευρωπαϊκή Ένωση είναι μια ωραία ιδέα που είχε ο Ντε Γκωλ και είχαν κάποιοι άλλοι, αλλά έχει μεταμορφωθεί σε ένα διαφορετικό πράγμα στο οποίο κυβερνούν μεγάλοι κεφαλαιούχοι, μεγάλοι καπιταλιστές του εξωτερικού οι οποίοι δίνουν εντολές, έχουν ανθρωπάκια, όπως η κ. Φον ντερ Λάιεν και κάποιοι άλλοι χαρτογιακάδες γύρω-γύρω, οι οποίοι βγάζουν ένα σωρό ντιρεκτίβες, τις στέλνουν εδώ και μια από τις ντιρεκτίβες ήταν «πουλήστε τους σιδηροδρόμους» -γιατί έτσι πουλήθηκαν-, όπως πουλήσαμε τα λιμάνια μας, όπως πουλήσαμε τα αεροδρόμια μας, έτσι πουλήσαμε και τη ΛΑΡΚΟ, έτσι πουλάμε και άλλα χρήσιμα περιουσιακά μας στοιχεία και προσπαθούμε να επιζήσουμε, να επιβιώσουμε, λέγοντας ότι η Ευρωπαϊκή Ένωση θα μας δώσει χρήματα, τα οποία χρήματα έρχονται εδώ και κάνουν πλουσιότερους δέκα ανθρώπους. Γιατί στην ουσία από όλα τα ΕΣΠΑ, από όλα τα προγράμματα ανασυγκρότησης, απ’ όσα χρήματα ήρθαν με διάφορες μορφές στην Ελλάδα, λίγα είδε ο φτωχός ο Έλληνας, ο κακομοίρης, που δεν μπορεί να μπει σε μια τράπεζα, να προσεγγίσει, να πάρει δανεισμό.

Έτσι, λοιπόν, η μίζερη αυτή κατάσταση έφτασε να κάνει και τα τρένα μας να γίνουν ακόμα πιο μίζερα. Έτσι φτάσαμε με διαχρονικά λάθη, κύριοι, όλων εσάς που κάνετε την πρόταση μομφής. Γιατί όλοι φταίτε. Να πιάσω από το 2000, το 2004; Δεν μπορούσατε να βάλετε συστήματα ασφαλείας;

Κάποτε η Ινδία που φόρτωνε εκατοντάδες χιλιάδες άτομα στα τρένα, μέχρι τα τσαμπιά επάνω, είχε τρία δυστυχήματα τρένων κάθε μήνα. Και τι έκαναν; Έβγαλαν ένα σύστημα ασφαλείας το οποίο είναι το παλαιότερο στον κόσμο σήμερα εδώ και είκοσι πέντε χρόνια. Οι Ινδοί σταμάτησαν να έχουν συγκρούσεις τρένων εδώ και είκοσι πέντε χρόνια. Εδώ στην Ευρώπη δεν μπορέσατε να βρείτε ένα σύστημα όλοι όσοι κυβερνήσατε. Ψάχνετε να βρείτε τον τελευταίο που έσκασε στα χέρια του; Αν είχαν γίνει οι εκλογές σε άλλη ημερομηνία, θα είχε σκάσει σε άλλο κόμμα αυτό. Δεν θα είχαν γίνει τα Τέμπη πάλι; Κατηγορείτε ο ένας τον άλλον ποιος φταίει πιο πολύ; Κι εγώ επιμεριστικά θα δώσω την Νέα Δημοκρατία. Αλλά φταίνε και οι άλλοι.

Δεν έπρεπε, κύριε Σπίρτζη, -για να πάω πίσω-, που μιλάς και επαίρεσαι να ήσουν καλός, να είχες εφαρμόσει την 717; Δεν έπρεπε, κύριοι του ΠΑΣΟΚ, να εφαρμόσετε τις άλλες, όπως την 1007, 1010, 1014 -δεν θυμάμαι τι ονόματα από χιλιάρια έχουν όλες αυτές ή χωρίς αριθμούς- και να έχετε βάλει συστήματα ασφαλείας; Την αυτόματη πέδηση δεν έπρεπε να την έχετε βάλει; Εξετάζουμε και ψάχνουμε –λέμε τα ίδια από χθες- αν είχε ξυλόλιο, τολουόλιο ή οτιδήποτε άλλο; Σίγουρα είχε, γιατί αυτό το τρομερό μανιτάρι που έγινε εκεί δεν είναι έκρηξη από τα φρένα. Για να γίνει αυτό συγκρούστηκαν δύο τρένα. Γιατί συγκρούστηκαν τα δύο τρένα; Γιατί όλα τα χρόνια, τα είκοσι χρόνια, απλά διορίζατε ανθρώπους στον ΟΣΕ. Ήμουν στην εξεταστική επιτροπή και είδα να μου λένε ανερυθρίαστα κάποιοι πρώην Υπουργοί ότι κάποτε ο σταθμάρχης έπαιρνε 10.000 ευρώ. Αυτό κάνατε. Κάνατε χαριστικές τοποθετήσεις ανθρώπων οι οποίοι ήταν άσχετοι, δεν επιμορφώνονταν, δεν έκαναν τίποτα.

Ένα μέρος, λοιπόν, του θέματος είναι και το ανθρώπινο δυναμικό που υπήρχε, το οποίο μετά αποψιλώσατε για να βάζετε μόνο δικούς σας. Τους έμπειρους τους βγάλατε. Πουλήσαμε τα τρένα, ήρθαν οι σοφοί Ιταλοί να μας δώσουν το know-how. Δεν επένδυσαν τίποτα και απαιτούσαν κάθε χρόνο και έπαιρναν 30 εκατομμύρια από την Ελλάδα. Πουλήθηκαν τα τρένα στους Ιταλούς και τα πουλήσατε εσείς, κύριοι του ΣΥΡΙΖΑ. Γιατί δεν τα βελτιώσατε και τα πουλήσατε; Είπε ένας συνάδελφος πριν ότι τα τρένα πουλήθηκαν όσο ένας ποδοσφαιριστής πουλήθηκε στην Αγγλία. Και είναι έτσι. Και σας είπα εγώ μια μέρα και για τα λιμάνια το ίδιο. Όσο πουλήθηκε ο «Φίλιππος» της Καβάλας, 1 εκατομμύριο, θα μπορούσα να το πουλήσω και εγώ. Κάποτε είχα πάρει για μεταγραφή ένα τέτοιο ποσό, προμήθεια.

Είναι κράτος αυτό, που πουλάμε ένα λιμάνι 1 εκατομμύριο; Πείτε, εξηγήστε το στον κόσμο. Τα λιμάνια, ο θησαυρός της Ελλάδας, τα αεροπλάνα, τα αεροδρόμια, όλα αυτά τα έχουμε δώσει στα χέρια; Ήρθαν οι Καναδοί συνταξιούχοι και πήραν το υπόλοιπο του ΤΑΙΠΕΔ που είχε το κράτος, το 41% στο Ελληνικό. Έδωσαν 900 εκατομμύρια ή 1 δισεκατομμύριο και έχουν συμμετοχή. Παίρνουν 400 εκατομμύρια κέρδος κάθε χρόνο σε ένα αεροδρόμιο το οποίο έχει κέρδη κάθε χρόνο.

Για τα τρένα τι να ψάξουμε να βρούμε; Τις διαχρονικές ευθύνες σας; Κάντε, λοιπόν, μια προανακριτική να πάει είκοσι χρόνια πίσω. Έχετε το κουράγιο; Και αν δεν βρούμε υπευθύνους να τους τιμωρήσουμε σίγουρα θα βρούμε ηθικά ποιοι έφταιγαν. Αλλά πού να το κάνετε αυτό; Θα πρέπει να κάνουμε κι άλλες προανακριτικές. Και γι’ αυτούς που φαλίρισαν τα κρατικά ταμεία, γι’ αυτούς που έκλεψαν. Και ευτυχώς, δυστυχώς γι’ αυτούς, δεν είχαν θεία στη Νιγηρία, η οποία Νιγηρία έστειλε δολάρια σε κάποιον και τη γλίτωσε εδώ, στα δικαστήρια. Η Νιγηρία παρεμπιπτόντως έχει μόνο νάιρα, δολάρια δεν έχει. Αλλά εκεί βρήκε η θεία του 2 εκατομμύρια και τα έστειλε.

Όλα αυτά δεν πρέπει να τα ψάξουμε; Μόνο τα τρένα είναι; Δυστυχώς το δυστύχημα αυτό μας έχει κάνει να βλέπουμε μόνο αυτό. Αυτό είναι το κακό και πρέπει να τιμωρηθούν διαχρονικά. Ο κόσμος απαιτεί και ο κόσμος έδειξε κύριοι ότι δεν κατεβαίνει στους δρόμους για εσάς. Κατεβαίνετε πολιτικοί κάτω. Άκουσα κάποιους και είδα κάποιους που πηγαίνουν κάτω -εμείς δεν πάμε, γιατί δεν θέλουμε να εκμεταλλευθούμε τίποτα από αυτό- και δεν τους χαιρετάει κανείς. Περνάνε δίπλα στον κόσμο, κάποιοι τους λένε «γεια σας». Δεν τους χαιρετάει κανείς. Κανένας. Το έχετε καταλάβει όλοι ότι δεν μπορείτε να εκμεταλλευτείτε την αποστροφή του κόσμου; Ο κόσμος αποστρέφεται πλέον όλο το πολιτικό σύστημα, όχι ένα κόμμα μόνο. Καταλάβετέ το. Εγώ μιλάω με κόσμο κάθε μέρα. Δόξα τω Θεώ έκανα και συνελεύσεις στον Άρη με δέκα χιλιάδες άτομα και πέντε χιλιάδες στο Βελλίδειο. Μιλάω με κόσμο που επικοινωνεί μαζί μου. Δεν σας θέλει ο κόσμος έτσι όπως λειτουργήσατε. Θα το δείτε στις εκλογές. Μην κοιτάτε, λοιπόν, ο ένας να βγάλει το μάτι του άλλου με τη σφεντόνα.

Είπα χθες, μπορείτε όλοι μαζί να προσπαθήσετε να κάνετε κάτι καλό για την Ελλάδα; Θα χειροκροτήσουμε εμείς. Είμαστε εδώ για να δούμε να γίνεται κάτι καλό για τη χώρα. Μπορείτε; Αυτό το «κατηγορώ εγώ εσένα και εσύ εμένα» δεν θα βγάλει πουθενά. Το σιχάθηκε ο κόσμος πενήντα χρόνια. Οι μόνοι που έχουν δικαίωμα σήμερα να φωνάζουν για το δυστύχημα και έγκλημα -θα πω εγώ, επειδή εγκλημάτισαν κάποιοι- είναι οι γονείς. Κανένας άλλος. Και μην τους αγγίζουμε τους γονείς, ό,τι στραβό και να λένε και να κάνουν. Έχω δει κι εγώ γονείς ο ένας να είναι αντίθετος με τον άλλο. Είναι γονείς, όμως. Τελείωσε. Εγώ δεν μπορώ να σκεφτώ πώς θα αντιδρούσα αν -χτύπα ξύλο- έχανα το παιδί μου εκεί. Δεν ξέρω, μπορεί να είχα κάνει χειρότερα. Δεν μπορείς να μπεις στη θέση τους. Αλλά δεν μπορούν να βλέπουν και αυτοί τους πολιτικούς να αλληλοσκοτώνονται για το ποιος έχει πιο πολύ δίκιο.

Αυτό κάνετε. Κάνετε μία εξεταστική τώρα, μια προκαταρκτική που θα τελειώσει με ένα πόρισμα. Εγώ δεν θέλω να πω ποιος φταίει ή δεν φταίει, δεν είμαστε δικαστές. Κάποιοι όμως κάνουν τους δικαστές εδώ. Αν θυμάστε εδώ κάποιοι μοίραζαν τις έδρες μας και ακόμα τις μοιράζουν, κάνοντας τους δικαστές. Πριν δικαστούμε σε δικαστήρια έλεγαν «πάρτε δύο από τους Σπαρτιάτες, τρεις εδώ, εκεί τρεις». Αυτοί που δεν εμπιστεύονται τη δικαιοσύνη τώρα εμπιστεύονται στο θέμα αυτό. Όταν κοιτάμε την πολιτική απατεωνιά. Αυτό είναι. Γιατί είναι πολιτική απατεωνιά αυτό.

Όταν εσείς αποφασίσετε ότι η Ελλάδα σας βαρέθηκε, όταν αποφασίσετε ότι η Ελλάδα θέλει να δει κάτι καινούργιο, ότι τα ελληνόπουλα στρέφονται πλέον σε άλλα πράγματα εκτός από την πολιτική και ψηφίζουν οι Έλληνες με 60% αποχή, όταν δείτε να έρχονται να ψηφίζουν μόνο 10% των Ελλήνων, οι οποίοι θα είναι κάποιοι βολεμένοι οι οποίοι θέλουν να πάρουν θέσεις αλλού, να γυρίσει ανάποδα, να έρθει το ΠΑΣΟΚ, να έλθει ο ΣΥΡΙΖΑ, να ξαναμπούμε στην επικαιρότητα, αυτό θα είναι. Το πελατειακό κράτος ξεχάστε το. Τελείωσε η Ελλάδα αυτή. Και όχι μόνο με τα Τέμπη, έχει τελειώσει λόγω της άθλιας πολιτικής της Ευρωπαϊκής Ένωσης.

Η Ευρωπαϊκή Ένωση που όλοι ευαγγελίζεστε είναι μια τελειωμένη κατάσταση. Και μακάρι ο Τραμπ, ο τεράστιος αυτός τελικά άνθρωπος που βγήκε, γιατί οι παρεμβάσεις του τον κάνουν τεράστιο, να διαλύσει αυτή την άθλια Ευρωπαϊκή Ένωση. Πήγε να κάνει ειρήνη ο Τραμπ με τον Ζελένσκι και η Ευρωπαϊκή Ένωση ήθελε πόλεμο. Δεν υπάρχει παγκόσμια αυτό. Οι ειρηνευτές ήθελαν πόλεμο. Και καθόμαστε εμείς και μας λέτε τι λέει η Ευρωπαϊκή Ένωση. Τι λέει; Κάντε πόλεμο;

Είπε η Αγγλία να φτιάξει στο Δουβλίνο εργοστάσιο παραγωγής όπλων και θα κοστίσει 800 δισεκατομμύρια. Και κάθεστε και τους ευαγγελίζεστε αντί να τους πάρετε με τα γιαούρτια όταν έλθουν άλλη φορά. Όποιος Ευρωπαίος έλθει από αυτές τις κυβερνήσεις γιαουρτώστε τον στο αεροδρόμιο. Αυτό θέλουν, γιατί αυτοί διαλύουν τις κυβερνήσεις και τα έθνη. Και διέλυσαν και την Ελλάδα όσο και να πιστεύετε στην Ευρωπαϊκή Ένωση, κύριε Μαρινάκη, που με κοιτάτε έτσι. Δυστυχώς.

Κάνουμε ειρήνη και θέλει πόλεμο ο Στάρμερ. Ας πάει να πολεμήσει ο ίδιος. Ποιοι είναι αυτοί; Θα πουν σε Έλληνες «στείλτε ελληνικό στρατό στην Ουκρανία»; Στο πρώτο φέρετρο που θα έρθει εδώ στην Ελλάδα, θα πέσουν τα πάντα. Έτσι δεν είναι; Ποιο παιδί θα πάει να πολεμήσει στην Ουκρανία για τον Ζελένσκι; Πείτε μας. Και τα παραμύθια που λένε ότι έχουμε την Κύπρο; Ασχοληθήκατε ποτέ με την Κύπρο; Ποτέ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΙΩΑΝΝΗΣ ΚΟΝΤΗΣ:** Τελειώνω. Δεν θα μιλήσει και ο Κοινοβουλευτικός μας.

Ποτέ δεν ασχοληθήκατε. Η Κύπρος έχει πενήντα ένα χρόνια κατοχής. Η Ευρωπαϊκή Ένωση δεν έχει πει κουβέντα. Προχθές κάλεσαν την Τουρκία. Δεν κάλεσαν την Ελλάδα, κάλεσαν την Τουρκία. Τη θεωρούν μεγαλύτερο και πιο σοβαρό κράτος στη διαπραγμάτευση για όλα αυτά, ασφάλεια, κ.λπ., και καλούν την Τουρκία.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε...

**ΙΩΑΝΝΗΣ ΚΟΝΤΗΣ:** Δεν είναι καλό να τα πούμε, γι’ αυτό έτσι;

Δεν κάλεσαν την Ελλάδα, αλλά η Τουρκία πήγε εκεί. Και καθόμαστε εμείς και ακούμε την Ευρωπαϊκή Ένωση τι μας λέει. Ας έλθει η κ. Φον ντερ Λάιεν τα πει εδώ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Πλεύση Ελευθερίας η κ. Καραγεωργοπούλου και μετά ο Υφυπουργός κ. Μαρινάκης.

Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ**: Σας ευχαριστώ.

Η σήψη συντελείται αργά, βασανιστικά αργά, επικάθεται σαν βρεγμένη σκόνη πρώτα στο πρόσωπο, και σταδιακά, ανεπαίσθητα σχεδόν καλύπτει τα αφτιά, τα μάτια, εισχωρεί στο αίμα, στους νευρώνες του εγκεφάλου. Δεν χρειάζεται να αναφερθούμε εκτενώς στο έγκλημα των Τεμπών. Το κάναμε ήδη σ’ έναν καμβά πενήντα επτά λόγων, πενήντα επτά κεριών που δεν μοιάζουν με αυτά που σβήσατε χθες, κύριε Πρωθυπουργέ, πενήντα επτά νεκρών και πολλών από αυτούς εξαϋλωμένων από την αιτία της πυρόσφαιρας που τύλιξε την αμελητέα για εσάς δική τους ζωή, έναν καμβά εκατοντάδων άλλων σημαδιών στους επιζώντες και επιζώσες του δυστυχήματος, κατ’ εσάς, και στους συγγενείς των μικρών παιδιών που επιμένουν να μένουν στο σπίτι τους, γιατί τα μικρά παιδιά δεν φεύγουν ποτέ από το σπίτι πια, πενήντα επτά λόγους που η Πρόεδρος της Πλεύσης Ελευθερίας Ζωή Κωνσταντοπούλου ανέπτυξε ξεγυμνώνοντας τη θλιβερή σας παρουσία σε αυτήν την Αίθουσα ελευθερώνοντας λίγο από το οξυγόνο που με την αφαίρεσή του αφαιρέθηκε η ζωή πενήντα επτά ανθρώπων, τριάντα ενός στο άνθισμα της ζωής τους.

Προκλητικός, διχαστικός, κυνικός, αλαζόνας, αναξιόπιστος, άνιωθος, αμετανόητος, ακατάλληλος, επικίνδυνος, η απανθρωποποίηση σε όλο της το μεγαλείο. Σαν σήμερα πέθανε ο Στάλιν. Αυτό βρήκατε να πείτε; Οι φίλοι σας από ποια ομάδα αλήθειας σας ψέλλισαν τέτοια σπουδαία επέτειο, κύριε Μητσοτάκη; Δεν θα είναι πουθενά για να σας ενημερώσουν για το δικό σας πολιτικό τέλος. Ατύχημα είπατε. Ούτε καν δυστύχημα. Πώς είναι δυνατόν με το επικοινωνιακό επιτελείο σας -επειδή άλλο δεν έχετε- να επιμένετε σε αυτή την απύθμενη αλαζονική γραμμή; Ένας Πρωθυπουργός που απειλεί πολίτες από το Βήμα της Βουλής, πού; Πότε ξανάγινε αυτό; «Θα βγάλουμε τις μάσκες του διαδικτύου», λέει. Εμπλέξατε σαν έναν αηδιαστικό, παραληρηματικό λόγο «Marfin», Στάλιν, Μάτι, Κτηματολόγιο, «112», ρωσικά bots ξένων πρακτόρων, μέχρι και τον Καβάφη λερώσατε.

Ο ωτακουστής Υπουργός στρατιωτικών, δικαστικών, δημοσιογράφων αισχροί, αισχρότεροι λόγω του πλήθους τους και εξίσου ένοχοι όλοι, και οι εκατόν πενήντα επτά χειροκροτητές, οι περισσότεροι των οποίων «τιμούν» τις ψήφους των πολιτών με την παρουσία τους στη Βουλή δύο με τρεις φορές τον χρόνο. Απέξω σας άκουσαν οι χαροκαμένοι γονείς, οι επιζώντες και χιλιάδες κόσμος. Μην το ξεχνάτε όταν αυτάρεσκα αυτοχειροκροτείστε.

Θα αναφερθώ επιγραμματικά στους κόκκους σκόνης που σταδιακά και μεθοδικά επιστρώσατε στο πρόσωπο και σε όλο το σώμα της χώρας. Διαρκείς επιθέσεις στο κράτος δικαίου και στα ανθρώπινα δικαιώματα. Ψήφισμα-καταδίκη για το κράτος δικαίου στην Ελλάδα από το Ευρωπαϊκό Κοινοβούλιο. Παρακολουθήσεις πολιτικού προσωπικού ανωτάτων στρατιωτικών, δημοσιογράφων, δικαστικών, ακτιβιστών, απλών πολιτών. Ολοκληρωτικό παρανάλωμα φωτιάς η Δαδιά Έβρου. Η μεγαλύτερη πυρκαγιά επί ευρωπαϊκού εδάφους. Φωτιές καλοκαιριού 2023. Η χειρότερη χρονιά από το 2006 και μετά. Εκατομμύρια καμένα στρέμματα, είκοσι οκτώ θάνατοι. Εκκενώσεις αντί για πρόληψη. Πανικός, ανοργανωσιά, αναλγησία. Πλημμύρες στη Θεσσαλία, περιβαλλοντική και υγειονομική τραγωδία. Ανυπολόγιστες καταστροφές σε καλλιέργειες, ζωικό και φυτικό κεφάλαιο, περιουσίες. Δεκαεπτά νεκροί και αποκάλυψη μιας άλλης κοροϊδίας, τα δήθεν αντιπλημμυρικά έργα της Πολιτικής Προστασίας, τα ακριβοπληρωμένα που κατέληξαν στις τσέπες σας. Ξεπούλημα της γης στα νησιά μας. Ερήμωση της υπαίθρου, εγκατάλειψη της νέας γενιάς. Ναυάγιο στην Πύλο. Επτακόσιες ψυχές στο έλεος των παραβιάσεων των διεθνών εγγυήσεων ανθρωπισμού, εξακόσιοι υπολογίζονται οι νεκροί πριν εκδοθεί το πόρισμα του Συνηγόρου του Πολίτη. Προσπαθήσατε λυσσαλέα να τον αντικαταστήσετε και όταν εκδόθηκε του επιτεθήκατε. Μικρές λεπτομέρειες. Όπως ότι δεν υπήρχε βίντεο της εμπορικής αμαξοστοιχίας στα Τέμπη, ότι δεν υπήρχε βίντεο του σκάφους του Λιμενικού, δεν λειτουργούσαν οι κάμερες. Καμία συγκάλυψη, λέτε. «Είμαστε περήφανοι» –λέτε-«…που με δικές μας ενέργειες αποτρέψαμε την αντικατάσταση του Συνηγόρου του Πολίτη την ώρα που ερευνούσε το έγκλημα της Πύλου». Διαφθορά, απευθείας αναθέσεις. Διαπλοκή, τακτοποίηση ημετέρων. Αμέτρητες καταδίκες από το Ευρωπαϊκό Δικαστήριο Δικαιωμάτων του Ανθρώπου για ωμές παραβιάσεις των πιο ιερών δικαιωμάτων της ζωής, της υγείας και της αξιοπρέπειας του ανθρώπου.

Αμέτρητοι θάνατοι υπό κράτηση, σε αστυνομικά τμήματα, φυλακές, κέντρα κράτησης. Κερδοσκοπείτε πάνω στα δημόσια κοινά πολύτιμα αγαθά και ορέγεστε την ιδιωτικοποίηση του νερού, του πιο ζωτικού δημόσιου αγαθού. Δεν είναι τυχαίο ότι στο ίδιο δικαστήριο που παραπέμφθηκαν σήμερα ιδιώτες των υποκλοπών, στο ίδιο δικαστήριο παραπέμπονται φτωχοί πολίτες για κλοπή νερού που τους έκοψαν. Το κατήγγειλαν οι συνήγοροι των θυμάτων παρακολούθησης.

Τα Τέμπη που δίκαια πυροδότησαν το ηφαίστειο της οργής των πολιτών και τον ελληνικό σιδηρόδρομο. Δυστύχημα τα Τέμπη, πλημμέλημα το Μάτι, αδίκημα ιδιωτών οι υποκλοπές, τραγωδία χωρίς ενόχους η Πύλος. Αυτό το κράτος φτιάξατε, αυτό υπηρετείτε με τους διορισμένους εκλεκτούς σας.

Η Ελλάδα ακόμη δεν παρέχει στοιχεία στη Eurostat για το σύστημα ασφαλείας σύγκρουσης –ERTMS- στην εγκατάσταση του οποίου αρκετές χώρες σημειώνουν πρόοδο. Και είναι και η ακαριαία εκταμίευση, 650.000 ευρώ για το μπάζωμα. «Εξυγίανση του χώρου» το βάπτισε αισχρά Βουλευτής σας χθες στις 4 Μαρτίου από αυτό εδώ το Βήμα. Ενώ στο Αρκαλοχώρι, εκεί όπου καταστράφηκαν σπίτια τον Σεπτέμβριο του 2021 και τέθηκαν άμεσα κατεδαφιστέα, χρειάστηκαν τριάμισι χρόνια για να εγκριθούν από την Κυβέρνηση 800.000 ευρώ, ώστε να πληρωθούν οι εργολάβοι των χωματουργικών. Οι κατεδαφίσεις ξεκίνησαν πριν από μερικές μέρες, δηλαδή Φλεβάρη του 2025. Στη Σάμο ακόμη να αποκατασταθούν οι ζημιές από τον σεισμό του 2020. Ακόμα σε θλιβερά κοντέινερ κάνουν μαθήματα οι μικροί ακρίτες μαθητές που έχουν την τύχη να ζουν σε σπίτι κι όχι στη λεγόμενη «ασφαλή ζώνη του Ζερβού» ανάμεσα σε κοριούς, χωρίς ρούχα, χωρίς παπούτσια, στο πάτωμα γιατί είναι προσφυγόπουλα. Διάσπαρτη και επικρατούσα ατομική ευθύνη. Εφιαλτικό καθεστώς ατέρμονης ανασφάλειας τρόμου. Ένα διαρκές «πάμε κι όπου βγει».

Δεν θα παραθέσουμε οικονομικά στοιχεία, ούτε τα σκάνδαλα σε κάθε πεδίο που συσσωρεύτηκαν επί των ημερών σας. Δεν χρειάζεται. Ο μέσος πολίτης έχει πλέον κάνει τα δικά του μαθήματα πολιτικής οικονομίας με βάση τις άδειες τσέπες του. Αρκεί να πούμε για τον επί σαράντα έτη εργαζόμενο πολίτη που αδυνατεί να ανταποκριθεί στα ενοίκια του φοιτητή γιου του και λέει κλαίγοντας με παράπονο: «Δεν μπορώ να ζήσω, μα ούτε και να πεθάνω».

Μόνον αρκεί να αναφέρουμε ότι στη χώρα έχουμε πλέον 10% υπερβάλλουσα θνησιμότητα και ότι οι συμπολίτες μας ζουν σ’ έναν τόπο με το μεγαλύτερο ποσοστό κατάθλιψης μετά την ακατοίκητη Γροιλανδία. Επιπρόσθετα, είναι το φτύσιμό σας πάνω στη σκόνη που τη μετέτρεψε σε λάσπη πηχτή που πέτρωσε τα βλέμματά μας και τις ψυχές μας. Είναι το «τζάμπα πέθανε» που ξεστόμισε ο Υφυπουργός σας Βασίλης Οικονόμου για τους υπέρογκους λογαριασμούς του ρεύματος και τους πολίτες και τις οικογένειες που αδυνατούν να τους πληρώσουν. Είναι το «τι θα κάνετε τα λεφτά; Πόσα θα φάει πια; Τριακόσια κιλά θα γίνει» που εκσφενδόνισε ο Άδωνις Γεωργιάδης στην πρώτη περίοδο της πανδημίας, όταν με κυνισμό υποστήριζε πως οι δικαιούχοι των 800 ευρώ δεν χρειάζονταν χρήματα. Θύμισε βεβαίως τον κ. Τσίπρα, που απευθυνόμενος στους χαροκαμμένους και κατεστραμμένους Ματιώτες, τους είπε: «και να σου τα έδινα, θα τα έτρωγες». Είναι το «τα φτωχά νοικοκυριά δεν έχουν αυτοκίνητο» του συνεχιστή του κρεσέντο της ανοησίας κ. Σκυλακάκη. Σε σχέση με τις ΜΕΘ είναι το «έχουμε ενδείξεις ότι έχουμε μεγαλύτερη θνησιμότητα σε αυτούς τους ασθενείς σε σχέση με εκείνους που είναι στις μονάδες εντατικής θεραπείας». «Δεν έχω τέτοια ένδειξη, δεν έχω. Έχετε εσείς;» είχε πει ο αρχιερέας της αναλγησίας, πρώτος τη τάξει κ. Μητσοτάκης, για να πάρουν τη σκυτάλη στον χορό της ακατάσχετης αντιστροφής της πραγματικότητας ο κ. Πέτσας «αν είχαμε ακούσει τους άλλους για τις ΜΕΘ θα είχαμε πετάξει δεκάδες εκατομμύρια ευρώ», είχε πει, και ο κ. Γεραπετρίτης «αν με ρωτάτε, τότε, προφανώς θα θέλαμε να είχαμε και δύο χιλιάδες και τρεις χιλιάδες και πέντε χιλιάδες ΜΕΘ. Αν υποθέσουμε ότι έχουμε πέντε χιλιάδες ΜΕΘ, αυτό θα σήμαινε κατά τη φυσιολογική φορά των πραγμάτων ότι θα είχαμε έναν πολύ μεγαλύτερο αριθμό νεκρών γιατί η θνητότητα μέσα στις μονάδες είναι περίπου στο μισό, 40% με 50%». Είναι τα διαφυγόντα εκ του έρκους οδόντων του κ. Χατζηδάκη. «Έχοντας προχωρήσει με τη διάσωση της ΔΕΗ…» μας είπε «…προχωρούμε τώρα στην απελευθέρωση της αγοράς ηλεκτρικής ενέργειας για να πέσουν οι τιμές. Θα αδιαφορήσουμε για τις αντιδράσεις», ο οποίος τόλμησε να εκστομίσει μετά τις πρωτοφανείς παλλαϊκές συγκεντρώσεις διαμαρτυρίας και οργής της 28ης Φεβρουαρίου «Είναι σαφές το μήνυμα από τις συγκεντρώσεις κι αυτό είναι να επιτύχουμε το έργο μας», έτσι λέει ο κ. Χατζηδάκης «…για παράδειγμα ο ΟΣΕ που είναι κρατικός και θα πρέπει να ακολουθήσει τη μοίρα των άλλων άλλοτε κρατικών οργανισμών, όπως ο ΟΤΕ».

Είναι το «δεν θα πάρουν μαντίλια για να κλαίνε όλα τα Τρίκαλα» του πρώην Βουλευτή σας κ. Ταμήλου. Είναι ο ίδιος που επί μνημονίων είχε πει το αμίμητο «δεν μπορούμε να καθόμαστε με τις ώρες στις επιτροπές της Βουλής και να μην πληρωνόμαστε». Είναι το «ποιον απασχολούν πλέον τα Τέμπη;» του κ. Γεωργιάδη.

Στο πεδίο του θετού δικαίου από το 2019 και μετά η Νέα Δημοκρατία έχει φροντίσει να τροποποιήσει κάθε νομοθέτημα από τα πιο βασικά μέχρι τα πιο φαινομενικά αδιάφορα, σέρνοντάς μας σε φωτογραφικές διατάξεις με άπειρες ενδεικτικές ή περιοριστικές απορρυθμίσεις, μετατρέποντας τον δικαστή από εφαρμοστή και ερμηνευτή του δικαίου σε δημοσιοϋπαλληλίσκο που εκτελεί τις εγκυκλίους της Κυβέρνησης, τον δικαστή που ακόμη κι αν θέλει να αντισταθεί έχει φροντίσει η Κυβέρνηση πείθοντας τον λαό ότι κάνει πειθαρχικά για να αποβάλλει από το σώμα τους οκνηρούς δικαστές, να δημιουργεί φοβικούς δικαστές που δεν τολμούν να ερμηνεύσουν εντός Συντάγματος «contra legem» όταν το μόρφωμα αυτό της δικαιοσύνης πλήττει την αξιοπιστία των θεσμών για να περάσει νέους δικαστικούς χάρτες με την ανοχή της διορισμένη ηγεσίας του Αρείου Πάγου.

Κοιτάτε την πραγματικότητα κατάματα, σας λέμε. Καμιά τοξική Αντιπολίτευση δεν σας μέμφεται αυτήν τη στιγμή. Αυτός που σας απηύθυνε μομφή στην ιστορική συγκέντρωση της 28ης Φεβρουαρίου και θα συνεχίσει να το κάνει, ώσπου να το κατανοήσετε έμπρακτα, είναι ο ίδιος ο λαός, αυτός που εσείς επικαλείστε μόνο στις κάλπες ενώ σε κάθε άλλη περίπτωση τον αποκαλείτε όχλο.

Τα Τέμπη δεν θα καταγραφούν στην ιστορία ως συλλογικό τραύμα, ως μια πληγή που με τον καιρό θα θρέψει. Τα Τέμπη θα μείνουν στην ιστορία ως συμβολικό, βαθύτατο και ενεργό ρήγμα κοινωνικού ηφαιστείου, που η έκρηξη του θα δημιουργήσει εύφορο, ζωογόνο έδαφος για να ανθίσουν και να καρποφορήσουν νέα είδη ανθρώπινης ύπαρξης.

Και σας αναγνωρίζουμε το δικαίωμα να επαίρεστε ότι εσείς ενεργοποιήσατε το επί πολλά έτη ανενεργό ηφαίστειο της συλλογικής δημοκρατικής κοινωνικής συνείδησης. Ακόμη και αν αποδεχθούμε πως τα εκατομμύρια των Ελλήνων πολιτών στα πρόσφατα παλλαϊκά συλλαλητήρια απαιτούσαν μόνο να αποδοθεί δικαιοσύνη για το έγκλημα των Τεμπών και όχι ατύχημα, όπως συνηθίζετε να λέτε, έχοντας εμπεδώσει βιωματικά ταχύρρυθμη μαθήματα συνταγματικού δικαίου, εννοούν κάτι πολύ βαθύτερο από αυτό που θέλετε ή μπορείτε εσείς να καταλάβετε.

Η απόδοση δικαιοσύνης περιλαμβάνει την εξαφάνιση της διαφθοράς, την ενίσχυση της δημόσιας δωρεάν παιδείας και του εθνικού συστήματος υγείας, ικανοποιητικό, αξιοπρεπές, ασφαλές, επίπεδο διαβίωσης, εργασίας, γνώσης και όχι διαστρεβλωματική επικοινωνία, ελεύθερα και δημοκρατικά ΜΜΕ, που υπηρετούν το δικαίωμα των πολιτών στην ενημέρωση.

Η δικαιοσύνη δεν είναι το ζητούμενο ωστόσο για εσάς. Αντιλαμβάνεστε τη δικαιοσύνη σαν έναν ακόμα θεσμό του κράτους. Οι υπόλοιποι ενωμένοι σάρκα και αίμα αυτού του λαού οφείλουμε να αγωνιστούμε για την αποκατάσταση της δικαιοσύνης και όχι του θετού δικαίου. Δίνοντας τον ορισμό του δικαίου ο αείμνηστος δάσκαλος Μανωλεδάκης έλεγε: «δίκαιο είναι η έλλογη, ρυθμισμένη βία».

Εμείς δεν ζητάμε απλώς την αποκατάσταση του θεσμού του δικαίου του Κρέοντα. Εμείς διψάμε για τη δικαιοσύνη της Αντιγόνης.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Υφυπουργός στον Πρωθυπουργό, ο κ. Μαρινάκης.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, εν όψει αυτής της ομιλίας μετά την πρόταση δυσπιστίας προβληματίστηκα για το τι ομιλία πρέπει να κάνει κανείς στο πλαίσιο αυτής της κορυφαίας κοινοβουλευτικής διαδικασίας. Αν μιλούσαμε για μία κανονική πρόταση δυσπιστίας από κόμματα τα οποία θα ήθελαν να ασκήσουν το σε κάθε περίπτωση προβλεπόμενο από το Σύνταγμα και τον Κανονισμό της Βουλής δικαίωμά τους, ένας εκπρόσωπος της Κυβέρνησης, όπως και όλοι οι Υπουργοί και οι Υφυπουργοί αλλά κυρίως οι Βουλευτές της κυβερνητικής πλειοψηφίας έρχονται εδώ να παρουσιάσουν τι έχουμε κάνει αυτά τα περίπου δύο χρόνια που έχουν μεσολαβήσει από τις τελευταίες βουλευτικές εκλογές και τι θέλουμε να κάνουμε, τι λέει το πρόγραμμά μας στα δύο χρόνια που ακολουθούν μέχρι τις επόμενες βουλευτικές εκλογές.

Νομίζω, όμως, ότι δεν είναι καλό να κρυβόμαστε πίσω από το δάχτυλό μας. Η σημερινή πρόταση δυσπιστίας γίνεται στο πλαίσιο μιας ευρύτερης προσπάθειας εκμετάλλευσης ενός τραγικού δυστυχήματος, του δυστυχήματος των Τεμπών. Είναι μέσα σε ένα σχέδιο εργαλειοποίησης της Αντιπολίτευσης και γίνεται από το ΠΑΣΟΚ, το κόμμα της Αξιωματικής Αντιπολίτευσης, μαζί με τρία άλλα κόμματα, τρία κομμάτια ενός παζλ το οποίο όταν ήταν ενωμένο, πριν από ακριβώς δέκα χρόνια, προσπάθησε να οδηγήσει τη χώρα μας στο γκρεμό. Με αυτούς, λοιπόν, κυρίες και κύριοι Βουλευτές του ΠΑΣΟΚ, αποφασίσατε να συμπορευτείτε. Ποιοι είναι οι συνοδοιπόροι σας;

Τους γνωρίζουν πάρα πολύ καλά οι Έλληνες πολίτες, ειδικά όσοι έχουν περάσει έστω και μια μέρα από δημόσιο πανεπιστήμιο, οι Βουλευτές, ειδικά οι πολύ πιο έμπειροι Κοινοβουλευτικοί αλλά και κάθε Ελληνίδα και κάθε Έλληνας από τους χώρους εργασίας τους. Είναι οι εκπρόσωποι ενός πολιτικού χώρου, κομμάτων αυτού του πολιτικού χώρου, που πίσω από κάθε τραγωδία, από τα πιο τραγικά γεγονότα, εκεί που όλοι οι πολίτες οργίζονται, στεναχωριούνται, απογοητεύονται, εκείνοι βρίσκουν μια ευκαιρία για να αποκτήσουν πολιτική υπόσταση, να αποκτήσουν ένα σωσίβιο από την ανυπαρξία τους.

Όσο και αν είναι τραγικό αυτό που ακούγεται κάθε φορά που το σύνολο των Ελλήνων πολιτών, γιατί σε αυτά δεν υπάρχουν κόμματα και χρώματα, βλέπει εικόνες τις οποίες κανείς δεν μπορεί να προσπεράσει, κανείς δεν μπορεί να ξεπεράσει, διηγήσεις συγγενών, μαρτυρίες επιζώντων και συγκλονίζεται, χωρίς να σκέπτεται ποιος είναι στην κυβέρνηση, χωρίς να σκέφτεται τίποτα άλλο από το «ποτέ ξανά» και το να αποδοθεί δικαιοσύνη χωρίς αστερίσκους, εσείς σταθερά προσπαθείτε να αποκομίσετε πολιτικά οφέλη και μέσα σ’ αυτήν σας την προσπάθεια δημιουργείτε μια σειρά από ψευδή αφηγήματα που μόνο στόχο έχουν να πολλαπλασιάσουν την οργή των πολιτών.

Μιλήσατε και συνεχίζετε να μιλάτε για συγκάλυψη. Είναι μία έννοια που, δυστυχώς, λόγω της δικής σας προπαγάνδας έχει περάσει σε αρκετά μεγάλο ποσοστό των Ελλήνων πολιτών. Αναρωτιέμαι, πραγματικά, ποιον θέλουμε να συγκαλύψουμε.

Εδώ και περίπου δύο χρόνια στη Λάρισα πραγματοποιείται μια κορυφαία νομικά ανακριτική διαδικασία, μια διαδικασία που ήδη έχει πενήντα πέντε χιλιάδες σελίδες δικογραφία. Υπάρχει κάτι από αυτήν τη διαδικασία το οποίο έχει στείλει ο κύριος ανακριτής; Έχετε συντάξει κατηγορητήριο και εμείς έχουμε πει όχι; Υπάρχει κάποιο πρόσωπο που η κοινοβουλευτική Πλειοψηφία, οι Βουλευτές της Νέας Δημοκρατίας θέλουν να κρύψουν και να συγκαλύψουν; Υπάρχει κάποιο ερώτημα που μας έχετε κάνει και εμείς έχουμε πει όχι;

Ακόμα και στην περίπτωση του κ. Τριαντόπουλου,όπου από την αρχή επισημάναμε αυτό το οποίο εσείς λέτε «μπάζωμα με δόλο για συγκάλυψη», εμείς επισημάναμε στην πρόταση του ΠΑΣΟΚ ότι δεν υπάρχει ούτε ένας -και το τονίζω για να ακούσουν οι πολίτες, γιατί εσείς το ξέρετε πάρα πολύ καλά- μάρτυρας που να λέει ότι πήρε κάποια εντολή από τον κ. Τριαντόπουλο, ούτε ένα στοιχείο σ’ όλες αυτές τις σελίδες της πρότασής σας που συζητήθηκε την Τρίτη στη Βουλή. Παρόλα αυτά εμείς και αυτήν την πρόταση την κάναμε δεκτή.

Υπάρχει κάτι που έχει ζητήσει η δικαιοσύνη και έχουμε πει όχι; Ό,τι έχει ζητήσει η δικαιοσύνη, εμείς έχουμε σπεύσει να το ικανοποιήσουμε και σε νομοθετικό επίπεδο,αλλά ακόμα και σε επίπεδο προσώπων. Το γεγονός ότι μπορούμε και συζητάμε για ευθύνες πολιτικών προσώπων, οφείλεται στην τελευταία συνταγματική Αναθεώρηση που πλέον κάθε πολίτης έχει ακριβώς την ίδια παραγραφή με τα πολιτικά πρόσωπα.

Μιλάτε για το εύφλεκτο υλικό και μάλιστα λέτε, κατηγορώντας την Κυβέρνηση, τους Βουλευτές, ότι αγνοήσαμε όσα έλεγαν οι συγγενείς. Παραποιείτε την αλήθεια. Γιατί παραποιείτε την αλήθεια; Διότι, ενώ υπήρχε μία πρώτη δικαστική πραγματογνωμοσύνη η οποία δεν μιλούσε για εύφλεκτο υλικό, αμέσως μόλις υπεβλήθη το σχετικό αίτημα από τους εκπροσώπους, τους τεχνικούς συμβούλους των συγγενών τι έκανε η δικαιοσύνη; Παρήγγειλε δεύτερη πραγματογνωμοσύνη. Είναι η πραγματογνωμοσύνη του Εθνικού Μετσόβιου Πολυτεχνείου, την οποία και αναμένουμε.

Ακόμα και στο πόρισμα του ΕΟΔΑΣΑΑΜ, δυνάμει του οποίου καταθέσατε την πρόταση δυσπιστίας, υπάρχει μια πιθανολόγηση,= χωρίς κάτι συγκεκριμένο, και μια ανάγκη, όπως λέει το πόρισμα ομόφωνα, για περαιτέρω διερεύνηση. Είναι ένα πόρισμα που το διαβάσατε επιλεκτικά. Αγνοήσατε, για παράδειγμα, την εκατοστή δέκατη έκτη σελίδα του που απαντάει ρητά και κατηγορηματικά στο αν έγινε μπάζωμα με δόλο για συγκάλυψη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έγινε.

**ΙΩΑΝΝΗΣ ΠΑΠΠΑΣ:** Σας παρακαλώ. Έλεος!

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Δεν έγινε, κυρία Κωνσταντοπούλου, γιατί λέει ξεκάθαρα στη σελίδα αυτή…

**ΠΡΟΕΔΡΕΥΩΝ (Γεώργιος Γεωργαντάς):** Δεν μουρμουράει κανένας εδώ μέσα. Ανεβαίνει στο Βήμα και μιλάει όποιος θέλει όταν έρθει η σειρά του.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** …ότι δεν δόθηκε καμιά εντολή.

Θα μπορούσα να μιλάω πάρα πολύ ώρα για μια σειρά από θεωρίες τις οποίες διακινήσατε, και κάποια κόμματα όπως το ΠΑΣΟΚ, που δεν είχε ποτέ παράδοση σε κάτι τέτοιο, έφτασε κάποιες φορές να τις υιοθετήσει. Όμως, θέλω λίγο να σταθώ στην κατά τη γνώμη μου μεγάλη συζήτηση, τη συζήτηση που θα έπρεπε όλοι μας να κάνουμε ξεκινώντας με ένα πολύ μεγάλο συγγνώμη, έχοντας περάσει έστω και μια μέρα από οποιοδήποτε δημόσιο αξίωμα, μια συζήτηση η οποία θα έπρεπε να έχει έντονη δόση αυτοκριτικής από όλα τα κόμματα τα οποία έχουν κυβερνήσει αυτόν τον τόπο. Είναι η συζήτηση για τις υποδομές, για το κράτος, για τους σιδηροδρόμους. Πραγματικά και το πόρισμα του ΕΟΔΑΣΑΑΜ ήταν καταπέλτης.

Τι είπε ο Εθνικός Οργανισμός Διερεύνησης; Είπε ότι εκείνο το μοιραίο βράδυ, στο τραγικό δυστύχημα των Τεμπών, συναντήθηκαν πολύ σημαντικά ανθρώπινα λάθη τα οποία θα διερευνήσει η δικαιοσύνη -εμείς δεν είμαστε δικαστές, ούτε πότε πρόκειται να γίνουμε- με πολύ μεγάλες αδυναμίες, αστοχίες, καθυστερήσεις του ελληνικού κράτους.

Ποια, λοιπόν, είναι η συζήτηση; Η συζήτηση είναι για την Κυβέρνηση τι έχει κάνει για τον σιδηρόδρομο και τι σκοπεύει να κάνει τα περίπου δύο χρόνια που ακολουθούν μέχρι τις επόμενες βουλευτικές εκλογές. Ακούσαμε τον Πρωθυπουργό να παρουσιάζει μια σειρά από αλλαγές και βελτιώσεις στον σιδηρόδρομο, την ολοκλήρωση της τηλεδιοίκησης με την εξαίρεση του κομματιού που αποκαθίσταται λόγω του «Daniel», τις τριακόσιες κάμερες που έχουν τοποθετηθεί, το προσωπικό που έχει προσληφθεί, το υπόλοιπο προσωπικό που θα προσληφθεί και κάποιες συγκεκριμένες εξαγγελίες με δέσμευση υλοποίησης και για τον σιδηρόδρομο αλλά και για την αξιολόγηση των δημοσίων υπαλλήλων.

Για να αντικρούσω τις δικές σας προτάσεις, των κομμάτων που καταθέσατε πρόταση δυσπιστίας, έκατσα να ψάξω να βρω τις δικές σας προτάσεις. Με βοήθησαν, η αλήθεια είναι, οι επικεφαλής των Κοινοβουλευτικών Ομάδων.

Το ΠΑΣΟΚ την τελευταία φορά που μίλησε για τον σιδηρόδρομο ήταν όταν κατέθεσε τον Μάρτιο του 2023, κυρίες και κύριοι Βουλευτές, πριν τις εκλογές του Μαΐου και του Ιουνίου, μια πρόταση που περιείχε τέσσερις επιμέρους προτάσεις γενικόλογες για τον σιδηρόδρομο.

Ο ΣΥΡΙΖΑ σήμερα διά του Προέδρου του, του κ. Φάμελλου, μας κατέθεσε μια εθνική στρατηγική την οποία έχει συντάξει ο κ. Σπίρτζης όχι πριν τις εκλογές του 2023 αλλά πριν τις εκλογές του 2019.

Δεν βρήκα κάτι από την κ. Κωνσταντοπούλου και την Πλεύση Ελευθερίας που είναι τόσο πολύ ευαίσθητη με το συγκεκριμένο ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και είστε τόσο επιμελής…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί φωνάζετε;

**ΠΡΟΕΔΡΕΥΩΝ (Γεώργιος Γεωργαντάς):** Φωνάζω, γιατί μουρμουράτε συνέχεια και ενοχλείτε τους ομιλητές. Καταλάβατε ότι ενοχλείτε τους ομιλητές;

Συνεχίστε, κύριε Υπουργέ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Αυτό ακριβώς δείχνει και την απόλυτη υποκρισία. Δεν υπάρχει καμία συγκεκριμένη πρόταση. Δεν υπάρχει κάτι διαφορετικό το οποίο έρχεστε και λέτε στους πολίτες, στα πολλά νέα παιδιά τα οποία είναι οργισμένα -δικαιολογημένα θα πω εγώ- με πολλές αδυναμίες του κράτους. Δεν έρχεστε να πείτε τίποτα διαφορετικό σε αυτήν εδώ την Αίθουσα. Και άκουσα με πολύ μεγάλη προσοχή αρκετές ομιλίες της Αντιπολίτευσης. Μας είπαν όλοι πόσο κακιά είναι αυτή η Κυβέρνηση. Δεν μας είπαν, όμως, τι θα ήθελαν ή τι θα μπορούσαν να κάνουν καλύτερο.

Εμείς έχουμε να πούμε πράγματα για το κράτος. Έχουμε να μιλήσουμε για το «112» που όπως είπε η εισαγγελέας της δίκης για το Μάτι, αν υπήρχε θα έσωζε πολλούς συνανθρώπους μας και -ω του θαύματος!- από εμάς δημιουργήθηκε μέσα σε λίγους μήνες. Έχουμε να πούμε για το ψηφιακό κράτος που ήταν ανέκδοτο επί των ημερών του ΣΥΡΙΖΑ. Μας έλεγαν ότι θα πηγαίναμε στο διάστημα και κορόιδευαν όλοι και πλέον εξυπηρετεί εκατομμύρια Έλληνες πολίτες. Έχουμε να πούμε για τα νέα νοσοκομεία, τα ογδόντα νοσοκομεία και κέντρα υγείας που ανακαινίζονται. Έχουμε να πούμε για τα μη κρατικά πανεπιστήμια που επιτέλους θα μπορεί ένας νέος άνθρωπος να σπουδάσει στη χώρα του, αλλά και για τη σύμπραξη των δημοσίων πανεπιστημίων με κορυφαία πανεπιστήμια του εξωτερικού. Είναι πολλά αυτά τα οποία έχουν γίνει στο κράτος και σίγουρα είναι πολλές οι «πληγές» που οφείλουμε να επουλώσουμε.

Θέλω, λοιπόν, κύριε Πρόεδρε, με την ανοχή σας να κλείσω, αναφερόμενος στην ψηφοφορία της Παρασκευής. Αυτό το οποίο διακυβεύεται την Παρασκευή -αν και έχουμε τεράστια εμπιστοσύνη στην πιο αρραγή Κοινοβουλευτική Ομάδα που είχε ποτέ η Νέα Δημοκρατία-, αυτό το δίλημμα το οποίο προκύπτει από την ψηφοφορία της Παρασκευής είναι αυτό που θα ζούμε όλο και πιο έντονα μέχρι τις επόμενες βουλευτικές εκλογές το 2027.

Ψηφίζοντας «κατά» στην πρόταση δυσπιστίας, δίνεις τη δυνατότητα σε μια Κυβέρνηση που έχει εκλεγεί από τους Έλληνες πολίτες για άλλα δύο χρόνια να ολοκληρώσει το πρόγραμμά της. Αυτή η Κυβέρνηση είναι η Κυβέρνηση που έχει μειώσει την ανεργία στο χαμηλότερο ποσοστό από το 2008 –βρίσκεται στο 8,7%-, έχει δώσει δουλειά σε πεντακόσιες χιλιάδες ανθρώπους, σε μια περίοδο μεγάλης ακρίβειας έχει αυξήσει 30% τον μέσο μισθό στη χώρα.

Είναι μια Κυβέρνηση που από μια χώρα-παρία, που βγαίναμε εκτός συνόρων και μας κορόιδευαν όλοι ως χώρα, κάτι το οποίο δεν άξιζε στους Έλληνες πολίτες, έκανε μια χώρα που πρωταγωνιστεί στο Ταμείο Ανάκαμψης και στις προτάσεις για την ευρωπαϊκή άμυνα. Θα γίνει κι αύριο ένα πολύ σημαντικό έκτακτο Ευρωπαϊκό Συμβούλιο. Είναι η χώρα που έχει καταφέρει να προχωρήσει μια σειρά από μεγάλες μεταρρυθμίσεις. Και αυτή η Κυβέρνηση, προφανώς, έχει πολλά να κάνει ακόμα.

Αλήθεια, αναρωτιέμαι: Έστω, λοιπόν, ότι γίνεται κάτι -που δεν θα γίνει- και αποφασίζουν οι Βουλευτές και κάνουν δεκτό το αίτημά σας, τι θα έχουμε; Θα έχουμε εκλογές. Αυτό λέει η υπερψήφιση της πρότασης δυσπιστίας. Αλήθεια, έχετε πρόγραμμα; Κάποιο από τα κόμματα που κατέθεσαν την πρόταση δυσπιστίας έχει κάποιο προεκλογικό πρόγραμμα, έναν οδικό χάρτη για το πού θα πάει η χώρα; Με ποιους θα κυβερνήσετε; Γιατί όποια δημοσκόπηση και να πάρουμε τέτοια άκρη δεν βγαίνει. Συμφωνείτε μεταξύ σας; Όπως συμφωνήσατε για να καταθέσετε την πρόταση δυσπιστίας, συμφωνείτε για πολύ βασικά ζητήματα όπως η εξωτερική πολιτική; Έχετε κοινές θέσεις; Όχι! Δεν σας νοιάζει το πώς θα κυβερνηθεί η χώρα. Δεν έχετε ποτέ βγει από το καλούπι στο οποίο έχετε κλειστεί από τα πολύ στενά όρια των κομματικών σας γραφείων και τον δικό σας μικρόκοσμο. Δεν έχετε δει τι γίνεται στον κόσμο. Δεν έχετε δει τι συμβαίνει στην Ευρώπη αλλά και εκτός Ευρώπης. Δεν σας ενδιαφέρει πού θα πάει η χώρα.

Κλείνω, κύριε Πρόεδρε, λέγοντας το εξής: Σε μια τέτοια εθνική τραγωδία, το κράτος, η πολιτεία οφείλει πριν και πάνω απ’ όλα μια συγγνώμη διαχρονική και να μη μιλάμε υποκριτικά μεταξύ μας, γιατί αν δείτε το πόρισμα μιλούσε για ευθύνες πολλών ετών και δικών μας ετών. Οφείλουμε, όμως, και το «ποτέ ξανά» να έχει νόημα, να μεταφράζεται σε πράξεις και όχι σε θεωρίες και καταγγελίες. Και πιστέψτε με, θα κάνουμε ό,τι περνάει από το χέρι μας για να έχει νόημα αυτό το «ποτέ ξανά». Όμως, θα κάνουμε και κάτι άλλο. Δεν θα σας επιτρέψουμε να διαλύσετε τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχουν ζητήσει πολλοί Κοινοβουλευτικοί Εκπρόσωποι τον λόγο. Τους έχω σημειωμένους. Θα γίνουν οι παρεμβάσεις και παρακαλώ, κύριε Υπουργέ, θα απαντήσετε συνολικά στο τέλος.

Πρώτος θα λάβει τον λόγο ο κ. Χήτας.

Ορίστε, κύριε Χήτα, έχετε τον λόγο για την παρέμβαση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε,

Πάρα πολύ σύντομος θα είμαι. Ουκ εν τω πολλώ το ευ.

Κύριε Μαρινάκη, δύο ερωτήματα έχω κι αν έχετε την καλοσύνη σημειώστε τα για να απαντήσετε.

Μάθατε από τις προάλλες μέχρι και σήμερα, τελικά, ποιος πλήρωσε τις 650.000 ευρώ για το μπάζωμα; Μάθατε από πού βγήκαν τα λεφτά αυτά; Γιατί το αγνοούσατε μέχρι προχθές.

Δεύτερο ερώτημα μιας και είστε παρά τω Πρωθυπουργώ, είστε πολύ κοντά. Ερώτημα που το κάναμε και στον κ. Μητσοτάκη σήμερα αλλά έφυγε. Εσείς που είστε παρά τω Πρωθυπουργώ, μήπως γνωρίζετε; Είναι το ερώτημα του ενός εκατομμυρίου: Ποιος παραπλάνησε τον Πρωθυπουργό; Μπορείτε να μας το πείτε; Κάποιος τον παραπλάνησε! Να μας πείτε. Είστε ο Κυβερνητικός Εκπρόσωπος, πείτε σήμερα στην Ολομέλεια ότι «τον παραπλάνησε ο τάδε». Γιατί αυτός που τον παραπλάνησε είναι ο υπαίτιος για τη συγκάλυψη, για το μπάζωμα, για όλα. Αν δεν φταίει ο Πρωθυπουργός, εμείς είπαμε ότι είμαστε καλόπιστοι και λέμε ότι τον πιστεύουμε. Αλλά πάμε τώρα να δούμε ποιος τον παραπλάνησε. Πρέπει να μας απαντήσετε.

Επίσης, κύριε Μαρινάκη, Κυβερνητικέ Εκπρόσωπε, επικαλεστήκατε τις δημοσκοπήσεις. Προσωπικά ή μη προσωπικά, ως κόμμα, δεν τις πιστεύουμε και λέμε ότι κάνουμε μια δουλειά κι εμείς έχουμε την δημοσκόπηση από τον κόσμο. Δείτε, όμως, τώρα κάτι ενδιαφέρον από σημερινή δημοσκόπηση της GPO για το «STAR». Στο ερώτημα «πιστεύετε ότι η Κυβέρνηση στην υπόθεση των Τεμπών προσπαθεί να…», το 72% των Ελλήνων απαντάει: «να τη συγκαλύψει». Ουάου!

Άλλη ερώτηση, κύριε Μαρινάκη. «Πιστεύετε ότι η Κυβέρνηση έχει χάσει τη λαϊκή νομιμοποίηση;». Κύριε Μαρινάκη, το 67,7% των Ελλήνων λέει ότι η Κυβέρνηση έχει χάσει τη λαϊκή νομιμοποίηση.

Πάμε λίγο τώρα παρακάτω. «Πιστεύετε ότι υπάρχει ευθύνη της Κυβέρνησης για το δυστύχημα των Τεμπών;». Εδώ είναι καθολική η απάντηση. Το 85% των Ελλήνων λέει «ναι».

Τελευταία ερώτηση, για να μη σας απασχολώ άλλο: «Πιστεύετε ότι υπάρχουν και ποινικές ευθύνες πολιτικών προσώπων στην υπόθεση των Τεμπών;». Το 86,2% απαντάει σήμερα «ναι».

Θα θέλαμε ένα σχόλιο σε αυτό, να μας απαντήσετε ποιος πλήρωσε τις 650.000 ευρώ και τελικά ποιος είναι αυτός που παραπλάνησε τον κ. Μητσοτάκη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ για τη συνέπεια στον χρόνο, κύριε Χήτα.

Τον λόγο έχει ο κ. Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Ο κ. Μαρινάκης έβαλε μια σειρά από ερωτήματα. Θεώρησε ότι ήταν και πολύ ωραίο ρητορικό σχήμα και μας έβαλε και δύσκολα ερωτήματα. Ας δούμε κάποια απ’ αυτά.

Ερώτημα: «Υπάρχει κάποιο ερώτημα που μας έχετε κάνει και είπαμε όχι»; Ας προσπαθήσω να σκεφτώ λίγο. Έτσι πρόχειρα μου έρχεται το ότι κάνατε μία εξεταστική και δεν φωνάξατε τους μηχανοδηγούς. Πώς το βλέπετε αυτό; Κουνάτε ειρωνικά το κεφάλι. Κάνατε εξεταστική, δεν φώναξε τους μηχανοδηγούς, που τέσσερα χρόνια προειδοποιούσαν, που έχουν εννέα νεκρούς συναδέλφους και μας λέτε ότι σε όλα λέτε ναι. Σοβαρά τώρα, μας κάνατε και χάρη που ήρθε ο Καραμανλής στην εξεταστική, χωρίς μηχανοδηγούς;

Ποιους άλλους δεν φωνάξατε; Δεν φωνάξατε τον Τσαλίδη της ΤΡΑΙΝΟΣΕ, τον Σπηλιόπουλο του ΟΣΕ, ανθρώπους, κεντρικά στελέχη, που είχαν παραιτηθεί βάζοντας ζητήματα ασφαλείας. Αυτό είναι ένα πρώτο, για να δούμε αν έχετε να πείτε κάτι σε αυτό.

Ο κ. Μητσοτάκης είπε ότι δεν ήταν καλή στιγμή του Κοινοβουλίου. Τώρα είστε στην έβδομη αλλαγή γραμμής.

Δεύτερο ερώτημα: «Υπάρχει κάτι που μας ζήτησε η δικαιοσύνη και είπαμε όχι»; Να σκεφτώ λίγο πρόχειρα. Ναι, είναι τα βίντεο της εμπορικής αμαξοστοιχίας, τα οποία κατέστρεψε ο κρατικός ΟΣΕ και δεν υπάρχουν τα βίντεο της εμπορικής αμαξοστοιχίας. Γιατί ο κρατικός ΟΣΕ κατέστρεψε στοιχεία. Και ο άνθρωπος που τα κατέστρεψε, ο Τερεζάκης είναι ακόμα στη θέση του! Αλλά αυτό δεν είναι συγκάλυψη. Το 80% των ανθρώπων έχει τρελαθεί.

Ποια είναι η καινούργια σας γραμμή που και εσείς την επαναλαμβάνετε; Έγινε το μπάζωμα -γιατί δεν μπορείτε πια να πείτε ότι δεν έγινε- αλλά δεν είχατε δόλο. Επιμένετε ξανά στην απαλλαγή λόγω βλακείας. «Καταστρέψαμε τα στοιχεία για το θάνατο πενήντα επτά ανθρώπων, αλλά δεν είχαμε δόλο». Μπορείτε να απαντήσετε από την πολιτεία ποιος ήταν ο υπεύθυνος για το πεδίο; Αφήστε τη δικαιοσύνη. Ποιος ήταν ο υπεύθυνος για το πεδίο; Γιατί ο κ. Τριαντόπουλος με τα επίσημα δελτία Τύπου που έβγαζε ως Υφυπουργός παρά τω Πρωθυπουργώ, έλεγε ότι με εντολή του Πρωθυπουργού πήγε εκεί για την αποκατάσταση του χώρου.

Ζούμε σε μία χώρα που έξι χρόνια εδώ όποιος ανεβαίνει πάνω λέει «με εντολή Μητσοτάκη το ένα, με εντολή Μητσοτάκη το άλλο» και όταν κάτι δεν πάει καλά, μόνο ο Μητσοτάκης δεν ξέρει. Θα απαντήσετε στο πολύ απλό ερώτημα, ποιος ήταν υπεύθυνος για το πεδίο;

Επίσης μήπως μάθατε ποιος έδωσε τα 650 χιλιάρικα; Γιατί σε μία τηλεοπτική σας εμφάνιση είπατε ότι θα το βρει η δικαιοσύνη. Τι θα βρει η δικαιοσύνη; Τις αποφάσεις του Υπουργείου Ανάπτυξης;

Και πάμε στο τελευταίο και το πιο εξοργιστικό, κύριε Μαρινάκη, στο «ποτέ ξανά». Δύο χρόνια μετά θυμηθήκατε το «ποτέ ξανά». Σαράντα χρόνια υπήρχε μονή γραμμή. Σαράντα χρόνια δεν υπήρχαν συστήματα ασφαλείας και υπήρχε ανθρώπινο δυναμικό όμως, υπήρχαν διπλές βάρδιες, υπήρχαν κλειδούχοι, υπήρχαν άνθρωποι που προστάτευαν τον ΟΣΕ.

Σήμερα έχουμε έναν ΟΣΕ με λιγότερους εργαζόμενους και λέτε ότι θα έχουμε ασφάλεια στο τρένο το 2027. Άρα, από την πρώτη μέρα που μιλήσατε για ανθρώπινο λάθος, είπατε ψέματα. Γιατί αν ήταν όλα ένα ανθρώπινο λάθος, η απομάκρυνση του σταθμάρχη -που εσείς παρανόμως βάλατε- θα έφερνε μια ισορροπία στο σύστημα και θα υπήρχε ασφάλεια. Και έρχεστε δύο χρόνια μετά και λέτε ότι θα έχουμε ασφάλεια το 2027. Παραδέχεστε ότι έχετε πει ψέματα σε όλα.

Και μία Κυβέρνηση η οποία σκυλεύει τη μνήμη πενήντα επτά ανθρώπων, λέει ψέματα σε όλα πάνω σε ένα έγκλημα που έχουν χαθεί πενήντα επτά άνθρωποι, είναι μια Κυβέρνηση που πρέπει να φύγει, κύριε Μαρινάκη. Σας το έχει πει ο κόσμος πολύ καθαρά. Κάνετε ότι δεν καταλαβαίνετε, αλλά ξέρω ότι μέσα σας έχετε καταλάβει πού έχετε φτάσει.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Μπάρκας από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κύριε Μαρινάκη, να ξεκινήσω από τα εύκολα, κάνοντας μια αναδρομή σε αυτά που είπατε.

Είπατε, κύριε Μαρινάκη, ότι όλα τα κοινοβουλευτικά εργαλεία που χρησιμοποιεί ο ΣΥΡΙΖΑ-Προοδευτική Συμμαχία, αλλά και τα υπόλοιπα κόμματα της Αντιπολίτευσης το κάνουν για εκμετάλλευση και για εργαλειοποίηση. Θέλουμε να σας πούμε ότι δεν μοιάζουμε σε σας. Δεν είμαστε σαν εσάς. Κρίνετε εξ ιδίων, κύριε Μαρινάκη. Έτσι μάθατε στην παράταξη, στην οποία υπηρετείτε τόσα χρόνια από τα φοιτητικά σας χρόνια. Θα επανέλθω και σε αυτό.

Δεν είμαστε σαν εσάς. Δεν θέλουμε να αποκομίσουμε ούτε μία ψήφο, κύριε Μαρινάκη από τη συγκεκριμένη διαδικασία. Αυτό που θέλουμε να κάνουμε είναι να ρίξουμε άπλετο φως σε μια σκοτεινή υπόθεση την οποία εσείς, η Κυβέρνησή σας και εσείς ως Υφυπουργός παρά τω Πρωθυπουργώ προσπαθείτε να συγκαλύψετε. Και θα σας πω τι προσπαθείτε να συγκαλύψετε.

Επειδή, όμως, αναφερθήκατε στο δημόσιο πανεπιστήμιο, κύριε Μαρινάκη, και βγάλατε συμπέρασμα για τις συμπεριφορές μας, να θυμίσω ότι ο νεολαίος τότε Παύλος Μαρινάκης, φοιτητής της Νομικής Κομοτηνής, έκανε μια φοβερή ανάρτηση το 2012 λέγοντας για τον τότε πρόεδρο της Αξιωματικής Αντιπολίτευσης ότι αν ήμασταν στον εμφύλιο, θα πήγαινε από τα χέρια σας. Αυτό ήταν το ήθος του νεολαίου τότε Παύλου Μαρινάκη. Δεν ξέρω αν ήσασταν πρόεδρος της ΔΑΠ-ΝΔΦΚ, κύριε Μαρινάκη, τότε, άλλα τα γραπτά μένουν. Γνωστό είναι αυτό, ξέρετε καλά λατινικά. Άρα, αυτό θα σας κυνηγά.

Δεν ξέρω αν είναι στα πλαίσια της πολιτικής συζήτησης ή του σεβασμού στη διαφορετική άποψη ή στα πλαίσια των μαθημάτων συνταγματικού δικαίου που κάνατε για τον σεβασμό στην άλλη άποψη και στη δημοκρατία. Πάντως αυτό γράψατε και θα σας ακολουθεί. Μη μου πείτε ότι δεν είναι αναρτημένο πλέον στον τοίχο σας, γιατί αυτό δεν είναι απάντηση. Δεν είμαστε στα δικαστήρια.

Ποιον θέλετε να συγκαλύψετε; Θέλετε να συγκαλύψετε τις πολιτικές ευθύνες τις οποίες έχετε για το γεγονός ότι φτάσαμε σε αυτό το τραγικό δυστύχημα. Είχατε έναν σταθμάρχη, τον βάλατε για δουλειά πέρα και έξω από τους νόμους. Δεν έπρεπε να είναι εκεί πέρα. Όμως τον βάλατε για δουλειά, είναι δικό σας ρουσφέτι. Και έρχεται τώρα ο κ. Μητσοτάκης να μας πει ότι θα κουβεντιάσουμε -για τι πράγμα;- για την αξιοκρατία στο δημόσιο, λες και δεν υπάρχει ο δημοσιοϋπαλληλικός κώδικας, τώρα θα τον κουβεντιάσουμε. Αφού κάναμε τα ρουσφέτια, θα τον κουβεντιάσουμε τώρα.

Υπάρχει πρόσωπο που η πλειοψηφία θέλει να συγκαλύψει; Βεβαίως τον κ. Καραμανλή. «Τα κάστρα δεν πέφτουν». Τι σημαίνει ότι τα κάστρα δεν πέφτουν; Θα κάνουμε ότι μας αρέσει, ό,τι θέλουμε. Μπορεί να φτάνουμε και με δικές μας αβελτηρίες σε ένα τραγικό δυστύχημα, αλλά θα βγαίνουμε και Βουλευτές. Τα κάστρα δεν πέφτουν. Θα μας χειροκροτάει η πλειοψηφία.

Ο κ. Παπαδόπουλος Αναπληρωτής Υπουργός στήνει μια φοβερή σκηνή μπροστά σε κάμερες, λέγοντας ότι δουλεύει η τηλεδιοίκηση. Του λέει ο εργαζόμενος εκεί ότι αυτό είναι τοπικός χειρισμός και βάζετε δικό σας συνδικαλιστή να του πει «τέλος, δεν θα μιλάς». Και επειδή ήταν καλός παίκτης, δύο μέρες μετά τον χρησιμοποιήσατε και σ’ ένα στημένο ρεπορτάζ να πει ότι είναι επιβάτης και ότι είναι ασφαλή τα τρένα. Και έρχεται ο κ. Μητσοτάκης και λέει ότι τώρα θα φτιάξετε την ασφάλεια των τρένων, το 2027 θα είναι ασφαλή τα τρένα.

«Υπάρχει κάτι που η δικαιοσύνη ζητά και δεν έχουμε κάνει»; Βεβαίως, κρύψατε τον κ. Τριαντόπουλο από την εξεταστική. Δεν τον καλέσατε. Γιατί; Τι ακριβώς συνέβη; Να μας πει εδώ η πλειοψηφία. Εννέα Βουλευτές σας στην εξεταστική έγιναν Υπουργοί. Ας μας πουν. Γιατί δεν ήρθε ο Τριαντόπουλος, που τώρα τον στέλνετε με δικές σας ψήφους στην προανακριτική; Γιατί; Τι έγινε; Τι συμβαίνει;

Και, κύριε Μαρινάκη, μάλλον στο συνταγματικό δεν ήσασταν καλός φοιτητής. Λέτε ότι εσείς φέρατε την αλλαγή του Συντάγματος σε σχέση με την αποσβεστική προθεσμία του νόμου περί ευθύνης Υπουργών. Υπήρχε η προτείνουσα Βουλή, η προηγούμενη. Την ψηφίσαμε. Ήταν με τον ΣΥΡΙΖΑ. Συζητήσαμε, κύριε Πλεύρη, και είπαμε να αλλάξει με την επόμενη. Σωστά; Η επόμενη έρχεται ακολουθώντας την προτείνουσα Βουλή και το αλλάζει.

Όμως, κύριε Πλεύρη, επειδή σας βλέπω ότι και εσείς κουνιέστε πάρα πολύ, -ήσασταν καλός στο συνταγματικό εσείς- τον νόμο για την αποσβεστική προθεσμία δεν τον έχετε φέρει ακόμα. Δεν έχετε φέρει ακόμα τον εφαρμοστικό νόμο. Πού είναι αυτός ο νόμος, κύριε Πλεύρη; Τι γίνεται; Γιατί δεν φέρνετε τον νόμο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μπάρκα, παρακαλώ, σεβαστείτε τους συναδέλφους σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ολοκληρώνω, κύριε Πρόεδρε.

Η χώρα είναι παρίας, κύριε Μαρινάκη, γιατί αυτήν τη στιγμή ο κόσμος, η Ευρώπη και η χώρα μας αλλάζει και αλλάζει ταχέως. Και ο κ. Μητσοτάκης αντί να είναι στα κέντρα αποφάσεων, εκεί που αλλάζει η Ευρώπη, που παίρνονται οι αποφάσεις, πηγαίνει και κάνει εγκαίνια στη Θεσσαλονίκη. Δεν μας καλούν πουθενά. Έτσι είναι η Ελλάδα παρίας.

Κι επειδή μας ρωτήσατε να μάθετε τι θέλουμε, δικαιοσύνη θέλουμε, κύριε Μαρινάκη, να αφήσετε τη δικαιοσύνη να λειτουργήσει έχοντας όλα τα στοιχεία μπροστά της για να μπορέσουν αυτές οι ψυχές των νέων παιδιών, των πενήντα επτά παιδιών, να βρουν ηρεμία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Μπάρκα.

Ολοκληρώνουμε τον κύκλο των παρεμβάσεων των Κοινοβουλευτικών Εκπροσώπων με τον κ. Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Καλημέρα, κύριε Μαρινάκη. Πάλι ήρθατε μεσάνυχτα στη συζήτηση για την πρόταση δυσπιστίας. Θυμάμαι πρώτη φορά που μπήκατε στη Βουλή ήταν πριν έναν χρόνο, πάλι μεσάνυχτα ήρθατε, με τους βρικόλακες, να έρθετε να μας πείτε αυτά που ακούσαμε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Μαρινάκης πάντως για να ξέρετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην διακόπτετε!

**ΑΛΕΞΑΝΔΡΟΣ ΚΑΖΑΜΙΑΣ:** Δεν έχετε το δικαίωμα να διακόπτετε, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Όχι, ακούστε λίγο. Ο κ. Μαρινάκης ήταν να μιλήσει στις 23.00΄ και έκανε υπομονή για να αφήσει συναδέλφους να μιλήσουν από τον κατάλογο.

Μηδενίζω τον χρόνο σας, κύριε Καζαμία. Στις 23.00΄ ήταν προγραμματισμένος ο κ. Μαρινάκης. Σε συνεννόηση με το Προεδρείο μίλησε αργά για να μπορέσουν να μιλήσουν οι συνάδελφοι. Τα «μεσάνυχτα» προέκυψαν, εντάξει; Ήταν πολύ ατυχές.

**ΑΛΕΞΑΝΔΡΟΣ ΚΑΖΑΜΙΑΣ:** Αυτές οι παρεμβάσεις, κύριε Πρόεδρε, που δεν προβλέπονται στη διαδικασία, δείχνουν τον πανικό σας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καζαμία, μιλήστε επί του θέματος!

**ΑΛΕΞΑΝΔΡΟΣ ΚΑΖΑΜΙΑΣ:** Σας βλέπουν!

**ΠΡΟΕΔΡΕΥΩΝ (Γεώργιος Γεωργαντάς):** Κάντε την παρέμβασή σας, κύριε Καζαμία παρακαλώ! Όλους μας βλέπουν.

**ΑΛΕΞΑΝΔΡΟΣ ΚΑΖΑΜΙΑΣ:** Συνεχίστε να διακόπτετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το «βρικόλακες» σάς πόνεσε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου, φτάνει το μουρμουρητό. Τι άλλο θα κάνετε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εσείς τι άλλο θα κάνετε!

 **ΠΡΟΕΔΡΕΥΩΝ (Γεώργιος Γεωργαντάς):** Λοιπόν, κύριε Καζαμία, θα κάνετε την τρίτη παρέμβασή σας για σήμερα; Παρακαλώ, μηδενίζω τον χρόνο, αλλά ξεκινήστε για την παρέμβασή σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, πώς να την κάνω, αφού εσείς την έχετε κάνει για μένα;

(Γέλωτες)

**ΠΡΟΕΔΡΕΥΩΝ (Γεώργιος Γεωργαντάς):** Ωραία, οπότε ολοκληρώσατε; Να δώσω στον κ. Μαρινάκη τον λόγο;

**ΑΛΕΞΑΝΔΡΟΣ ΚΑΖΑΜΙΑΣ:** Όχι, περιμένω να την αρχίσω.

**ΠΡΟΕΔΡΕΥΩΝ (Γεώργιος Γεωργαντάς):** Αρχίστε και δεν θέλω ειρωνείες, κύριε Καζαμία, παρακαλώ. Παρακαλώ, κύριε Καζαμία, όχι ειρωνείες στο Προεδρείο!

**ΑΛΕΞΑΝΔΡΟΣ ΚΑΖΑΜΙΑΣ:** Άμα κάνετε πράγματα που χρήζουν…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καζαμία, κάντε την παρέμβασή σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είναι αυτός ο τρόπος που μιλάτε!

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Μην φωνάζετε!

**ΑΛΕΞΑΝΔΡΟΣ ΚΑΖΑΜΙΑΣ:** Όταν σταματήσετε να με διακόπτετε θα την κάνω!

**ΠΡΟΕΔΡΕΥΩΝ (Γεώργιος Γεωργαντάς):** Ξεκινήστε.

**ΑΛΕΞΑΝΔΡΟΣ ΚΑΖΑΜΙΑΣ:** Λοιπόν, κύριε Μαρινάκη, μετά από αυτήν την προστασία που σας έδωσε ο Πρόεδρος, συνεχίζω να σας ρωτάω, ξέρετε, είστε ο Υπουργός που στα μάτια της κοινωνίας εμφανίζεστε ως ο Υπουργός προπαγάνδας της Κυβέρνησης, του άλλου βραχίονα αν θέλετε, του πιο ήπιου βραχίονα, των κατασταλτικών μηχανισμών της Κυβέρνησης.

Γιατί τον σκληρό βραχίονα τον βλέπουμε έξω, εδώ και λίγες ώρες, στα ΜΑΤ που χτυπάνε τους διαδηλωτές, που ήρθαν πάλι να διαδηλώσουν για το έγκλημα των Τεμπών και για τη δικαίωση των οικογενειών των θυμάτων, κι έτσι τους αντιμετωπίζετε.

Εσείς τώρα ως ένας μικρός Γκέμπελς, που ειρωνεύεται και τους δημοσιογράφους, τους λέει ότι θα τους φέρει λεξικό, όταν τους εμπαίζει, γιατί δεν σας καταλαβαίνουν όταν τους κοροϊδεύετε, εσείς λοιπόν τώρα ήρθατε να μας πείτε ότι επηρεάσαμε, λέει, την κοινή γνώμη με τη δική μας προπαγάνδα. Τι μηχανισμούς προπαγάνδας έχει η Πλεύση Ελευθερίας, κύριε Μαρινάκη; Εσείς έχετε όλους τους μηχανισμούς προπαγάνδας, τους χειραγωγείτε εδώ και χρόνια, και επειδή αντιληφθήκατε τώρα ότι δεν μπορείτε να επηρεάσετε την κοινωνία με αυτόν τον τρόπο, έχετε τρομοκρατηθεί.

Ελπίζω να μου απαντήσετε στα ερωτήματά μου, γιατί ξέρετε τελευταία φορά που προσπάθησα να σας ρωτήσω για το σύστημα ETCS, το σύστημα ασφαλείας του σιδηρόδρομου σε επίκαιρη ερώτηση, που αν λειτουργούσε δεν θα είχαμε τη σύγκρουση των τρένων, όταν προσπάθησα να σας ρωτήσω και να σας πω πώς είναι δυνατόν να λέτε στους δημοσιογράφους ότι το σύστημα αυτό είναι σε προχωρημένο στάδιο, ότι είναι σε φάση υλοποίησης, αλλά ταυτόχρονα λειτουργεί, ενώ είναι σε προχωρημένο στάδιο υλοποίησης, ξέρετε τι κάνατε; Είπατε στην αρχή ότι είστε αρμόδιος να έρθετε να απαντήσετε και μετά είπατε ότι δεν είστε αρμόδιος και αποσυρθήκατε και δεν ήρθατε να μου απαντήσετε. Πότε λέγατε ψέματα, όταν λέγατε ότι είστε αρμόδιος ή όταν αποφασίσατε μετά ότι δεν είστε αρμόδιος; Ελπίζω τώρα να μας απαντήσετε.

Κοιτάξτε, κύριε Μαρινάκη, έχετε ένα μητρώο εμπαιγμού των δημοσιογράφων το οποίο είναι τρομερό. Πριν λίγες μέρες λέγατε ότι δεν ξέρετε ποιος υπέγραψε τα συμβόλαια για το μπάζωμα του τόπου του εγκλήματος, ενώ τα έχει πει ο κ. Παπαθανάσης εδώ, στις τρεις το πρωί, στην προηγούμενη πρόταση μομφής. Αλλά γενικά είστε και πολύ απρόσεκτος, δεν είστε επιμελής, και προσπαθείτε με αυτόν τον τρόπο να διαδίδετε ψεύδη.

Ελέγχετε και την ΕΡΤ βέβαια, όταν έγιναν οι διαδηλώσεις, οι μεγαλειώδεις διαδηλώσεις, της 26ης Ιανουαρίου. Λέγατε ότι δεν είχε συγκεντρωθεί, λέει, ο κόσμος στις 12.00΄ και γι’ αυτό δεν παίχτηκε τίποτα στο δελτίο, ενώ εγώ που ήμουνα εκεί και εσείς δεν ήσασταν, δεν μπορούσα να κινηθώ από τον πολύ κόσμο. Εν πάση περιπτώσει, θέλω να σας πω ότι καλό είναι να είστε λίγο πιο επιμελής.

Όσον αφορά αυτά που είπατε για τις θέσεις της Πλεύσης Ελευθερίας σχετικά με τον σιδηρόδρομο, γνωρίζετε πολύ καλά ότι η θέση μας είναι ότι ο σιδηρόδρομος δεν έπρεπε να ιδιωτικοποιηθεί, ότι οι στρατηγικοί τομείς της οικονομίας, όπως είναι οι σιδηρόδρομοι, πρέπει να βρίσκονται υπό δημόσιο έλεγχο. Και βεβαίως σας υπενθυμίζω ότι αυτός ιδιωτικοποιήθηκε το 2017 με το τρίτο μνημόνιο, το οποίο και η Κυβέρνησή σας ψήφισε.

Οπότε, κύριε Μαρινάκη, όταν έρχεστε στη Βουλή, καλό είναι να μην προσπαθείτε να υπεκφεύγετε και να μας βγάζετε εμάς προπαγανδιστές. Εσείς είστε ο Υπουργός προπαγάνδας και ο κόσμος όλος ξέρει πώς κοροϊδεύετε τους δημοσιογράφους, πώς προσπαθείτε να εμπαίξετε οποιαδήποτε ερώτηση σάς γίνεται, είτε από Βουλευτές είτε από ανεξάρτητα μέσα μαζικής ενημέρωσης. Και δυστυχώς καταλαβαίνουμε βέβαια ότι όταν φτάνετε σε τέτοιες τακτικές είστε έμφοβοι και βρίσκεστε σε πραγματικό αδιέξοδο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ για τις απαντήσεις σας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Δύο πράγματα καταφέρατε με τις παρεμβάσεις σας. Το ένα είναι να επιβεβαιώσετε πανηγυρικώς την ομιλία μου και πιστεύω και τις ομιλίες που θα ακολουθήσουν από τους Βουλευτές της Νέας Δημοκρατίας και τα μέλη της Κυβέρνησης. Καμία ουσία. Ακούσαμε για βρικόλακες, ότι δεν είμαστε επιμελείς, προσωπικούς χαρακτηρισμούς, αναφέρθηκε ο κ. Μπάρκας στα χρόνια του πανεπιστημίου, προσωπικές επιθέσεις.

Το δεύτερο πράγμα το οποίο επιβεβαιώσατε είναι τις φοβίες κάθε λογικού πολίτη για το τι θα πάθει η χώρα αν γίνει αυτή η πρόταση δυσπιστίας στην Κυβέρνηση. Και ξεκινάω από αυτό, γιατί νομίζω σε όλες τις τοποθετήσεις –άρα, είναι κοινή απάντηση και στον κ. Χήτα και στα υπόλοιπα κόμματα, που όλα μαζί όταν ήταν ένα κόμμα, όπως είπα και στην ομιλία μου, πήγαν να οδηγήσουν τη χώρα στον γκρεμό και η χώρα σώθηκε από τους Βουλευτές της Νέας Δημοκρατίας και το ΠΑΣΟΚ τότε- επιμείνατε στο ποιος πλήρωσε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ …**(Δεν ακούστηκε)

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Ηλιόπουλε, θα απαντήσω, ηρεμήστε. Σας άκουσα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πολύ ήρεμος είμαι.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κατ’ αρχάς να σας πω ότι αν και η απάντηση αυτή δόθηκε αναλυτικά από εμένα στην τελευταία ενημέρωση των πολιτικών συντακτών -άρα, ο λόγος που κάνετε τις περισσότερες ερωτήσεις είναι για τις εντυπώσεις και θα καταλήξω σε ένα συμπέρασμα στο τέλος-η ερώτηση που μου έγινε είναι ποιος πλήρωσε το μπάζωμα, αυτό το οποίο ονομάζετε εσείς «μπάζωμα» και έχετε χτίσει και μια σειρά από θεωρίες ως Αντιπολίτευση για μπάζωμα με δόλο με σκοπό τη συγκάλυψη.

Αν θέλετε κάποια στιγμή να σας πάρει στα σοβαρά ο κόσμος…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: …**(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Δεν γίνεται αυτό. Ρωτάτε, περιμένετε να πάρετε τις απαντήσεις.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Δεν σας διέκοψα. Να σέβεστε τους ομιλητές. Έχετε κάνει συνολικά δεκαπέντε ερωτήσεις, θα περιμένετε να ακούσετε και τις αντίστοιχες απαντήσεις. Αν σας αρέσουν. Αν δεν σας αρέσουν, δικαίωμά σας.

Λοιπόν αν θέλετε κάποια στιγμή να σας πάρει στα σοβαρά ο κόσμος και να μην βλέπετε και τα ποσοστά σας να καταρρέουν μέρα με τη μέρα, πρέπει να μάθετε κάποια βασικά για τη δημόσια διοίκηση. Έφερα μάλιστα κι ένα παράδειγμα για να το καταλάβουν οι πολίτες, που δεν ασχολούνται κάθε μέρα ούτε με τα δημόσια λογιστικά ούτε με τη δημόσια διοίκηση.

Το κεντρικό κράτος, εν προκειμένω εκείνη την περίοδο ο Αναπληρωτής Υπουργός, αρχικά ο Υφυπουργός Ανάπτυξης και στη συνέχεια με μια τροποποιητική ο Αναπληρωτής Υπουργός Ανάπτυξης, με αρμοδιότητα που πλέον είναι του Υπουργείου Οικονομικών, σε μία δαπάνη που αιτείται η τοπική αυτοδιοίκηση, εν προκειμένω η Περιφέρεια Θεσσαλίας, άλλες φορές ένας δήμος, κάνει έλεγχο νομιμότητας και όχι σκοπιμότητας. Αυτό δεν το λέω εγώ, δεν το λένε οι συνάδελφοί μου Υπουργοί, το λέει ο νόμος.

Τι σημαίνει αυτό; Όταν γίνεται ένα αίτημα χρηματοδότησης, άρα, τα λεφτά τα δίνει η τοπική αυτοδιοίκηση, εγώ δεν απαντώ αν πλήρωσε κάποιος μπάζωμα. Γι’ αυτό λέω ότι θα το βρει η δικαιοσύνη, γιατί λόγω και της νομικής μου ιδιότητας έχω μάθει αν κάτι ερευνά η δικαιοσύνη, να απαντάω έτσι και να μην κάνω τον δικαστή, όπως κάνετε εσείς. Αλλά αυτό στο οποίο αναφέρεστε δεν είναι ποιος πλήρωσε το «μπάζωμα», όπως το λέτε αλλά ποιος πλήρωσε την περιφέρεια.

Με τη δική σας λογική κάθε φορά που ελέγχεται ένας δήμαρχος ή ένας περιφερειάρχης ή ένας αντιδήμαρχος για ένα ενδεχόμενο αδίκημα, για παράδειγμα, γίνεται μια φυσική καταστροφή και καταστρέφεται μία παιδική χαρά, και έρχεται ένας δήμαρχος και αποκαθιστά την παιδική χαρά με χρηματοδότηση από το κράτος, και αποδεικνύεται ότι υπάρχουν αμφιβολίες ότι αυτές οι εργασίες δεν εκτελέστηκαν σωστά ή υπάρχει μια υπόνοια κάποιου οικονομικού εγκλήματος, με τη δική σας λογική πρέπει κάθε φορά που πηγαίνει κατηγορούμενος ένας αυτοδιοικητικός, να πηγαίνει και ο Υπουργός Οικονομικών ή ο Αναπληρωτής Υπουργός Οικονομικών.

**ΑΛΕΞΑΝΔΡΟΣ ΚΑΖΑΜΙΑΣ:**…(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καζαμία, μη διακόπτετε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Παιδική χαρά, πολύ ωραίο παράδειγμα!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Με συγχωρείτε γι’ αυτό που θα πω, αλλά είστε ανίδεοι, δεν έχετε ιδέα τι σας γίνεται. Είστε επικίνδυνοι. Το δείξατε όταν το κάνατε τη μία φορά, κύριε Μπάρκα, κύριε Ηλιόπουλε, όταν ήσασταν μαζί, και για έναν χρόνο και με την κ. Κωνσταντοπούλου. Το είδαμε ευτυχώς. Γιατί ευτυχώς υπάρχουν και κάποιοι νεότεροι. Είδαμε τι πήγαμε να πάθουμε με αυτά τα οποία λέτε.

Ρωτήσατε, κύριε Χήτα, για την ενημέρωση του Πρωθυπουργού. Επίσης, έχω απαντήσει δεκάδες φορές, απαντώ για άλλη μία. Έχει απαντήσει και ο Πρωθυπουργός. Αναφέρεστε, φαντάζομαι, στο εύφλεκτο υλικό. Σωστά;

**ΚΩΝΣΤΑΝΤΙΝΟΣ ΧΗΤΑΣ:** Η παραπλάνηση…

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Στο εύφλεκτο υλικό, λοιπόν.

Ο Πρωθυπουργός είχε την επίσημη ενημέρωση που είχε η Βουλή από την Hellenic Train και την Πυροσβεστική. Και επειδή υπάρχει, επίσης, ένα άλλο ψέμα το οποίο διακινείται, ότι δύο χρόνια μετά, σε συνέντευξή του στον κ. Σρόιτερ, έκανε μετατόπιση -λέτε και άλλες λέξεις, τις οποίες μας τις έκανε γνωστές ο ΣΥΡΙΖΑ- έναν χρόνο πριν από σήμερα, δηλαδή έναν χρόνο μετά το τραγικό δυστύχημα, σε άλλη του συνέντευξη, στον κ. Παπαδάκη, είπε ότι δεν μπορεί να γνωρίζει και αυτά θα τα απαντήσει η δικαιοσύνη.

Γιατί το είπε αυτό τότε ο Πρωθυπουργός; Γιατί, όπως είπα και στην ομιλία μου, όταν ήρθαν οι συγγενείς με τους τεχνικούς τους συμβούλους και αμφισβήτησαν την πρώτη δικαστική πραγματογνωμοσύνη, η δικαιοσύνη -και όχι εμείς, γιατί δεν είμαστε δικαστές- διέταξε δεύτερη πραγματογνωμοσύνη, την οποία και περιμένουμε. Άρα, ο Πρωθυπουργός μεταφέρει την ενημέρωση που έχουμε όλοι. Αν ήθελε να συγκαλύψει κάτι ο οποιοσδήποτε, δεν θα γίνονταν όλα αυτά και δεν θα δίνονταν αυτές οι απαντήσεις.

Επικαλεστήκατε τις δημοσκοπήσεις, κύριε Χήτα. Δεν τις αμφισβητούμε τις δημοσκοπήσεις. Και, μάλιστα, η επίκληση που έκανα ήταν για τη συγκάλυψη, το πιστεύει μεγάλο μέρος των πολιτών, λόγω της παραπλάνησης που υφίστανται από την Αντιπολίτευση. Είπατε πολλά για τις δημοσκοπήσεις. Δεν είπατε μία ερώτηση σημερινής δημοσκόπησης: Τι ποσοστό των Ελλήνων πιστεύει ότι η Αντιπολίτευση εργαλειοποιεί το τραγικό δυστύχημα των Τεμπών; Το πιστεύει το 82,4%, το μεγαλύτερο ποσοστό, ή ένα από τα δύο μεγαλύτερα όλων των ερωτήσεων, με βάση τις απαντήσεις των πολιτών.

Μιλήσατε ξανά για ποινικές ευθύνες, και μάλιστα κάποιοι μίλησαν για την εξεταστική. Εγώ ρώτησα κάτι το οποίο το επαναλαμβάνω -να μάθετε να τα ξεχωρίζετε- ποιο είναι το αίτημα που υπέβαλε η δικαιοσύνη, εν προκειμένω ο ανακριτής που ερευνά με απόλυτη μυστικότητα, όπως λέει ο νόμος το τραγικό δυστύχημα των Τεμπών; Ήρθατε εσείς να κάνετε κατηγορητήριο, και εμείς είπαμε όχι; Άλλη μία απόδειξη, λοιπόν, ότι δεν υπάρχει συγκάλυψη είναι ότι απαντήσατε με την Εξεταστική Επιτροπή. Ενώ έχουμε πει, το έχουμε παραδεχτεί, αλλά διαχρονικά, ότι, δυστυχώς, οι εξεταστικές επιτροπές δεν επιτελούν τον στόχο τους, για αυτό και όλες οι απαντήσεις δίνονται από τη δικαιοσύνη. Άρα, με τη μη απάντησή σας, και εσείς και οι υπόλοιποι ερωτώντες Βουλευτές, μου επιβεβαιώσατε: Δεν υπάρχει κάποιο αίτημα το οποίο φέρατε και εμείς το απορρίψαμε.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κύριε Υπουργέ, με αυτό να ολοκληρώσετε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Ηλιόπουλε, ειρωνευτήκατε το «ποτέ ξανά». Αν δεν κάνω λάθος, ήσασταν μέλος της κυβέρνησης ΣΥΡΙΖΑ. Σωστά;

Να σας δώσω δύο παραδείγματα για το «ποτέ ξανά» δύο διαφορετικών κομμάτων σε μια άλλη τραγική ημέρα για τη χώρα. Το Μάτι. Για εμάς το «ποτέ ξανά» για το Μάτι, ήταν το «112», όπως είπα και στην ομιλία μου. Για εσάς το υποκριτικό «ποτέ ξανά», κύριε Ηλιόπουλε -τώρα φύγατε από τον ΣΥΡΙΖΑ, ήταν σε αυτήν τη σύσκεψη παρών ο νυν πρόεδρος του ΣΥΡΙΖΑ- ήταν η επικοινωνιακή σύσκεψη ενώ ξέρατε ότι υπάρχουν νεκροί. Γιατί, δυστυχώς, για αυτή τη χώρα έχουν υπάρξει εθνικές τραγωδίες με συλλογικές ευθύνες του πολιτικού συστήματος, υπάρχουν, όμως, κάποιοι που άλλες φορές εργαλειοποιούν με αυτόν τον τρόπο, όπως τώρα, και που άλλες φορές κάνουν επικοινωνιακές συσκέψεις για να τις εκμεταλλευτούν.

Για να μην αφήσω και κάτι αναπάντητο, μιλήσατε για τον νόμο περί ευθύνης Υπουργών, κύριε Μπάρκα. Δεν είπαμε κάτι διαφορετικό. Βάζετε και βαθμούς στο συνταγματικό. Αλλά μια κακιά ανάλγητη κυβέρνηση η οποία θέλει να συγκαλύψει, δεν…

**ΑΘΑΝΑΣΙΟΣ ΠΛΕΥΡΗΣ:** Μπορούσε να μην το περάσει.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Μπράβο, μπορούσε να μην το περάσει.

Ξέρετε, όμως, κάτι που ξεχνάτε με τον νόμο περί ευθύνης Υπουργών, κύριε Μπάρκα; Υπάρχει και ένας πρώην Υπουργός που λέγεται Σπίρτζης. Αυτός ο πρώην υπουργός, αν φέρει κάποια στιγμή κάποια δικαιοσύνη κάτι, κύριε Μπάρκα, δεν θα πάθει τίποτα, κύριε Μπάρκα, γιατί γι’ αυτόν μετράει αλλιώς η παραγραφή. Τον πιάνει η αποσβεστική προθεσμία. Οπότε όταν σηκώνετε ένα θέμα, να ξέρετε την πραγματικότητα, αντί να κάνετε προσωπικές επιθέσεις.

**ΚΩΝΣΤΑΝΤΙΝΟΣ ΜΠΑΡΚΑΣ:** Μια χαρά την ξέρω την πραγματικότητα. Πολύ καλά την ξέρουμε.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν απαντάτε, όμως, στην ουσία.

**ΚΩΝΣΤΑΝΤΙΝΟΣ ΜΠΑΡΚΑΣ:** Τον νόμο δεν φέρατε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μην διακόπτετε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κλείνω με αυτό.

Κύριε Καζαμία, μου έχετε κάνει τρεις ερωτήσεις. Σωστά; Σας έχω απαντήσει τις δύο γιατί ήταν αρμοδιότητάς μου. Τι να κάνουμε που το ΦΕΚ διορισμού μου από τον Πρωθυπουργό αναφέρεται στην επικοινωνία και στην ενημέρωση, και όχι στις υποδομές και στις μεταφορές;

Σας απάντησα και στη Βουλή πολύ αναλυτικά δύο φορές ότι, επειδή είμαι Κυβερνητικός Εκπρόσωπος και απαντάω στις ενημερώσεις για όλα τα Υπουργεία με την ενημέρωση που έχω από τους Υπουργούς, αν απαντούσα στη Βουλή για όλα τα θέματα, θα ήμουν όλη μέρα και θα απαντούσα εγώ μόνο στη Βουλή για όλα τα θέματα. Το αντιλαμβάνεστε αυτό. Και δεν είπατε κάτι πάρα πολύ ουσιώδες, κύριε Καζαμία, για να καταλάβετε πώς πολιτεύεστε με ψέματα, και δεν ντρέπεστε. Είναι τακτική, δυστυχώς, και του δικού σας κόμματος.

(Θόρυβος από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μην διακόπτετε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Δεν είπατε κάτι πάρα πολύ ουσιώδες, κύριε Καζαμία. Απαντήθηκε τελικά η ερώτηση η τρίτη από τον κ. Σταϊκούρα;

**ΑΛΕΞΑΝΔΡΟΣ ΚΑΖΑΜΙΑΣ:** Εσείς γιατί δεν απαντάτε;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Απαντήθηκε από τον κ. Σταϊκούρα; Απαντήθηκε;

**ΑΛΕΞΑΝΔΡΟΣ ΚΑΖΑΜΙΑΣ:** Τη δική σας δεν άκουσα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία!

**ΑΛΕΞΑΝΔΡΟΣ ΚΑΖΑΜΙΑΣ:** Με ρωτάει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, εδώ εσείς ρωτάτε και η Κυβέρνηση απαντάει. Δεν σημαίνει ότι πρέπει να συμφωνήσουμε. Αξιολογούνται και οι ερωτήσεις και οι απαντήσεις. Αυτή είναι η δημοκρατία μας. Τι να κάνουμε δηλαδή; Αυτή είναι η δημοκρατία μας. Δεν θέλετε αυτή τη δημοκρατία; Θέλετε κάτι άλλο; Εσείς ρωτάτε και η Κυβέρνηση απαντάει. Δεν σημαίνει ότι πρέπει να σας αρέσουν οι απαντήσεις.

Παρακαλώ, κύριε Υπουργέ, ολοκληρώστε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Τελειώνω με αυτό, κύριε Γεωργαντά. Και ζητώ συγγνώμη από τους Βουλευτές που έπρεπε να μιλήσουν. Υποχρεωτικά έπρεπε να απαντήσω.

Μιλήσατε για βρικόλακες, κύριε Καζαμία, ένα λογοπαίγνιο το οποίο κάνατε για την ώρα που μίλησα. Αυτή ήταν η προγραμματισμένη ώρα. Και μετά από πολλές ομιλίες, όπως είπε, ο κύριος Πρόεδρος -και ευχαριστώ πολύ, κύριε Πρόεδρε- παραχωρούσα τη σειρά μου στους Βουλευτές που περιμένουν και εκείνοι πάρα πολύ ώρα.

Δύο πράγματα, δύο συμπεράσματα από αυτό το οποίο είπατε. Το πρώτο συμπέρασμα είναι πόσο σοβαρά τελικά αντιμετωπίζετε το τραγικό δυστύχημα των Τεμπών. Μόνο ψήφους βλέπετε και εργαλειοποίηση, γιατί ένας άνθρωπος που πραγματικά συγκλονίζεται, δεν έρχεται στη Βουλή ούτε για προσωπικές επιθέσεις ούτε για κατηγορίες ούτε για τόσο βαρείς χαρακτηρισμούς. Και δεν σας το κρύβω ότι είναι πολλές οι φορές που πρέπει όλοι εμείς να κάνουμε φοβερή υπομονή για να μην πέσουμε στο δικό σας επίπεδο. Δεν είναι πάντοτε εύκολο, το έχω πει και σε αντίστοιχη ενημέρωση, χρειάζεται ψυχραιμία.

Το δεύτερο και τελευταίο που θέλω να σας πω είναι ότι σας το επιστρέφω το «βρικόλακας», όχι εσάς προσωπικά, στο κόμμα σας και σε κάποια άλλα κόμματα. Γιατί, ξέρετε, υπάρχουν κάποιοι σε αυτό το Κοινοβούλιο που δίπλα σε πονεμένους ανθρώπους, δίπλα σε ανθρώπους που έχουν χάσει τα παιδιά τους, τα αδέρφια τους, τους φίλους τους, βλέπουν το πολιτικό τους σωσίβιο. Ψάξτε, λοιπόν, τους ορισμούς των λέξεων, και ελάτε ξανά να τις πείτε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Γεωργαντάς):** Περνάμε στον πρώτο κύκλο των ομιλητών, που πλέον οι ομιλητές έχουν από επτά λεπτά. Θα μιλήσουν δύο ομιλητές και μετά έχει ζητήσει τον λόγο ο κ. Γερουλάνος.

Ο κ. Κόνσολας από τη Νέα Δημοκρατία, έχει τώρα τον λόγο.

**ΕΜΜΑΝΟΥΗΛ** **ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρία Υπουργέ, κυρίες και κύριοι Βουλευτές, αυτή η κορυφαία συζήτηση στην Εθνική Αντιπροσωπεία διεξάγεται με ένα βαρύ κλίμα, και είναι εύλογο, αφού διεξάγεται η συζήτηση μετά από την κατάθεση πρότασης δυσπιστίας προς την Κυβέρνηση εξαιτίας του τραγικού δυστυχήματος των Τεμπών, του πολύνεκρου αυτού δυστυχήματος που έχει δημιουργήσει τόσες συσπάσεις στον πολιτικό και στον κοινωνικό βίο της χώρας.

Όλα τα κόμματα, και πάρα πολλοί Βουλευτές από όλα τα κόμματα, κάνουν την επίκληση του κράτους δικαίου και χρησιμοποιούν και αξιοποιούν την έννοια της δικαιοσύνης ως τον μοχλό διαφώτισης της παθογένειας, χρονίζουσας παθογένειας, της δημόσιας διοίκησης, αλλά και αξιοποιούν τη δικαιοσύνη ως επιχείρημα για να δοθεί ένα οριστικό πρόβλημα στην επίλυσή του, με πολλές μεταβλητές.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Όσοι, όμως, θέλουν να εμφανίζονται θεσμικοί παράγοντες στη λειτουργία της Κοινοβουλευτικής Δημοκρατίας, επιτρέψτε μου να πω, κυρίες και κύριοι συνάδελφοι, αλλά και των κομμάτων ως προς τη δημοκρατία του κράτους δικαίου, θα πρέπει να συμφωνούμε ότι η δικαιοσύνη είναι σταθερή μεταβλητή. Είναι εκείνη η διάσταση που συνδέει την εμπιστοσύνη με τον κορυφαίο θεσμό της δημοκρατικής νομιμοποίησης των πράξεων μιας Κυβέρνησης, μιας Κοινοβουλευτικής Δημοκρατίας, τον κορυφαίο θεσμό της δικαιοσύνης. Αυτά ως μια μικρή εισαγωγή, μιας και η επίκληση της δικαιοσύνης είναι το ζητούμενο σήμερα σ’ αυτήν τη συζήτηση.

Από εκεί και πέρα, κυρίες και κύριοι συνάδελφοι, είναι ευδιάκριτη η προσπάθεια πολλών παραγόντων, κομματικών και κοινοβουλευτικών, να εργαλειοποιήσουν το τραγικό δυστύχημα των Τεμπών μέσα από την πρόταση δυσπιστίας που κατατέθηκε σήμερα στην Εθνική Αντιπροσωπεία.

Στέκομαι με απόλυτο σεβασμό απέναντι σε όλους αυτούς που έχασαν δικούς τους ανθρώπους στο τραγικό δυστύχημα των Τεμπών. Κανείς δεν νομιμοποιείται ηθικά και πολιτικά να τους κουνάει το δάχτυλο, όπως και να επιχειρεί να εργαλειοποιήσει αυτό το πολύ τραγικό γεγονός για μικροκομματικά οφέλη. Το ίδιο, ωστόσο, νιώθω και απέναντι σε κάθε πολίτη που την περασμένη Παρασκευή δημοκρατικά, ελεύθερα και ειρηνικά απαίτησε όχι την παραίτηση της Κυβέρνησης, όπως κάποιοι λένε, αλλά τη διαλεύκανση της υπόθεσης και την απόδοση των ευθυνών. Αυτό δεν λέει ο κάθε συνάδελφος που έρχεται στο Βήμα αυτό;

Διερεύνηση, λοιπόν, κυρίες και κύριοι Βουλευτές, με τη διαφορά ότι στον κώδικα αξιών και αρχών του δημοκρατικού πολιτεύματος η διερεύνηση, αλλά και η τεκμηρίωση και η απόδοση ευθυνών, είναι έργο της δικαιοσύνης.

Ισχυρό στοιχείο προβληματισμού είναι για εμένα, αλλά και για όσους μπορούν να διακρίνουν τους κινδύνους, η προσπάθεια φθοράς των θεσμών που επιχειρείται και δυστυχώς βρίσκει πρόσφορο έδαφος σε πολλούς από τους συνομιλητές μας για τη διερεύνηση αυτού του εγκλήματος, αυτού του δυστυχήματος, αυτού του ατυχήματος, αυτής της πολύ τραγικής υπόθεσης, όποια και αν είναι η λέξη που χρησιμοποιεί καθένας από εμάς για να προσδιορίσει τις παραμέτρους που το συνθέτουν.

Ωστόσο, όταν κάποιοι απαξιώνουν τον θεσμό της δικαιοσύνης, απαξιώνουν και την ίδια τη δημοκρατία. Τα «λαϊκά δικαστήρια» του πρόσφατου παρελθόντος είδαμε όλοι τι κατάληξη είχαν.

Ένα πλήθος συναδέλφων από τα κόμματα που συνυπογράφουν την πρόταση δυσπιστίας αναφέρονται επιλεκτικά και κάνουν δικές τους ερμηνείες στο πόρισμα του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών. Το τονίζω αυτό, κυρίες και κύριοι, γιατί ο οργανισμός αυτός θα έπρεπε να είχε συσταθεί εδώ και δεκαοκτώ χρόνια. Αποτελούσε υποχρέωση της χώρας μας και κάθε κυβέρνησης. Συστάθηκε, ωστόσο, και απέκτησε στελέχη από αυτήν την Κυβέρνηση, την Κυβέρνηση του Κυριάκου Μητσοτάκη. Μεσολάβησαν οι κυβερνήσεις του ΠΑΣΟΚ, η κυβέρνηση ΣΥΡΙΖΑ-ΑΝΕΛ που δεν προχώρησαν στη σύστασή του και σήμερα, συνάδελφοι της Αντιπολίτευσης χρησιμοποιούν επιλεκτικά, όπως είπα, σημεία του πορίσματος για να επιτεθούν στην Κυβέρνηση και να καταλογίσουν ευθύνες. Το γεγονός αυτό από μόνο του επιβεβαιώνει ότι η Κυβέρνηση είναι μακριά από κάθε προσπάθεια χειραγώγησης και συγκάλυψης ευθυνών και αιτιών.

Το πόρισμα του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών είναι ένα πόρισμα ειδικών επιστημόνων που δεν προσφέρεται για κομματική εκμετάλλευση. Αντίθετα, το περιεχόμενό του αναφέρεται σε ανθρώπινα λάθη που πρέπει να δούμε πώς δεν θα επαναληφθούν. Το πόρισμα του Εθνικού Οργανισμού αναφέρεται στο τι πρέπει να γίνει για να διασφαλιστούν πλήρως οι συνθήκες ασφάλειας στον σιδηρόδρομο και αυτές είναι οι προτεραιότητες για την Κυβέρνηση. Το είπε ο Πρωθυπουργός, το είπαν οι Υπουργοί, το είπαν και οι Βουλευτές της κυβερνητικής παράταξης, γιατί απ’ ό,τι φαίνεται, κυρίες και κύριοι συνάδελφοι, προτεραιότητα για την Αντιπολίτευση είναι να δημιουργήσει ένα κλίμα οξύτητας και τοξικότητας με αυθαίρετες ερμηνείες και συμπεράσματα, χωρίς καμία τεκμηρίωση.

Προτεραιότητα για την Κυβέρνηση, όμως, κύρια και απόλυτη προτεραιότητα είναι το μήνυμα που εστάλη από την ελληνική κοινωνία την περασμένη Παρασκευή. Το μήνυμα αυτό όχι μόνο ελήφθη, αλλά είναι και απόλυτα σεβαστό από όλους μας. Η απαίτηση για δικαιοσύνη, για απόδοση ευθυνών και για ξεκάθαρες και τεκμηριωμένες απαντήσεις που πρέπει να δοθούν σε όσα ερωτήματα τίθενται μας εκφράζουν όλους, από τα αριστερά μέχρι τα δεξιά.

Η Κυβέρνηση όχι μόνο δεν θα σταθεί εμπόδιο, αλλά θα συνδράμει σε αυτήν την προσπάθεια, στο έργο της δικαιοσύνης, γιατί όπως είπα και πριν, η δικαιοσύνη είναι αυτή που διεξάγει την έρευνα και θα αποδώσει τις ευθύνες. Αυτή η διαδικασία δεν είναι υπόθεση των κομμάτων ή των «λαϊκών δικαστηρίων». Το τονίζω και πάλι.

Εξέφρασα πριν την ανησυχία μου για τη φθορά των θεσμών, την κρίση εμπιστοσύνης των πολιτών απέναντι στο πολιτικό σύστημα. Εξάλλου και συνάδελφοι ανέφεραν την πρόσφατη δημοσκόπηση των πολιτών. Αυτό το ζήτημα, όμως, μας αφορά όλους. Επιβεβαιώνεται από τις χαμηλές επιδόσεις της Αντιπολίτευσης, που σε καμία περίπτωση δεν αποτελεί μια εναλλακτική πρόταση διακυβέρνησης, γιατί δεν έχει σοβαρές και επεξεργασμένες προτάσεις διακυβέρνησης, γιατί την έχει ξεπεράσει η εποχή, η ίδια η κοινωνία, γιατί επιχειρεί μια προσέγγιση με παλιά εργαλεία σε μια άλλη, νέα εποχή.

Κύριε Πρόεδρε, επιτρέψτε μου ένα λεπτό μόνο.

Στη δική μας παράταξη ωστόσο υπάρχουν ισχυρές κοινωνικές αναφορές. Η παράταξή μας έχει τη δύναμη να εκφράσει τις ανάγκες και τα προτάγματα της νέας εποχής. Είμαι βέβαιος ότι θα βρει τον δρόμο για να αποκαταστήσει την εμπιστοσύνη των πολιτών απέναντι στους θεσμούς, για να χτίσει ένα κράτος ευθύνης, απαλλαγμένο από νοσηρά φαινόμενα και διαχρονικές παθογένειες και κυρίως να διατηρήσει τη χώρα στο δρόμο της ασφάλειας και της σταθερότητας.

Όπως ξέρετε, ζούμε σε ένα ασφαλές περιβάλλον στη χώρα στο πλαίσιο μιας ασταθούς και μεταβαλλόμενης περιοχής στον κόσμο ολόκληρο. Πιστεύει κανείς ότι υπάρχει στην Αντιπολίτευση μια σοβαρή και συγκεκριμένη δύναμη που μπορεί να αντιμετωπίσει αυτές τις προκλήσεις, τους κινδύνους από τις γεωπολιτικές ανακατατάξεις και να κρατήσει τη χώρα ασφαλή; Πιστεύει κανείς ότι η τοξικότητα, ο διχασμός, η ρητορική του μίσους και η φθορά των θεσμών αποτελούν σοβαρή πρόταση για τη χώρα και κυρίως για το μέλλον;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΕΜΜΑΝΟΥΗΛ ΚΟΝΣΟΛΑΣ:** Τελειώνω, κύριε Πρόεδρε και ευχαριστώ πολύ.

Δεν τοποθετούμαι ως Βουλευτής της Νέας Δημοκρατίας. Τοποθετούμαι και ως πολίτης και αισθάνομαι προσωπικά προσβεβλημένος όταν καταλογίζετε στην παράταξή μας την πρόθεση συγκάλυψης και όταν εκτοξεύονται χαρακτηρισμοί που περιλαμβάνουν συλλήβδην όλους τους πολίτες που στήριξαν και στηρίζουν αυτήν την παράταξη.

Είμαι από αυτούς που δεν κρύβονται, που έχουν άμεση σχέση με τον κόσμο, που γνωρίζουν τι γίνεται στην κοινωνία και μάλιστα την Παρασκευή όσοι ζήσαμε τα συλλαλητήρια και στα Δωδεκάνησα, είδαμε ότι συμμετείχαν πολίτες από όλο το πολιτικό φάσμα, από τη Νέα Δημοκρατία, από το Κομμουνιστικό Κόμμα, τον ΣΥΡΙΖΑ, το ΠΑΣΟΚ. Έδωσαν το «παρών» οι πολίτες.

Τελειώνοντας, κύριε Πρόεδρε, θέλω να τονίσω για άλλη μια φορά ότι δεν είμαστε εδώ για να συγκαλύψουμε. Αντίθετα, η δικαιοσύνη τεκμηριώνει ευθύνες. Αυτές θα αποδώσει η δικαιοσύνη. Η αλήθεια δεν φοβίζει. Αντίθετα, είναι λυτρωτική.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθούν ο κ. Μιχαηλίδης και ο κ. Γερουλάνος.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ σε μια πολύ δύσκολη φάση και για το Κοινοβούλιο και για τη χώρα μας και για όλους μας, με αφορμή αυτό το προδιαγεγραμμένο, κατά την άποψή μου, έγκλημα των Τεμπών, για το οποίο το ΠΑΣΟΚ καταθέτει πρόταση δυσπιστίας. Το αναφέρω ως προδιαγεγραμμένο έγκλημα διότι ηχούσαν καμπάνες, όχι κουδούνια, από τους εργαζόμενους, από τα συνδικάτα, από τη Ρυθμιστική Αρχή Σιδηροδρόμων. Με χαρτιά, με αναφορές, με έγγραφα ενημέρωναν ότι ο σιδηρόδρομος δεν πάει καλά. Αυτοί που μόνο που έβλεπαν να πηγαίνουν όλα καλά ήταν η Κυβέρνηση και ο τότε Υπουργός Μεταφορών. Δεν θα αναφερθώ για την 717. Έχουν ειπωθεί πολλά, θα ειπωθούν και άλλα.

Θα ήθελα να σταθώ σε δύο-τρία άλλα θέματα. Σε ένα τέτοιο μείζον ατύχημα, δυστύχημα, έγκλημα υπάρχουν δύο σκέλη, το πριν, το πώς έπρεπε να φροντίζεται ένα τέτοιο σύστημα ώστε να μην καταλήξει σε δυστύχημα και δεύτερον, το πώς θα διερευνηθεί, ώστε να εντοπιστούν τα αίτια για να μην ξαναγίνει κάτι τέτοιο και βεβαίως η δικαστική εξουσία να διερευνήσει το ποιος φταίει.

Για να δούμε αυτά τα δύο σκέλη, τα δεύτερα σκέλη. Τι συμβαίνει; Η Κυβέρνηση κατά τραγική ειρωνεία ένα μήνα πριν απ’ αυτό το τραγικό δυστύχημα, αυτό το έγκλημα, έφερε ένα νομοσχέδιο εδώ και έγινε νόμος, ο ν.5014/2023, όπου ενσωμάτωνε κάποιες οδηγίες που έπρεπε να έχουν ενσωματωθεί, μπορεί και δέκα χρόνια πριν, από το 2016. Στο ένα σκέλος αυτού του νόμου περιγράφεται η διαδικασία διερεύνησης για τα αεροπορικά και στο άλλο σκέλος για τα σιδηροδρομικά ατυχήματα.

Απορώ -επιτρέψτε μου τον προσωπικό τόνο διότι έχω ασχοληθεί για δεκαετίες με τέτοια θέματα- για ποιο λόγο ξεχωρίζονται αυτά τόσο πολύ. Στο ένα, για τα αεροπορικά έχουν αφιερωθεί σαράντα άρθρα με πολύ μεγάλη λεπτομέρεια. Για δε τα σιδηροδρομικά εφτά σε γενικότητες. Στο ένα προβλέπεται στο τέλος ότι συντάσσεται πόρισμα από τη διερεύνηση -θα σας πω παρακάτω πώς γίνεται- και στο δεύτερο απλώς αναφέρεται «αν θέλει λίγο πολύ η κυβέρνηση, ο διαχειριστής, η αρχή, ότι συντάσσεται μία έκθεση».

Κι εδώ έρχομαι να μιλήσω για την παρατήρηση που έκανε ο Πρωθυπουργός. Μας εγκαλούσε εάν το έχουμε διαβάσει. Μάλλον εκείνος δεν το έχει διαβάσει. Είχε διαβάσει μόνο ό,τι του έδωσαν οι συνεργάτες του διότι αν το είχε διαβάσει δεν θα ανέφερε ποτέ τη λέξη «πόρισμα». Δεν υπάρχει πόρισμα. Και δεν το λέω επειδή είναι μια λέξη διαφορετική. Έχει πολύ μεγάλη σημασία για τις διατάξεις του νόμου τι είναι πόρισμα και τι είναι έκθεση. Έχουμε, λοιπόν, αυτήν τη διαδικασία που την ξεχωρίζει. Τι έπρεπε να γίνει από την πρώτη στιγμή και γιατί δεν έγινε; Από την πρώτη στιγμή -αν δεν είναι σε μία ώρα, είναι σε δύο ώρες, είναι σε μια μέρα, το πολύ δύο μέρες- συγκαλείται αυτή η επιτροπή που την προβλέπει ο νόμος, πάει στο πεδίο και αναλαμβάνει τα πάντα σε συνεργασία με τον εισαγγελέα, αν θέλετε. Αλλά χωρίς τη δική του έγκριση δεν μπαίνει κανείς, δεν αγγίζει κανείς τίποτα. Δεσμεύουν ηχητικά, εικόνες, φορτωτικές, συντρίμμια. Δεν αγγίζεται τίποτα. Έγινε τίποτα από όλα αυτά; Όχι. Γιατί δεν έγινε; Για να συγκαλυφθούν αυτά τα οποία εσείς ξέρετε και εσείς έχετε την ευθύνη να πείτε ότι δεν έχετε συγκαλύψει τίποτα.

Και φτάσαμε στον τραγικό αριθμό των πενήντα επτά ανθρώπων που έχουν χάσει τη ζωή τους -νέοι άνθρωποι- και περίπου ογδόντα και παραπάνω να έχουν τραυματιστεί σοβαρά σωματικά και ψυχικά. Αυτή είναι η κατάσταση. Και ερωτούμε. Έχετε ευθύνες; Βεβαίως και έχετε ευθύνες. Τι δουλειά είχαν μέλη της Κυβέρνησης; Από πού προβλέπεται να πάνε και να συντονίζουν; Και μην το αρνηθείτε διότι ο κ. Τριαντόπουλος που ελέγχεται από χτες ανέφερε ότι πήγε να συντονίσει. Ποιος τον έστειλε; Με ποια αρμοδιότητα; Θα απαντήσει στις δικαστικές αίθουσες διότι ο συντονισμός του ήταν συντονισμός χάους. Ποιος μπορεί σήμερα να μας πει με σιγουριά ποιος είχε το γενικό πρόσταγμα σε ένα τόσο τραγικό δυστύχημα; Ποιος είχε το γενικό πρόσταγμα; Γράφει και η έκθεση ότι όποιος φορούσε ένα κίτρινο γιλέκο έμπαινε κι έβγαινε. Και στο τέλος πήραν όλα τα πειστήρια, ό,τι υλικό θα μπορούσε να βοηθήσει για να ανακαλυφθούν τα αίτια, για να δούμε από τι έγινε αλλά και για τις ευθύνες και τα πήγαν στη χωματερή. Και ακολούθως διαβάσαμε ότι και δείγματα αίματος καταστράφηκαν και φορτωτικές και ανακαλύπτονται κάθε χρόνο ή κάθε δύο χρόνια βίντεο. Δεν υπάρχει περίπτωση πραγματικά να χαρακτηριστεί χειρότερη απ’ αυτήν την οποία εσείς διαχειριστήκατε.

Κι έρχομαι και σε ένα δεύτερο κομμάτι. Υπάρχει η Ρυθμιστική Αρχή Σιδηροδρόμων. Εάν διαβάσετε τις εκθέσεις της των τελευταίων ετών απορεί κανείς γιατί δεν είχε κλείσει τον σιδηρόδρομο. Μια γραμμή είχατε όλη κι όλη. Μία γραμμή και τα κάνατε θάλασσα. Το έβλεπε. Διαβάστε τις εκθέσεις του 2020, του 2021, του 2022, του 2023. Το τι γράφει μέσα... Στη ναυτιλία υπήρχε τουλάχιστον η επιθεώρηση εμπορικών πλοίων. Αν κάτι δεν πάει καλά, το δένεις και τελειώνει. Γιατί οι σιδηρόδρομοι δούλευαν και φτάσαμε στους δώδεκα θανάτους το 2019 στο σύστημα των σιδηροδρόμων, στους δύο το 2020, στους έξι το 2021, στους δέκα το 2022, στους εξήντα το 2023; Η διαχείρισή σας είναι διαχείριση που σκορπά θάνατο. Είναι σκληρά λόγια αλλά είναι η πραγματικότητα. Οι ρυθμιστικές αρχές, αυτούς που διορίζετε τι κάνουν; Θα ελεγχθεί κανένας απ’ αυτούς; Να αποδοθεί δικαιοσύνη. Φωνάζει όλος ο κόσμος. Θέλουμε δικαιοσύνη. Μην τα κρύβετε.

Και φτάσαμε και στο μανιτάρι. Υπάρχει κανένας σ’ αυτή την Αίθουσα και στα εκατομμύρια των Ελλήνων που δεν πιστεύει, όπως γράφει και η περιβόητη έκθεση, ότι υπάρχουν υπόνοιες, ισχυρές ενδείξεις ότι υπήρχε καύσιμο πτητικό που έγινε αυτή η πυρόσφαιρα; Αν το πιστεύουμε μεταφερόταν πάνω σε κάποιο βαγόνι. Και έρχεστε τώρα να πιστέψουμε ότι μία Κυβέρνηση με ένα ελεγκτικό σύστημα, με καταγραφικά κ.λπ., δεν μπορεί να βρει ποιος το μετέφερε τι και σε ποιο σημείο του τρένου μεταφερόταν. Σε ποιον τα λέτε αυτά; Σας πιστεύει κανείς; Κανείς δεν σας πιστεύει. Γι’ αυτό σας καταλογίζουν ευθύνη ότι συγκαλύπτετε. Και θα φανεί ποιον συγκαλύπτετε, τι συγκαλύπτετε πέρα από το βίδωμα το δικό σας στις κοινοβουλευτικές σας θέσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Σας έχω δώσει κι ένα λεπτό.

**ΣΤΑΥΡΟΣ ΜΙΧΑΗΛΙΔΗΣ:** Δευτερόλεπτα μου έχετε δώσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και ένα λεπτό που δεν το είδατε.

**ΣΤΑΥΡΟΣ ΜΙΧΑΗΛΙΔΗΣ:** Εντάξει.

Τελειώνω λέγοντας ότι κυβερνάτε ένα καράβι που καλάρει νερά. Πολλά νερά. Κοιτάξτε να φύγετε γιατί θα μας πνίξετε όλους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Γερουλάνος, Κοινοβουλευτικός Εκπρόσωπος του ΠΑΣΟΚ, έχει τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Επιτρέψτε μου από αυτό εδώ το Βήμα να διορθώσω κατ’ αρχάς τον κ. Μητσοτάκη που προσπάθησε να μου πιστώσει, τρόπον τινά, τη σημερινή πρωτοβουλία τεσσάρων κομμάτων της Αντιπολίτευσης και ανεξάρτητων Βουλευτών για την πρόταση δυσπιστίας. Τον ευχαριστώ για την προσπάθεια αλλά θα πρέπει να τον διαψεύσω. Άλλωστε δεν έχω μιλήσει ποτέ για συνεργασία κομμάτων. Ποτέ. Γι’ αυτό του απάντησα την τελευταία φορά που το είπε να σοβαρευτεί και να σταματήσει να συμπεριφέρεται ως τρολ του διαδικτύου. Αλλά του άρεσε πολύ αυτό που είπε. Το βρήκε πολύ έξυπνο και το επανέλαβε κιόλας, διαδίδοντας κι αυτός δηλαδή τις μπουρδολογίες της ομάδας αλήθειας. Και εις ανώτερα.

Δυστυχώς γι’ αυτόν, όμως, ο πραγματικός αρχιτέκτονας αυτής της πρωτοβουλίας δεν είμαι εγώ, είναι ο ίδιος. Ο κ. Μητσοτάκης είναι. Η πολιτική του συμπεριφορά είναι που κατάφερε να ενώσει κάθε Ελληνίδα και κάθε Έλληνα απέναντί του και στις πλατείες. Σε αυτή τη λαϊκή απαίτηση ανταποκρίνεται η πρωτοβουλία των κομμάτων μας. Προφανώς, όμως, τον ενοχλεί πολύ. Και ψάχνει κάπου αλλού να ρίξει την ευθύνη. Γι’ αυτό προσπαθεί να απαξιώσει την πρωτοβουλία μας μιλώντας για εργαλειοποίηση. Το επαναλαμβάνετε όλοι σας. Χωρίς να σκέφτεστε. Δηλαδή, να καταλάβω κάτι. Αν εγώ αύριο μιλήσω για την κατάσταση σε ένα νοσοκομείο είναι εργαλειοποίηση της υγείας. Δηλαδή, να καταλάβω, αν εγώ μιλήσω για σχολεία που καταρρέουν, είναι εργαλειοποίηση της παιδείας. Μάλιστα. Ξέρετε πόσο επικίνδυνο είναι αυτό που λέτε; Ξέρετε πόσο αντιδημοκρατικό είναι;

Αν θεωρείτε ότι μία νόμιμη κοινοβουλευτική διαδικασία αποτελεί εργαλειοποίηση του οποιουδήποτε θέματος, τότε δεν αντιλαμβάνεστε ούτε τον ρόλο του Κοινοβουλίου ούτε τον ρόλο της Αξιωματικής Αντιπολίτευσης. Και αυτό σας καθιστά εξαιρετικά επικίνδυνους για τη δημοκρατία.

Ίσως, γι’ αυτό αν άνοιγε σήμερα την τηλεόρασή του κάποιος, κυρίες και κύριοι συνάδελφοι, θα έβλεπε έναν Πρωθυπουργό γεμάτο έπαρση και αλαζονεία, που του φταίνε όλοι, εκτός από τον ίδιο. Θα έβλεπε έναν Πρωθυπουργό που ζει σε μία άλλη πραγματικότητα. Ο Πρωθυπουργός του κ. Βορίδη, του κ. Γεωργιάδη και της κ. Βούλτεψη λέει ότι η Νέα Δημοκρατία απέφυγε να φορτίσει το δημόσιο διάλογο. Αλήθεια, τώρα; Σε ποια χώρα ζει; Δεν τον ενημερώνει κανένας σας πια; Δεν βλέπει τηλεόραση, κάτι; Μπορεί να βγαίνουν αυτά τα λόγια από το στόμα του; Και θα έβλεπε έναν Πρωθυπουργό, ο οποίος πλέον δεν ξέρει τι λέει. Έναν Πρωθυπουργό που, επί των ημερών του, ένα μοιραίο ρουσφέτι έγινε σταθμάρχης, ο εξίσου μοιραίος Υπουργός Μεταφορών αξιολογήθηκε ικανός να ξαναμπεί στο ψηφοδέλτιο της Νέας Δημοκρατίας και σχεδόν το σύνολο των διοικήσεων, διοικητικών θέσεων ευθύνης στο σιδηρόδρομο γέμισε με γαλάζια ρουσφέτια. Αυτός ο Πρωθυπουργός μιλά για αξιολόγηση; Το έχει χάσει τελείως μετά από έξι χρόνια;

Και ο Πρωθυπουργός που ανέχτηκε την κινδυνολογία, τον εκφοβισμό και τη συκοφαντία των συγκεντρώσεων της προηγούμενης Παρασκευής, τώρα λέει να γίνουν τα Τέμπη –πώς το είπε;- εφαλτήριο της ενότητας.

Μην ανησυχείτε, κύριε Μητσοτάκη, μια χαρά ενωμένος είναι ο ελληνικός λαός. Εσείς τον ενώσατε, απέναντί σας. Η Ελλάδα, πλέον, ολόκληρη απαιτεί οξυγόνο. Πώς αλλιώς θέλετε να σας πει ότι πνίγεται; Πώς αλλιώς θέλετε να σας εκφράσει ότι νιώθει πως λυγίζει; Πώς αλλιώς θέλετε να το ακούσετε, για να το καταλάβετε;

Η πάνδημη απαίτηση για οξυγόνο δεν αφορά μονάχα την τιμωρία των ενόχων για τα Τέμπη. Αφορά ένα συναίσθημα με το οποίο ξυπνάνε όλο και περισσότεροι Έλληνες και Ελληνίδες κάθε μέρα. Αφορά τον φόβο που κυριεύει όλους μας, τον φόβο ότι τα πράγματα οδηγούνται στα βράχια, διότι τίποτα -μα, τίποτα- δεν στερεί έναν άνθρωπο από οξυγόνο όπως το κάνει ο φόβος. Γι’ αυτό η απαίτηση για οξυγόνο συνοδεύεται και από μία άλλη φράση: κάντε κάτι. Εξ ου και η πρόταση δυσπιστίας. Διότι η πηγή του φόβου δεν είναι μία πια, είναι πολλές. Μία πηγή φόβου είναι αυτά που γίνονται γύρω μας. Βλέπουν την πατρίδα μας να απομονώνεται διεθνώς. Βλέπουν γύρω μας τα σύνορα να αλλάζουν και η Ελλάδα κάθεται πάνω στο ρήγμα, το οποίο ανοίγει σιγά-σιγά, εκεί που αλλάζουν τα σύνορα Ρωσία, Ουκρανία, Τουρκία, Συρία, Ισραήλ, Παλαιστίνη.

Και μας ρωτάει ο κ. Μαρινάκης αν έχουμε εμείς πολιτική εξωτερική. Αυτό δεν έκανε πριν από λίγο; Εμείς αν έχουμε εξωτερική πολιτική; Για να δούμε τη δική σας. Έχει καταλάβει ο κ. Μαρινάκης ότι ο κ. Μητσοτάκης ανέτρεψε την εξωτερική πολιτική σαράντα χρόνων και έξι πρωθυπουργών, όλων από διαφορετικά κόμματα, μόνο για να βρεθεί σήμερα απομονωμένος; Καταλαβαίνετε τι έκανε; Και μας εγκαλείτε εμάς για εξωτερική πολιτική.

Ο κόσμος βλέπει, επίσης, τη φτώχεια γύρω του να μεγαλώνει. Δεν βγαίνει ο μήνας. Δεν το έχετε ακούσει αυτό; Δεν είναι σύνθημα. Συνθήκη είναι, πλέον. Και βλέπουν γύρω μας τους θεσμούς, τα εργαλεία της δημοκρατίας μας δηλαδή, έργο των οποίων είναι να υπερασπίζονται τα δικαιώματα όλων των πολιτών, να αδυνατούν να αντεπεξέλθουν στο έργο τους. Κρισιμότατο μέρος αυτού του έργου είναι και το τι συνέβη στα Τέμπη.

Αλλά και εδώ ακόμα, στο μεγάλο θέμα των Τεμπών, η συζήτηση που κάνουμε είναι μονάχα ένα μέρος της δουλειάς που πρέπει να γίνει. Διότι το έργο αφορά δύο μέρη: Το πρώτο είναι, βεβαίως, να τιμωρηθούν οι υπεύθυνοι, αυτοί που ευθύνονται γι’ αυτό που έγινε, συμπεριλαμβανομένης και της απαράδεκτης προσπάθειας της Κυβέρνησης να συγκαλύψει αυτό το οποίο συνέβη. Και το δεύτερο, το οποίο την «πληρώνει» από την προσπάθεια της συγκάλυψης, είναι να εγγυηθούμε την ασφάλεια των σιδηροδρόμων.

Το είπε πολύ γλαφυρά μια μάνα: «Δηλαδή, θέλετε να μου πείτε ότι εγώ μπορώ να παρακολουθήσω με το τηλέφωνό μου την παραγγελία που έκανα για το φαγητό των παιδιών μου το βράδυ, αλλά εσείς δεν μπορείτε να παρακολουθήσετε σε ποια γραμμή μπήκε το τρένο, με τα παιδιά μου, που πάει στη Θεσσαλονίκη». Αλλά τα παιδιά έχουν λύση: «μη σε νοιάζει, μάνα, θα μείνουμε στα πίσω βαγόνια». Αυτή είναι η λύση.

Και τι λέει η Κυβέρνηση; Ότι μετά από έξι χρόνια διακυβέρνησής μου, δύο χρόνια μετά τα Τέμπη, χρειάζομαι άλλα δύο για να εγγυηθώ την ασφάλειά τους. Αλήθεια τώρα; Οκτώ χρόνια ευθύνης, κύριε Μητσοτάκη; Αυτό και αν γεμίζει τη μάνα φόβο. Αυτό και αν την οδηγεί στις πλατείες.

Όσο δεν διορθώνουμε τα λάθη, τα λάθη θα επαναλαμβάνονται και όσο επαναλαμβάνονται τα λάθη, ο κόσμος θα γεμίζει φόβο και όσο ο κόσμος γεμίζει φόβο, θα γεμίζουν οι πλατείες. Αυτή είναι η πραγματικότητα.

Διότι, κυρίες και κύριοι συνάδελφοι, τίποτα δεν στερεί μια κοινωνία από οξυγόνο όπως ο φόβος και τίποτα -μα τίποτα- δεν εντείνει τον φόβο από μία Κυβέρνηση που δείχνει να μην καταλαβαίνει τι της λέει ο κόσμος. Χειρότερο ακόμα, όταν κάνει πως δεν καταλαβαίνει.

Γι’ αυτό εμείς πήραμε την πρωτοβουλία της πρότασης δυσπιστίας. Ξέρουμε καλά ότι είναι το υπέρτατο όπλο της Αντιπολίτευσης και ξέρουμε πάρα πολύ καλά ότι μπορείτε να την αποκρούσετε με την πλειοψηφία σας. Αλλά ξέρουμε, επίσης, ότι είναι και το μόνο όπλο που έχουμε στη διάθεσή μας. Διότι, σας φέραμε προτάσεις για τα τρένα, τις απορρίψατε. Σας φέραμε προτάσεις καταπολέμησης της φτώχειας, για την υγεία, για την παιδεία. Τις απορρίψατε. Σας φέραμε προτάσεις για την προστασία του πολίτη. Τις απορρίψατε. Σας φέραμε προτάσεις για τις τράπεζες και τις επιχειρήσεις -ειδικά τις μικρές και τις μεσαίες- για ένα νέο παραγωγικό μοντέλο και τις απορρίψατε. Σας φέραμε προτάσεις για το δημογραφικό, για την ανάπτυξη στις περιφέρειες. Τις απορρίψατε. Σας φέραμε προτάσεις για τα νέα ζευγάρια, για τη νέα γενιά, για την κατοικία. Και αυτές τις απορρίψατε.

Τι άλλο θέλετε πια για να καταλάβετε ότι είστε εσείς αυτοί που στερείτε αυτήν την κοινωνία από οξυγόνο; Μπορεί, ίσως, κάποιοι στη Νέα Δημοκρατία να νιώθετε πραγματικά –και να το πιστεύετε- ότι δεν υπάρχει διέξοδος μετά τον κ. Μητσοτάκη, αλλά σας διαβεβαιώνω στα μάτια του κόσμου το αδιέξοδο σήμερα είναι ο κ. Μητσοτάκης.

Και εξηγήστε μου, σας παρακαλώ, πού βρέθηκαν τόσοι πρόθυμοι αυτοφωράκηδες, πρώην περιφερειάρχες, διευθυντές γραφείων και ανίψια, γενικοί γραμματείς και Υπουργοί, πρόεδροι εξεταστικών, για να συγκαλυφθεί τι; Το προφανές πρόβλημα. Ο προφανής αδύναμος κρίκος, ο πρώτος, ο ίδιος ο Πρωθυπουργός σάς βάζει όλους εσάς ασπίδα και εσείς προθυμοποιείστε. Αλλά η δημοκρατία έχει διέξοδο και γι’ αυτό. Ας το έχουμε, λοιπόν, υπ’ όψιν όλες και όλοι, ειδικά εσείς της Νέας Δημοκρατίας που νιώθετε και καταλαβαίνετε πολύ καλά αυτό που λέω.

Από εδώ και πέρα, η κοινωνία είναι πολύ μπροστά μας. Η κοινωνία είναι ήδη αλλού. Από εδώ και πέρα, εσείς θα φυλάτε τα νώτα σας, όταν αυτή η κοινωνία χρειάζεται μία Κυβέρνηση που κοιτάει μπροστά.

Γνωρίζετε καλά, κυρίες και κύριοι της πλειοψηφίας, πως ακόμα και αν απορριφθεί η πρόταση δυσπιστίας από εδώ και στο εξής, κάθε μέρα, θα γίνονται τα πράγματα για εσάς χειρότερα. Αλλά αυτό είναι το λιγότερο πρόβλημα. Θα γίνονται χειρότερα και για τη χώρα. Ας της δώσουμε, λοιπόν, διέξοδο, ας της δώσουμε ελπίδα, ας της δώσουμε οξυγόνο. Αλλιώς και εσείς, κυρίες και κύριοι Βουλευτές της Νέας Δημοκρατίας, πέρα από την Κυβέρνηση, θα γίνετε μέρος του προβλήματος. Και αυτό δεν πρόκειται να σας το συγχωρήσει ποτέ ο ελληνικός λαός. Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Βεσυρόπουλος από τη Νέα Δημοκρατία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, στη δημοκρατία υπάρχουν κανόνες πολιτικοί, καθώς και κοινοβουλευτικοί κανόνες που όλοι οφείλουμε να τηρούμε με σεβασμό. Είμαστε σήμερα εδώ για να συζητήσουμε την πρόταση δυσπιστίας που κατατέθηκε στο πλαίσιο των κοινοβουλευτικών κανόνων. Στο πλαίσιο, λοιπόν, αυτό θα πρέπει να έχουμε υπ’ όψιν ότι η Κυβέρνηση του Κυριάκου Μητσοτάκη έχει πολιτική ισχύ, έχει τη δεδηλωμένη στη Βουλή. Την τίμησε με την ψήφο της η πλειοψηφία του ελληνικού λαού στις εκλογές.

Είναι αυτονόητα πράγματα που, δυστυχώς, καλούμαστε να υπενθυμίσουμε σε όσους επιχειρούν, ματαίως βέβαια, να δημιουργήσουν ένα κλίμα διχασμού πόλωσης και τοξικότητας, ανάλογα με αυτά του παρελθόντος και της εποχής των μνημονίων. Ένα εθνικό και συλλογικό πένθος εργαλειοποιείται απροκάλυπτα από την Αντιπολίτευση.

Το ισχυρό αίτημα για αλήθεια και δικαιοσύνη δεν ανήκει στην Αντιπολίτευση. Εκφράζεται από το σύνολο του ελληνικού λαού. Εκφράζει κι όλους εμάς. Εκφράζει κάθε Ελληνίδα και κάθε Έλληνα. Αυτό το αίτημα εκφράστηκε ηχηρά από τους πολίτες την προηγούμενη Παρασκευή και όχι το αίτημα να πέσει η Κυβέρνηση, όπως είναι η αυθαίρετη ερμηνεία της Αντιπολίτευσης.

Κυρίες και κύριοι συνάδελφοι, οφείλουμε όλοι να λαμβάνουμε και να ερμηνεύουμε ορθά τα μηνύματα που μας στέλνουν οι πολίτες. Αυτό ισχύει για το σύνολο του πολιτικού κόσμου, τόσο για την Κυβέρνηση όσο και για την Αντιπολίτευση. Η Κυβέρνηση οφείλει να κάνει τα πάντα για να ενδυναμωθεί ακόμα περισσότερο η εμπιστοσύνη των πολιτών απέναντι στους θεσμούς, να αποδοθεί δικαιοσύνη, να λάμψει όλη μα όλη η αλήθεια και κυρίως να αντιμετωπιστούν διαχρονικές παθογένειες του κράτους.

Ανάλογα μηνύματα σαφώς υπάρχουν και για την Αντιπολίτευση και εκπέμπονται από τους πολίτες. Η τοξικότητα όχι απλά δεν αποτελεί συνταγή επιτυχίας, αλλά αποδεδειγμένα αποτελεί συνταγή βεβαίως αποτυχίας. Επιβεβαιώθηκε, άλλωστε, στις πρόσφατες εκλογές. Η ύβρις, η ρητορική του μίσους και η προσπάθεια ενοχοποίησης με ακραίους χαρακτηρισμούς μιας ολόκληρης παράταξης όχι απλά δεν συγκινεί, αλλά εξοργίζει τους πολίτες.

Είναι ιδιαίτερα χρήσιμη η τριήμερη συζήτηση επί της πρότασης δυσπιστίας για δύο λόγους: Πρώτον, γιατί θα διαπιστώσουν οι Έλληνες πολίτες την ακραία εργαλειοποίηση του τραγικού δυστυχήματος των Τεμπών από κόμματα που αδιαφορούν όχι μόνο για τη δικαιοσύνη και τους θεσμούς, αλλά και για την ανάγκη πολιτικής, οικονομικής και κοινωνικής σταθερότητας. Δεύτερον, γιατί όσοι παρακολουθούν αυτή τη συζήτηση θα αντιληφθούν ότι η Αντιπολίτευση όχι μόνο δεν αποτελεί εναλλακτική επιλογή για τη χώρα και για τους πολίτες, αλλά δεν έχει καμία επεξεργασμένη πρόταση, κανένα σχέδιο.

Σαφέστατα και υπάρχουν ευθύνες στο τραγικό αυτό δυστύχημα που οδήγησε στο θάνατο πενήντα επτά ανθρώπων. Οι ευθύνες αυτές θα αποδοθούν από τη δικαιοσύνη και η Κυβέρνηση έπραξε, πράττει και θα πράξει ό,τι πρέπει και ό,τι της αναλογεί προς αυτή την κατεύθυνση. Δεν είμαστε εδώ για να συγκαλύπτουμε. Σαφέστατα και υπάρχουν σημεία που πρέπει να διερευνηθούν περαιτέρω, να φωτιστούν και να μη μείνει καμία σκιά. Αυτό γίνεται μέσα από την έρευνα της δικαιοσύνης, με τεκμήρια και αποδείξεις.

Από κει και πέρα, κυρίες και κύριοι συνάδελφοι, άλλη είναι η πρόθεση που συνοδεύει την κατάθεση της πρότασης δυσπιστίας. Η πρόθεση είναι η δημιουργία κλίματος έντασης, τοξικότητας και διχασμού της ελληνικής κοινωνίας. Αν κυριαρχήσει αυτό το κλίμα, τότε η χώρα οδηγείται σε μία περίοδο αστάθειας, αναταραχής και αποσταθεροποίησης.

Κυρίες και κύριοι συνάδελφοι, από τον Ιούλιο του 2019 στην Ελλάδα έχουν γίνει βήματα προόδου που κανείς δεν μπορεί να αμφισβητήσει. Η Κυβέρνηση του Κυριάκου Μητσοτάκη έχει έως τώρα προχωρήσει σε μείωση περισσότερων από εξήντα φορολογικών επιβαρύνσεων, των περισσότερων φόρων που έχει μειώσει ποτέ κυβέρνηση μετά τη Μεταπολίτευση. Μάλιστα, το 2025 ενεργοποιούνται δεκαοκτώ συνολικά νέες μειώσεις φόρων και επιβαρύνσεων, καθώς και επτά μέτρα στήριξης των εισοδημάτων, με δημοσιονομικές παρεμβάσεις ύψους 1,5 δισεκατομμυρίου ευρώ, που θα ενισχύσουν ακόμα περισσότερο το διαθέσιμο εισόδημα των πολιτών.

Αυτή η Κυβέρνηση μείωσε την ανεργία σε μονοψήφιο ποσοστό, συγκεκριμένα στο 8,7%. Δεν χρειάζεται να υπενθυμίσω ότι το 2019 το αντίστοιχο ποσοστό ήταν στο 17,9%. Αυξήθηκαν οι μισθοί των δημοσίων υπαλλήλων για πρώτη φορά μετά από δεκατέσσερα ολόκληρα χρόνια. Αυξήθηκαν οι συντάξεις για πρώτη φορά εδώ και δώδεκα χρόνια. Η αύξηση του κατώτατου μισθού συνοδεύτηκε από αύξηση του επιδόματος ανεργίας, στο επίδομα μητρότητας, στα επιδόματα τριετιών, στην αμοιβή των υπερωριών.

Σε έναν κόσμο που μεταβάλλεται διαρκώς, με ασύμμετρες απειλές και γεωπολιτικές ανακατατάξεις, η Ελλάδα έχει σταθερό τιμόνι. Αποτελεί μια νησίδα σταθερότητας και ανάπτυξης, με την ελληνική οικονομία να αναβαθμίζεται διαρκώς από τους ξένους οίκους αξιολόγησης, ενώ ταυτόχρονα καταγράφει σταθερά υψηλούς ρυθμούς ανάπτυξης σε σύγκριση με τον μέσο όρο των χωρών της Ευρωζώνης.

Κυρίες και κύριοι συνάδελφοι, ο διχασμός, η τοξικότητα, η ρητορική του μίσους και οι ακρότητες μόνο δεινά έχουν συσσωρεύσει στη χώρα ιστορικά και διαχρονικά. Το αίτημα για αλήθεια και η δικαιοσύνη στηρίζεται από όλους μας. Η Κυβέρνηση, η παράταξη και το σύνολο όσων στηρίζουν αυτή την παράταξη είναι δεσμευμένη σε αυτό το αίτημα. Η δικαιοσύνη θα πράξει το καθήκον της κι εμείς έχουμε εμπιστοσύνη στη δικαιοσύνη, γιατί η δικαιοσύνη αποτελεί ένα από τα θεμέλια του δημοκρατικού πολιτεύματος. Χωρίς εμπιστοσύνη σε αυτή και στους θεσμούς δεν νοείται δημοκρατία.

Υπάρχει κι ένα ακόμα εξίσου ισχυρό αίτημα, το αίτημα για σταθερότητα, ανάπτυξη, ασφάλεια και ενότητα του ελληνικού λαού.

Για τη διασφάλιση, λοιπόν, και των δύο αυτών αιτημάτων το σύνολο της Κοινοβουλευτικής μας Ομάδας στηρίζει την Κυβέρνηση και απορρίπτει την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Βεσυρόπουλος έδειξε τον δρόμο. Ευχαριστούμε πάρα πολύ.

Η κ. Καλλιόπη Βέττα από τον ΣΥΡΙΖΑ έχει τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η πρόταση δυσπιστίας κατά της Κυβέρνησης για το διπλό έγκλημα των Τεμπών, αυτό του σιδηροδρομικού δυστυχήματος, αλλά και από την άλλη της επακόλουθης ανίερης συγκάλυψης, υπαγορεύτηκε από τις μεγαλειώδεις διαδηλώσεις που απαίτησαν, όπως και η σημερινή, δικαιοσύνη, δημοκρατία και διαφάνεια. Όση βία, όση καταστολή κι αν δείξει η Κυβέρνηση, η πανικόβλητη Κυβέρνηση, η κοινωνία θα βρίσκεται στις πλατείες, διεκδικώντας να αποδοθούν οι πολιτικές και ποινικές ευθύνες.

Η αποτίμηση των γεγονότων που έχουν συμβεί από την αποφράδα εκείνη νύχτα έως και σήμερα, αλλά και παράλληλα η καταγραφή της ευρύτερης πραγματικότητας σε ζωτικούς τομείς της καθημερινότητας, αποδεικνύει ότι η Κυβέρνηση είναι ανεπαρκής, ιδεοληπτική, αποτυχημένη και πρέπει να φύγει άμεσα.

Για το έγκλημα του δυστυχήματος των Τεμπών να σημειώσουμε περιληπτικά κάποια πράγματα. Πρώτα απ’ όλα, την ανυπαρξία τοπικής τηλεδιοίκησης που υπήρχε μέχρι τον Ιούλιο του 2019 και καταστράφηκε χωρίς να επιδιορθωθεί μετά, με συνέπεια να προκύψει το τραγικό συμβάν στις 28 Φλεβάρη του 2023. Την έλλειψη δεύτερου σταθμάρχη, που ομοίως υπήρχε μέχρι τον Ιούλιο του 2019. Την απαξίωση και την παύση λειτουργίας το 2020 του δευτεροβάθμιου κέντρου ελέγχου στην Αθήνα που ελέγχει την πορεία όλων των συρμών πανελλαδικά. Τις σχεδόν μηδενικές επενδύσεις από το 2019 έως το 2023 από τον δημόσιο κάτοχο υποδομής και δικτύων, τον ΟΣΕ δηλαδή. Το ανεξιχνίαστο ζήτημα του κυβερνητικού ρουσφετιού με τη μετάταξη και τοποθέτηση ενός άπειρου σταθμάρχη στην περιοχή, παρά το γεγονός ότι δεν επιτρεπόταν από τον νόμο μέχρι τότε. Και τέλος, την ανεξιχνίαστη υπόθεση με το καύσιμο υλικό που υπήρχε στην αμαξοστοιχία και προκάλεσε την έκρηξη που σκότωσε επιβαίνοντες που είχαν επιζήσει της σύγκρουσης.

Για το έγκλημα της συγκάλυψης ο κατάλογος των κυβερνητικών ευθυνών είναι εξίσου μεγάλος. Με την πρωτοφανή ασυλία του κ. Καραμανλή. Εδώ τον χειροκροτούσατε. Με την απουσία συγκρότησης προανακριτικής για τη σύμβαση 717, παρά την ύπαρξη πορίσματος του Ευρωπαίου Εισαγγελέα.

Με τη μονταζιέρα του ηχητικού που διοχετεύθηκε σε φιλικά μέσα μαζικής ενημέρωσης λίγες ώρες μετά την τραγωδία, για να εξυπηρετηθεί το αφήγημα του αποκλειστικά ατομικού λάθους, το εξέφρασε πρώτα ο Πρωθυπουργός την πρώτη στιγμή. Με την αχαρακτήριστη στάση των κυβερνητικών Βουλευτών και το πλυντήριο ευθυνών κατά τη συζήτηση της εξεταστικής, το οποίο παραδέχτηκε ακόμη και ενορχηστρωτής, ο κύριος Πρωθυπουργός. Με το ζήτημα της καύσης της ύλης όπου στην αρχή ο κ. Μητσοτάκης, ως ειδικός εμπειρογνώμονας, αναφερόταν σε ψεκασμένες θεωρίες και αργότερα παραπλανημένος έλεγε ότι το απίθανο έγινε πιθανό. Με τη διαχείριση στον τόπο τραγωδίας -έτσι το λέτε τώρα-, όπου αναρμόδιοι Υπουργοί, γενικοί γραμματείς, κυβερνητικοί αξιωματούχοι με την εντολή του Πρωθυπουργού, όπως ανερυθρίαστα ή αφελώς ίσως, αλλά πάντως με ειλικρίνεια ανέφεραν, πήγαιναν στον τόπο της τραγωδίας για να πιέσουν τους αρμόδιους να μπαζώσουν τον χώρο. Το αποτέλεσμα; Παράνομη αλλοίωση του τόπου, μεταφορά χώματος με γενετικά στοιχεία, μετακίνηση βαγονιών των δύο συρμών και εκχέρσωση της περιοχής, γεγονός που επέφερε την καταστροφή πολύτιμων για τις έρευνες αποδεικτικών υλικών. Τέλος, τεράστιο ζήτημα προκύπτει με τη χρηματοδότηση της εργολαβικής εταιρείας που ανέλαβε το μπάζωμα, καθώς εγείρεται ζήτημα κακουργηματικής απιστίας κατά του δημοσίου.

Αλλά και σήμερα, δύο χρόνια μετά το έγκλημα των Τεμπών και σχεδόν έξι χρόνια διακυβέρνησης της Νέας Δημοκρατίας δεν έχει γίνει τίποτα για την ασφάλεια και την αναβάθμιση των σιδηροδρόμων. Ο κ. Μητσοτάκης έχει το θράσος να αναφέρει ότι θα το λύσει σε δύο χρόνια, λες και τόσα χρόνια ήταν παρατηρητής αυτών των γεγονότων. Η αλήθεια είναι ότι η Κυβέρνηση έχει αποτύχει παντού και ότι τα τραγικά θύματα θα μπορούσαν να έχουν σωθεί, αν εφαρμόζονταν οι κατάλληλες πολιτικές.

Κυρίες και κύριοι συνάδελφοι, συνεχίζοντας για τη σημερινή πραγματικότητα πρέπει να πω ότι οι πολίτες αναγνωρίζουν πλέον ότι η διαβίωσή τους γίνεται χειρότερη επί των ημερών του κ. Μητσοτάκη, παρά τον επικοινωνιακό ορυμαγδό και τον ψευδεπίγραφο εκσυγχρονισμό. Το 52% των πολιτών δηλώνει ότι το 2019, επί κυβέρνησης ΣΥΡΙΖΑ δηλαδή, περνούσαν καλύτερα, με το ποσοστό να εκτινάσσεται άνω του 60% έως 65% για τους αγρότες και τους εργάτες, ενώ ακόμη και η μεσαία τάξη δηλώνει σε ποσοστό 49% έναντι 31% ότι διαβιούσε καλύτερα το 2019. Και πώς θα μπορούσε να γίνει αλλιώς, όταν το κόστος στέγασης έχει αυξηθεί κατά περίπου 25%, ενώ υπάρχουν περιοχές που η αύξηση σχεδόν είναι 50%, το κόστος για την ενέργεια έχει αυξηθεί πάνω από το 40%, ναρκοθετώντας τους οικογενειακούς και επιχειρηματικούς προϋπολογισμούς, το κόστος για τη διατροφή έχει αυξηθεί κατά περίπου 30%; Είμαστε τελευταίοι σε αγοραστική δύναμη.

Στην παιδεία έχουμε την έλλειψη ιδιωτικών πανεπιστημίων που είναι υποδεέστερα των δημοσίων ελληνικών. Στην υγεία έχουμε την αποδιάρθρωσή της, γιατί δεν σας ενδιαφέρει η εκπαίδευση, η δημόσια δωρεάν υγεία, η έρευνα, η συνεισφορά στην κοινωνία, αλλά η κατάλυση του κοινωνικού κράτους και η αντικατάσταση με τα αγοραία συμφέροντα. Στον τουρισμό, που είναι και ο τομέας μου, η Κυβέρνηση παραμένει πιστή στο δόγμα της ποσοτικής επέκτασης, αλλά στρουθοκαμηλίζει για τις πολυεπίπεδες επιπτώσεις που δεν βλέπει αυτό που της υποδεικνύουν όλοι οι φορείς, τα επιμελητήρια, οι σύλλογοι, αλλά και η κοινωνία, ότι το μοντέλο δηλαδή που πρεσβεύει και υπηρετεί δεν είναι βιώσιμο, ανταποδοτικό και μακροπρόθεσμο. Ναρκοθετείτε το περιβάλλον, τον φυσικό πλούτο, τον πολιτισμό, τη στέγαση και τις υποδομές της χώρας χωρίς καμία εναλλακτική και θεματική διάσταση.

Δυστυχώς δεν έχω τον χρόνο να επεκταθώ, αλλά η κατάσταση είναι δραματική παντού, στον αγροτικό τομέα, στη μικρομεσαία επιχειρηματικότητα, τον πολιτισμό, παντού και βέβαια στην καταδίκη της δυτικής Μακεδονίας σε μαρασμό με τη βίαιη απολιγνιτοποίηση.

Κυρίες και κύριοι συνάδελφοι, η πρόταση μομφής είναι μία αναγκαιότητα, είναι η έκφραση μιας μεγάλης κοινωνικής δυσαρέσκειας που αναζητά θεσμική διέξοδο. Η Κυβέρνηση έχει πλέον απαξιωθεί. Σε κανένα επίπεδο διαχείρισης, ηθικής, δεοντολογίας και αποτελεσμάτων δεν έχει πάρει καλό βαθμό. Περιμένουμε, όπως περιμένουν και οι πολίτες, να αποχωρήσετε, ώστε η επόμενη μέρα να είναι ημέρα προοπτικής και ευημερίας. Είναι το λιγότερο που μπορείτε να κάνετε για την ύβρη που διαπράξατε στο ζήτημα του εγκλήματος των Τεμπών, το λιγότερο που μπορείτε να κάνετε για την αναποτελεσματικότητα, την ιδεοληψία και την ανεπάρκειά σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γιόγιακας, μετά ο κ. Κατσώτης και μετά η κυρία Υπουργός.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θυμούμενος την τελευταία πρόταση δυσπιστίας που συζητήθηκε τέτοια εποχή πέρυσι πάλι με αφορμή το δυστύχημα των Τεμπών, δεν μπορώ παρά να πω ότι κάποιοι επαναλαμβάνουν τον εαυτό τους και πάλι χωρίς επιτυχία και ότι για τα όποια τότε επικρίναμε την Αντιπολίτευση συνολικά ισχύουν και σήμερα. Δεν θέλει άλλωστε και ιδιαίτερη πολιτική φαντασία για να τα διακρίνει κανείς.

Βλέπουμε πάλι την προσπάθεια να μετατραπεί ένα εθνικό πένθος και ένα πάνδημο αίτημα σε αντικείμενο πολιτικής εκμετάλλευσης. Βλέπουμε δηλώσεις γεμάτες αντιφάσεις όπου από τη μία κάποιοι κόπτονται για τη δικαιοσύνη και την ανεξαρτησία και από την άλλη έχουν, ήδη, βγάλει την ετυμηγορία τους, έχουν από καιρό αποφασίσει για τους ενόχους. Βλέπουμε πάλι να διαβάζουν στοιχεία και πορίσματα με τον τρόπο που τους βολεύει και βλέπουμε στον βωμό των εντυπώσεων και του οφέλους -που νομίζουν ότι έχουν- να υιοθετούν και να διαδίδουν διάφορες θεωρίες και ανακρίβειες.

Όσοι, όμως, κυρίες και κύριοι συνάδελφοι, λένε και κάνουν όλα αυτά, δεν αντιλαμβάνονται ένα πράγμα, ότι δηλητηριάζουν το κοινωνικό κλίμα με συνέπειες που δεν έχουν υπολογίσει. Δεν αντιλαμβάνονται ότι οι πράξεις και οι δηλώσεις τους συμβάλλουν στον κλονισμό της εμπιστοσύνης των πολιτών στο κράτος δικαίου και στους θεσμούς. Δεν αντιλαμβάνονται ότι με τη στάση τους αυτοί γίνονται μέρος του προβλήματος και όχι της λύσης, όπως νομίζουν. Δεν αντιλαμβάνονται ότι όταν αμφισβητούν την ανεξαρτησία των εξουσιών και είναι καχύποπτοι προς τη δικαιοσύνη και τους λειτουργούς της στην ουσία προοιωνίζουν το κλαδί στο οποίο κάθεται η κοινοβουλευτική δημοκρατία μας. Δεν συνειδητοποιούν ότι το να καλλιεργείς ή να τροφοδοτείς τον διχασμό, την πόλωση και τον φανατισμό, σπέρνεις ανέμους για να θερίσεις θύελλες.

Ασφαλώς, κυρίες και κύριοι συνάδελφοι, αυτό δεν περίμενα να το καταλάβουν τα κόμματα που βλέπουν την ευκαιρία τους μέσα από την κοινωνική αναστάτωση. Περίμενα, όμως, ή έπρεπε να το καταλάβουν τουλάχιστον όσα κόμματα έχουν κυβερνήσει και θα ήθελαν να ξανακυβερνήσουν. Αλλά το 2025 δεν είναι ούτε 2015 ούτε 2012. Και όσοι περιμένουν ξανά ένα κύμα αγανακτισμένων σε πλατείες το οποίο θα καβαλήσουν για να βγουν στην επιφάνεια, φοβάμαι ότι θα απογοητευτούν. Το κόλπο αυτό δεν πιάνει, δεν κόβει εισιτήρια. Η κοινωνία περιμένει απαντήσεις, περιμένει λύσεις, περιμένει θέσεις και η τυφλή καταγγελία, ο αρνητισμός, η απόρριψη, δεν δίνουν στην κοινωνία τις απαντήσεις και τις λύσεις που ζητά.

Καταθέτουν πρόταση δυσπιστίας, δηλαδή ιδανικά θέλουν να ρίξουν την Κυβέρνηση. Και ρωτάω: Με ποια ατζέντα, με ποιο πρόγραμμα, με ποιες προτάσεις; Μέχρι πότε θα καλύπτουν την πολιτική τους γύμνια με παιχνίδια εντυπώσεων; Και ρωτάω κάτι ακόμα: Πόσο εθνικά υπεύθυνο είναι να θέλεις να ρίξεις μια κυβέρνηση στη μέση της θητείας της για να φέρεις το χάος, όταν έχουμε μπροστά μας πρωτοφανείς γεωπολιτικές εξελίξεις με άγνωστες συνέπειες, όταν έχουμε καταφέρει η Ελλάδα να έχει αποκτήσει ισχυρή φωνή, με μία Κυβέρνηση και έναν Πρωθυπουργό που ακούγονται εκεί που παίρνονται οι αποφάσεις, όπως δείχνουν οι προτάσεις για την κοινή αμυντική θωράκιση της Ευρώπης και για τη μείωση του ενεργειακού κόστους;

Πόσο εθνικά υπεύθυνο είναι να επιδιώκεις την πολιτική αστάθεια, όταν η χώρα κάνει αγώνα δρόμου για να απορροφήσει τα χρήματα του Ταμείου Ανάκαμψης μέχρι τα μέσα του 2026 και για να τρέξουν στην ώρα τους εκατοντάδες έργα και δράσεις σε όλη τη χώρα; Σε μία εποχή που παίζονται τόσα πολλά, σε μία τόσο κρίσιμη καμπή για τη χώρα, πόσο υπεύθυνο είναι να θέλεις να ρίξεις μια κυβέρνηση χωρίς να μπορείς και να έχεις να προτείνεις κάτι για την επόμενη μέρα; Αν αυτό, κυρίες και κύριοι συνάδελφοι της Αντιπολίτευσης, δεν είναι «πάμε και όπου βγει», τότε τι είναι;

Ακούστε, η χώρα έχει Κυβέρνηση, Κυβέρνηση με τετραετή εντολή. Έχει μία σταθερή Κυβέρνηση που δίνει μάχη σε πολλά και διαφορετικά μέτωπα, για να αλλάξει τη χώρα προς το καλύτερο. Υπάρχουν αστοχίες και παραλείψεις που πρώτοι σπεύδουμε να αναγνωρίσουμε και να διορθώσουμε. Υπάρχουν, όμως, και πολλές επιτυχίες που μέχρι πριν μερικά χρόνια ήταν δύσκολο να φανταστούμε, με ορατό, θετικό αντίκρισμα στη ζωή των πολλών, από την αναβάθμιση των νοσοκομείων και κέντρων υγείας, τις προληπτικές εξετάσεις και τις χιλιάδες προσλήψεις εκπαιδευτικών, μέχρι τις χιλιάδες ψηφιακές υπηρεσίες, τα προγράμματα απασχόλησης και στέγασης και τον ενεργειακό εκσυγχρονισμό νοικοκυριών και επιχειρήσεων.

Είμαστε, λοιπόν, εδώ και θέλουμε να συνεχίσουμε να εργαζόμαστε για το καλύτερο. Ακούμε την καλόπιστη κριτική, αλλά δεν δεχόμαστε την ανθρωποφαγία. Ακούμε την κοινωνία που σωστά αναζητεί την αλήθεια και τη δικαιοσύνη, αλλά δεν δεχόμαστε αυτόκλητους δικαστές, που μιλούν για δικαιοσύνη, χωρίς στ’ αλήθεια να νοιάζονται αν θέλουν να αποδοθεί δικαιοσύνη. Και είναι η κοινωνία που σίγουρα δεν χρειάζεται ένα πράγμα, μία Αντιπολίτευση η οποία και δικάζει και διχάζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Ο κ. Κατσώτης έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο λαός και η νεολαία μίλησε με την πρωτοφανή συμμετοχή τους στα συλλαλητήρια στις 26 Γενάρη, στις μεγάλες διαδηλώσεις μαθητών, φοιτητών στις 7 Φλεβάρη, στη συγκλονιστική συμμετοχή των εργαζομένων στην πανεργατική απεργία και συγκέντρωση στις 28 Φλεβάρη, στα μαζικά συλλαλητήρια σήμερα, αλλά και τη συνέχεια που δίνεται με συλλαλητήριο την Παρασκευή το απόγευμα και θα πρέπει να είναι ακόμα πιο μαζικό και να δοθεί απάντηση στη βία και στην καταστολή.

Σε αυτές τις συγκεντρώσεις έγινε η μαζικότερη μομφή και αυτό, κύριοι, δεν το αντέχετε. Εκδηλώνουν την απόφασή τους οι εργαζόμενοι, ο λαός να συγκρουστεί με τις αντιλαϊκές πολιτικές που οδηγούν στα Τέμπη, την απαίτησή του να πληρώσουν οι ένοχοι της εγκληματικής πολιτικής. Η βία και η καταστολή του κράτους του κεφαλαίου, με την αξιοποίηση των διαφόρων παρακρατικών ομάδων, να ξέρετε ότι θα φουντώσει παραπέρα τη συμμετοχή του λαού. Ναι, το δίκιο θα κριθεί στους δρόμους του αγώνα. Και το ΚΚΕ πρωτοστατεί γι’ αυτό, για την ανατροπή της πολιτικής και της σημερινής Κυβέρνησης που ευθύνεται για τον θάνατο των πενήντα επτά νέων ανθρώπων στα Τέμπη, καθώς και για τους τριακόσιους νεκρούς εργάτες τα δύο τελευταία χρόνια από την έλλειψη μέτρων ασφάλειας στους χώρους εργασίας.

Κύριοι του ΠΑΣΟΚ, του ΣΥΡΙΖΑ, της Νέας Αριστεράς και της Πλεύσης Ελευθερίας στην πρόταση δυσπιστίας στέκεστε ιδιαίτερα στα ζητήματα που προέκυψαν μετά τη σύγκρουση των τρένων, τα οποία βεβαίως είναι σοβαρά και απαιτείται διερεύνηση για τους υπεύθυνους του μπαζώματος, για το υλικό, ποιο ήταν αυτό που δημιούργησε την έκπληξη. Ναι, πρέπει να καθίσουν στο σκαμνί όλοι οι υπεύθυνοι όσο ψηλά κι αν βρίσκονται. Καμία συγκάλυψη δεν δέχεται ο λαός και το φωνάζει.

Η κύρια αιτία της σύγκρουσης, όμως, είναι η εγκληματική πολιτική της απελευθέρωσης της Ευρωπαϊκής Ένωσης, που οδήγησε στη σύγκρουση και στον θάνατο. Αυτή την πολιτική ακολουθήσατε και εσείς, κύριοι, ως κυβέρνηση του ΠΑΣΟΚ, ΣΥΡΙΖΑ, του όλου ΣΥΡΙΖΑ. Διασπάσατε τη λειτουργία του ΟΣΕ, πουλήσατε το μεταφορικό κομμάτι, μειώσετε δραστικά τη χρηματοδότηση, διώξατε πάνω από τους μισούς εργαζόμενους, τους εναπομείναντες τους υποχρεώσατε να δουλεύουν ασταμάτητα είκοσι εννέα μέρες τον μήνα χωρίς ξεκούραση, με υποσυντήρηση του δικτύου και απαρχαιωμένο τροχαίο υλικό, με εκκίνηση γερασμένων τρένων από τη Hellenic Train και μάλιστα με άδεια του Ευρωπαϊκού Οργανισμού Σιδηροδρόμων.

Οι συμβάσεις για τηλεδιοίκηση και τα άλλα συστήματα ασφαλείας χάθηκαν στον ανταγωνισμό, στον πόλεμο των συμφερόντων. Η φωτοσήμανση, ανύπαρκτη. Έχετε, λοιπόν, και εσείς μεγάλο μερίδιο ευθύνης, όλοι όσοι κυβερνήσατε. Η Νέα Δημοκρατία βεβαίως απογείωσε την απελευθέρωση με όλα εκείνα τα μέτρα που προδιέγραψαν το έγκλημα.

Το ΚΚΕ και στη Βουλή και κυρίως κάτω στον λαό με τη δράση του κάνει καθημερινά μομφή στην Κυβέρνηση, στο σάπιο σύστημα και το πολιτικό του προσωπικό, που θυσιάζει βασικές ανάγκες της πλειοψηφίας του λαού, όπως το να έχει ασφάλεια στη ζωή του, στην εργασία του, στις μεταφορές, στην κατοικία, να έχει στέγη, επαρκή τροφή, ρούχα, παπούτσια, γιατρό να μπορεί να νοσηλευτεί αν χρειαστεί, να έχει επαρκείς συντάξεις, να μορφώνουν τα παιδιά του. Μομφή γιατί απελευθερώσατε τις απολύσεις, 2.271.833 απολύσεις το πρώτο εννεάμηνο του 2024, όσοι είναι περίπου και οι μισθωτοί του ιδιωτικού τομέα. Διατηρείτε τη μνημονιακή ρύθμιση για τον δοκιμαστικό χρόνο για τον οποίο δεν καταβάλλετε αποζημίωση από δύο μήνες που ήταν σε έναν χρόνο, καταργώντας τις αποζημιώσεις απόλυσης που λειτουργούσε ως αντικίνητρο για τις απολύσεις.

Καταργήσατε τον σταθερό ημερήσιο χρόνο δουλειάς, το οκτάωρο πενθήμερο σαραντάωρο, νομοθετήσατε δεκατρίωρο και επταήμερη εργασία με τους γνωστούς νόμους Χατζηδάκη - Γεωργιάδη. Καταργήσατε τις συλλογικές διαπραγματεύσεις, το ύψος του κατώτατου μισθού αποφασίζεται από την εκάστοτε κυβέρνηση και τη μεγαλοεργοδοσία, με αλγόριθμο που θα διασφαλίζει πάνω από όλα τα κέρδη των μεγαλοεργοδοτών. Νόμο που το ΠΑΣΟΚ ψήφισε τα εννέα άρθρα από το δεκαπέντε. Όλα αυτά δηλαδή που συνθέτουν αυτό το αντεργατικό νομοθέτημα.

Ο κατώτατος μισθός το 2025 είναι μόλις 90 ευρώ τον μήνα πάνω από τον κατώτερο μισθό του 2009. Με την ακρίβεια να έχει απογειωθεί και με την απίστευτη φοροληστεία, αυξήσετε τις απλήρωτες υπερωρίες και τις κάνατε πιο φτηνές για τον εργοδότη. Ποσοστό 72% των ανέργων είναι χωρίς καμία οικονομική ενίσχυση. Όσοι επιδοτούνται έχουν επίδομα πείνας. Αυξήσατε τις προϋποθέσεις για επιδότηση των εποχικά εργαζόμενων στον τουρισμό από 100 στις 125, με διατήρηση της μνημονιακής ρύθμισης για μέχρι τετρακόσια ημερήσια επιδόματα στα τέσσερα προηγούμενα χρόνια.

Κάνουμε μομφή σε όλους σας για τη διάλυση της κοινωνικής ασφάλισης, την αρπαγή των αποθεματικών, το τσάκισμα των συντάξεων, για την ιδιωτικοποίηση του ασφαλιστικού, με αιχμή το ταμείο επικουρικής κεφαλαιοποιητικής ασφάλισης που νομοθέτησε η Νέα Δημοκρατία και τα λεγόμενα επαγγελματικά ταμεία που καθιερώθηκαν με τον ν.2002 της κυβέρνησης του ΠΑΣΟΚ, με βάση το κεφαλαιοποιητικό σύστημα, με τις εισφορές στον τζόγο. Καταργήσατε την εγγύηση του κράτους για τις συντάξεις. Εγγύηση έχει μόνο η λεγόμενη εθνική σύνταξη, η οποία σήμερα είναι μόλις 436,40 ευρώ μεικτά για είκοσι χρόνια αδιάλειπτης εργασίας και 393,8 για δεκαπέντε χρόνια και για τους συνταξιούχους του ΟΓΑ μόλις 360 ευρώ μεικτά. Αλήθεια, μπορεί να επιβιώσει κάποιος με αυτές τις πενιχρές συντάξεις; Νομοθετήσατε την αύξηση του ορίου συνταξιοδότησης ανάλογα με το προσδόκιμο ζωής. Η συζήτηση γίνεται για σύνταξη στα σαράντα τέσσερα χρόνια. Δουλειά μέχρι θανάτου. Εμπορευματοποιήσατε περαιτέρω την υγεία, την παιδεία, την πρόνοια επιδεινώνοντας τη ζωή του λαού.

Η ακρίβεια σε συνδυασμό με τη φοροληστεία, αλλά και τους μισθούς και τις συντάξεις πείνας οδηγούν μεγάλο ποσοστό του λαού να στερείται ακόμη και βασικών αναγκών, να μην μπορεί να ανταποκριθεί στις δόσεις του δανείου και να αρπάζουν το σπίτι τους οι τράπεζες και τα διάφορα funds. Στηρίζετε όλοι σας τον οργανισμό πολέμου, το ΝΑΤΟ, την εμπλοκή της χώρας στις ιμπεριαλιστικές επεμβάσεις, την αύξηση των πολεμικών δαπανών. Κάθε απεργία των εργαζομένων χαρακτηρίζεται παράνομη από τη δικαιοσύνη με βάση τους απεργοκτόνους νόμους, που όλοι ψηφίσατε, ακόμα και αυτές που έχουν ως κύριο ζήτημα την ασφάλεια των εργαζομένων και των επιβατών, όπως των εργαζομένων στον σιδηρόδρομο.

Όλα τα παραπάνω, κύριοι, δεν είναι απόκλιση από την κανονικότητα και το θεσμικό πλαίσιο της Ευρωπαϊκής Ένωσης, αλλά αντίθετα η πιστή εφαρμογή τους. Αυτή είναι η σταθερότητα για το κεφάλαιο και η αστάθεια για τον λαό. Αυτές είναι οι προτεραιότητές σας: Τα κέρδη του κεφαλαίου και γι’ αυτό κάνετε τα χειρότερα εγκλήματα σε βάρος του λαού.

Τελειώνοντας θα ήθελα να πω πως η μομφή γίνεται καθημερινά σε όλες τις δυνάμεις που υπερασπίζονται αυτό το άδικο, σάπιο, εκμεταλλευτικό σύστημα. Και καλούμε σε μαζική αμφισβήτηση και σε βαθιές ανατροπές. Σήμερα μεγαλώνει η ανάγκη οι εργαζόμενοι, οι νέοι να βγουν έξω από τα όρια του σάπιου αυτού συστήματος που στερεί παντού τον πόνο και τις ανάγκες του λαού. Να στηρίξουν τη μόνη εναλλακτική πρόταση του ΚΚΕ που θα απαλλάξει οριστικά τον λαό από την εξουσία του κεφαλαίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Καλούμε τους εργαζόμενους, τον λαό να συμπορευτεί με το ΚΚΕ, να ενισχύσει τον ταξικό αγώνα, να απορρίψει τις αυταπάτες περί φιλολαϊκών λύσεων και να παλέψει για μία κοινωνία όπου οι εργαζόμενοι θα είναι οι πραγματικοί αφέντες του πλούτου που παράγουν.

Ψηφίζουμε υπέρ της πρότασης μομφής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε Κατσώτη.

Η Υπουργός κ. Ζαχαράκη έχει τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Πρόκειται για μία μακρά διαδικασία, όμως, πραγματικά άκουσα με πολύ ενδιαφέρον τις ομιλίες που έχουν γίνει μέχρι τώρα καθ’ όλη τη διάρκεια της ημέρας.

Βέβαια, νομίζω ότι γίνεται ξεκάθαρο, αγαπητές και αγαπητοί συνάδελφοι, όσες και όσοι ίσως καλοπροαίρετα και με ανοιχτούς ορίζοντες και μυαλό παρακολουθήσουν αυτό το οποίο συζητείτε εδώ πέρα, ότι η Αντιπολίτευση κατέθεσε αυτή την πρόταση δυσπιστίας ως μια απέλπιδα -θα μου επιτρέψετε τη λέξη- προσπάθεια πολιτικής κεφαλαιοποίησης της τραγωδίας, η οποία συνέβη πριν από λίγο καιρό, κυρίως όμως και τώρα, μιας διαμαρτυρίας της αγωνίας των πολιτών, αλλά και μιας θολής εικόνας η οποία αυτήν τη στιγμή έχει σκόπιμα δημιουργηθεί με αφορμή την τραγωδία των Τεμπών.

Το αίτημα των πολιτών -για να ξεκαθαρίζουμε από την αρχή πράγματα τα οποία θα ακουστούν, έχουν ακουστεί και θα ξανακουστούν πολλές φορές, αλλά είναι σαφές ότι πρέπει να λέγονται, ότι είναι εύλογο και αυτό- είναι να διασφαλίσουμε ότι η τραγωδία δεν θα επαναληφθεί και θα αλλάξουμε με βάση όσα με τρόμο είδαμε στον εθνικό καθρέφτη των Τεμπών, όχι για να εξωραΐσουμε καταστάσεις εδώ, αλλά κάνοντας μία εικόνα η οποία ούτως η άλλως δεν μπορεί να την επιβεβαιώσει η πραγματικότητα, αλλά για να τις αλλάξουμε ριζικά.

Αυτό το ζητούν, δίκαια και επιτακτικά, οι πολίτες. Και σ’ αυτό το αίτημα έχω την αίσθηση και την πεποίθηση και γι’ αυτό και το μεταφέρω στο Κοινοβούλιο ότι η Κυβέρνηση αποδεικνύει ότι είναι η δύναμη η οποία μπορεί να ανταποκριθεί με υπευθυνότητα, με σεβασμό στους γονείς και τους συγγενείς, στις οικογένειες, στο σύνολο, στην κοινωνία, αλλά και με ευθύνη απέναντι στη χώρα.

Από την άλλη επιτρέψτε μου να πω ότι βλέπουμε μία ακατανόητη προσπάθεια συμμαχίας της Αντιπολίτευσης. Δεν κρύβουν ότι ο στόχος της ενεργοποίησης όλης αυτής της επιχείρησης είναι να πληγεί η Κυβέρνηση, να πληγεί ο Πρωθυπουργός. Μάλιστα, δεν συμφωνούν απ’ ό,τι παρακολουθώ στα τηλεοπτικά κανάλια ή στον τηλεοπτικό πομπό, αν τελικά ο στόχος είναι να γίνουν εκλογές ή να μη γίνουν. Γιατί κάποιοι διατείνονται ότι δεν μπορεί αυτό να επισυμβεί, να προκληθούν οι εκλογές, κάποιοι άλλοι θα ήθελαν να γίνει, κάποιοι άλλοι λένε ότι είναι σίγουροι ότι δεν μπορεί να γίνει, αλλά σίγουρα χρειάζεται μια πολιτική αλλαγή.

Αυτό, όμως, που σίγουρα δεν μπορούν να κρύψουν είναι ότι δεν έχουν απαντήσεις τα προβλήματα των πολιτών και όταν κλήθηκαν να απαντήσουν στα προβλήματα των πολιτών σίγουρα δεν απάντησαν, γιατί όσοι έχουν κυβερνήσει, και δεν είναι όλοι εδώ παρόντες και παρούσες, σίγουρα δεν έδωσαν απάντηση σε αυτό το οποίο σήμερα καλούμαστε, να απαντήσουμε σε διαχρονικές παθογένειες, σε προβλήματα τα οποία έχουμε όλοι υποστεί, αλλά σίγουρα δεν έχουν βρει απάντηση.

Κατέφυγαν, λοιπόν, σε αυτήν την εργαλειοποίηση ενός εθνικού συλλογικού τραύματος, μία επιλογή που δείχνει μία υποκρισία την οποία οι πολίτες, να είστε σίγουρες και σίγουροι, ότι και την ανιχνεύουν και την αναγνωρίζουν.

Η θέση μας, λοιπόν, είναι ξεκάθαρη. Για τη Νέα Δημοκρατία δεν υπάρχει θέση ότι τα κάναμε όλα σωστά. Η Νέα Δημοκρατία κάνει και αυτοκριτική και κυρίως δεν μένει στα λόγια. Ακούει τους πολίτες, συναισθάνεται με πράξεις. Κι ακόμα και σε αυτή τη, θα έλεγα, ρήση και αιτίαση, ότι το «ποτέ ξανά» δεν έχει ουσία, να απαντήσω ότι έχει ουσία και δεν είναι απλά ένα σύνθημα. Κυρίως γιατί το οφείλουμε στους ανθρώπους και κυρίως στους νέους ανθρώπους. Τους χρωστάμε όλοι. Και μη νομίζει η Αντιπολίτευση ότι η οφειλή αυτή είναι χρέος μόνο της Κυβέρνησης και ότι η Αντιπολίτευση εξοφλεί το δικό της χρέος μετατρέποντας την πολιτική ζωή σε αρένα εξόντωσης πολιτικών αντιπάλων, δημιουργώντας συνθήκες αμφισβήτησης των θεσμών της πολιτείας και υπονομεύοντας το αίσθημα εμπιστοσύνης στην πολιτεία και τους θεσμούς.

Θα μου επιτρέψετε, λοιπόν, να μιλήσουμε γι’ αυτούς τους νέους ανθρώπους. Είναι νέοι άνθρωποι οι οποίοι μπορεί να στάθηκαν έξω από το Κοινοβούλιο και θα ξανασταθούν. Είναι, όμως, και νέοι άνθρωποι που γυρίζουν στην Ελλάδα τα τελευταία χρόνια μετά από την άνω δεκαετίας απουσία τους από τη χώρα αυτή. Είναι οι τριακόσιες πενήντα χιλιάδες άνθρωποι που έφυγαν μέσα σε συνθήκες πολιτικής και οικονομικής κρίσης. Είναι οι πεντακόσιες χιλιάδες άνθρωποι που βρήκαν δουλειά τα τελευταία χρόνια, από το 2019 και μετά, απέκτησαν εργασία, εισόδημα, αυτονομία, ζωή, αισιοδοξία και ελπίδα. Και, βέβαια, όλοι αυτοί οι άνθρωποι περιμένουν να ακούσουν το τι θα γίνει και μέσα σε ένα κλίμα ενότητας. Και αυτό το κλίμα ενότητας αυτήν τη στιγμή, συγγνώμη, αλλά μπαίνει σε ένα τεράστιο κίνδυνο. Το ξέρετε πάρα πολύ καλά και φέρετε ευθύνη γι’ αυτό.

Το 2019, όταν αναλάβαμε την ευθύνη της διακυβέρνησης της χώρας, κάναμε μια στρατηγική επιλογή την οποία τηρούμε απαρέγκλιτα: Την ενότητα της κοινωνίας και των πολιτών, βάση για κάθε οικοδόμημα που μέχρι τώρα έχει επιτευχθεί, αλλά και αναγκαία συνθήκη για οτιδήποτε καλύτερο μπορεί να πετύχει η χώρα μας.

Η Αντιπολίτευση δυστυχώς, με ελάχιστες εξαιρέσεις, λιγότερες από όσες θα ήθελα η αλήθεια είναι, επανέρχεται με αφορμή το τραγικό δυστύχημα που προκάλεσε το συλλογικό αυτό τραύμα στη λογική «τους τελειώνουμε». Το θυμάστε, το ζήσαμε, το έχουμε υποστεί. Και βέβαια εμείς αισθανόμαστε ότι αυτό που πρέπει να τελειώσουμε και μόνο είναι το έργο το οποίο μας έχει αναθέσει ο ελληνικός λαός και να το φέρουμε εις πέρας. Μας έχουμε δώσει αυτήν την εντολή δύο φορές ήδη. Και δεν το λέω με τη λογική, αν θέλετε, μιας φτηνής ιδιοτέλειας ότι μόνο εμείς μπορούμε να φέρουμε εις πέρας αυτό το οποίο έχει αναθέσει ο λαός, έχει αποδειχθεί, όμως, ότι η εμπιστοσύνη των πολιτών έχει επιβεβαιωθεί με δύο, ήδη, εκλογικές μάχες, με μία θετική ψήφο και μία εμπιστοσύνη που ακόμα και αν έχει στιγμές ρήγματος σίγουρα μπορεί να επιβεβαιωθεί με ακόμα πιο σκληρή δουλειά και με λογοδοσία την οποία είναι μέσα στη βάση ούτως ή άλλως της σχέσης μας με τους Έλληνες πολίτες.

**ΚΩΝΣΤΑΝΤΙΝΟΣ ΜΠΑΡΚΑΣ:** Το 41%.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Αυτό το 41% ή το 29% ή οποιοδήποτε ποσοστό θα επιτρέψει στον κόσμο ούτως ή άλλως αυτό το δικαίωμα να δώσει. Εμείς θέλουμε να το τιμήσουμε, κύριε Μπάρκα, και αυτό θα συνεχίσουμε να κάνουμε.

Και στο Υπουργείο Κοινωνικής Συνοχής και Οικογένειας, καθώς μου δίνεται αυτήν τη στιγμή στο επόμενο δίλεπτο η ευκαιρία να μιλήσω γι’ αυτό, αυτό προσπαθούμε να κάνουμε. Αυτήν τη σχέση με την κοινωνία να τιμήσουμε, έτσι ώστε να μη νιώθει κανένας πολίτης ότι είναι μόνος του, να μη νιώθει μόνος ένας πολίτης ο οποίος αυτήν τη στιγμή θέλει να δημιουργήσει τη δική του οικογένεια. Ξέρετε ότι το δημογραφικό είναι από τα σημαντικότερα ζητήματα. Εκπονήσαμε, ήδη, το σχέδιο δράσης, έχουμε εκατό δράσεις μπροστά μας, έχουμε 20 δισεκατομμύρια για την επόμενη δεκαετία.

Κύριε Γερουλάνο, απλά πρέπει να σας επισημάνω, αν και δεν θα ήθελα να το κάνω, ότι δεν συμμετείχε το ΠΑΣΟΚ σε αυτήν τη διαβούλευση, ενώ είχε κληθεί και είμαι σίγουρη ότι θα συμμετάσχει τώρα σε δημόσια διαβούλευση όταν, ήδη, έχει εκπονηθεί το σχέδιο δράσης. Δεν το έκανε, όμως, πριν που του ζητήθηκε. Θα επαναλάβω πως ήταν μόνο το ΚΚΕ το οποίο έστειλε τις απόψεις του.

Κι αυτό το λέω απλά και μόνο για να θυμόμαστε αυτό το οποίο έχει γίνει. Είμαι σίγουρη ότι δεν θα είναι αυτή η πορεία από εδώ και πέρα, αλλά αυτό συνέβη.

Επίσης, πρέπει να μιλήσουμε και στον νέο άνθρωπο ο οποίος αυτήν τη στιγμή θέλει να βρει στέγη. Πολλές φορές το αναφέρουμε μέσα στην ελληνική Βουλή και καλά κάνουμε. Αυτήν τη στιγμή 6,5 δισεκατομμύρια ευρώ πηγαίνουν και κατευθύνονται στο θέμα της στέγης. Πάνω από 3 δισεκατομμύρια θα επιτρέψουν σε άνω των τριάντα χιλιάδων νέων συμπολιτών μας να αποκτήσουν το πρώτο τους σπίτι, ενώ συγχρόνως πάρα πολλά προγράμματα θα διευρύνουν και την κοινωνική στέγαση, έτσι ώστε να μη νιώθει κανένας πολίτης ότι είναι ξεχασμένος. Και στο θέμα της παιδικής προστασίας προσπαθούμε ως Υπουργείο συνεχώς να βγάζουμε παιδιά από τα ιδρύματα, να αυξάνουμε τη ροή και τη συχνότητα και της υιοθεσίας και της αναδοχής, να μπορούμε να δίνουμε περισσότερες επιλογές στους συμπολίτες μας με αναπηρία. Μέσα στο 2025 θα τρέξουν προγράμματα άνω των 130 εκατομμυρίων ευρώ, έτσι ώστε να μπορέσουμε να βοηθήσουμε ποικιλοτρόπως τους συμπολίτες μας με αναπηρία.

Και δεν μιλάω μόνο για τα επιδόματα, μιλάω για ενεργητικές πολιτικές.

Όλα αυτά τα λέω, γιατί η σχέση με τους πολίτες πρέπει να έχει και τη λογική της λογοδοσίας, αλλά και τη λογική αυτής της θεραπείας των ρηγμάτων που οι πολυετείς κρίσεις έχουν φέρει στην Ελλάδα. Σίγουρα, πάντως αυτό το οποίο δεν χρειάζονται οι πολίτες είναι να πορευτούμε με τη λογική των ρηγμάτων και με την λογική της αναληθείας απέναντι στους.

Και θα πω και κάτι άλλο, το οποίο σκεφτόμουν αν έπρεπε να το αναφέρω ή όχι. Πάρα πολλοί προσπαθούμε να ερμηνεύσουμε τον τελευταίο καιρό τι είπαν οι πολίτες, οι οποίοι βρέθηκαν πράγματι κατά εκατοντάδες χιλιάδες στον δρόμο. Και πάρα πολλοί ήρθαν και συναντήθηκαν σε αιτήματα που είπαμε ότι είναι η επούλωση παθογενειών πολυετών, σε αιτήματα πράγματι για πιο ρηξικέλευθη αντιμετώπιση ή αντίδραση. Νέοι άνθρωποι είναι, μπορεί να πουν οτιδήποτε.

Αυτό, όμως, που γίνεται με το να κατευθύνουμε τους πολίτες σε μια τοξική αντιμετώπιση, πού θα μας φτάσει; Αισθανόμαστε καλά με τον εαυτό μας, όταν χτυπάνε τα τηλέφωνα στα πολιτικά μας γραφεία και μας λένε κάποιοι δολοφόνους; Αισθανόμαστε καλά, όταν μπορεί από μέρα σε μέρα συνεχώς να λαμβάνουμε φωτογραφίες από πολιτικά γραφεία συναδέλφων σας, που έχουν προκληθεί ζημιές δεξιά και αριστερά; Αισθανόμαστε καλά, όταν προχθές στο πολιτικό μου γραφείο στην Παλλήνη, σε μια εργαζόμενη γυναίκα του μόχθου κάποιος την πήρε τηλέφωνο και την απείλησε; Γιατί εκεί οδηγούμαστε. Όταν συνεχώς ανεβάζουμε τους τόνους στο πολιτικό περιβάλλον δείχνουμε, προσωποποιούμε και συγχρόνως με άδικες κατηγορίες βάζουμε τους ανθρώπους στο στόχαστρο και κάποια στιγμή θα γυρίσει και απέναντί μας.

Και αυτό το λέω, αν θέλετε, ίσως με μια ένταση, γιατί αισθάνομαι πολλές φορές αυτήν την προσωπική προσβολή, όταν κάποιος γυρίζει και μου λέει ότι δολοφόνησες ένα παιδί. Σε αυτό ακριβώς εμείς θα πρέπει οι υπόλοιποι ενωμένοι να πούμε, ναι, στην αλήθεια, είναι λυτρωτική και νομίζω ότι σίγουρα θα αποδοθεί μέσα από την απόλυτη εμπιστοσύνη στους θεσμούς και στη δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα την πρόταση δυσπιστίας που κατατέθηκε. Μας δίνει πραγματικά την ευκαιρία να παρουσιάσουμε το έργο μας σε κάθε Υπουργείο και μέσα από αυτό να δώσουμε τη δυνατότητα στους πολίτες να προβούν σε μια σύγκριση ανάμεσα στα δικά μας έργα και πράξεις και σε εκείνα της δικής τους διακυβέρνησης, να συγκρίνουμε τη θέση της χώρας μας όταν εσείς κυβερνούσατε, έχοντας να επιδείξετε κατορθώματα, όπως τον μηδενικό ρυθμό ανάπτυξης, τις κλειστές τράπεζες, τα capital controls και πολλά άλλα, τα οποία δεν θα ήθελα να αναφέρω τώρα, εκτός από το περιβόητο με ένα νόμο και ένα άρθρο και άλλα πολλά.

Σήμερα, παρά τις διαδοχικές, πρωτοφανείς κρίσεις η χώρα μας αναπτύσσεται με ταχύ ρυθμό, σημειώνει ιστορικά ρεκόρ στην απομείωση του δημόσιου χρέους, προχωράει σε επενδύσεις, αυξάνει τις εξαγωγές, δημιουργεί πεντακόσιες χιλιάδες θέσεις εργασίας σε ένα χρόνο, μειώνει την ανεργία σε μονοψήφιο νούμερο, προσελκύει διάφορες επενδύσεις. Ο ρυθμός ανάπτυξης είναι υπερδιπλάσιος της Ευρωπαϊκής Ένωσης με αύξηση του βασικού μισθού και του μέσου μισθού με ορίζοντα το 2027.

Στην παιδεία τριάντα οκτώ χιλιάδες μόνιμοι διορισμοί. Με το πρόγραμμα «Μαριέττα Γιαννάκου» για την ανακαίνιση εκατοντάδων σχολείων διπλασιάσαμε τον αριθμό των μαθητών σε πρότυπα και πειραματικά δημόσια σχολεία. Από φέτος ιδρύματα του εξωτερικού καταθέτουν αιτήσεις για τη λειτουργία μη κρατικών πανεπιστημίων.

Υγεία, το μεγαλύτερο πρόγραμμα ανακαίνισης τόσο των Κέντρων Υγείας όσο και των νοσοκομείων μετά τη δημιουργία του ΕΣΥ. Έμφαση στην Πρωτοβάθμια Φροντίδα Υγείας, προληπτική ιατρική που για πρώτη φορά περνάμε σε ένα ολοκληρωμένο πρόγραμμα, το οποίο φυσικά, πολλοί από εσάς δεν το ψήφισαν, ένα πρόγραμμα το οποίο, όπως είπε και η κ. Αγαπηδάκη, η Αναπληρώτρια Υπουργός, και το ανέλυσε με εξετάσεις για καρκίνους του παχέος εντέρου κ.λπ., καθώς επίσης και δημιουργία κέντρων εγκεφαλικών επεισοδίων. Δημιουργούνται κινητές μονάδες υγείας, οι οποίες κινητές μονάδες αυτές θα είναι κοντά στον πολίτη σε εκείνα τα σημεία, τα οποία δεν θα μπορούν και θα είναι απομακρυσμένες οι βοήθειές τους.

Το Υπουργείο Προστασίας του Πολίτη δημιουργεί ειδική διεύθυνση για την αντιμετώπιση εγκλημάτων. Πήραμε μέτρα για την ενδοοικογενειακή βία. Έχουμε το panic button, το safe house για την προστασία των ανηλίκων και πολλά άλλα.

Έγιναν πολλές παρεμβάσεις όσον αφορά τη σύνδεση και τη διασύνδεση των POS με το TAXIS.

Στον αθλητισμό με την εφαρμογή e-Kouros περνάμε σε ένα άλλο στάδιο, όπου καταγράφονται όλα τα σωματεία.

Η πολιτική προστασία με το πρόγραμμα «ΑΙΓΙΣ» αναβαθμίζεται σε μια πολιτική προστασία που πραγματικά αντιμετώπισε μοναδικά καιρικά φαινόμενα πρωτόγνωρης έντασης.

Προχωρά η ψηφιοποίηση του κράτους σε κάθε επίπεδο, περιορίζοντας ολοένα τη γραφειοκρατία. Το gov.gr, πλέον, έφτασε στις 2.170 εφαρμογές. Προχωρά η ψηφιοποίηση ολόκληρου του ελληνικού κράτους, δημιουργείται το Κτηματολόγιο.

Άλλαξε ο Κώδικας Ποινικής Δικονομίας. Δημιουργήσαμε το Υπουργείο Οικογένειας και Κοινωνικής Συνοχής με αυτά που είπε πριν η Υπουργός.

Είμαστε ικανοποιημένοι με όλα αυτά; Φυσικά και δεν είμαστε. Φυσικά και προχωρούμε, κάνοντας πράγματα, τα οποία πάντα είναι για όφελος του Έλληνα πολίτη, βλέποντας τη δημοσιονομική σταθερότητα, η οποία είναι κάτι το οποίο πρέπει πάντα να προσέχουμε για να έχουμε τη χώρα μας εκεί στη θέση που πρέπει να ανήκει.

Εσείς τώρα συνεχίζετε, σπάζοντας παγκόσμιο ρεκόρ στην παραγωγή λάσπης, χρησιμοποιώντας τους θεσμούς με σκοπό τη σπίλωση πολιτικών αντιπάλων. Στη Βουλή ακούγεται χυδαία φρασεολογία, ακραίες συμπεριφορές. Κεντρικός σας στόχος είναι να στιγματίζετε τους Βουλευτές και την κυβερνώσα παράταξή μας με έμφαση μόνο στην τοξικότητα.

Η αδυναμία να παράξετε ουσιαστική αντιπολίτευση, οι πολιτικές σας και η χρησιμοποίηση θέσεων για να κερδίσετε δημοσιότητα και ίσως κάποιους λίγους ψήφους, οδηγούν με μαθηματική ακρίβεια, όπως και οι δημοσκοπήσεις το δείχνουν και το ξέρετε πολύ καλά, στην απαξίωση του πολιτικού μας συστήματος. Μετατρέψατε τη Βουλή σε ένα τεράστιο δικαστήριο. Γίνατε όλοι εισαγγελείς και φτάσατε να παίρνετε αποφάσεις και να δείξετε α λα καρτ τη δικαιοσύνη.

Η δικαιοσύνη, κυρίες και κύριοι συνάδελφοι, θα λάμψει. Δεν υπάρχει τίποτα κρυφό. Όσοι πρέπει να πληρώσουν, όποιοι και όπου και αν βρίσκονται, θα πληρώσουν το τίμημα που θα τους αποδώσει η δικαιοσύνη. Οικειοποιείστε την κοινωνική ευαισθησία και τον πατριωτισμό. Σταματήστε, επιτέλους, τις ατελείωτες επιθέσεις λάσπης, τις εξιστορήσεις ωρών ολόκληρων στη Βουλή, επαναλαμβάνοντας συνθήματα που προσβάλλουν πρώτα από όλα την προσωπικότητά σας, προσπαθώντας κραυγάζοντας να καλύψετε την ανεπάρκεια των επιχειρημάτων σας.

Κυρίες και κύριοι συνάδελφοι, το τραγικό δυστύχημα των Τεμπών δεν είναι και δεν θα επιτρέψουμε να γίνει πεδίο μικροπολιτικής αντιπαράθεσης. Η Κυβέρνηση και όλος ο ελληνικός λαός θέλει τη δικαιοσύνη, θέλει την αλήθεια και τη δέσμευση ότι πρέπει ό,τι είναι ανθρωπίνως δυνατό να γίνει για να μην ξαναθρηνήσουμε ανθρώπινες ζωές. Θα δοθεί προτεραιότητα, όπως και σήμερα μας είπε ο Πρωθυπουργός, έτσι ώστε στο συντομότερο δυνατό να μπορέσει να γίνει ό,τι είναι αναγκαίο για να εξασφαλίσουμε μια μέγιστη ασφάλεια στον σιδηρόδρομο.

Θα μπορούσα να συνεχίσω να σας παραθέτω στοιχεία, τα οποία αποδεικνύουν ότι σας ενδιαφέρει μόνο το πολιτικό μέλλον σας, όπως να σας θυμίσω ότι καταψηφίσατε τη δημιουργία του Εθνικού Οργανισμού Διερεύνησης Ατυχημάτων και ό,τι άλλο νομοθετήσαμε για να θωρακίσουμε τη δικαιοσύνη.

Κυρίες και κύριοι συνάδελφοι, τα αιτήματα των πολιτών για την αλήθεια και την απονομή δικαιοσύνης, αποτελούν και δική μας σημαία και θα παλέψουμε για αυτά τα δικαιώματα. Το διχαστικό κλίμα, το οποίο καλλιεργείτε, η τοξικότητα του πολιτικού σας λόγου δεν είναι κάτι το οποίο θα περάσει για εμάς. Η Ελλάδα δεν θα ξαναγυρίσει πίσω. Θα τηρήσω τον όρκο μου στο Σύνταγμα και τους νόμους και θα πάμε την Ελλάδα μπροστά.

Το θλιβερό γλωσσολόγιο σας από το «γερμανοτσολιάδες» σε «προδότες», «λαθρέμπορους», ακόμα και «δολοφόνους», αποδεικνύει περίτρανα το ποιόν σας -όσοι τα είπαν αυτά- την ανεπάρκεια και την ανικανότητα παραγωγής πολιτικού λόγου και επιχειρημάτων. Συγχωρέστε με, αλλά πραγματικά ενοχλούν και προσβάλλουν αυτές οι λέξεις.

Κλείνοντας, κυρίες και κύριοι συνάδελφοι, παρά τις διεθνείς αντιξοότητες, τις μεγάλες γεωπολιτικές και ενεργειακές κρίσεις, η Κυβέρνησή μας οδηγεί τη χώρα μπροστά. Τα λαϊκά δικαστήρια, η απαξίωση της δικαιοσύνης, η διάκριση των εξουσιών, η διάβρωση των θεσμών, η αστάθεια, ο διχασμός με σκοπό την μπαχαλοποίηση της πολιτικής ζωής, αποτελούν δικές σας πρακτικές που η Κυβέρνησή μας θα πολεμήσει με όπλα, τα οποία της έδωσε ο κυρίαρχος ελληνικός λαός και το Σύνταγμά μας.

Σημαία μας είναι η διαφύλαξη της δημοκρατίας, της αλήθειας και της δικαιοσύνης. Για αυτά θα παλέψουμε και να είστε σίγουροι πως θα τα καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Κοτίδης από την Ελληνική Λύση.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, το τρομερό δυστύχημα, έγκλημα των Τεμπών αποτελεί την φυσική συνέπεια της χρόνιας διακυβέρνησης του λεγόμενου δημοκρατικού τόξου. Κόμματα που εναλλάσσονται στην εξουσία, καλύπτουν το ένα το άλλο και είναι αυτά που φέρανε εδώ πέρα την κατάσταση αυτή. Δηλαδή, Κυβέρνηση και Αντιπολίτευση σφάζονται για την περίφημη Σύμβαση 717 που θα καθιστούσε το τρένο το πιο ασφαλές μέσο μεταφοράς στη χώρα. Καμία, όμως, από τις δύο δεν φρόντισε για την υλοποίησή της.

Αλληλοκατηγορείστε για τα μάτια του κόσμου, ενώ και οι δύο δεν κάνατε αυτό που έπρεπε να γίνει. Ή είστε ανίκανοι ή εξυπηρετείτε αλλότρια συμφέροντα. Η έλλειψη χρημάτων δεν αποτελεί δικαιολογία. Πακτωλός χρημάτων δόθηκε από την Ευρωπαϊκή Ένωση για το έργο αυτό. Κυβερνήσεις και Υπουργοί άλλαξαν, αλλά ακόμα και σήμερα η ασφάλεια των σιδηροδρομικών μεταφορών αποτελεί ουτοπία. Την τελευταία φορά που κάποιος εγγυήθηκε για αυτό, προέκυψε το έγκλημα των Τεμπών. Ο ίδιος ο Πρωθυπουργός το προσδιόρισε κάπου το 2027. Όποιος, δηλαδή, ταξιδεύει με τρένο, το κάνει με δική του ευθύνη. Αυτά μας είπε.

Η Ελληνική Λύση από την πρώτη στιγμή, την ώρα που οι δήθεν υπερασπιστές σήμερα της δικαιοσύνης, ΠΑΣΟΚ και ΣΥΡΙΖΑ, τη χλεύαζαν, έδωσε στον ελληνικό λαό την πλήρη εικόνα αυτού του εγκλήματος. Όταν μιλούσαμε για λαθρεμπόριο, παράνομο φορτίο και μπάζωμα, εκείνοι που σήμερα τάχα κόπτονται για την αλήθεια, μας αποκαλούσαν ψεκασμένους και μυθομανείς. Αντί, λοιπόν, να ξεκινήσει ο αγώνας για την αποκάλυψη της αλήθειας από τον Μάρτιο του 2023, χάθηκαν δύο πολύτιμα χρόνια.

Έρχεστε τώρα με την πρόταση δυσπιστίας να πείτε ότι πρέπει να φύγει αυτή η ανίκανη Κυβέρνηση. Σοβαρά; Ο Πρωθυπουργός στις 17.30΄ περίπου, στα τρία λεπτά που μίλησε, αυτά που είπε ήταν ανάμεσα στις τέσσερις πολιτικές δυνάμεις: ΠΑΣΟΚ, ΣΥΡΙΖΑ, Πλεύση Ελευθερίας και Νέα Αριστερά, οι οποίες κατέθεσαν την πρόταση δυσπιστίας και υπέγραψαν γι’ αυτήν, βλέπει μια συνεργασία.

Ας θυμηθεί, όμως, ο Πρωθυπουργός ότι αυτές οι δυνάμεις ήταν κι αυτές που του δώσανε τη χρυσή ευκαιρία την ώρα της ψήφισης του γάμου ομοφυλοφίλων. Ήταν μια ευκαιρία που θα μπορούσαμε να απαλλαγούμε από αυτή την επικίνδυνη Κυβέρνηση. Βλέπατε τον αλληλοσπαραγμό στο εσωτερικό της Κυβέρνησης και τον αναβρασμό ανάμεσα στους Βουλευτές της Νέας Δημοκρατίας. Τι κάνατε τότε, κύριοι της Αντιπολίτευσης; Κρίνατε ότι τα δικαιώματα των ΛΟΑΤΚΙ ήταν πάνω από το εθνικό συμφέρον και τους δώσατε τη χείρα βοηθείας που χρειαζόντουσαν. Τους κρατήσετε στην εξουσία και τώρα έρχεστε να τους σώσετε ξανά και να τους συσπειρώσετε. Ακόμα και τη φωνή των εκατομμυρίων Ελλήνων που γέμισαν κάθε σπιθαμή της χώρας στις 28 Φεβρουαρίου, ζητώντας άπλετο φως και απόδοση ευθυνών για το έγκλημα των Τεμπών, προσπαθήσαμε να καπελώσετε.

Ο λαός βγήκε στους δρόμους, όχι, κύριοι, για εσάς, ούτε για εμάς φυσικά. Βγήκε για τη δική του αξιοπρέπεια. Νέοι, γέροι, αριστεροί, δεξιοί, οικογένειες έγιναν μια γροθιά απέναντι στην αναισθησία του Πρωθυπουργού και των Υπουργών του. Σταματήστε την καπηλεία τώρα!

Ενδιαφέρεστε άραγε, κύριοι της Κυβέρνησης, για την ασφάλεια του απλού Έλληνα πολίτη; Οι ελληνικοί δρόμοι γεμίζουν αίμα κυρίως από νέους ανθρώπους. Πάρα πολλοί χάνονται κάθε χρόνο στην άσφαλτο. Εσείς, κύριοι, τι κάνατε; Τα μέτρα που σας προτείνουν οι ειδικοί μένουν στο συρτάρι. Και όταν λέω «ειδικοί» εννοώ τους συναδέλφους μου, τους εκπαιδευτές οδήγησης. Η Πανελλήνια Ομοσπονδία Εκπαιδευτών Οδήγησης προτείνει κάποια πράγματα, όπως το να μπουν κάμερες στις εξετάσεις οδήγησης, να γίνουν πανεπιστημιακά αυτές οι εξετάσεις των δασκάλων οδήγησης κι εσείς δεν τους ακούτε!

Επιτέλους δείξατε το πραγματικό ενδιαφέρον. Δυστυχώς, πέρα από το εσωτερικό, κατορθώσατε να μας εκθέσετε και στο εξωτερικό. Η εμμονή σας με τη σωστή πλευρά της ιστορίας, εξελίχθηκε σε μνημειώδη αποτυχία. Κατορθώσατε τη μεγαλύτερη ομόδοξη στον κόσμο χώρα να τη μετατρέψετε σε εχθρό. Στείλετε όπλα και προμήθειες του ελληνικού Στρατού για να στηρίξετε τον νεοναζί Ζελένσκι. Μέχρι και στη Βουλή δώσατε βήμα στην ουκρανική προπαγάνδα. Τώρα που ο Πρόεδρος Τραμπ ανατρέπει όλα αυτά, τι θα κάνετε;

Οι προσωπικές εμμονές σας, κύριε Πρωθυπουργέ, δεν μας αφορούν, αλλά δυστυχώς αφορούν όλη τη χώρα. Ο πιστός και δεδομένος σύμμαχος, όπως θέλετε τη χώρα μας πλέον, τρέχει πίσω από τις εξελίξεις. Αλήθεια, αν βρεθείτε με τον Πρόεδρο Τραμπ, θα του αναλύσετε το φαινόμενο τραμπισμού, όπως με έπαρση διαλαλούσατε τόσον καιρό;

Εν κατακλείδι, ούτε έξω πάμε καλά, αλλά ούτε και μέσα. Η ακρίβεια πνίγει τον Έλληνα και τον φτωχοποιεί κάθε μέρα όλο και περισσότερο. Ενέργεια, φόροι, διατροφή απλώνουν το χέρι τους και παίρνουν τα εισοδήματα κυριολεκτικά μέσα από την τσέπη μας. Η αντίδρασή σας; Καμιά! Ευρισκόμενος σε καθεστώς αποδομής, το μόνο που σας νοιάζει είναι η προσωπική σας σωτηρία.

Οι πραγματικές, όμως, δημοσκοπήσεις είναι οι ίδιες οι εκλογές. Σας καλούμε, λοιπόν, να τις ανακοινώσει το ταχύτερο.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο τώρα έχει ο κ. Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, σε κάθε αναφορά σε τραγικά συμβάντα ή δυστυχήματα που βίωσε η χώρα μας -αναφέρομαι ενδεικτικά στο Εξπρές Σάμινα, στη Marfin, στο Μάτι και στα Τέμπη-, οφείλουμε κατ’ αρχάς, να τοποθετούμαστε με σεβασμό στη μνήμη των θυμάτων, αλλά και συνάμα να ευχόμαστε οι συγγενείς και φίλοι να έχουν κουράγιο και ουσιαστική υποστηρικτική αρωγή από την πολιτεία και την κοινωνία. Αυτό πράττω και εγώ στην αρχή της ομιλίας μου.

Το δημόσιο πένθος άλλωστε μετά από μία τραγωδία είναι μια συλλογική αντίδραση που εκφράζει τη θλίψη, την αλληλεγγύη και την ανάγκη για αποκατάσταση του αισθήματος δικαιοσύνης, της δικαιοσύνης που σε κάθε δημοκρατική πολιτεία, σεβόμενη τους πολίτες της, λειτουργεί και αποφασίζει βάσει των προβλεπόμενων από το Σύνταγμα και τους νόμους και ουδείς τρίτος και με κανέναν τρόπο δεν μπορεί να υποκαταστήσει.

Από τη στιγμή που σταματούν όλα αυτά και ξεκινά μια τοξική και κυνική εκμετάλλευση των δραματικών αυτών γεγονότων από πολιτικά κόμματα, από την ώρα που στην αγνή διαδήλωση της απαίτησης αυτής από τον λαό μας, με σεβασμό στη μνήμη των αδικοχαμένων, μπαίνει η πολιτική τοξικότητα, ο μικροκομματισμός και η επιδίωξη ποινικοποίησης της πολιτικής ζωής του τόπου ή της δικονομικοποίησης της πολιτικής, τότε την υποχρέωση αποτροπής τους και κάθε απόπειρα αποσταθεροποίησης αναλαμβάνουν οι υγιείς πολιτικές δυνάμεις που λειτουργούν με συνέπεια, βάσει των δημοκρατικών αρχών και της δεδηλωμένης και το σημαντικό εκείνο κομμάτι της κοινωνίας που επιθυμεί τον δρόμο της ουσιαστικής διόρθωσης των προβλημάτων και της συνεπούς και με πολιτική σταθερότητα πορείας του τόπου, ειδικά στους δύσκολους αυτούς καιρούς που η υφήλιος βιώνει.

Δεν υπάρχει πλέον καμία αμφιβολία ότι το τραγικό δυστύχημα των Τεμπών γίνεται αντικείμενο στυγνής πολιτικής εκμετάλλευσης με τις προεκτάσεις που ανέφερα από την Πλεύση Ελευθερίας, την κ. Κωνσταντοπούλου και την ολιγομελή Κοινοβουλευτική της Ομάδα, τον πάλαι ποτέ κραταιό ΣΥΡΙΖΑ, την Νέα Αριστερά και ορισμένους ανεξάρτητους κυρίως από τους χώρους αυτούς. Είναι εκείνοι που προκρίνουν, παροτρύνουν και αποδίδουν απαράδεκτους χαρακτηρισμούς σε καθένα από εμάς εδώ στη Νέα Δημοκρατία, που στηρίζουμε με ευθύνη την πατρίδα.

Αισθάνομαι πραγματικά πολλές φορές να βρίσκομαι έναντι των παιδιών μου, οι οποίοι απευθύνονται και λένε: «Πατέρα, εσένα κάποιοι κύριοι από εκεί μέσα, από το σύστημα αυτό, σε δείχνουν με ματωμένα χέρια; Εσένα που δεν έχεις πειράξει ποτέ ένα μυρμήγκι;». Κι όμως έχουμε φτάσει και παροτρύνουμε μεγάλο τμήμα της κοινωνίας μας από την υγιή αυτή η συμπεριφορά, που προανέφερα, σε μία αντίθετη κατεύθυνση.

Είναι αυτοί οι οποίοι δεν μπορούν όλοι μαζί ακόμα και σήμερα να δημιουργήσουν κοινοβουλευτική Πλειοψηφία και ούτε βεβαίως δημοσκοπικά. Και αν θα το έπρατταν αυτό, δεν θα μπορούσαν να το εκτελέσουν με συνέπεια και υπευθυνότητα. Είναι οι περισσότεροι από αυτούς που επέδειξαν στο πρόσφατο παρελθόν εγκληματική ανικανότητα στη διακυβέρνηση της χώρας, αλλά και τραγική διαχείριση άλλων δραματικών για την πατρίδα μας συμβάντων με απώλειες ανθρώπινων ζωών και οι οποίοι παρ’ όλα αυτά ως εισαγγελείς λαϊκών δικαστηρίων κουνούν σήμερα το δάχτυλο.

Είναι αυτοί που έχουν στις τάξεις τους καταδικασμένους για αδικήματα συνυφασμένα με τη διασφάλιση δημοκρατικών και πολιτικών δικαιωμάτων και οι οποίοι έρχονται σήμερα να μας μιλήσουν για τις ατομικές ελευθερίες και την προσβολή τους. Και είναι εκείνοι που με πολιτικά τεχνάσματα επιδιώκουν να οδηγήσουν τη χώρα σε πολιτική κρίση και αβάσιμα να ενοχοποιήσουν πολιτικούς τους αντιπάλους. Δίχως να περιμένουν σήμερα την ολοκλήρωση της δημοκρατικής διαδικασίας ελέγχου της Κυβέρνησης για τα Τέμπη, άρον-άρον καταθέτουν πρόταση δυσπιστίας κατά της Κυβέρνησης της Νέας Δημοκρατίας απλά και μόνο για να δημιουργήσουν εντυπώσεις.

Πρόκειται για μία κίνηση χωρίς ουσιαστικό αντίκρισμα, που δεν στηρίζεται σε πραγματικά δεδομένα αλλά σε έναν άκρατο λαϊκισμό και την τεχνητή συντήρηση της αντιπολιτευτικής τους επιβίωσης και ατζέντας, με αναφορές σε γεγονότα που είτε έχουν απαντηθεί είτε έχουν πάρει τον δρόμο της δικαιοσύνης, με αντιφατικούς ισχυρισμούς που αναιρούν στην ουσία τα επιχειρήματά τους. Αρκεί να δει κανείς αναλυτικά την πρότασή τους. Και σε καμία περίπτωση δεν μπορούν να στηρίξουν τη σοβαρότερη αντιπολιτευτική πράξη, που είναι η πρόταση δυσπιστίας, αδύναμοι να αμαυρώσουν πολιτικά τις προσπάθειες και το συνολικό έργο της Κυβέρνησης του Κυριάκου Μητσοτάκη που οδήγησαν τη χώρα σε κατακτήσεις, που δεν έχει ποτέ άλλοτε στα μεταπολιτευτικά χρόνια γνωρίσει η πατρίδα μας.

Όλα αυτά σε μια στιγμή που η Ελλάδα συνεχίζει την ανοδική της πορεία σε όλους τους βασικούς τομείς της οικονομίας, της ανάπτυξης, της ασφάλειας, της κοινωνικής συνοχής και της διεθνούς της θέσης.

Είναι μια Αντιπολίτευση συνιστωσών που έναν κοινό παρονομαστή έχουν, να κλονίσουν και να ανατρέψουν την Κυβέρνηση Μητσοτάκη, μια Αντιπολίτευση που επιστρέφει στην αριστερή της κανονικότητα, στο πεζοδρόμιο, όπου δεν ασκεί πολιτική, αλλά αρνητισμό και καταστροφολογία. Ο ελληνικός λαός γνωρίζει και αισθάνεται ότι παρά τα προβλήματα και τις αναγκαίες ταχύτητες που πρέπει περαιτέρω να αναπτύξει η Κυβέρνηση, έχει αναλάβει σημαντικές πρωτοβουλίες για την πρόοδο της χώρας μας. Η εμπιστοσύνη αυτή είναι αδιαμφισβήτητη.

Παρά τις κρίσεις, τις γεωπολιτικές αναταράξεις, τις προκλήσεις που προέκυψαν από την πανδημία και τον πόλεμο στην Ουκρανία, η Κυβέρνηση και ο ίδιος ο Πρωθυπουργός έχουν καταφέρει να κρατήσουν την Ελλάδα όρθια και περήφανη να διατηρήσει ισχυρούς ρυθμούς ανάπτυξης, να μειώσει την ανεργία και να ενισχύσει το κοινωνικό κράτος, την εκπαίδευση και τις δομές υγείας.

Η πρόταση δυσπιστίας είναι καταδικασμένη να αποτύχει, όχι μόνον γιατί η Κυβέρνηση διαθέτει κοινοβουλευτική Πλειοψηφία, αλλά γιατί η πλειοψηφία του ελληνικού λαού δεν μπορεί να ξαναμπεί σε ταλαιπωρία και πειραματισμούς, ειδικά όταν έχει να κάνει με μια νοσηρή, κατακερματισμένη και αδύναμη Αντιπολίτευση, που σε καμία περίπτωση δεν μπορεί να αποτελέσει σοβαρή εναλλακτική πολιτική πρόταση.

Θα συνεχίσουμε να εργαζόμαστε με υπευθυνότητα, διαψεύδοντας όσους επενδύουν στην αποτυχία της χώρας. Η απόρριψη της πρότασης δυσπιστίας σημαίνει για τη χώρα πολιτική σταθερότητα, εμπόδιο σε παραληρηματικούς ισχυρισμούς μιας νοσηρής Αντιπολίτευσης και συνέχεια ενός συνεπούς έργου για μια ισχυρή Ελλάδα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βρεττός από τη Νίκη.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ανεβαίνοντας στο Βήμα μετά από έναν Ροδίτη συνάδελφο δεν μπορώ να μην αναφερθώ στο ότι την Παρασκευή με προτροπή του Προέδρου μας θα βρίσκομαι στις εορτές της 77ης επετείου ενσωμάτωσης των Δωδεκανήσων. Χαίρομαι που είστε εδώ. Ελπίζω να είστε και στις γιορτές.

Γιατί το λέω αυτό; Γιατί είμαστε σε μία περίοδο -και ξεκινώ από αυτό το θέμα γιατί είναι πιο σημαντικό- όπου έχουμε έναν Υπουργό Εξωτερικών, ο οποίος ως νομικός ασχολήθηκε με την επαίσχυντη Συμφωνία των Πρεσπών, τόσο χαλαρό και ενδοτικό και δεν τον πειράζει αν τον πουν και μειοδότη, που δεν πιστεύει ότι είναι σε θέση η πατρίδα μας να υπερασπιστεί τα χωρικά της ύδατα. Και απέναντί της έχει μια Αντιπολίτευση -που σύσσωμη τώρα έκανε αυτή την πρόταση μομφής- όπου πιστεύει ότι δεν υπάρχουν και θαλάσσια σύνορα. Από πού να σωθείς; Από αυτούς που απεργάζονται τις νέες Πρέσπες του Αιγαίου, όπου συμφωνεί και η Κυβέρνηση αλλά κυρίως και η Αντιπολίτευση;

Ας έρθουμε όμως στην πρόταση δυσπιστίας. Είναι μια πρόταση τελικά που -όπως αναφέρθηκα και στη συνεδρίαση της σύστασης της προανακριτικής- είναι η δευτερολογία μιας αποδομημένης παράστασης -και προσέχω πολύ καλά- που έχει να κάνει με το ότι πλέον η πατρίδα όλη αυτή την περίοδο της Μεταπολίτευσης βρέθηκε βαριά πληγωμένη. Και αυτή την περίοδο της Μεταπολίτευσης ήρθε η Κυβέρνηση της Νέας Δημοκρατίας να την κλείσει. Και γι’ αυτό αυτή η πρόταση δυσπιστίας δίνει τη δυνατότητα και στην Κυβέρνηση και στην Αντιπολίτευση να δώσουν άλλη μια παράταση του πολιτικού τους βίου.

Να δούμε, όμως, για ποια Ελλάδα είναι ικανοποιημένη η Κυβέρνηση, γιατί αυτή σήμερα κρίνεται. Είναι η Ελλάδα που υπερασπίζεται, των αξιών και των αρχών; Όχι. Η Ελλάδα που υπερασπίζεται σήμερα η Κυβέρνηση δεν είναι η Ελλάδα των αρχών και των αξιών του γένους. Δεν είναι η Ελλάδα του δημοκρατικού κεκτημένου. Δεν είναι η Ελλάδα της νομιμότητας. Δεν είναι η Ελλάδα του κράτους δικαίου. Δεν είναι η Ελλάδα της σύγκλισης με την Ευρωπαϊκή Ένωση. Δεν είναι η Ελλάδα της προόδου. Δεν είναι η Ελλάδα της κοινωνικής συνοχής. Δεν είναι η Ελλάδα της αυτάρκειας, της παραγωγής, της διασφάλισης της ασφάλειας των πολιτών. Δεν είναι η Ελλάδα της εθνικής κυριαρχίας.

Γιατί; Γιατί η Ελλάδα που προσπαθεί η Κυβέρνηση να πει ότι είναι πολύ ικανοποιημένη, είναι η Ελλάδα των νέων που είναι στο εξωτερικό. Η Ελλάδα που υπερασπίζεται και είναι ικανοποιημένη η Κυβέρνηση, είναι η Ελλάδα των μικρών επιχειρηματιών, που είναι χρεοκοπημένοι.

Η Ελλάδα που υπερασπίζεται η Κυβέρνηση είναι η Ελλάδα των νοικοκυραίων, που είναι χωρίς σπίτια. Η Ελλάδα που υπερασπίζεται η Κυβέρνηση είναι η Ελλάδα των αγροτών, που είναι χρεωμένη. Είναι η Ελλάδα του πρωτογενούς τομέα, που είναι εγκαταλελειμμένη. Είναι η Ελλάδα της βιομηχανίας, που είναι κλειστή. Είναι η Ελλάδα του ισοζυγίου τρεχουσών συναλλαγών, που είναι βαριά ελλειμματική. Είναι η Ελλάδα της ανάπτυξης, που είναι υπερχρεωμένη.

Είναι η Ελλάδα της πολεμικής βιομηχανίας, που είναι διαλυμένη. Με μια μικρή παρατήρηση, ότι ο μόνος κλάδος της πολεμικής βιομηχανίας που δουλεύει αυτήν την περίοδο στην Ελλάδα είναι ο κλάδος παραγωγής μολότοφ. Και ενώ κάποτε οι βόμβες μολότοφ είχαν χρησιμοποιηθεί για να σταματήσουν τα τανκς του ναζισμού, σήμερα χρησιμοποιούνται οι βόμβες μολότοφ για να σταματήσουν τους Έλληνες πολίτες να διαμαρτύρονται ειρηνικά. Αυτή τη βιομηχανία εσείς την έχετε διαλυμένη, εκτός από αυτόν τον κλάδο που είναι η βιομηχανία παραγωγής ομαδικά βομβών μολότοφ.

Η Ελλάδα, επομένως, των παιδιών που εσείς είστε ικανοποιημένοι είναι νεκρή. Η Ελλάδα του εγκλήματος των Τεμπών είναι μπαζωμένη. Η Ελλάδα της δικαιοσύνης, που εσείς επικαλείστε και είστε ικανοποιημένοι, είναι σκληρά άδικη. Η Ελλάδα της ναυτιλίας που υπερασπίζεστε είναι αφελληνισμένη. Η Ελλάδα της προόδου είναι μαραζωμένη.

Η Ελλάδα της υγειονομικής φροντίδας είναι σε βαθύ κώμα. Η Ελλάδα της προστασίας του περιβάλλοντος είναι κατακαμένη. Η Ελλάδα των αξιών των Ελλήνων είναι προδομένη. Η Ελλάδα της εθνικής κυριαρχίας είναι παραδομένη. Η Ελλάδα του φωτός είναι σκοτεινιασμένη. Η Ελλάδα της αλήθειας είναι διαψευσμένη και συκοφαντημένη. Η Ελλάδα της κοινωνίας είναι όμως στα πεζοδρόμια ενωμένη.

Και εσείς έρχεστε σήμερα να πείτε μέσω του Πρωθυπουργού και οι κυβερνητικοί Βουλευτές να υπερασπιστούν ότι με αυτή την πρόταση δυσπιστίας θα σας δοθεί η ευκαιρία να ανεβάσετε την Ελλάδα ψηλά.

Αλλά ποια Ελλάδα, κύριε Μητσοτάκη; Την Ελλάδα των bots; Την Ελλάδα των πολυεθνικών; Την Ελλάδα των ολιγαρχών; Την Ελλάδα των λαθρεμπόρων; Την Ελλάδα των κορακιών; Την Ελλάδα των κολλητών; Την Ελλάδα των ρουσφετιών; Την Ελλάδα των σημιτοφυλάκων, που είναι οι περισσότεροι Υπουργοί; Την Ελλάδα των νταβατζήδων; Την Ελλάδα των τραπεζιτών ή των αρχιερέων της διαπλοκής; Την Ελλάδα του παρακράτους, του οργανωμένου εγκλήματος, των παρακολουθήσεων, των λαθρομεταναστών, των προσκυνημένων, των εγκληματικών οργανώσεων, που ο ένας μετά τον άλλο σκοτώνει όποιον βρίσκεται στο πεζοδρόμιο;

Αυτή την Ελλάδα θέλετε να ανεβάσετε ψηλά; Μα αυτή η Ελλάδα είναι η Ελλάδα μαϊμού. Και ξέρετε τι λέει ο λαός, ότι όσο πιο ψηλά ανεβαίνει η μαϊμού, τόσο περισσότερο φαίνεται ο ξεβράκωτος πισινός της. Αυτή η Ελλάδα που εσείς θέλετε να ανεβάσετε ψηλά δεν έχει καμία σχέση με την Ελλάδα των αρχών, των αξιών και των παραδόσεων του γένους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Ο κ. Σταυρόπουλος από τη Νέα Δημοκρατία έχει τον λόγο και αμέσως μετά η κ. Μάλαμα.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή πρόταση δυσπιστίας που καταθέτει η Αντιπολίτευση δεν είναι τίποτα άλλο, παρά μια ακόμη προσπάθεια δημιουργίας τεχνητής κρίσης. Δεν στηρίζεται σε πραγματικά γεγονότα, δεν καταθέτει νέα στοιχεία, δεν προσφέρει τίποτα ουσιαστικό στον δημόσιο διάλογο.

Είναι μια ακόμη προσπάθεια να δημιουργηθεί ένταση, να διχαστεί η κοινωνία, να επιστρέψει η χώρα σε ένα παρελθόν που όλοι γνωρίζουμε, ένα παρελθόν που οι πολίτες πλήρωσαν ακριβά.

Εμείς δεν θα τους ακολουθήσουμε, γιατί δε ήρθαμε εδώ για να παίξουμε πολιτικά παιχνίδια. Δεν ήρθαμε εδώ για να αναφερθούμε σε έναν ατέρμονο κύκλο αντιπαραθέσεων χωρίς ουσία.

Ήρθαμε για να κάνουμε πραγματικό έργο, για να δώσουμε λύσεις σε προβλήματα που ταλανίζουν τη χώρα εδώ και χρόνια, για να δημιουργήσουμε ένα σταθερό, ασφαλές ευρωπαϊκό μέλλον για την Ελλάδα.

Ακούσαμε βαριές κατηγορίες, κατηγορίες περί συγκάλυψης, περί έλλειψης σεβασμού στους θεσμούς και στους πολίτες. Όμως η αλήθεια είναι μία και αδιαμφισβήτητη. Η Κυβέρνησή μας σέβεται πλήρως τους θεσμούς, σέβεται τη δικαιοσύνη, σέβεται τον ελληνικό λαό. Δεν υπήρξε ούτε μπορεί να υπάρξει από την πλευρά μας καμία σκέψη για μη σεβασμό, πολύ περισσότερο σε ό,τι αφορά τα θύματα μιας τραγωδίας και τις οικογένειές τους.

Είναι ντροπή να προσπαθεί κανείς να εκμεταλλευτεί τον πόνο των πολιτών για μικροπολιτικά οφέλη, να πατάει πάνω στην αγωνία των ανθρώπων που έχασαν τους δικούς τους, προκειμένου να χτίσει ένα αφήγημα που δεν έχει καμία σχέση με την πραγματικότητα. Γιατί η πραγματικότητα είναι διαφορετική και η πραγματικότητα είναι ότι αυτή η Κυβέρνηση έχει αποδείξει έμπρακτα πως δεν φοβάται την αλήθεια.

Όμως, αλήθεια, τι σημαίνει αυτή η συνεχής αναπαραγωγή κατηγοριών περί συγκάλυψης; Πού βασίζονται; Ποιος τις στηρίζει με στοιχεία; Η απάντηση είναι προφανής: πουθενά. Είναι αβάσιμες, ανυπόστατες, καθαρά πολιτικά υποκινούμενες. Έχουν μόνο έναν στόχο, την επιστροφή στο τοξικό περιβάλλον της περασμένης δεκαπενταετίας, μιας περιόδου που όλοι θυμόμαστε, μιας περιόδου που δεν θέλουμε να ξαναζήσει η χώρα.

Η Κυβέρνησή μας θέλει διαφάνεια. Θέλει πλήρη θεσμική και ανεξάρτητη διερεύνηση κάθε υπόθεσης. Και αυτό ακριβώς κάνει. Η δικαιοσύνη είναι η μόνη αρμόδια να αποδώσει ευθύνες. Αυτή είναι η λειτουργία μιας δημοκρατίας. Οποιαδήποτε άλλη επιλογή οδηγεί σε επικίνδυνα μονοπάτια.

Γιατί ποια είναι η εναλλακτική που προτείνουν όσοι αμφισβητούν τη δικαιοσύνη; Θέλουν λαϊκά δικαστήρια; Θέλουν αποφάσεις στη βάση εντυπώσεων και όχι στοιχείων; Θέλουν να αντικαταστήσουν τους θεσμούς με τηλεοπτικά πάνελ και δικαστήρια του δρόμου;

Αυτό δεν είναι δημοκρατία. Αυτό δεν είναι κράτος δικαίου. Αυτό είναι εκμετάλλευση του συναισθήματος, υπονόμευση των θεσμών, αποσταθεροποίηση. Και η Κυβέρνησή μας δεν θα το επιτρέψει.

Η Κυβέρνησή μας από την πρώτη μέρα που ανέλαβε την ευθύνη της διακυβέρνησης πολεμάει τις παθογένειες που ταλανίζουν τη χώρα εδώ και δεκαετίες, παθογένειες, δυσλειτουργίες, καθυστερήσεις, εμπόδια που κρατούσαν την Ελλάδα πίσω και συνεχίζουν να αντιστέκονται, γιατί κάποιοι τα υπερασπίζονται.

Αυτή είναι η πραγματική σύγκρουση, η σύγκρουση ανάμεσα σε εκείνους που θέλουν τη χώρα να προχωρήσει μπροστά και σε εκείνους που θέλουν να γυρίσουν πίσω, σε εκείνους που επενδύουν στη σταθερότητα και την πρόοδο και σε εκείνους που επιλέγουν τον λαϊκισμό και την τοξικότητα.

Εμείς δεν θα κάνουμε πίσω. Δεν θα επιτρέψουμε να χαθούν οι θυσίες των πολιτών. Δεν θα αφήσουμε να χαθεί η ευκαιρία που έχουμε μπροστά μας για μια καλύτερη Ελλάδα. Η Κυβέρνησή μας εργάζεται για τη σταθερότητα, πολιτική σταθερότητα, οικονομική σταθερότητα, θεσμική σταθερότητα. Γιατί χωρίς σταθερότητα δεν υπάρχει πρόοδος, χωρίς σταθερότητα δεν υπάρχει εμπιστοσύνη και χωρίς εμπιστοσύνη δεν υπάρχει μέλλον.

Δεν ήρθαμε για να νικήσουμε με λόγια, αλλά με πράξεις. Δεν ήρθαμε για να διαιωνίσουμε τα προβλήματα, αλλά για να τα λύσουμε. Κάποιοι επιλέγουν την οπισθοδρόμηση και την πόλωση. Εμείς επιλέγουμε τη δουλειά, τη μεθοδικότητα, την ευθύνη και οι πράξεις αυτές αποδεικνύονται καθημερινά.

Στηρίζω μια Κυβέρνηση, που στην περιφερειακή μου ενότητα υλοποιεί σημαντικά έργα, που αλλάζουν τη ζωή των πολιτών. Ήδη βρίσκεται σε εξέλιξη μελέτη μετεγκατάστασης του ΕΚΑΒ και της πυροσβεστικής υπηρεσίας. Προχωρά η ίδρυση ενός πολυδύναμου εκπαιδευτικού κέντρου επαγγελματικής κατάρτισης, επιστημονικής έρευνας και διά βίου μάθησης στον τομέα της νοσοκομειακής φροντίδας. Δρομολογείται η ίδρυση αρχαιολογικού μουσείου και αγροτικών φυλακών.

Ταυτόχρονα, η Κυβέρνηση ενισχύει την τουριστική προβολή του Νομού Γρεβενών. Αναβαθμίζεται το Δημοτικό Στάδιο Γρεβενών. Και δεν σταματάμε εδώ. Δρομολογούμε έργα που θα χτίσουν μόνιμο αποτύπωμα στην περιοχή μας, τη δημιουργία υποδομών για μηχανοκίνητο αθλητισμό, την ίδρυση πυροσβεστικής υπηρεσίας αυτοκινητόδρομου, καθώς και την επέκταση της Σχολής Δοκίμων Αστυφυλάκων με νέα πτέρυγα.

Αυτά είναι τα πραγματικά έργα. Αυτά αποδεικνύουν τον σεβασμό της Κυβέρνησης στους πολίτες. Αυτά είναι η απάντηση στη στείρα αντιπολίτευση και στην τοξικότητα.

Σας καλούμε λοιπόν να αφήσουμε πίσω μας τις τοξικές αντιπαραθέσεις, να δώσουμε χώρο στη σοβαρότητα, να τιμήσουμε τη δημοκρατία, τους θεσμούς και πάνω απ’ όλα τους Έλληνες. Και πάντα στο κέντρο αυτής της προσπάθειας θα είναι οι πολίτες, κάθε Ελληνίδα, κάθε Έλληνας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Μάλαμα και αμέσως μετά ακολουθεί ο κ. Κούβελας.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, σε αυτή τη συζήτηση της πρότασης δυσπιστίας κατά της Κυβέρνησης το κρίσιμο επίδικο είναι ένα, εάν θα αφήσουμε την Κυβέρνηση να συνεχίσει, μέσω της κοινοβουλευτικής της Πλειοψηφίας, να συγκαλύπτει το έγκλημα των Τεμπών και να κλιμακώνει τη βία σε κάθε συγκέντρωση διαμαρτυρίας των εκατοντάδων χιλιάδων διαδηλωτών για αυτό το έγκλημα. Αυτή είναι η βασική ερώτηση για όλους εμάς σε αυτή τη συζήτηση.

Η Κυβέρνηση, το είδαμε και στην προανακριτική επιτροπή, το είδαμε και χθες, χρησιμοποιεί την κοινοβουλευτική της Πλειοψηφία ως ασπίδα απέναντι στο έργο της δικαιοσύνης. Με αυτήν την Κυβέρνηση γνωρίζουμε όλοι, το γνωρίζει και ο ελληνικός λαός, ότι η κοινοβουλευτική της Πλειοψηφία δεν πρόκειται να επιτρέψει να ολοκληρώσει το έργο της η δικαιοσύνη, ιδιαίτερα σε ό,τι αφορά τα πολιτικά πρόσωπα που έχουν ευθύνες για τη διαχείριση της τραγωδίας των Τεμπών σε όλες τις πτυχές της.

Αυτή η κυβερνητική πλειοψηφία απάλλαξε τον Υπουργό Υποδομών και Μεταφορών της τραγωδίας, τον κ. Καραμανλή. Αυτή η κοινοβουλευτική Πλειοψηφία έβγαλε λάδι -ας μου επιτραπεί η έκφραση- όλους τους πολιτικούς που είχαν εμπλακεί με τη διαχείριση του θέματος. Αυτή η κοινοβουλευτική Πλειοψηφία θα συνεχίσει να εμποδίζει τη δικαιοσύνη να φτάσει όσο ψηλά και αν είναι οι ευθύνες.

Αυτό σας είπαν οι πολίτες, κύριοι και κυρίες της Κυβέρνησης. Σας το είπαν με τις μεγαλειώδεις συγκεντρώσεις τους σε όλη τη χώρα. Σας είπαν ότι δεν σας έχουν εμπιστοσύνη. Δική τους είναι η πρόταση μομφής, δεν είναι της Αντιπολίτευσης. Και αυτό καλά θα κάνετε να το λάβετε πολύ στα σοβαρά υπ’ όψιν σας στις τοποθετήσεις σας, αλλά και στη στάση σας από εδώ και πέρα.

Η κοινωνική μομφή που κατατέθηκε με τα μεγαλειώδη αυτά συλλαλητήρια έχει, όμως, ακόμη ένα μήνυμα. Δεν πιστεύουν οι πολίτες ότι οι προθέσεις σας για την εξυγίανση του σιδηροδρόμου είναι ειλικρινείς. Δεν σας πιστεύει κανείς όταν λέτε ότι το 2027 ο σιδηρόδρομος στη χώρα θα είναι ασφαλής. Πάτε και όπου βγει μέχρι το 2027; Αυτό μας λέτε; Διότι μέχρι σήμερα, όπως αποκάλυψε και το πρόσφατο πόρισμα του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών, ο σιδηρόδρομος παρουσιάζει τριτοκοσμικές εικόνες.

Τίποτα δεν έχετε κάνει αυτά τα έξι χρόνια που κυβερνάτε. Πριν από την τραγωδία των Τεμπών αγνοούσατε τις προειδοποιήσεις. Μετά από το έγκλημα των Τεμπών το μόνο που κάνατε είναι να μπαζώνετε και να συγκαλύπτετε. Τίποτε άλλο δεν έχετε κάνει. Συνεπώς, η απώλεια της κοινωνικής εμπιστοσύνης είναι διπλή, σε σχέση με το έγκλημα των Τεμπών. Και μας κάνει πραγματικά εντύπωση που κάνετε ότι δεν καταλαβαίνετε. Όμως, πλέον ο κοινωνικός παράγοντας αποτελεί πολύ ενεργό στοιχείο της κάθαρσης του εγκλήματος, και αυτό ακριβώς το μήνυμα στέλνει η σημερινή πρόταση μομφής, τουλάχιστον σε ό,τι αφορά εμάς, έτσι το βλέπουμε.

Οι οικογένειες των θυμάτων έχουν ζητήσει συγκεκριμένα πράγματα και από την Κυβέρνηση και από τη Βουλή, δηλαδή από όλους εμάς, έχουν ζητήσει να άρουμε κάθε εμπόδιο που αφορά την ασυλία πολιτικών προσώπων και την ευθύνη Υπουργών. Και πρέπει να φτάσουμε όλα αυτά στην τακτική δικαιοσύνη τώρα. Εμείς σας έχουμε καταθέσει και τροπολογία για τη νομοθετική κατάργηση της παραγραφής των υπουργικών αδικημάτων. Τι κάνατε; Τίποτα, αποσιωπήσατε τα πάντα. Εσείς, εσείς που με κάθε ευκαιρία ισχυρίζεστε ότι η δικαιοσύνη είναι ο μόνος δρόμος. Εσείς, εσείς που φράζετε τον δρόμο στη δικαιοσύνη για τη διαλεύκανση όλων των πτυχών του εγκλήματος των Τεμπών.

Για αυτούς τους λόγους, και επειδή υπάρχει μια σαφής αναντιστοιχία ανάμεσα στα λόγια και στα έργα της παρούσας Κυβέρνησης με την παρούσα κοινοβουλευτική Πλειοψηφία -που σίγουρα η δικαιοσύνη δυσκολεύεται να πράξει το έργο της- λέμε ότι η πρόταση δυσπιστίας πρέπει να υπερψηφιστεί και δεν πρέπει αυτή η Κυβέρνηση να συνεχίσει, γιατί όσο συνεχίζει τόσο θα μένουν στο απυρόβλητο βασικοί συντελεστές της υπόθεσης των Τεμπών, τόσο δεν θα μπορεί η δικαιοσύνη να προχωρήσει με τις αγωγές που έχουν καταθέσει οι οικογένειες σε όλα τα πολιτικά πρόσωπα που εμπλέκονται.

Η δική μας στάση είναι ξεκάθαρη και απολύτως συντονισμένη με τον αγώνα των οικογενειών και με τον αγώνα της κοινωνίας, καμία συγκάλυψη, άρση κάθε εμποδίου στο έργο της δικαιοσύνης, απόδοση ευθυνών σε όλα τα πρόσωπα που θα αποφασίσει η δικαιοσύνη ότι ευθύνονται, όσο ψηλά και αν βρίσκονται αυτά τα πρόσωπα. Για να γίνει αυτό, η υπερψήφιση της πρότασης δυσπιστίας είναι μονόδρομος, κυρίες και κύριοι συνάδελφοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Κούβελας. Και ακολουθεί ο κ. Νικητιάδης από το ΠΑΣΟΚ.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, είναι κοινός τόπος ότι η τραγωδία των Τεμπών συγκλόνισε την ελληνική κοινωνία και άφησε ανεξίτηλα σημάδια σε όλους μας. Το συλλογικό πένθος και ο πόνος για την απώλεια τόσων ανθρώπινων ζωών, νέων παιδιών, είναι πολύ βαθιά. Να συμφωνήσουμε, όμως, ότι σε αυτή την τραγωδία δεν χωρούν παιχνίδια εντυπώσεων, θεωρίες συνωμοσίας και η δικαιοσύνη στα τηλεπαράθυρα. Προ πάντων να συμφωνήσουμε ότι ο πόνος δεν επιτρέπεται να μετατραπεί σε πολιτικό όπλο.

Το αίτημα για πλήρη διαλεύκανση της υπόθεσης και τιμωρία των ενόχων είναι καθολικό, όπως εκφράστηκε στα ειρηνικά, παλλαϊκά συλλαλητήρια. Παράλληλα είναι κρίσιμο να διαφυλαχθεί η αυτονομία της δικαιοσύνης, η οποία είναι η μόνη αρμόδια για να εξετάσει τα στοιχεία με ψύχραιμη προσέγγιση και να αποφανθεί με τον πλέον θεσμικό τρόπο. Στον δυτικό δημοκρατικό κόσμο άλλωστε, η ανεξάρτητη δικαιοσύνη είναι το αντίδοτο στον λαϊκισμό και στη συνωμοσιολογία. Και είναι τουλάχιστον υποκριτικό και επικίνδυνο από τη μία η Αντιπολίτευση να υπεραμύνεται του κράτους δικαίου και από την άλλη ο Αρχηγός της Αξιωματικής Αντιπολίτευσης να δηλώνει ξεκάθαρα ότι δεν εμπιστεύεται τη δικαιοσύνη.

Η Αντιπολίτευση με την τοξική ρητορική της επιτείνει σκόπιμα την καχυποψία και τη σύγχυση της κοινωνίας, με στόχο να εκμεταλλευτεί μικροπολιτικά την τραγωδία. Αυτό πιστεύει, σε ποσοστό πάνω από 80%, το σύνολο των πολιτών, δηλαδή ότι η Αντιπολίτευση εργαλειοποιεί τον ανθρώπινο πόνο. Το χειρότερο είναι ότι τα κόμματα της Αντιπολίτευσης πιστεύουν πως έτσι φθείρουν την Κυβέρνηση. Αντιθέτως αυτό που πέτυχαν μέχρι στιγμής, είναι να κλονιστεί η εμπιστοσύνη των πολιτών στη δικαιοσύνη αφ’ ενός, και να απαξιώσουν το πολιτικό σύστημα και την κοινοβουλευτική δημοκρατία μας αφ’ ετέρου, των ιδίων μάλιστα συμπεριλαμβανομένων.

Τελικά, η πρόταση δυσπιστίας δεν στοχεύει στην αναζήτηση της αλήθειας, ούτε στην επιθυμία για δικαιοσύνη που θα αποδοθεί θεσμικά. Το διατυπώνετε, μάλιστα, στην τελευταία σκέψη της πρότασής σας, ότι η δικαιοσύνη είναι υπόθεση της κοινωνίας. Δηλαδή προτείνετε λαϊκά δικαστήρια; Και όποιος τολμά να εκφράσει διαφορετική άποψη, φυσικά στιγματίζεται. Τι περισσότερο διχαστικό και αντιδημοκρατικό από αυτό όμως;

Για εμάς στόχος είναι η ανάληψη ευθύνης, η ουσιαστική λειτουργία των θεσμών και η θεραπεία των αδυναμιών του κράτους, ώστε να μην ξαναζήσει η χώρα τέτοιες στιγμές ποτέ ξανά.

Η Κυβέρνηση αυτή ανέλαβε την πολιτική ευθύνη της τραγωδίας από την πρώτη στιγμή. Δεν κρύφτηκε. Αντιθέτως, τα κόμματα της Αντιπολίτευσης καταψήφισαν νομοθετικές πρωτοβουλίες που ως στόχο είχαν να επιταχύνουν τη δικαστική διαδικασία και να ενισχύσουν τους μηχανισμούς πρόληψης και ελέγχου.

Το ΠΑΣΟΚ δεν στήριξε τις διατάξεις για τη σύσταση, ούτε τη θεσμική θωράκιση και ενίσχυση οικονομικά του ΕΟΔΑΣΑΑΜ, του πλέον αρμόδιου για την τεχνοκρατική διερεύνηση κάθε πτυχής του δυστυχήματος, αλλά και να προτείνει λύσεις για τη βελτίωση της ασφάλειας στις σιδηροδρομικές μεταφορές.

Επιπλέον, καταψηφίσατε και τις ρυθμίσεις του Υπουργείου Δικαιοσύνης με τις οποίες επετράπη η απευθείας παραπομπή σε δίκη κατηγορουμένων για τόσο σοβαρές υποθέσεις, χωρίς να μεσολαβήσει η χρονοβόρα διαδικασία του δικαστικού συμβουλίου. Διευθετήθηκε ήδη και ο χώρος που θα φιλοξενήσει τη δίκη, όταν αυτή αρχίσει.

Αλήθεια, αναρωτιέται κάποιος: Θέλετε να ξεκινήσει η δίκη και να αποδοθεί δικαιοσύνη; Το πόρισμα του ΕΟΔΑΣΑΑΜ πάντως δεν χάιδεψε αυτιά. Έχει φωτίσει πολλές πτυχές της τραγωδίας και ανέδειξε χρόνιες παθογένειες στον σιδηρόδρομο, οι οποίες δεν πρέπει να συνεχιστούν. Επίσης, επιβεβαίωσε αστοχίες και παραλείψεις στη διαχείριση κατά τις πρώτες ώρες μετά το δυστύχημα λόγω έλλειψης εγχειριδίου σαφών οδηγιών και βημάτων που θα έπρεπε να έχει ακολουθήσει η κρατική μηχανή, η οποία είναι αλήθεια ότι βρέθηκε αντιμέτωπη με πρωτόγνωρες τραγικές συνθήκες.

Ναι, κυρίες και κύριοι συνάδελφοι, η Κυβέρνηση οφείλει να επιταχύνει τις μεταρρυθμίσεις για τον εκσυγχρονισμό του ελληνικού σιδηροδρόμου, με στόχο να φτάσουν η ασφάλεια και η αποτελεσματικότητα στα υψηλότερα δυνατά επίπεδα, σύμφωνα με τα ευρωπαϊκά πρότυπα. Αυτό είναι και στόχος και στοίχημα.

Δυστυχώς, τόσο καιρό δεν έχουμε ακούσει από την Αντιπολίτευση μία πρόταση για τις διαχρονικές παθογένειες του ΟΣΕ, για το κακό πρόσωπο του Ελληνικού Δημοσίου, με το οποίο η Κυβέρνηση Μητσοτάκη αναμετριέται κατάματα. Έχει ενδιαφέρον να δούμε εάν η Αντιπολίτευση θα στηρίξει στην επικείμενη συνταγματική Αναθεώρηση -που έρχεται με κυβερνητική πρωτοβουλία- για την αξιολόγηση στο Δημόσιο.

Η αλήθεια είναι ότι η Ελλάδα σήμερα δεν έχει καμία σχέση με αυτήν του 2019. Η Κυβέρνηση της Νέας Δημοκρατίας τίμησε τη συμφωνία αλήθειας με τους πολίτες και αυτό αποδεικνύεται με κάθε ευκαιρία. Επιμένουμε στο σύγχρονο ψηφιακό κράτος. Το αποδεικνύουν το gov.gr, οι χιλιάδες ψηφιακές υπηρεσίες στη διάθεση του πολίτη και ο περιορισμός της γραφειοκρατίας. Το αποδεικνύουν οι γενναίες μεταρρυθμίσεις και επενδύσεις στον χώρο της υγείας και της παιδείας. Χιλιάδες ζωές συμπολιτών μας σώθηκαν από τις δωρεάν προληπτικές εξετάσεις που προσφέρουμε μέσω του συστήματος υγείας που χτίζουμε.

Από την άλλη, η ανεργία βρίσκεται στα χαμηλότερα επίπεδα της τελευταίας δωδεκαετίας. Ο κατώτατος μισθός αυξήθηκε στα 830 ευρώ και συνεχίζει. Τα ολοένα αυξανόμενα έσοδα από την καταπολέμηση της φοροδιαφυγής ενισχύουν την εθνική οικονομία και επιστρέφουν στους πολίτες. Φροντίσαμε η χώρα μας να θωρακιστεί αμυντικά και πετύχαμε να θεωρείται ισχυρός και υπολογίσιμος παίκτης στην Ευρώπη και αξιόπιστος σύμμαχος διεθνώς. Αυτήν την πρόοδο θέλει να ανακόψει η Αντιπολίτευση που επιλέγει τη σύγκρουση, τον διχασμό και την οπισθοδρόμηση.

Σήμερα η σταθερότητα και η συνέπεια είναι πιο αναγκαίες από ποτέ. Οφείλουμε να παραμείνουμε προσηλωμένοι στην προσπάθεια να βελτιώσουμε την καθημερινότητα του πολίτη και έτσι κρίνουμε ότι η πρόταση δυσπιστίας που κατατέθηκε δεν προσθέτει κάτι νέο σε αυτήν τη συζήτηση ούτε συνοδεύεται από συγκεκριμένες προτάσεις για την αναβάθμιση των σιδηροδρόμων ή την ενίσχυση των θεσμών.

Εμείς ως Νέα Δημοκρατία έχουμε θέσει στην κρίση των πολιτών το όραμά μας για την Ελλάδα των επόμενων πολλών χρόνων. Κυρίες και κύριοι συνάδελφοι, δεν μπορεί να ξαναγυρίσει η Ελλάδα στην αστάθεια και την ανασφάλεια. Βλέπουμε τι συμβαίνει στον πλανήτη, πόσο ρευστό είναι το γεωπολιτικό περιβάλλον και σε τι δίνη ακυβερνησίας έχουν βρεθεί ευρωπαϊκές χώρες. Οι πολίτες απαιτούν σοβαρότητα, σταθερότητα και υπεύθυνη διακυβέρνηση. Προφανώς, ο δρόμος της προόδου δεν είναι εύκολος ούτε γρήγορος, όπως πίστευε και η νομπελίστας Μαρί Κιουρί. Σας καλώ να βαδίσουμε ενωμένοι για το καλό της χώρας.

Για τους λόγους αυτούς καταψηφίζω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθούν ο κ. Νικητιάδης και ο κ. Μαρκογιαννάκης.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, προσπάθησα να καταλάβω, μετά από τις μεγαλειώδεις διαμαρτυρίες που έλαβαν χώρα από εκατοντάδες χιλιάδες κόσμο που αξίωνε δικαιοσύνη και αποκατάσταση του δικαίου, πού το πάει η Νέα Δημοκρατία με τη στάση που έχει κρατήσει. Εκτιμώ ότι κάνει μια τελευταία προσπάθεια μήπως και ανακάμψει. Κάνει μια τελευταία προσπάθεια ο Πρωθυπουργός κ. Μητσοτάκης για να δει αν μπορεί να ξανακερδίσει τα χαμένα ποσοστά ή αν θα συνεχίσει ο δημοσκοπικός κατήφορος που παρακολουθούμε τον τελευταίο καιρό.

Κύριε Σπανάκη, κύριε Πετραλιά, δεν πρόκειται να ανακάμψει. Εδώ είσαστε και εδώ είμαι και εσείς, κύριε Κούβελα που ακούτε παραλλήλως. Δεν πρόκειται να ανακάμψει και θα εξηγήσω γιατί.

Ψηφίστηκε από τη Νέα Δημοκρατία η πρότασή μας για σύσταση προανακριτικής επιτροπής για να παραπεμφθεί ο κ. Τριαντόπουλος. Νομίζω ότι ο περισσότερος κόσμος βλέπει ότι η αποδοχή της πρότασης αποτελεί έναν εμπαιγμό και θα πω γιατί. Όταν έγινε η πρότασή μας για σύσταση προανακριτικής για τον κ. Καραμανλή, ξανά η επιχειρηματολογία ήταν ότι δεν υπάρχουν επαρκείς υπόνοιες και ότι δεν μπορεί να παραπεμφθεί. Τώρα ξανά για τον κ. Τριαντόπουλο ακούμε τα ίδια πράγματα.

Αναρωτιέμαι: Για τον κ. Καραμανλή δεν υπήρχαν λόγοι για σύσταση προανακριτικής και υπάρχουν για τον κ. Τριαντόπουλο; Ποια είναι τελικά τα κριτήρια; Ποιος είναι ο αξιακός κώδικας αυτού του κόμματος; Σε τι διαφέρει η μία υπόθεση από την άλλη;

Θα σας πω. Στην πρώτη περίπτωση είχαμε έναν Καραμανλή, δεν είχαμε Τριαντόπουλο. Ο Τριαντόπουλος δεν είναι γόνος. Κυρίως, όμως, στην πρώτη περίπτωση δεν είχαμε τις εκατοντάδες χιλιάδες των διαμαρτυρομένων που έχουμε στην περίπτωση Τριαντόπουλου. Τότε δεν συστάθηκε προανακριτική επιτροπή. Πήγαμε σε εκλογές. Της βγήκε της Νέας Δημοκρατίας. Κατάφερε να μην περάσει το ζήτημα της μη αποκατάστασης της δικαιοσύνης σε ό,τι αφορά sτα Τέμπη.

Σήμερα, όμως, τα πράγματα είναι διαφορετικά. Σήμερα είναι μονόδρομος. Δεν είχε τη δυνατότητα η Νέα Δημοκρατία να αποφύγει την πρόταση σύστασης προανακριτικής και έρχεται, όμως, και επιχειρηματολογεί και όλα τα στελέχη της τι μας λένε; «Ναι, να γίνει προανακριτική, αλλά αυτός τον οποίο παραπέμπουμε είναι αθώος».

Ο κ. Βορίδης ήλθε σ’ αυτό το Βήμα, έφερε τον Ποινικό Κώδικα, τον Κώδικα Ποινικής Δικονομίας. Μιλούσε επί δεκαέξι λεπτά επιχειρηματολογώντας νομικά για να εξηγήσει τι ισχύει με το άρθρο 259, τι ισχύει με την παράβαση καθήκοντος, μας μίλησε για την έννοια του υπαλλήλου, ποια είναι τα καθήκοντα του υπαλλήλου που υπάρχει παράβαση γι’ αυτά και ότι δεν υπήρχαν αυτά τα καθήκοντα. Μας μίλησε για την προϋπόθεση της πρόθεσης και εδώ κατά την άποψή του υπάρχει αμέλεια. Μας μίλησε για κάτι που είναι προφανές ότι κανένας συνάδελφος δεν καταλαβαίνει. Μας μίλησε για το έγκλημα της υπερχειλούς υποκειμενικής υποστάσεως για το παράνομο όφελος. Καταλάβατε τίποτα; Είναι απολύτως βέβαιο ότι ουδείς αντιλαμβάνεται τόσο δύσκολες νομικές έννοιες. Ο κ. Βορίδης, όμως, για να επιχειρηματολογήσει και να εξηγήσει ότι ο κ. Τριαντόπουλος είναι αθώος, μας μίλησε και γι’ αυτά.

Πιστεύετε εσείς ότι ο κόσμος δεν θα αντιληφθεί ότι αυτή η προανακριτική θα είναι ένα θέατρο από τη δική σας πλευρά;

Αφού τον έχετε αθωώσει είναι τόσο δύσκολο να πείτε «θα πάμε στην προανακριτική και αν δεν προκύψουν στοιχεία εις βάρος του ανθρώπου, θα ψηφίσουμε να μην παραπεμφθεί»; Είναι τόσο δύσκολο να το πείτε εξαρχής; Πού είναι η αλήθεια; Γιατί συστήνεις μια προανακριτική και θα ταλαιπωρήσεις έναν άνθρωπο αν πιστεύεις ότι είναι αθώος, αν πιστεύεις ότι δεν υπάρχουν καν υπόνοιες γι’ αυτό; Θα μπορούσε πολύ εύκολα να πει «θα πάμε στην προανακριτική και αν βρεθεί ένας μάρτυρας» που δεν ξέρεις «που θα πει ναι, ο κ. Τριαντόπουλος ήταν αυτός που μας έλεγε πάμε να μπαζώσουμε»… Ουδείς το ξέρει. Κανείς δεν ξέρει τι θα πει ο κάθε μάρτυρας που θα κληθεί εκεί. Δεν το είπατε, όμως, ούτε αυτό.

Τελικά όλη αυτή η ιστορία, επαναλαμβάνω, δείχνει τις επιλογές της Νέας Δημοκρατίας ξανά για επικοινωνιακή πολιτική, που εκτιμά η Νέα Δημοκρατία, εκτιμά ο κ. Μητσοτάκης ότι θα καταφέρει να ξεγελάσει τον κόσμο έτσι ώστε μετά από τρεις-τέσσερις μήνες να δει δημοσκοπικά ότι ανακάμπτει και να αποφύγει αυτή τη φοβερή πίεση ότι αυτή η κατηφόρα σου δεν μπορεί να συνεχιστεί κι είσαι αναγκασμένος να πας σε εκλογές. Γιατί θα έχεις και εσωτερική πίεση στο τέλος-τέλος.

Ο κ. Μητσοτάκης, βέβαια, έρχεται εδώ και τι μας λέει σε ό,τι αφορά στο τι εισέπραξε από τις εκατοντάδες χιλιάδες του κόσμου; Πραγματικά, κυρίες και κύριοι συνάδελφοι, μου έκανε φοβερή εντύπωση. Το μήνυμα λέει που βγήκε από τον λαό αυτό ήταν: «Είμαστε ψηλά αλλά ο λαός θέλει να ανεβούμε ψηλότερα». Πραγματικά, είδατε εσείς κάπου να βγαίνει ένα τέτοιο μήνυμα από τους εκατοντάδες χιλιάδες του κόσμου; Να λέει ο κόσμος «είμαστε ψηλά, προχώρα Πρωθυπουργέ, θέλουμε να πάμε ψηλότερα;». Πραγματικά, υπήρξε ένα τέτοιο μήνυμα πέραν της αγανάκτησης και του αιτήματος για απόδοση δικαιοσύνης; Θεωρώ, λοιπόν, ότι αυτή η στάση της Νέας Δημοκρατίας που δείχνει απόλυτη έλλειψη ενσυναίσθησης θα οδηγήσει σε συνέχιση της πτώσης της δεδομένου ότι όφειλε στοιχειωδώς να αναλάβει έστω και μερική ευθύνη. Κάποια ευθύνη, να αποδεχθεί κάποια λάθη. Αυτό η Νέα Δημοκρατία δεν το έκανε, ο κ. Μητσοτάκης δεν το έκανε. Η αλαζονεία τους τους επέβαλε να μην το κάνουν; Ξανά σήμερα εδώ όρθιοι χειροκροτάγατε, κυρίες και κύριοι συνάδελφοι. Δεν πήρατε το μάθημα ότι το να χειροκροτάτε όρθιοι σε τόσο δύσκολες στιγμές δεν περνάει, ο κόσμος το εισπράττει διαφορετικά. Το επαναλάβατε. Δικό σας το πρόβλημα. Ο κόσμος θα το εισπράξει και θα σας τιμωρήσει αναλόγως.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Μαρκογιαννάκης έχει τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η δεύτερη φορά μέσα σε έναν χρόνο και μέσα στην ίδια κυβερνητική θητεία που σε αυτήν την Αίθουσα καλούμαστε να συζητήσουμε πρόταση δυσπιστίας κατά της Κυβέρνησης. Ήταν πέρυσι, πάλι μήνα Μάρτιο, όταν αυτό συνέβη. Και τότε αλλά και τώρα τόσο στο περιεχόμενο της πρότασης δυσπιστίας όσο και στην κοινή γνώμη το κυρίαρχο θέμα ήταν το θέμα της τραγωδίας των Τεμπών. Ο Πρωθυπουργός, η Κυβέρνηση και όλη η κοινοβουλευτική ομάδα της Νέας Δημοκρατίας είμαστε ξεκάθαροι πάνω σε αυτό. Μόνο η δικαιοσύνη μπορεί να δώσει τις απαντήσεις που ζητούν οι συγγενείς των θυμάτων αυτής της τραγωδίας αλλά και όλοι οι Έλληνες και όλες οι Ελληνίδες. Κι έχουμε πλήρη εμπιστοσύνη στο ότι θα το κάνει. Όλοι οι υπόλοιποι και πρωτίστως, φυσικά, εμείς ως Κυβέρνηση οφείλουμε να παρέχουμε κάθε απαραίτητη συνδρομή σε αυτό το έργο. Κι εμείς από την πλευρά μας το πράττουμε. Το πράττουμε γιατί η εμπιστοσύνη στους θεσμούς είναι προϋπόθεση ώστε να μπορούν εκείνοι να ανταποκρίνονται στην αποστολή τους.

Εμείς, ακριβώς, αυτό θέλουμε να γίνει και στην υπόθεση των Τεμπών. Θέλουμε η ελληνική δικαιοσύνη να αποφανθεί και να δώσει τις απαντήσεις που περιμένει όλη η κοινωνία. Το πράξαμε και με τη σύσταση της προανακριτικής επιτροπής που υπερψηφίσαμε εχθές. Την υπερψηφίσαμε παρότι δεν θεωρούμε ότι η πρόταση περιείχε στοιχεία ικανά, αλλά έχουμε δηλώσει ότι δεν στεκόμαστε εμπόδιο σε καμία διερεύνηση. Το πράττουμε σε κάθε περίσταση που απαιτείται. Αυτό ακριβώς λέει το πόρισμα του ΕΟΔΑΣΑΑΜ τον οποίο ίδρυσε αυτή εδώ η Κυβέρνηση. Συγκεκριμένα στο σημείο εκείνο που ξεκαθαρίζει ότι δεν έχει διαπιστώσει ως επιτροπή οποιαδήποτε παρέμβαση κυβερνητικών παραγόντων σε ζητήματα, όπως στη διαχείριση του χώρου της τραγωδίας. Για τα όσα πέραν της τραγωδίας των Τεμπών περιλαμβάνονται στην πρόταση δυσπιστίας έχει αξία να γίνουν κάποιες ακόμα επισημάνσεις γενικότερου αλλά όχι αφηρημένου και αδιάφορου πολιτικού περιεχομένου.

Ο παρατηρήσεις μου είναι πολύ συγκεκριμένες. Και είναι πολύ συγκεκριμένες γιατί πατάνε στην ανάγνωση όχι μόνο του εσωτερικού, αλλά και του διεθνούς πολιτικού σκηνικού το οποίο είναι, τουλάχιστον, ταραχώδες. Στο κείμενο της πρότασης δυσπιστίας υπάρχει ένας ισοπεδωτικός και αστήρικτος αντιπολιτευτικός λόγος. Ένας λόγος τον οποίο σήμερα εκφέρουν από κοινού με μία φωνή το ΠΑΣΟΚ, ο ΣΥΡΙΖΑ, η Νέα Αριστερά και η Πλεύση Ελευθερίας. Και έχει σημασία το ότι όλοι συμφωνείτε σε αυτήν την ισοπέδωση και υιοθετείτε ομόφωνα αυτό το ύφος και αυτό το περιεχόμενο. Μόνο που αυτός ο μανιώδης καταγγελματισμός όχι απλώς δεν περιέχει ουσία, αλλά δηλητηριάζει και πάλι τις πολιτικές εντάσεις σε μία στιγμή που η ψυχραιμία και η ηρεμία θα πρέπει να χαρακτηρίζει τις πολιτικές ηγεσίες.

Λέτε, λοιπόν, κυρίες και κύριοι των κομμάτων της Αντιπολίτευσης, επί λέξει σε κάποιο σημείο στην πρότασή σας ότι ο κ. Μητσοτάκης και η Κυβέρνησή του είναι υπεύθυνοι για την εκτεταμένη και οριζόντια φτωχοποίηση του ελληνικού λαού. Οι Ελληνίδες και οι Έλληνες βρίσκονται στον μισθολογικό πάτο της Ευρώπης με τον πληθωρισμό και την ακρίβεια να κατατρώνε τα ήδη χαμηλά εισοδήματα τους. Το λέτε εσείς. Εκτεταμένη και οριζόντια φτωχοποίηση του ελληνικού λαού η περίοδος 2019-2025. Και τότε με ποιες λέξεις θα περιγράφατε τα αμέσως προηγούμενα χρόνια; Ξέρετε. Εκείνα τα χρόνια με τα τρία μνημόνια. Τότε που η ανεργία ήταν πάνω από το 20%. Τώρα είναι στο 8,7% ποσοστό που είχαμε να δούμε από το μακρινό 2008. Ενδεικτικά. Από τότε κύλησε πολύ νερό στο αυλάκι. Η Κυβέρνηση της Νέας Δημοκρατίας μέσα σε ένα σκηνικό διεθνών πολέμων, αλλά και της πανδημίας πρόσφατα έχει καταφέρει να ανατάξει πρώτα τη δημοσιονομική κατάσταση της χώρας και τώρα πια προχωρά στην ενίσχυση των μισθών και των εισοδημάτων. Έχει και η υπερβολή τα όριά της, κυρίες και κύριοι συνάδελφοι. Και όταν αυτά ξεπερνιούνται συστηματικά οδηγούμαστε σε αδιέξοδα συνεννόησης. Και όπως θα υποστηρίξω παρακάτω πολύ σύντομα θα χρειαστούμε τη συνεννόηση.

Σε ένα άλλο σημείο πάλι καταλήγετε στο συμπέρασμα ότι η Ελλάδα μοιάζει όλο και λιγότερο με μία σύγχρονη ευρωπαϊκή χώρα καθώς η Κυβέρνηση, λέτε, αδυνατεί να διασφαλίσει στους πολίτες αξιοπρεπές εισόδημα, στοιχειώδη ασφάλεια και τα διαχρονικά κεκτημένα του κοινωνικού κράτους. Μήπως το απόσπασμα είναι και αυτό από κείμενο άλλης χρονικής στιγμής; Γιατί δεν είναι αυτή η Ελλάδα της Κυβέρνησης της Νέας Δημοκρατίας. Οι απολογισμοί των Υπουργείων όπως ακούγονται και θα ακουστούν αυτές τις ημέρες σε αυτή τη συζήτηση είναι η απάντηση σε τέτοιους αστήρικτους αφορισμούς.

Κυρίες και κύριοι συνάδελφοι, για την τραγωδία των Τεμπών οι απαντήσεις θα δοθούν από τη δικαιοσύνη και μόνο μέσα από αυτή. Το δικό της έργο με τη συνεργασία των επιστημονικά τεχνικά αρμοδίων είναι αυτό που θα αποδώσει δικαιοσύνη. Η αμφισβήτηση των λειτουργών και του ίδιου του θεσμού της δικαιοσύνης μόνο ζημιά κάνει στον αγώνα των συγγενών για να λάμψει η αλήθεια και μόνο ζημιά κάνει συνολικά στην ελληνική δημοκρατία. Και δεν υπάρχει περιθώριο. Αυτές οι απαντήσεις είναι καθολική, εθνική, κοινωνική και ηθική απαίτηση να δοθούν. Και δεν ζούμε πια σε εποχές αθωότητας και ανεμελιάς. Αυτή τη στιγμή υπάρχουν δυνάμεις γύρω μας οι οποίες πάντοτε επιθυμούσαν και τώρα νομίζουν ότι ίσως μπορούν να πλήξουν τους θεσμούς των φιλελεύθερων δημοκρατιών. Και όπως βλέπουμε δεν διστάζουν, όταν παρουσιαστεί η ευκαιρία, να την εκμεταλλευτούν. Οι υπεύθυνες πολιτικές δυνάμεις του τόπου δεν πρέπει να τους τη δώσουμε.

Η Κυβέρνηση της Νέας Δημοκρατίας θα συνεχίσει να κρατάει το τιμόνι της χώρας με αποφασιστικότητα. Και θα συνεχίσει να δίνει τις μάχες που έχει αναλάβει. Η καταψήφιση της πρότασης δυσπιστίας είναι και ένα νέο σημείο εκκίνησης για να τρέξουμε ακόμα πιο γρήγορα έως το 2027 και να κριθούμε τότε από τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Σπυριδάκη από το ΠΑΣΟΚ έχει τον λόγο και ακολουθεί ο κ. Παπασωτηρίου.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτήν την Παρασκευή, που συμπληρώθηκαν δύο χρόνια από εκείνη τη βραδιά που σημάδεψε βαθιά το συλλογικό ασυνείδητο της χώρας, όλοι μας -εκτός του Πρωθυπουργού σας- σταθήκαμε και αναρωτηθήκαμε, τι είναι αυτό που υπερνικά τον φόβο, που γκρεμίζει τα αόρατα τείχη της ατομικότητας και γίνεται μία ασταμάτητη δύναμη, μία δύναμη που κάνει χιλιάδες ανθρώπους να βαδίζουν μαζί, να ενώνουν τις φωνές τους, να απαιτούν.

Είναι το κοινό αίσθημα δικαίου, η ενότητα απέναντι σε ένα αίσθημα απόγνωσης, το αίσθημα του «δεν πάει άλλο», το αίσθημα του «αρκετά». Και όχι, ας μη γελιόμαστε, δεν μιλάμε για μια χούφτα αγανακτισμένους. Μιλάμε για μια ολόκληρη κοινωνία που βλέπει το μέλλον της να στενεύει, που νιώθει πως κάθε μέρα χάνει λίγο ακόμα από την προοπτική της. Γιατί το κράτος, κυρίες και κύριοι της Κυβέρνησης, το έχετε μετατρέψει σε κομματικό λάφυρο.

Δεν είναι, όμως, τσιφλίκι σας, είναι μία σύμβαση, ένα κοινωνικό συμβόλαιο, ένα συμβόλαιο, που από την πρώτη στιγμή έθεσε μία αδιαπραγμάτευτη προϋπόθεση: Ο πολίτης παραχωρεί εξουσία στο κράτος με αντάλλαγμα την ασφάλεια. Και εσείς αποτύχατε παταγωδώς ακόμα και σε αυτό το στοιχειώδες, το αυτονόητο.

Τι σημαίνει τελικά, όμως, η ασφάλεια; Ασφάλεια είναι τα πάντα. Η ίδια μας η ύπαρξη προϋποθέτει ασφάλεια. Ασφάλεια είναι να έχεις μια δουλειά και να μην τρέμεις μην τη χάσεις. Ασφάλεια είναι να μπορείς να πληρώσεις το ρεύμα, το ενοίκιο, να γεμίζεις το καλάθι του σουπερμάρκετ, να ζεστάνεις το σπίτι σου. Είναι να ξέρεις πως ό,τι κι αν συμβεί, υπάρχει το δημόσιο σύστημα υγείας να σε φροντίσει και όχι η τύχη σου. Είναι η ψυχολογική ηρεμία, η κοινωνική δικαιοσύνη, η δημιουργία οικογένειας, η δυνατότητα να μπορείς να προγραμματίζεις το μέλλον σου, είναι η ίδια σου η ύπαρξη. Και σήμερα όλα αυτά καταρρέουν, γιατί η κοινωνία δεν αντέχει άλλο. Γιατί κάθε εργαζόμενος, κάθε μικρομεσαίος, κάθε οικογένεια, κάθε νέος άνθρωπος σε αυτήν τη χώρα ζει κάτω από τον φόβο και κάτω από τη δαμόκλειο σπάθη του επιτελικού σας κράτους.

Και ποιοι είναι αυτοί οι άνθρωποι; Είναι εκείνοι που επένδυσαν τη ζωή τους εδώ, που πάλεψαν, που δούλεψαν, που έβαλαν το μέλλον τους, τον μόχθο τους, τα όνειρά τους, την ίδια τους την ασφάλεια σε αυτήν εδώ τη χώρα και το κράτος δεν τη σεβάστηκε και δεν την προστάτευσε. Ξέρετε γιατί; Γιατί η ασφάλεια των πολιτών και η μανία σας για εξουσία είναι δύο τρένα που κινούνται αντίθετα πάνω στην ίδια γραμμή. Κι αυτό δεν είναι ανθρώπινο λάθος.

Όλα, όμως, αυτά θα τα ξέρατε, αν ήσασταν μέσα στην κοινωνία, αν ακούγατε τον κόσμο, αν περπατούσατε δίπλα του, αν τον κοιτούσατε στα μάτια και αν βλέπατε την αγωνία του. Αλλά δεν μπορείτε, γιατί δεν είστε πια κομμάτι αυτής της κοινωνίας. Γιατί φτιάξατε έναν κόσμο στα μέτρα σας, έναν κόσμο αποστειρωμένο, κλειστό, περιφραγμένο από προπαγάνδα, fake news και αυταρέσκεια. Έναν κόσμο όπου όλα είναι υπό έλεγχο, εκτός από την πραγματικότητα και αυτή η πραγματικότητα σας εκδικείται. Γιατί έξω στους δρόμους, η κοινωνία βράζει. Γιατί οι πολίτες ζορίζονται περισσότερο απ’ ότι ζοριζόντουσαν στα μνημόνια. Γιατί οι άνθρωποι δεν αντέχουν να ζουν άλλο στο διαρκές έλλειμμα δικαιοσύνης. Γιατί το να δουλεύεις δεκαπέντε ώρες και να μη σου φτάνουν τα χρήματα να βγάλεις το μήνα, δεν είναι δίκαιο, είναι γενικευμένο έλλειμμα δικαιοσύνης.

«Δικαιοσύνη και ασφάλεια». Αυτό φωνάζει ο κόσμος. Γιατί όταν το δίκιο καταρρέει, όταν οι πολίτες βλέπουν πως κάποιοι έχουν ασυλία και κάποιοι πληρώνουν το μάρμαρο, όταν αισθάνεται πως τίποτα δεν λειτουργεί γι’ αυτούς, τότε, κύριοι της Κυβέρνησης, βγαίνουν στον δρόμο.

Κυρίες και κύριοι συνάδελφοι, σήμερα, με την ομιλία του Πρωθυπουργού γίναμε μάρτυρες της ύψιστης προσπάθειας διαστρέβλωσης της πραγματικότητας. Μας σερβίρατε ψευτοδιλήμματα βαφτισμένα σε τρομολαγνεία, μας χαρίσατε μια φετιχιστική παράσταση αυτοαναίρεσης, μας επιδείξατε την υβριστική υποτίμηση της νοημοσύνης των πολιτών, μας χαρίσατε έναν Πρωθυπουργό να χλευάζει τον λαό, έναν αμετανόητο αλαζόνα βασιλιά, που είναι πια γυμνός.

Και έρχεστε και μας μιλάτε για θλιβερή προσπάθεια κομματικής εργαλειοποίησης ενός εγκλήματος. Εσείς; Εσείς που κάνετε τα πάντα για να μην φτάσουν οι υπεύθυνοι στον φυσικό δικαστή; Εσείς που στήσατε ολόκληρο σύστημα συγκάλυψης; Εσείς που διαστρεβλώνετε, που εξαπατάτε, που στήνετε επικοινωνιακά τρικ για να κρατηθείτε στην εξουσία; Πόσα ακόμα επικοινωνιακά τεχνάσματα, πόσες ακόμα χοντροκομμένες προσπάθειες για να παραμείνετε γαντζωμένοι στις καρέκλες σας;

Και σαν να μην έφταναν όλα αυτά, ξαφνικά θυμηθήκατε την εθνική ενότητα, τη σταθερότητα, τη συναίνεση. Μα, είστε σοβαροί; Εσείς που θυμάστε αυτές τις λέξεις μόνο όταν ο κόσμος βγαίνει στον δρόμο; Εσείς που τις δυναμιτίζετε καθημερινά και ανελλιπώς; Εσείς μιλάτε για εθνικό καθρέφτη, που αρνείστε να κοιτάξετε μέσα σε αυτόν; Αλλά, δεν σας αδικώ. Πόση ασχήμια μπορεί να αντέξει πια αυτή η χώρα;

Και μέσα σε όλο αυτό, μας προειδοποιείτε για τον κίνδυνο της κατρακύλας της πολιτικής ζωής, για τη διάρρηξη της εμπιστοσύνης της κοινωνίας στο πολιτικό σύστημα. Ποιος φταίει για όλα αυτά; Ποιος κυβερνά τα περισσότερα χρόνια την τελευταία εικοσαετία; Ποιος έχει οδηγήσει τη δημοκρατία σε θεσμική απαξίωση; Και τώρα τι κάνετε; Τραβάτε μαζί σας σε αυτήν την κατάρρευση ολόκληρη την πολιτική ζωή του τόπου. Ρίχνετε λάσπη στους θεσμούς, στέλνετε τη δημοκρατία σε έναν βούρκο, σε μια κούρσα φθοράς που εσείς ηγείστε.

Ναι, λοιπόν, είναι όντως επικίνδυνο. Αυτό είναι επικίνδυνο για τη δημοκρατία. Γιατί η προσπάθειά σας να συγκαλύψετε την αδυναμία σας στην απόδοση της δικαιοσύνης δημιουργεί ρήγμα στη δημοκρατία. Είστε επικίνδυνοι.

Κυρίες και κύριοι της Κυβέρνησης, η πρόταση δυσπιστίας δεν είναι τίποτα άλλο παρά η αντανάκλαση ενός παλλαϊκού αιτήματος για δικαιοσύνη, διαφάνεια, αλήθεια, για ένα ισχυρό κράτος δικαίου, που καθημερινά πλήττεται από την εξουσιομανία-αλαζονεία της Κυβέρνησης Μητσοτάκη. Γιατί η Κυβέρνηση δεν κυβερνά, επιβιώνει. Δεν υπηρετεί, εξυπηρετεί. Και ο μόνος στόχος είναι να κρατήσετε λίγο παραπάνω τις καρέκλες σας, όμως, αυτό το «λίγο παραπάνω», αυτό το «λίγο ακόμα», το έχει πληρώσει πολύ ακριβά η ελληνική κοινωνία.

Και μιας και μιλάμε για ευθύνη, θα σας μιλήσω ως εκπρόσωπος μιας γενιάς που εσείς την ξεγράψατε, μιας γενιάς που δεν μεγάλωσε με ανέσεις, που μεγάλωσε στην κρίση, στα μνημόνια, στη διάλυση του κοινωνικού κράτους, μιας γενιάς που έχει νιώσει στο πετσί της τι σημαίνει να την αγνοεί το κράτος. Και αυτό δεν σας το συγχωρεί ποτέ. Δεν θα σας το συγχωρέσει ούτε στο μέλλον. Δεν σας συγχωρεί που της αφαιρέσατε την προοπτική. Δεν σας συγχωρεί που της στερήσατε το δικαίωμα στο μέλλον. Και εγώ ως κομμάτι αυτής της γενιάς δεν σας το επιτρέπω άλλο.

Ήρθε, λοιπόν, η ώρα για εξυγίανση του πολιτικού συστήματος. Ήρθε η ώρα για πολιτική αλλαγή.

Και κλείνοντας, κύριε Πρόεδρε, θέλω να σταθώ στο εξής: Τα Τέμπη, όπως ακούσαμε τον Πρωθυπουργό να λέει, ήταν η στιγμή που συγκρούστηκε το ανθρώπινο λάθος με τις χρόνιες παθογένειες της χώρας. Αυτό το ανθρώπινο λάθος τιμωρήθηκε. Ωραία, λοιπόν, θα τιμωρήσετε το λάθος για την μη ολοκλήρωση της σύμβασης 717, το ανθρώπινο λάθος που έβαλε την υπογραφή για το μπάζωμα, το ανθρώπινο λάθος που έδωσε την εντολή εκείνη, το ανθρώπινο λάθος της συγκάλυψης, το ανθρώπινο λάθος της απόκρυψης στοιχείων, το ανθρώπινο λάθος της παραπλάνησης του κοινού ή μήπως όλα αυτά δεν ήταν λάθη, αλλά ένα οργανωμένο σχέδιο συγκάλυψης μιας στυγνής κυβερνητικής επιλογής;

Στην πολιτική, κυρίες και κύριοι συνάδελφοι, όπως και στον ιδιωτικό τομέα που έχω δουλέψει και τον έχω υπηρετήσει, υπάρχουν κανόνες. Στον ιδιωτικό τομέα σε θέση ευθύνης όταν πεις «συγγνώμη, έκανα λάθος» απομακρύνεσαι γιατί είσαι ακατάλληλος. Όταν πεις «συγγνώμη, δεν ήξερα» απομακρύνεσαι γιατί είσαι επικίνδυνους. Όταν πεις «και ήξερα και δεν έπραξα» είσαι εγκληματικός. Όταν, όμως, δεν είσαι μόνο ακατάλληλος, δεν είσαι μόνο επικίνδυνος, δεν είσαι μόνο εγκληματικός, αλλά προσπαθείς να συγκαλύψεις την αλήθεια και να κουκουλώσεις τις ευθύνες σου, τότε, δυστυχώς, δεν έχεις καμία θέση ούτε στην πολιτική ούτε στην κοινωνία. Έχεις μόνο μία θέση και είναι ενώπιον της δικαιοσύνης.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Παπασωτηρίου από τη Νέα Δημοκρατία, μετά ο κ. Ξανθόπουλος και αμέσως μετά ο κ. Καπετάνος και κλείνουμε.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η τραγωδία των Τεμπών, δύο χρόνια μετά το μοιραίο βράδυ της 28ης Φεβρουαρίου, όταν χάθηκαν άδικα δεκάδες νέοι άνθρωποι, δεν έχει χαθεί ούτε μπορεί να διαγραφεί. Και δεν πρόκειται να χαθεί από τη συλλογική μνήμη, όχι μόνο γιατί είναι ένα βαθύ κοινωνικό τραύμα, αλλά επειδή, ειδικά για τη Νέα Δημοκρατία, αποτελεί κορυφαίο πρόταγμα για βαθιές αλλαγές στο κράτος και στους θεσμούς του.

Στόχος μας δεν είναι μόνο η αποκατάσταση της ασφάλειας των σιδηροδρόμων, αλλά ταυτόχρονα και η ανάδειξη του τι πραγματικά συνέβη εκείνο το μοιραίο βράδυ. Η αλήθεια, δηλαδή, και μόνο αυτή χωρίς ωραιοποιήσεις ή δαιμονολογίες, χωρίς θεωρίες συνωμοσίας για βαγόνια που χάθηκαν από λαθρέμπορους και μεταφορά υλικών του ΝΑΤΟ στην εμπορική αμαξοστοιχία. Φτάσαμε στο σημείο να ακούμε από τον κ. Φάμελλο μέχρι και την εξωφρενική χυδαιότητα περί σύνδεσης του πρόσφατου χαμού ενός νέου ανθρώπου στη Λάρισα με τη δήθεν απόπειρα συγκάλυψης της υπόθεσης των Τεμπών από την Κυβέρνηση.

Ένα θετικό αποτέλεσμα από τη συζήτηση της δεύτερης πρότασης μομφής, με το ίδιο ακριβώς αντικείμενο με την περσινή, θα ήταν, λοιπόν, να υπερβούμε όλες αυτές τις αρρωστημένες θεωρίες για να δούμε τι, πραγματικά, έφταιξε και πώς μπορούμε να το διορθώσουμε.

Αυτό, όμως, προϋποθέτει μια τεράστια υπέρβαση από την Αντιπολίτευση, την οποία δεν πιστεύω ότι μπορεί να την κάνει. Γιατί, όπως πέρυσι τον Μάρτιο, έτσι και τώρα, τα ίδια ακριβώς κόμματα καταθέτουν πρόταση δυσπιστίας με τους ίδιους ισχυρισμούς και την ίδια στόχευση, να φύγει η Κυβέρνηση του Κυριάκου Μητσοτάκη.

Ας πούμε, λοιπόν, ότι με έναν μαγικό τρόπο αυτό τελικά συμβαίνει την Παρασκευή. Ας υποθέσουμε, δηλαδή, ότι το φανταστικό σενάριο υπερψήφισης της πρότασης δυσπιστίας της Αντιπολίτευσης γίνεται πραγματικότητα και επομένως ότι από το Σάββατο το πρωί η χώρα θα πρέπει να ψάχνει για νέο πρωθυπουργό. Ποιος θα ήταν αυτός άραγε; Ο κ. Ανδρουλάκης μήπως, ο οποίος όπως απέδειξαν οι τελευταίες ευρωεκλογές ηγείται ενός μικρού ΠΑΣΟΚ, χωρίς εκλογική δυναμική, το οποίο, μάλιστα, διαρκώς συρρικνώνεται σύμφωνα με τις δημοσκοπήσεις. Ή μήπως ο κ. Φάμελλος, που προεδρεύει του μονοψήφιου πλέον ΣΥΡΙΖΑ ενός κόμματος σκιά του παρελθόντος, που διαρκώς θρυμματίζεται, χάνοντας ψηφοφόρους και στελέχη του προς όλες τις κατευθύνσεις.

Με άλλα λόγια, μιλάμε για ανύπαρκτες εναλλακτικές, για επιλογές που προφανώς δεν έκανε ο ελληνικός λαός το 2023 και δεν θέλει να το κάνει ούτε και σήμερα. Μιλάμε για μη λύσεις σε μεγάλα προβλήματα της εθνικής οικονομίας και της κοινωνίας μας.

Θα πω, όμως, και κάτι άλλο. Εκείνα τα κόμματα που παράτησαν τον σιδηρόδρομο στην τύχη του πριν από το 2019 δεν μπορούν σήμερα να εμφανίζονται ως μέρος της λύσης. Ανατομία της εν λόγω κομματικής παθογένειας αποτελεί η Ρυθμιστική Αρχή Σιδηροδρόμων, η γνωστή μας ΡΑΣ. Πρόκειται για την Εθνική Αρχή Ασφάλειας των Σιδηροδρομικών Μεταφορών που έπρεπε να ελέγχει την ασφαλή λειτουργία της Hellenic Train, αλλά όπως αποδείχθηκε δεν το έκανε.

Η δικαιολογία της Προέδρου της ΡΑΣ, της κ. Ιωάννας Τσιαπαρίκου ήταν πως η αρχή αυτή δεν διέθετε το κατάλληλο πρόσωπο. Πολύ σωστά. Θα συμφωνήσω, λέγοντας, όμως, ότι αυτό αφορά πρώτα στην ίδια, πρώην συνεργάτη του ιστορικού στελέχους του ΠΑΣΟΚ Θεόδωρου Κατσανέβα που τοποθετήθηκε το 2017 σε αυτή τη θέση υψηλής ευθύνης, χωρίς να έχει καμία σχέση με το αντικείμενο, χωρίς να είναι καν μηχανικός, αλλά υπάλληλος του τότε ΙΚΑ. Τι είδους επιθεώρηση σιδηροδρόμων να προγραμματίσει η κ. Τσιοαπαρίκου και τι είδους πορίσματα ελέγχου να συντάξει;

Το ίδιο, δυστυχώς, ισχύει και για άλλα κομματικά στελέχη που επίσης τοποθετήθηκαν στη ΡΑΣ χωρίς να έχουν σχέση με το αντικείμενο. Χαρακτηριστικό παράδειγμα η αναπληρώτρια εκπρόσωπος του ΣΥΡΙΖΑ, η κ. Τάνια Καραγιάννη. Επίσης ορμώμενη από το ΙΚΑ, βρέθηκε και εκείνη στη ΡΑΣ δυστυχώς αυτό που μπόρεσε να κάνει ήταν απλώς να βλέπει τα τρένα να περνούν.

Τα λέω όλα αυτά γιατί τόσο το ΠΑΣΟΚ όσο και ο ΣΥΡΙΖΑ έχουν αυτοανακηρυχθεί σε κήνσορες της αξιοκρατίας και σε υπέρμαχους της ασφάλειας των σιδηροδρόμων, άνθρωποι που στελέχωσαν την Εθνική Αρχή Ασφάλειας των Σιδηροδρόμων, την ίδια Ανεξάρτητη Αρχή που δεν κατάφερε να ελέγξει τη λειτουργία των συρμών της Hellenic Train. Καταθέτω τα σχετικά για τα Πρακτικά.

(Στο σημείο αυτό ο Βουλευτής κ. Σταύρος Παπασωτηρίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, τελικά η μόνη υπεύθυνη πολιτική δύναμη που μπορεί να φέρει θετικές αλλαγές στους θεσμούς και το κράτος είναι η Νέα Δημοκρατία. Είναι η Κυβέρνηση του Κυριάκου Μητσοτάκη, που από το 2019 πηγαίνει διαρκώς τη χώρα μπροστά, προσφέροντας έργο και προοπτική στους Έλληνες.

Είναι αυτή η Κυβέρνηση που δημιούργησε πάνω από πεντακόσιες χιλιάδες νέες θέσεις εργασίας, ρίχνοντας στην ανεργία μετά από δεκαετίες σε μονοψήφιο ποσοστό. Έφερε ξένες επενδύσεις και μείωσε πλήθος φόρων για πολίτες και επιχειρήσεις. Πολλαπλασίασε τις δημόσιες επενδύσεις σε νέες υποδομές και υπηρεσίες, αυξάνοντας παράλληλα τις αποδοχές στο δημόσιο με ειδική οικονομική ενίσχυση του προσωπικού του ΕΣΥ ιδιαίτερα σε απομακρυσμένες περιοχές. Στήριξε την αύξηση των εισοδημάτων και του ιδιωτικού τομέα με τον κατώτατο μισθό να έχει φτάσει το 2024 τα 830 ευρώ, συνεχίζοντας την ανοδική πορεία του προς τα 950 ευρώ το 2027 και τον μέσο μισθό των 1.500 ευρώ να αποτελεί δέσμευση διετίας.

Παράλληλα, εφαρμόζουμε μέτρα ενίσχυσης του κοινωνικού κράτους, όπως είναι η ψηφιακή κάρτα εργασίας για την προστασία των εργαζομένων, με την τήρηση του ωραρίου και την καταγραφή των πραγματικών υπερωριών τους. Η προώθηση της πλήρους απασχόλησης με την παροχή κινήτρων μετατροπής συμβάσεων μερικής απασχόλησης.

Οι τριάντα οκτώ χιλιάδες διορισμοί μονίμων εκπαιδευτικών για πρώτη φορά, οι χιλιάδες διορισμοί στην ειδική αγωγή, με παράλληλη ανακαίνιση εκατοντάδων δημοσίων σχολείων, η υλοποίηση του μεγαλύτερου προγράμματος εκσυγχρονισμού νοσοκομείων και κέντρων υγείας της χώρας που έγινε ποτέ στο ΕΣΥ, με παράλληλη αύξηση του προσωπικού του κατά 10% σε σχέση με το 2019.

Αυτό το έργο κλήθηκε από τον ελληνικό λαό η Νέα Δημοκρατία να συνεχίσει το 2023 και αυτό θα κάνουμε, αφήνοντας πίσω τις ψευδεπίγραφες καταγγελίες για εκείνους που τις κάνουν, χωρίς να έχουν να προτείνουν τίποτα για το μέλλον της πατρίδας μας. Γι’ αυτό καταψηφίζουμε την πρόταση δυσπιστίας και σας καλούμε να σταματήσετε τη συνωμοσιολογία όσο είναι καιρός, για το καλό της δημοκρατίας και της Ελλάδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ξανθόπουλος έχει τον λόγο και ολοκληρώνουμε με τον κ. Καπετάνο.

Ορίστε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κύριοι Υπουργοί, κυρία και κύριοι συνάδελφοι, είναι τρεις τα ξημερώματα και η ώρα δεν προσήκει σε νομοθετικό έργο ούτε σε συνεδρίαση της Βουλής, αλλά εν πάση περιπτώσει έτσι επέλεξε το Προεδρείο και είμαστε υποχρεωμένοι να ανταποκριθούμε σε αυτήν την επιλογή.

Συνεδριάζουμε για μια μείζονος σημασίας και βαρύτητας κοινοβουλευτική διαδικασία. Είναι η πρόταση δυσπιστίας που έχουμε καταθέσει τέσσερα κόμματα της προοδευτικής Αντιπολίτευσης κι αυτό από μόνο του ενέχει έναν συμβολισμό ο οποίος δίνει ελπίδα στην κοινωνία ότι μπορεί να υπάρξει οργανωμένη αντεπίθεση και αντίδραση στην Κυβέρνηση Μητσοτάκη.

Η αφορμή για την πρόταση δυσπιστίας είναι το έγκλημα των Τεμπών -και μιλάω για έγκλημα με την ποινική του διάσταση, έχουν ασκηθεί ποινικές διώξεις, έχουν κρατηθεί προσωρινά στις φυλακές εμπλεκόμενοι στο έγκλημα των Τεμπών- και, βεβαίως, όλα όσα φόρτωσε αυτή η Κυβέρνηση στην ελληνική κοινωνία, αρχής γενομένης, κατά την άποψή μου, με το μείζον θέμα των υποκλοπών. Διότι οι υποκλοπές ουσιαστικά προκάλεσαν ανήκεστο βλάβη στο κράτος δικαίου και το έγκλημα των Τεμπών προκάλεσε ανήκεστο βλάβη στην ελληνική κοινωνία.

Και τα δύο πολύ μεγάλα αυτά ζητήματα είχαν ένα δεύτερο σκάνδαλο, αυτό της συγκάλυψης και αυτό, ουσιαστικά, είναι που έκανε το ποτήρι να ξεχειλίσει και αυτό, ουσιαστικά, είναι το κινούν αίτιο εξαιτίας του οποίου εκατοντάδες χιλιάδες άνθρωποι σε όλη την Ελλάδα, αλλά θα έλεγα και όπου ζει Ελληνισμός, έχουν βγει και διαδηλώνουν για δικαιοσύνη και διαφάνεια. Και αυτό, η συγκάλυψη δηλαδή, είναι το οποίο δεν μπορεί να αντέξει ο νους του ανθρώπου.

Τον Γενάρη του 2025 η κοινωνία αντέδρασε και αιφνιδίασε την Κυβέρνηση, η οποία είχε επαναπαυθεί στο 41% των εκλογών του του Μαΐου και του Ιουνίου του 2023. Μάλιστα, είχαμε ακούσει από υπουργικά χείλη ότι η κοινωνία μίλησε, δεν υπάρχει θέμα πλέον για τα Τέμπη, έχει κλείσει το θέμα διότι η κοινωνία μίλησε με έναν εμφατικό τρόπο. Τον αιφνιδιασμό του Γενάρη ακολούθησε ο πανικός του Φεβρουαρίου του 2025.

Στις 28 Φεβρουαρίου, λοιπόν, όλη η Ελλάδα κατακλείστηκε από τους πολίτες που διαδήλωναν, παρά τις μεθοδεύσεις της Νέας Δημοκρατίας, παρά την καλλιέργεια ενός κλίματος ότι θα δημιουργηθούν επεισόδια και μιας προσπάθειας να δημιουργηθεί ανασφάλεια στον κόσμο και παρά την προσπάθεια που έκανε η Νέα Δημοκρατία με προτροπές όπως «στηρίζουμε την ελληνική δικαιοσύνη», «έχουμε εμπιστοσύνη στην ελληνική δικαιοσύνη» και «δεν συμμετέχουμε σε αυτού του είδους τις κινητοποιήσεις». Θαρρείς και η παρουσία του κόσμου στη διαδήλωση που ασκεί ένα κυριαρχικό του δικαίωμα βάλλει ευθέως κατά της δικαιοσύνης και θαρρείς αυτό το πράγμα αποτελεί και ένα δίπολο «ή πας στη διαδήλωση ή στηρίζεις τη δικαιοσύνη».

Σήμερα, μετά από τη συζήτηση που είχε ξεκινήσει, τις δηλώσεις του Πρωθυπουργού, τις ομιλίες των Πολιτικών Αρχηγών, υπάρχουν ορισμένα στοιχεία, γεγονότα, δεδομένα, για τα οποία η Κυβέρνηση δεν μπορεί να αποκρύψει την ευθύνη της.

Πρώτον, ότι ο μοιραίος σταθμάρχης, τη μοιραία νύχτα, ήταν αποτέλεσμα μιας ρουσφετολογικής πολιτικής της Νέας Δημοκρατίας, η οποία άλλαξε τις προϋποθέσεις για να μπορέσει να διορίσει αυτόν τον άνθρωπο, μάλλον με μετάταξη από άλλο πόστο του ΟΣΕ να τον κάνει σταθμάρχη.

Δεύτερον, παλαιότερα επί ΣΥΡΙΖΑ υπήρχαν δύο σταθμάρχες, ακριβώς γιατί ήταν ένας κορυφαίος, κομβικός σταθμός της Λάρισας, έτσι ώστε ο ένας να καλύπτει τις ελλείψεις και τα κενά του άλλου. Δεν συνέβη αυτό.

Τρίτον, η στοιχειώδης τηλεδιοίκηση που υπήρχε, η οποία έβλεπε από τους Νέους Πόρους της Πιερίας μέχρι τη Λάρισα, είχε καεί από μια πυρκαγιά τον Ιούλιο του 2019 και μέχρι τη σύγκρουση -τον Φλεβάρη του 2023- δεν είχε αντικατασταθεί.

Τέταρτον, ο εφεδρικός σταθμός, αυτός στην Καρόλου, ήταν εκτός λειτουργίας και θα μπορούσε αυτός να αντιμετωπίσει το αδιανόητο γεγονός ότι στην κεντρική σιδηροδρομική γραμμή της χώρας, σε μια χώρα της Ευρωπαϊκής Ένωσης, επί δώδεκα λεπτά δύο συρμοί κινούνται ο ένας αντίθετα από τον άλλον και κανείς, μα κανείς δεν μπορεί να δώσει ένα alarm και οι άνθρωποι πηγαίνουν προς έναν προδιαγεγραμμένο θάνατο.

Έγινε η σύγκρουση και παρατηρούμε ασύλληπτα πράγματα. Πρώτον, τη στιγμή που κανείς δεν ήξερε ποιοι είναι αυτοί που έχουν σκοτωθεί, πόσοι έχουν σκοτωθεί, πόσοι είναι τραυματίες, κάποιοι στον νου τους είχαν να μπουν στα γραφεία του ΟΣΕ, εκεί όπου φυλάσσονται οι συνομιλίες, να νοθεύσουν τις συνομιλίες, να κάνουν κοπτοραπτική, έτσι ώστε να ενισχυθεί η κυβερνητική γραμμή την οποία εκφώνησε την επομένη κιόλας ημέρα ο Πρωθυπουργός, λέγοντας ότι πρόκειται για ανθρώπινο λάθος.

Δεύτερον, αυτή η ιστορία που ξεκίνησε, είχε ως εξέλιξη την προσπάθεια της Νέας Δημοκρατίας να κλείσει τη συζήτηση για την ευθύνη της στο επελθόν αποτέλεσμα στα Τέμπη, γιατί ακριβώς η Νέα Δημοκρατία δεν ανταποκρίθηκε στις στοιχειώδεις υποχρεώσεις μιας κυβέρνησης, που είναι η περιφρούρηση της ανθρώπινης ζωής. Ο ΣΥΡΙΖΑ είχαμε παραδώσει ένα πρόγραμμα, ένα έργο, μια επεξεργασία για την επόμενη μέρα του σιδηροδρόμου και η Νέα Δημοκρατία, φυσικά, το αγνόησε. Βλέπουμε την εμμονή, τη ζέση και την έντονη αντίδρασή της, όταν ήρθε η εισαγγελική παραγγελία από την Ευρωπαία Εισαγγελέα για τη σύμβαση 717 που δεν συνέχετε στενά, που δεν έχει άμεση σχέση, αλλά μόνο ως προϋπόθεση με το έγκλημα των Τεμπών και με ποιον τρόπο προστάτεψε τον παραπεμπόμενο, τον αναφερόμενο στο εισαγγελικό έγγραφο Υπουργό Μεταφορών, τον κ. Καραμανλή. Αυτό την απονομιμοποίησε πλήρως και τώρα δεν μπορεί να στήσει ένα άλλο ανάλογο δίχτυ προστασίας για τον παραπεμπόμενο κ. Τριαντόπουλο, ο οποίος ενέχεται σε αυτήν την υπόθεση της επιχωμάτωσης, του μπαζώματος, για το οποίο, κυρίες και κύριοι της Πλειοψηφίας, ασκήθηκε ποινική δίωξη, δηλαδή υπάρχει δικαστική πράξη η οποία το θεωρεί παράνομη πράξη, για το οποίο και εγκαλείται πλέον ο κ. Τριαντόπουλος.

Έχουμε μια απονομιμοποιημένη κυβέρνηση και κατά την άποψή μας η Βουλή πρέπει να συμβαδίσει με αυτό που επικρατεί στην κοινωνία. Η Κυβέρνηση έδωσε εξετάσεις στο ζήτημα της ασφαλούς μετακίνησης των πολιτών στον σιδηρόδρομο και απέτυχε παταγωδώς και αντί να αναλάβει την ευθύνη της, προσπάθησε να συγκαλύψει. Είναι η ώρα να αναλάβουμε τις δικές μας ευθύνες και να υπερψηφίσουμε την πρόταση δυσπιστίας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε με τον κ. Καπετάνο από τη Νέα Δημοκρατία.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κύριοι Υπουργοί, κύριοι συνάδελφοι Βουλευτές, έχω την τιμή να κλείνω με την ομιλία μου τον κατάλογο των ομιλητών της πρώτης ημέρας της συζήτησης της πρότασης δυσπιστίας.

Όταν συζητάμε για την τραγωδία των Τεμπών, οφείλουμε να «κλίνουμε το γόνυ» με σεβασμό απέναντι στους ανθρώπους που έφυγαν εκείνη τη νύχτα της 28ης Φεβρουαρίου, απέναντι στις οικογένειές τους. Πέρα από έναν κομματικό μανδύα που όλοι φοράμε μέσα σε αυτήν την Αίθουσα, είμαστε πρώτα απ’ όλα άνθρωποι, γονείς, αδέρφια, φίλοι. Κανείς δεν έχει μεγαλύτερη κοινωνική ευαισθησία ανάλογα με το κόμμα που στηρίζει ή ανάλογα με τον τρόπο που εκφράζει τα συναισθήματα του, ανάλογα με το αν πήγε στο συλλαλητήριο ή όχι. Εγώ δεν πήγα στο συλλαλητήριο. Είμαι Βουλευτής που εκπροσωπώ τον Νομό Λάρισας. Πήγα την Κυριακή και άναψα ένα κερί στα Τέμπη στο εκκλησάκι. Δεν μπορεί κανένας να βάλει μέτρο στο πώς θα εκφράζουμε τα συναισθήματά μας.

Ακούσαμε όλοι με προσοχή τα μεγαλειώδη συλλαλητήρια σε όλη τη χώρα. Τι ζητούσαν οι πολίτες αυτοί, κυρίες και κύριοι συνάδελφοι; Ζητούσαν δικαιοσύνη, ζητούσαν κάθαρση και το «ποτέ ξανά». Ο Πρωθυπουργός, ο Κυριάκος Μητσοτάκης, την επόμενη ημέρα του δυστυχήματος των Τεμπών, με αυτοκριτική, με γενναία αυτοκριτική, δήλωσε: «Οφείλω μια συγγνώμη τόσο προσωπική, όσο και στο όνομα όσων κυβέρνησαν διαχρονικά. Δεν μπορούμε και δεν θέλουμε να κρυφτούμε πίσω από το ανθρώπινο λάθος. Τώρα έχουμε χρέος να σταθούμε δίπλα στις οικογένειες των θυμάτων, αναγνωρίζοντας με θάρρος τα λάθη του κράτους». Αυτή τη συγγνώμη ο Πρωθυπουργός την είπε εξ ονόματος όλων των Βουλευτών της Νέας Δημοκρατίας και όλης της παράταξης.

Τώρα θα σας διαβάσω την αντίστοιχη δήλωση κάποιου άλλου πολιτικού, σε μια άλλη εθνική τραγωδία: «Λάθη μπορεί να έγιναν, από την αμηχανία μπροστά στο μέγεθος της καταστροφής και από την στεναχώρια στην οποία βρισκόμασταν». Ποιος το είπε αυτό; Αλέξης Τσίπρας, μετά από την τραγωδία στο Μάτι και τους εκατόν τέσσερις νεκρούς.

Από τα κόμματα τα πέντε -γιατί δεν είναι τέσσερα- ο ΣΥΡΙΖΑ, η Πλεύση Ελευθερίας -όπου για χρονικό διάστημα ήταν στον ενιαίο ΣΥΡΙΖΑ-, η Νέα Αριστερά, αλλά την πρόταση την υπογράφουν και οι Βουλευτές του κ. Κασσελάκη, που είναι ανεξάρτητοι μεν, αλλά είναι στον κ. Κασσελάκη, από αυτά τα τέσσερα κόμματα, λοιπόν, είχαν Αρχηγό αυτόν που έκανε αυτήν τη δήλωση. Το πέμπτο κόμμα τώρα, το ΠΑΣΟΚ, ομιλεί και στην πρόταση δυσπιστίας που κατέθεσε περί απονομιμοποιημένης Κυβέρνησης και Πρωθυπουργού.

Διαβάζω από το λεξικό τι σημαίνει απονομιμοποίηση: «Άρση του νόμιμου χαρακτήρα ενός θεσμού». Πώς γίνεται αυτή η άρση; Υπάρχει κάποιος άλλος τρόπος να αρθεί η εμπιστοσύνη εκτός από τη βούληση του ελληνικού λαού και της Βουλής; Δεν υπάρχει τέτοιο πράγμα.

Τα μηνύματα τώρα των πολιτών σε συνέχεια της απονομιμοποιήσεις δεν αντιλαμβάνονται τα κόμματα της Αντιπολίτευσης ότι είναι προς ολόκληρο το πολιτικό σύστημα. Ο Πρωθυπουργός Κυριάκος Μητσοτάκης δήλωσε και σήμερα εδώ, ότι εμείς το λάβαμε, αλλά σας διάβασα και αυτό το οποίο δήλωσε αμέσως μετά από την εθνική τραγωδία των Τεμπών. Τα κόμματα της Αντιπολίτευσης είδατε να το έχουν αντιληφθεί το μήνυμα των μεγαλειωδών συλλαλητηρίων σε ολόκληρη τη χώρα;

Σύμφωνα με τη δημοσκόπηση που δημοσιεύτηκε της GPO μόλις το 82,4% των πολιτών θεωρεί ότι η Αντιπολίτευση εργαλειοποιεί την υπόθεση των Τεμπών και το 60% βεβαίως των πολιτών αυτών δικαιολογημένα ζητά τη δικαιοσύνη. Αυτήν τη δικαιοσύνη που κάνει το έργο της, που είναι ένας εφέτης ανακριτής στη Λάρισα ο οποίος πραγματικά έχει υπερβεί εαυτόν σε μια υπόθεση που όμοιά της μεταπολιτευτικά δεν είχε δει η χώρα μας.

Τέλος, επιτρέψτε μου να πω και ως νέος Βουλευτής ότι η ελευθερία του λόγου και η δυνατότητα της δημοκρατικής έκφρασης κάθε Βουλευτού είναι μια κατάκτηση της κοινοβουλευτικής μας δημοκρατίας. Σήμερα, δυστυχώς, παρακολουθούμε από το πρωί να προσπαθούν οι Βουλευτές της Νέας Δημοκρατίας να εκφράσουν την άποψή τους και από συγκεκριμένο πολιτικό χώρο, που εδώ και ώρες δεν έχει καν εκπρόσωπο μέσα στην Αίθουσα της Βουλής, από την Πλεύση Ελευθερίας, να μην αφήνεται κανένας να ομιλεί. Έχει ποινικοποιηθεί η αντίθετη άποψη, το να εκφράζουμε τη θέση μας, πρέπει να διακοπτόμαστε συνεχώς. Εάν αυτό είναι Κοινοβουλευτική Δημοκρατία, με συγχωρείτε αλλά κάτι δεν πάει καλά.

Εμείς ως παράταξη της Νέας Δημοκρατίας ούτε φοβόμαστε ούτε θα σταματήσουμε να λέμε αυτά τα οποία πιστεύουμε και εκφράζουμε. Στη δημοκρατία τα κόμματα και οι πολιτικοί μετριούνται πάντα με το μπόι τους. Η Αριστερά είχε διαχρονικά σπουδαίους πολιτικούς. Όμως, δυστυχώς, η σημερινή Αριστερά μετριέται με τον ίσκιο της και δυστυχώς τον πατάει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 3.27΄ λύεται η συνεδρίαση για σήμερα, Πέμπτη 6 Μαρτίου 2025 και ώρα 9.00΄, με αντικείμενο εργασιών του Σώματος: συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - Κίνημα Αλλαγής» κ. Νικόλαος Ανδρουλάκης, «ΣΥΡΙΖΑ - Προοδευτική Συμμαχία» κ. Σωκράτης Φάμελλος, «Νέα Αριστερά» κ. Αλέξανδρος (Αλέξης) Χαρίτσης, «Πλεύση Ελευθερίας - Ζωή Κωνσταντοπούλου» κ. Ζωή Κωνσταντοπούλου, οι Βουλευτές των Κοινοβουλευτικών τους Ομάδων και εννέα ανεξάρτητοι Βουλευτές, σύμφωνα με τα άρθρα 84 του Συντάγματος και 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**